
Cuvânt înainte 


Lucrarea de față reprezintă aducerea, în forma finită a cărții, a 
unui efort de „lectură” şi de reflecţie desfăşurat în timp - având în 
vedere numărul mare de variante cercetate (câteva zeci de mii) - care 
priveşte un gen al folclorului considerat îndeobşte minor sau, în cel mai 
bun caz, facil. 

Ghicitorile nu resping o asemenea clasare, dimpotrivă, şi-o 
asumă, transformând-o însă în virtute şi în virtuozitate. 

Proiectat în coordonate doar stilistice, studiul ghicitorilor a 
impus, treptat, considerarea lor în contextul de  performare şi al 
funcțiilor deţinute în structura de ansamblu a culturii noastre populare: 
demersul nostru a refăcut, metodologic vorbind, drumul pe care însăşi 
estetica folclorului şi l-a construit. 

Prin determinări succesive, am ajuns la o definire a ghicitorilor ca 
probă ceremonială a puterii intelectuale, cu caracter preponderent ludic, 
care constă în răspunsul la o întrebare enigmatică, propusă în forma unei 
construcții figurate, de regulă metaforice sau utilizând alte mijloace de 
încifrare lingvistică. 

Mai mult decât răspunsul la întrebarea ce este o ghicitoare, ne-a 
preocupat apoi modul cum funcționează ea, care sunt mecanismele ce 
permit elaborarea de structuri şi variante apte de a se înscrie în modelul 
formant al speciei şi de a fi validate ca atare de tradiție. 

Astfel încât adevărata țintă a cercetării noastre se situează dincolo 
de nivelul expresiv al ghicitorii, de inventarul formelor şi procedeelor, ori 
al sensurilor pe care acestea le vehiculează: ambizia acestei cărți este de 
a face din cititorul ei nu numai un iubitor mai avizat de folclor, în 
general, şi de ghicitori, în special, ci şi un virtual producător de texte, un 
creator competent şi performant de ghicitori. 

Este o invitație şi, fireşte, o provocare (ceremonioasă), pe care 
orice joc o impune şi o integrează în setul propriu de reguli - iar 
ghicitorile sunt un astfel de joc, superior, al spiritului. 


Adriana Rujan 


I. „GHICITOARE” ȘI „CIMILITURĂ” 


1. Observaţii etimologice. Terminologie 


Tradiţia face ca aproape orice lucrare mai amplă! dedicată 
ghicitorilor româneşti să înceapă cu o discuţie asupra termenilor care 
desemnează în limba noastră această specie. O astfel de tradiţie va fi 
continuată, se pare, multă vreme, nu numai prin faptul instituirii sale, ci şi 
pentru că, sub raport etimologic, denumirile uzitate sunt puse încă sub 
semnul incertitudinii (DEX indică pentru v. a cimili şi v. a ghici - 
etimologie necunoscută). 

Limba română cunoaşte - dificil privilegiu - două serii parțial 
sinonime ale cuvintelor din sfera denominativă a speciei: familiile de 
cuvinte ale verbelor a ghici? (arh. dial. a gîci) pentru aria munteană, a 
anguţi? în aromână şi. a cimili” (arh. dial. a ciumeli) cu variante 
regionale: a cinghili, a şimili”; a shilimi, a shilini, a shilimniS; a cinili” - 
pentru restul ariilor dialectale din nordul şi sudul Dunării (în mglrom. se 
numesc “minciuni”$) numele derivate? fiind: ghicitoare, gicitoare, 
ghicitură, gicitură - cu sufix învechit, arom. anguțitori” (var. 
ngălțători,  nnguţitori,  kuţitori) sau forma, mai puțin  uzitată, 


! Artur Gorovei, Cimiliturile românilor, 1898, Prefară, p.V.; T. Pamfile, Cimiliturile 
româneşti, 1908, Introducere, p. 5; G. Pascu, Despre cimilituri, Partea I, laşi, 1909, 
Introducere, p. 6; I.A.C. Moruzi, Genul enigmatic în literatura populară română, 
Ploieşti, 1896, p. 42-45; Ov. Papadima, Literatura populară română, 1968, p. 233-235. 

2 Academia Română: Dicţionarul Limbii Române, Tomul II, Partea I, Ed. Acad, 
București, 1934, (coordonator Sextil Puşcariu), (P/DLR). 

3 Gorovei, op.cit., p. VI. 

4 P/DLR, Tomul II, Partea II, Bucureşti, 1940. 

5 Cf. Gorovei, op.cit., p. VI. 

$ Alexiu Viciu, Cimiliturile, în Com. sat. | (1923), nr. 7-8, p. 98-99. 

7P/DLR. cinili. 

& Pericle Papahagi, Românii din Meglenia, 1900, p.9. 

” CE. P/DLR - cimili; ghici. 

10 A. Gorovei, op.cit. p. VI.; cf. P. Papahagi, Din literatura poporană a aromânilor, în 
Mat. Folk., IL, p. 344, care, citând aceeaşi sursă ca și Gorovei (G. Weigand), transcrie: 
angucitoare, ngălcitoare, cucitoare. 

1! P. Papahagi, ibid. 

în fine finiitură “întrebuințată însă mai mult în derâdere'”, respectiv: 
cimilitură, cu var. şimilitură; apoi ciumelitură, ciumilitură, ciumulitură, 
cinilitură, cinghilitură, sânilitură”; mai adăugăm cimelituri”, cinelituri“, 
shimilitură, ciumelcietură, ciumulceitură, shilimnitură, Sshilinină. 

Mai trebuie reţinute, de asemenea, formele verbale imperative şi 
derivatele care intră în componenţa formulelor introductive, într-o gamă 
largă de variaţie, de ex.: ghici ghicitoarea mea! (gici gicitoarea mea!), 
respectiv mult mai numeroasele“: ciumel, ciumel! (Ciumil, ciumil!); 
cimel, cimel! (şimel, şimel), cinel, cinel!; cimel ce-i?; ciumel-ciumel, ce-i 
aceea? ciumelei ce-i?; cimulei ce-i? (șhiumulei şie-i?); ciumel ce-i, ce-i?; 
şhimili şhe-i, şhe-i?, ciumul ce-i, ce-i? cimi-cimi ce-i?, ciumelci! şiumelşi, 
şiumelşi!; şhimilin! şhilmnini! şcii şe-i şumiel-şumielş? şhilinina şhe-i? 
Şhilină ce-i, ce-i? 

Alexiu Viciu semnalează în Huedin formula grămușd, grămușăd! 
fără corespondent nominal; despre verbul a grămușda (var. a cremijda) 
menționează că se aude sporadic în Ardeal, în înțelesul de “a murmura”: 
“nu grămuşda = taci din gură, nu murmura””. 

Onginea acestor cuvinte depăşeşte interesul pur lingvistic, istoria 
lor semantică ajutând la clarificarea unora dintre semnificațiile speciei 
înseşi, a procesului de constituire şi a finalităţii ei. 

Sextil Puşcariu (P/DLR) dă ca origine probabilă a v. a gîci o formă 
contrasă *gâdci < *gidăci, derivate din sl. gadac “ghicitor, profet” (<sl. 
gadati “a ghici, a proroci”) din care a ghici a apărut prin sincopare şi 
asimilare vocalică, înlăturând ipoteza derivării acestor forme, mai vechi 
decât a ghici, din a ghioci “a da cu ghiocul” - propusă de Laurian și 
Massim€ (formă care, însă, credem că poate explica redarea lui gîci ca 


' Idem, ibid. 

2 G. Pascu, op.cit., p.6. 

3 Scientele reali în scoal'a poporale, în „Magăsinu pedagogicu”, Năsăud, 1867, Tomul |, 
fasc. 6, p. 251. 

* Cinelituri române poporale din Bucovina cu o Notae semată G.H. (urmuzachi), în 
„Foaea Soţietăţii pentru literatură şi cultura românae în Bucovina”, Cernăuţi, III (1867), 
nr. 4. p. 96. 

5 A. Viciu, artic. Cit., p.98-99. 

SA. Viciu, ibid.; Gh. Pavelescu, Cercetări folklorice în județul Bihor, în AAF, 1945, p. 
49-50; Em. Petrovici, Note de folklor de la românii din Valea Mlavei (Sârbia), în AAF, 
1942, p. 70; A Gorovei, op.cit., p. V-VI. Pentru alte exemple - cf. vol. Cinel-cinel - 
Ghicitori, Ediţie îngrijită de C. Mohanu, București, EPL, 1964, p. 27. 

7 A. Viciu, artic. cit., p.99. 

% AT. Laurian şi I.C. Massimu, G/ossariu, Bucureşti, 1871. 

ghici). Se revine astfel, pe o nouă treaptă de argumentare, la origine slavă 
indicată de Cihak!, combătută în epocă datorită orientării slavomane a 
dicționarului său, între alţii, de B. P. Hasdeu? (acesta se declară și contra 
etimonului latin dat de Lexiconul Budan). 

Etimologia propusă de S. Puşcariu este susținută şi de unele atestări 
ale formei intermediare găci (găcire, găcitoriu) în texte din sec. al XVI- 
lea (Psaltirea Hurmuzachi şi Psaltirea Scheiană) citate de Al. Rosetti” ca 
variante de neasimilare. 

Mult mai complicată se dovedeşte etimologia celuilalt termen - a 
cimili: după trimiteri“ la un etimon slav: sl. cin “adunare”, cinel fiind 
considerat un fel de diminutiv de adresare: mică adunare!”, sau sl. *cini? 
“a compune, a meșteșugi” < paleosl. ciniti “ a compune, a forma”, (cf. şi 
srb. ciniti “a fărmăca” şi sl. cin? “farmec”, cinilica “vrăjitoare”), şi 
contra-propunerile de etimologie internă (care, pornind de la formula 
cinel-cinel! derivă *cineli prin contragere din cine e el - “care e acel”! 
sau din imperativul scurtat *cinea-E, au existat și sugestii pentru o 
etimologie latină: cu rezerva că “ar fi poate prea cutezătoriu”, Laurian şi 
Massim pun pe cinel în legătură cu lat. canere analog cu “profeție” sau 
“ghicire”, varianta cim - fiind asociată la rândul său cu lat. Camena 
“muza inspiratoare a poeziei””, deoarece lat. carmen „se apropie şi mai 
mult de înţelesul unei ghicitori, care se produce totdeauna sub forma 
măsurată a poeziei” (ortogr. n). Varianta dialectală sinilituri a fost 
raportată, de asemenea, la un cuvânt latin similis!? şi “la it. 


! A. de Cihak, „Dictionnaire d'ctimologie daco-romaine”. 

2 C£. 1. A. C. Moruzi, op.cit., p. 4445. 

3 Al. Rosetti, Istoria limbii române de la origini până în sec. al XVII-lea, Bucureşti, 1968, 
p. 489: formele găci, găcitoare; Emil Vîrtosu, Foletul Novel, calendarul lui Constantin 
Vodă Brîncoveanu, 1693-1704, Bucureşti, 1942, p. 43, 50, 89, 154. 

* Cihak, op. cit.: cimel, origine pentru care opinează în epocă şi alţi cercetători ai 
ghicitorilor, de pildă Gh. Ghibănescu, Literatură populară. Colecţiune de ghicitori, 
(critică) în „George Lazăr” II, 1888, nr. 3, p. 102. 

ş August Scriban, Dicţionaru limbii româneşti, Ediţia I, laşi, 1930 (S/DLR): cin; cinel- 
cinel. 

S Cf. P/DLR 

? Laurian, Massim, Glossariu: cimilire. 

& S/DLR : cinel-cinel. 

? Laurian - Massim, G/ossariu, Ibid. 

10 Etimologie propusă de Lexiconul Budan, comentată şi de Gh. Ghibănescu, artic. cit., p. 
102. 

1! A. Viciu., artic. cit., p. 9%. 

„vorbe de clacă, tranca-fleanca, poliloghie - longo ragionamento” şi it. 
cimelio “raritate, curiozitate”. 

În sfârşit, AL. Philippide! derivă cimilesc din grec. *ciumel “suflet, 
“suflet, animus, âme, coeur, esprit”, ca diminutiv de la *cium < *fium < 
*tum. 

Cu observaţia, îndreptăţită, că interjecția introductivă cimel! (cf. şi 
variantele) derivă din verb, ca un probabil imperativ, şi nu invers, S. 
Puşcariu, considerând în ultimă instanță pe cimili cu etimologie 
necunoscută, menționează: „Cuvântul nu poate fi despărțit de arom. 
ciumulesc «molfăesc, folfăesc, mestec>> întrebuințat în sens figurat şi 
pentru «<a spune prostii)», care, la megleniți, sub forma ciumili, are 
înțelesul de «ca glumi»», «a înşela». Cf. şi vechiul nostru ciumeli «ca 
mânca»»” (P/DLR cimili). 

A. Viciu atestă sensul menţionat şi pentru aria dacoromânei: „în 
jurul Blajului am auzit în popor vorba a ciumeli cu înțelesul de «a 
mânca, nu prea mânca, mai mult numai ce ia în gură şi mozolește 
(mestecă slab, cam a lene)». Aşa am auzit: ««purceii eştia nu mîncă, 
numai ciumelesc)); şi iarăşi: «bolnavul numai ciumeleşte cu gura, nu 
prea mîncă»). (Auzite în Ciufud, lângă Blaj, din gura lui Vasile Bănoiu, 
țăran plugariu)””, un înţeles înrudit fiind, de altfel, confirmat şi în limba 
noastră veche: „««ciumeli - picoter, becqueten»: «semănând el, una căzu 
lângă cale și vineră păsările şi o ciumeliră ea'%. 

Observațiile lui Sextil Puşcariu (P/DLR) ni se par importante 
pentru că ele transferă discuția în jurul termenilor care desemnează 
cimilitura pe un teren mai larg, decât stricta raportare la semnificaţia lor în 
legătură cu această specie, considerată în sine. 

Variantele româneşti ale cuvântului cimili trimit, prin urmare, 
după etimologiile acceptabile, la trei semnificaţii principale. 

În primul rând (odinea nu este a vechimii straturilor semantice), 
ideea de construcție, de compunere meşteșugită (v.sl. ciniti) sens legat şi 
de „a fermeca” (srb. ciniti), „vrăjitoare” (sl. cinilica) pe care îl implică şi 
semantismul complex al verbului paralel ghici (cf. infra). De menţionat 
că rom. cinășel.-ea (dimitutiv de la cinaș „frumuşel, togmețel”, altfel 
spus. „drăguţ, fermecător”), considerat un împrumut din ung. csinos (cf. 


! Cf. G. Pascu, op. cit., p. 6. 

2 A. Viciu, artic. cit., p. 99. 

3 Ov. Densusianu, Histoire de la langue roumaine, în „Opere”, vol. II, Bucureşti, Ed. 
Minerva, 1975, p. 850. 

P/DLR cinaş,-ă) trebuie, neîndoielnic, raportat şi la sl. cin „farmec” adus 
în discuţie de V. Bogrea (cf. P/DLR) pentru cimili, ceea ce lasă deschisă 
problema priorităţii etimologice a radicalului cin-, cel puţin pentru una 
din cele două limbi presupuse de influenţă. 

A doua semnificaţie, pe care o relevă seria variantelor lui ciumili, 
de „a mânca, a molfăi, a mesteca” (arom. ciumulesc; rom. ciumelesc), fig. 
„a spune prostii”, în fine „a glumi, a înşela” aduce în discuţie una din 
trăsăturile definitorii ale ghicitorilor, aceea de ambiguitate, de amestec de 
adevăr şi minciună, ce rezidă în mecanismul de încifrare al speciei; it. 
scimelio (pronunţat: „şimelio”), care nu poate explica nemijlocit varianta 
fonetică dialectală românească şimili, prezintă, totuşi, cu aceasta, o 
indiscutabilă similitudine fonetică și semantică, greu de crezut a fi de 
două ori întâmplătoare, ceea ce trimite iarăşi, excluzând împrumutul 
direct, la problema originii radicalului lor comun. Nu poate fi omis din 
discuţie nici v.sl. cinu „ordin, rang” (cf. S/DLR cin) cu sensul său de 
„adunare”, „ceată” (P/DLR cin „mulțime”). Un sens rezidual asemănător, 
de „mulţime, amestec, grup de elemente compozite” relevă şi rom. dial. 
cinătui „a tăia în bucăţi un animal, adică a-l desface în părțile anatomice 
din care e alcătuit; se cinătuieşte o găină desfăcându-i aripile, picioarele 
etc. şi păstrându-le întregi”, cuvânt considerat un derivat cu sufixul-ui 
din ung. csinalt, participiul verbului csinălui „a face, a pregăti” (cf. 
S/DLR cinătui), care însă poate fi raportat la etimonul slav menţionat mai 
înainte. 

În sfârşit, deşi disparate, ipoteza, aparținând lui Al. Philippide, a 
unui etimon grecesc (cu sens mult prea general, însă) şi pe de altă parte 
asocierea cu it. cimelio „raritate, curiozitate” fac să aducem în discuţie un 
termen grecesc „cimeliu” menţionat de Laurian şi Massim, care a dat, 
prin împrumut, rom. cimeliu „obiect preţios ce se pune bine şi se 
păstrează, mai vârtos obiect antic de mare preţ, de aici, în genere, tezaur, 
comoară”, care poate explica mai corect şi un alt cuvânt de circulaţie mai 
largă, rom. chimir”, în a cărui semnificaţie nu e greu de descoperit ideea 


22 9 


de „ascuns”,”criptic”, „de nedivulgat”. 


1 AT. Laurian şi I.C. Massimu, Dicționariulu Limbei Romane (L/M/DLR) București, 
1871: cineliu. Termenul figurează şi la Dr. C. Diaconovich, Enciclopedia Română, 
Tom. |. A. Copenhaga - Sibiu, 1898. 

2 Laurian - Massim, Gl/ossariu: chimeriu. Cuvântul chimir este raportat de P/ DLR la tc. 
kemer şi considerat înrudit cu grec. kamara şi lat. camera, „deci formând un triplet cu 
cămară şi comoară”. 

Radicalul Him-, pe teren grecesc, completează astfel semantica 
termenului care desemnează cimilitura, susținându-i complexitatea 
semantică şi paralelismul cu ghici. 

Opinăm, aşadar, în limita competenţei noastre lingvistice, că 
fihaţia din latină, greacă sau slavă, ca şi a eventualilor intermediari pentru 
diverşii termeni cu care poate fi pus în legătură etimologică rom. cimili 
(ciumeli) trimit, deopotrivăjla necesitatea considerării unei rădăcini 
comune, ce nu-şi poate găsi explicaţia decât pe un teren mai larg, indo- 
european, şi care nu exclude, ci chiar presupune existenţa unui radical de 
sine stătător în limbile traco-dace: *ci(u)mi. 

În acest cadru poate fi readus în discuţie şi lat. similis, repudiat, pe 
bună dreptate, ca etimon direct al termenului românesc, dar având 
incontestabile raporturi cu sfera semantică şi formală evocată. 

Complexitatea etimologică ce are, însă, o îndepărtată bază comună, 
explică în primul rând numărul relativ mare al variantelor cuvântului 
românesc cimili, la care, fără a mai lua în consideraţie variantele fonetice 
dialectale, trebuie să adăugăm posibilitățile combinative interne 
(etimologia populară) şi, deloc neglijabil, jocul uneori foarte liber al 
asociaţiilor lingvistice care este cu totul caracteristic speciei înseși a 
„cimiliturii”. 

În actualizarea lor în procesul comunicării, termenii a ghici şi a 
cimili sunt parţial sinonimi, şi anume în ceea ce priveşte sensul „a 
dezlega”, sau „a tâlcui” o cimilitură, care este, însă, pentru al doilea, 
secundar. În rest, cele două verbe își împart sensurile lor de bază în 
funcţie de perspectiva propunătorului, respectiv a interlocutorului 
(dezlegătorului), din care poate fi privită acțiunea desemnată. 

Verbul ghici exprimă procesul de descifrare, de descoperire a 
soluției unei enigme, cu alte cuvinte perspectiva interlocutorului. 
Termenul a cimili aduce perspectiva opusă, a propunătorului, exprimând 
acțiunea de încifrare, de construire a enigmei şi propunere a ei, de „a-i da 
cuiva o cimilitură ca să o dezlege sau să o tâlcuiască” (cf. P/DLR cimili), 


! Este interesant de urmărit prezenţa acestui radical și în alte cuvinte românești, aproape 
toate cu etimologie necunoscută (sau discutabilă) în care pot fi identificate componente 
semantice comune cu ci(u)meli, anume ideea de „ascuns”, „acoperit”, precum şi 
„compozit”, „amestecat”. Cităm câteva după Dicționarul explicativ al limbii române 
(DEX), Bucureşti, 1975, la care trimitem pentru explicații şi etimologie: ciot, ciuciuli, 
ciucure, ciucuşoară, ciuf, ciuhurez, ciuguli, ciuleandră, ciump, ciung, ciut, ciur ş.a. În 
treacăt fie spus, DEX omite variantele cizn- ale v. cimili. 

altfel spus un sens de încifrare (ascundere) şi construcție care trimite la 
etimonul slav, grecesc şi chiar cel prezumtiv autohton. 

Cu acest sens este atestat, prin excepţie, în textele vechi şi gîci: 
„Diavolul spăria oamenii cu gîcituri ce gîcia oamenilor” (Varlaam, cf. 
P/DLR ghici), dovadă a paralelismului resimțit între cele două forme 
verbale. 

Denivatele lor substantivale - ghicitoare şi, respectiv, cimilitură 
manifestă o sinonimie mai accentuată (ex. „Cimilitura sau gîcitura lui 
Solon cel înțălept” - N. Costin, cf P/DLR cimili) care devine deplină în 
cazul formulelor interjecționale derivate, respectiv: „ghici ghicitoarea 
mea!” şi „„cimel, cimel!”. De altfel v. a cimili nu se întrebuinţează liber 
decât foarte rar! ca sinonim al lui a ghici, ci în cuprinsul unor astfel de 
formule (ex. „cimili, ce-i?”), în timp ce a ghici exprimă prin acest sens 
una din valorile lui de bază, fiind întrebuințat ca atare şi în aria 
termenului nominal cimilitură: ex. „la să te vedem, mi-i găci tu 
cimilitura aceasta”?. 

Având în vedere semantismul distinct orientat al celor două verbe, 
s-a încercat şi o diferenţiere a termenilor substantivali. Artur Gorovei 
subsumează, de pildă, cimilitura ghicitori, precum specia, genului: 
„fiecare cimilitură e o ghicitoare, nu însă orice ghicitoare e cimilitură, 
după cum orice om e o ființă, fără ca orice ființă să fie om'5, rezervând 
denumirea de ghicitoare numai „întrebărilor şi răspunsurilor”, iar prin 
cimilitură înțelegând enunţurile enigmatice propriu-zise. 

Alți cunoscători ai genului, culegători sau cercetători, au infirmat, 
explicit“ sau nu, această deosebire, utilizând o denumire sau alta, ori pe 
amândouă, în funcție de apartenenţa locală, de preferinţe, ori pentru 
variație stilistică. Distincția făcută de A. Gorovei, deşi pare ipotetică şi 
arbitrară (fiind dată, într-adevăr, ex-cathedra, dintr-o dorinţă de delimitare 
mai mult teoretică decât pornind de la un fenomen real), are însă un 
anume temei. Pe lângă o mai veche atestare a unei posibile diferențieri: 
„Filosofii îl batjocuriia, aruncându-i întrebări şi cimilituri” (Dosoftei, cf. 
P/DLR cimili), practic, pentru categoria întrebărilor şi răspunsurilor nu se 


"Un exemplu, cf. Em. Petrovici, Folclor de la Moţii din Scărișoara, în AAF, 1939, p. 
119: „Dinu aicea muieri şi feti şi mai ficiori ş-apu acolo horescu șî ciumelescu 
ciumelituri. 

? C£. loan Creangă, Povestea lui Stan Păţitul, în „Convorbiri literare”, II (1887), nr. 1, p. 
24. 

3 Gorovei, op.cit., p. V. 

4 Cf. Ov. Papadima, op. cit., p. 234, pentru reluarea acestei dezbateri. 

foloseşte decât, probabil, dialectal, termenul cimilitură (care exprimă, 
conform  etimonului verbal, o construcție enigmatică, de regulă 
metaforică, meşteşugită, şi nu o chestionare cu privire la obiect), ci 
întrebare sau ghicitoare!, acesta din urmă putând fi însă întrebuințat 
deopotrivă pentru toate tipurile, fie ele propriu-zis metaforice sau direct 
interogative. 

Cu această precizare pentru termenii puşi în relație de A. Gorovei, 
care înțelegea să utilizeze termenul de ghicitori pentru cimilituri, se 
poate spune, totuşi, cu autorul citat, că termenul ghicitoare, lingvistic 
vorbind, are o sferă denominativă mult mai cuprinzătoare, care include şi 
cimilitura. Distincția reală a termenilor în discuţie (de altfel, paralelă cu a 
formulelor introductive, dar nu şi cu a verbelor, a ghici acoperind o arie 
mai largă) rămâne numai în ceea ce privește repartiția lor etnografică în 
oralitate, ei cunoscând două zone distincte de întrebuințare: termenul 
ghicitoare este specific Munteniei şi zonelor dialectale limitrofe - sudul 
Transilvaniei şi al Moldovei; cimilitură deţine o arie mult mai largă, fiind 
cunoscut în Moldova, Bucovina, Transilvania și Banat, ambele cuvinte? 
având, cum s-a arătat, corespondente în dialectele sud-dunărene. 

În terminologia adoptată de folcloriști, şi care este şi cea literară, se 
pare că s-a impus termenul ghicitoare, fapt explicabil prin susținerea lui 
de către etimonul verbal ghici, foarte activ în limbă, şi de către o familie 
de cuvinte mai bogată”, multe fără corespondent între derivatele lui 
cimili, precum Şi datorită valorii semantice mai generale, care face să fie 
evocat adesea în vorbirea curentă, pentru a nu mai aminti de diversele 
contexte literare - folclorice sau culte. 

În limbajul de specialitate, termenul cimilitură este citat mai ales 
pentru precizarea denumirii dialectale, ex: „Ghicitorile (...) sunt 
cunoscute mai mult sub numele de cimilituri şi ciumilituri“, dar este 
folosit şi din raţiuni stilistice ori din obişnuință, ori în funcţie de originea 


' Idem, ibid. 

? Coincidenţa aproape perfectă cu direcţia și limitele dialectelor limbii române, prin 
influxuri sud-dunărene, aşa cum a fost configurat acest proces de lingvistul Al. 
Philippide, poate face din repartiţia celor doi termeni un punct de referință în discuția 
generală asupra acestei probleme. 

5 Ex. s.n. ghicit, „acţiunea de a ghici”; s.m.f. ghicitor toare, „persoana care ghi cește”, s.f. 
ghicitoare „nume de plantă (brânduşay”, s.m. gâcea „persoana ştie să ghicească” (ex. 
const. pop.: „De unde să știu, că doar nu sunt gâcea”), expresiile: pe ghicite, de-a ghicite, 
pe găâci, într-un gâci (cf. P/DLR). 

%1. Muşlea, Cercetări folclorice din Țara Oașului, în AAF, 1932, p.140. 

locală a cercetătorului, la care trebuie să mai adăugăm și tradiţia culturală 
instituită prin existența a numeroase colecţii de prestigiu care uzează în 
titlu de acest termen. 

Un dezavantaj al termenului ghicitoare constă în identitatea lui 
fonmală cu numele persoanei care se ocupă cu ghicitul - „ghicitoreasă”, 
confuzie rezolvată, din punct de vedere gramatical, prin flexiunea diferită 
a celor două cuvinte omonime (ghicitoare „enigmă”, s.f. pl. ghicitori; 
genitiv-dativ sg. ghicitorii; ghicitoare „persoană care ghiceşte” s.f. 
derivat cu suf. -foare, la care pluralul trebuie redat prin forma identică 
ghicitoare, genitiv-dativ, sg. ghicitoarei) şi evitabilă, totdeauna, în 
context. 


! Cf. Titlul colecţiilor A. Gorovei, T. Pamfile;  Cimilituri, Culese de Leca Morariu, 
Suceava, 1930 ş.a. Semnificativ este că T. Pamfile va reveni asupra termenilor în uz, 
punându-i în paralel, în titlul noii sale culegeri de compilație: Culegere de ghicitori 
româneşti (Cimilituri), Bucureşti, 1910. 

II. DEFINIȚIE. ÎNCADRAREA TRADIȚIONALĂ A SPECIEI 
1. Ghicitoarea ca “descriere” a obiectului 


Interesul stârnit de ghicitori o dată cu intrarea lor în circuitul 
culegerii, publicării şi, mai ales, al teoretizării, precum şi accesibilitatea 
lor relativă la lectură au dus la numeroase încercări de definire și, 
implicit, de încadrare în sistemul genurilor folclorice. De menţionat că 
aceste demersuri au vizat îndeosebi ghicitorile propriu-zis metaforice 
“descriptive”!, termen pus în circulație de G. Coşbuc (sau, cum le 
numește G. Pascu - “proprii”, propriu-zise, în opoziţie cu cele 
“improprii”), eliminându-se celelalte tipuri, care nu puteau fi aduse decât 
cu multă greutate, şi la nivel de prea mare generalitate, în limitele unei 
definiţii unitare. 

Este convenit în abordările teoretice din folcloristica noastră că 
ghicitoarea, privită - facem precizarea - din unghiul cimilirii, adică al 
construirii sale, este o “definiţiune a unui lucru”5, mai precis o “definiţie 
poetică” a obiectului. 

Între încercările mai vechi de descriere în acest spirit întâlnim, de 
pildă, următoarea formulare: “Gâcitur'a este un atare descriere, care 
cuprinde sau toate notele unui obiect sau întâmplări, sau numai pe cele 
mai principale, însă numele obiectului ori al întâmplării-l tace, şi ni-l 
lasă să-l aflăm noi”. 

Cu unele sublinieri de amănunt cu privire la “natura intimă” a 
ghicitori, care ar fi “luarea unei sau a mai multor note distincte și 
caracteristice din conţinutul unei noţiuni de la care prin comparaţiune să 


putem ajunge la aflarea întregei noţiuni”$, şi cu precizarea calităţii lor de 


ICf.G. Coşbuc, Ghicitorile poporale, în „Albina” VI (1903), nr. 42-43, p. 1106 unm. 

2G. Pascu, Despre cimilituri, Bucureşti, 1911, p.1. 

3 G. Coşbuc, artic. cit., p. 1104. 

4 Monica Rahmil, Notă introductivă la Ghicitori şi proverbe vol, Bucureşti, ESPLA, 
1957, p.5. 

5 Găcitur'a, în „Fora Scolasteca”, Blasiu, V (1878) nr. 22, p. 175. 

* Gh. Ghibănescu, Literatură populară. Colectiune de ghicitori (critică), în „George 
Lazăr”, II, 1888, nr.3, p. 101. 

concizie: “ghicitoare (gîcitoare) sau cimilitură înseamnă o descriere 
scurtă a unui obiect”!, ca “mici instantanee poetice'?, la atât se reduce 
definiția descriptivă a ghicitorilor. 

Cu un termen utilizat de Silviu Angelescu, și aplicabil prin 
extensie la universul poetic al acestui tip de ghicitori, se poate spune că 
orice ghicitoare este “portretul” literar,miniatural ŞI vivant, al unui obiect, 
atât în accepţia instrumentală, de procedeu, a acestui termen, cât şi din 
punct de vedere al efectului, al receptării sale ca figură a textului, “spațiu 


separator între sensul gândit şi modul de a-l reda”. 


2. Ghicitoarea ca trop 


Mai fecundă s-a dovedit definirea ghicitori prin prisma “modului 
poetic” ce caracterizează procesul de elaborare a ei ca formă de artă în 
cadrele oralității folclorice: “Modul nu priveşte nici actantul, nici genul în 
exclusivitate, ci construcția poetică prin care înțelegem un fenomen aflat 
în mişcare diacronică. El vizează specificul organizării şi existenței 
textelor literare în viaţa tradiţiei”. 

Un mai vechi manual de stilistică încadra chiar ghicitoarea între 
“tropii sau figurile de cuvinte” ca o categorie de sine stătătoare alături de 
metonimie, “sinecdoche”, metaforă, prosopopee, alegorie, “alusiune”, 
simbol, proverbe, fabule şi parabole: “Cimilitura (enigma, ghicitoarea), 
asemenea o figură metaforică, care stă din una sau mai multe 
propoziţiuni, formate înadins pentru a ascunde un înțeles deosebit de cel 
propriu şi de multe ori fără însemnătate”, apreciind scopul ei ca fiind 
“petrecerea cu jocuri de spirit”5. 

Pe de altă parte, în studiul său asupra ghicitorilor poporale, G. 
Coşbuc consideră ghicitoarea descriptivă ca fiind „în fondul ei o 
alegorie”: „Ea descrie un obiect oarecare dând mai multe însuşiri ale lui, 
fără să-l numească”, ceea ce îl conduce pe poet la sublinierea procesului 
logic în constituirea sau dezlegarea ei: „unei ghicitori i se cere, pe lângă 
spirit şi ingeniozitate, o logică strânsă”, cele mai reuşite dintre acestea 
fiind „scăpărări geniale pline de spirit şi fantasie” care dau, în plus, „o 


7. Pamfile, Introducere la Cimilituri româneşti, 1908, p. 5. 

M. Rahmil, op. cit., p. 6. 

3 Silviu Angelescu, Portretul literar, I, Bucureşti, Ed. Univers, 1985, p.13. 

% Petru Ursachi, Poetică folclorică, laşi, Ed. Junimea, 1976, p. 25; cf. şi G. Genette, 
Introduction a l"'Architexte, Editions du Seuil, Paris, 1979, p. 17. 

5M. Strajanu, Manualu de stilistică..., Bucureşti, 1880, p. 7l. 

puternică dovadă de echilibrul puterilor intelectuale ale creatorului lor”!. 
La alegorie, ca „figură de compoziţie” este încadrată ghicitoarea şi în mai 
recenta enciclopedie a figurilor de stil aparținând lui Gh. N. 
Dragomirescu”. Pornind de la faptul că alegoria este, dintr-un anume 
punct de vedere, o “metaforă continuă” sau “prelungită”, chiar o metaforă 
“în acțiune" (metaforă narativă)” ghicitoarea ar putea fi, în această 
perspectivă, interpretată ca alegorie. 

În esența ei, însă, alegoria este orientată, sub aspectul 
conținutului, către abstracțiuni, ea plasticizează o idee filosofică, morală 
etc. Or, acestea constituie foarte rar obiectul unei ghicitori. Expunerea 
metaforică , în cazul alegoriei, este susținută de o gândire consecvent 
logică, pe care imaginile nu fac decât să o argumenteze, şi în acest sens T. 
Vianu sublinia “caracterul intelectualizant, ca şi lipsa de bogăţie internă şi 
răceala oricărei alegorii”“. La aceasta trebuie să adăugăm și faptul că 
foarte rar în ghicitori - şi numai în cele vădit didactice - se înfăptuieşte 
detalierea metaforei cu consecvență logico-descriptivă, reuşitele genului 
fiind date, dimpotrivă, de  enunțarea în termenii contradicţiei sau 
paradoxului, ai opoziţiei în genere, neacceptabile în definirea alegoriei, 
fără a mai menționa procesul de ocultare intenționată, tipic ghicitorilor, 
care nu caracterizează, nici el, alegoria. 

T.Vianu considera ghicitoarea o “alegorie deschisă”5 numai prin 
prisma efortului de interpretare, al atribuirii unui obiect adecvat. Se ştie 
însă că în viaţa reală a ghicitorilor relația imagine-obiect nu este atât de 
liberă (“deschisă”), identificarea univocă“ a obiectului înscriindu-se, 
dimpotrivă, printre cerințele de bază în tehnica genului. 

Inconvenientul încadrării la alegorie a cimiliturii, care este 
„expresia metaforică a unei lumi senzoriale”, şi nu abstracte, a fost 
semnalat de asemenea de Gh. Vrabie în capitolul dedicat acestei specii 
din sinteza sa asupra folclorului românesc. Autorul, consecvent preocupat 
de stilistica ghicitorii, înclină spre aprecierea unor suite de metafore 
întâlnite în unele structuri şi interpretabile sun specia alegoriei, ca 


G.Coșbuc, art. cit., p., 1104 

2 Gn.N. Dragomirescu, Mică enciclopedie a figurilor de stil, Bucureşti, 1975. p. 97. 
3 Idem., ibid. 

T. Vianu, Problemele metaforei şi alte studii de stilistică, Bucureşti, 1957, p. 110. 
5 Idem, p. 115-116 


6 Cf. şi Mihai Pop, Pavel Ruxăndroiu: Folclor literar românesc, Bucureşti EDP, 1976, p. 
246-247. 
7Gh. Vrabie, Folclorul..., 1970, p. 287. 

reprezentând mai degrabă tropul cunoscut sub numele de „ipotipoză”!, 
distingând astfel, întru totul justificat, problema considerării în ansamblu 
a ghicitorilor ca specie alegorică, idee care nu poate fi acceptată, de 
posibilitatea utilizării acestui trop ca procedeu în elaborarea unor structuri 
ale genului, considerat, la nivel de generalitate, ca „discurs metaforic”?. 

În toate aceste cazuri avem, în esenţă, de-a face cu un proces de 
substituire a termenului real cu un alt termen, de transferare a 
caracteristicilor unui obiect asupra altui obiect, proces bazat pe intuirea 
similitudinii profunde a două realități disparate, altfel spus - cu un proces 
de metaforizare, căruia, tocmai datorită caracterului liber şi complex al 
desfăşurării lui în cadrul cimiliturilor „trebuie să i se confere un sens 
special", ca „mod poetic” propriu. 

Modul metaforic, ce stabileşte un raport particular între poet 
(autor) şi obiectul comunicării sale, raport definit în poetica modernă ca 
„situaţie de enunţare””, raport dus la un grad înalt de formalizare în 
literatura orală şi aflat,în cazul ghicitorilor, la limita dintre modul narativ- 
descriptiv şi cel mimetic, se constituie într-un adevărat „model formant'* 
al acestei specii, model „cu existență potenţială, ca şi modelele limbii”$, 
concept echivalent, în terminologia poeticianului Gerard Genette, cu 
„architexte”, sau, particularizat, cu un „archigenre””. 

Metafora în ghicitoare a preocupat, de altfel, pe toţi cercetătorii 
care, într-un fel sau altul, au urmărit modul constituirii acestei specii sub 
raport artistic, ea făcând şi obiectul unor abordări mai noi5, sau în 
legătură cu aplicaţia metaforei în folclorului românesc”. Cercetările de 
acest fel au condus la identificarea unor tipuri metaforice cu pondere 
specială în ghicitori, precum: „metafora de relație”, „metafora 


! Idem, ibid. 

2 Gh. Vrabie, Retorica folelorului (Poezia), 1978, p. 140-161. 

3 Istoria literaturii române, vol.I, Ed. Acad. Bucureşti, 1964, p. 191. 

1G. Genette, op. cit., p.17. 

5 Pentru conceptul de „model fonmant”, cf. Gh. Vrabie, Poetica Mioriței, 1984, p. 37 
unn. E 

$ Mihai Pop, Caracterul formalizat al creaţiilor orale, în „Secolul 20”, 1967, nr. 5, p. 
157. 

1G. Genette, op. cit., p. 69. 

& Cf. Gh. Vrabie, Folclorul..., 1970, p. 297, care citează pe Ingeborg Weber-kellerman, 
„Uber das Volkrătsel. Ein monografischer Abriss”, Akademie Verlag, Berlin, 1953, p. 
106-121. 

*M. Brătulescu, Ghicitoarea, elemente de structură stilistică, în REF, 1965, nr.5, p. 441- 
453. 

anatomică”, „metafora contradictorie” sau „metafora obscenă”! ŞI, 
corespunzător, la o mai bună înțelegere a acestei specii care „nu e o 
formă metaforică oarecare, ci o adevărată lume a metaforei”, aici 
metafora exercitându-se gratuit, în sine, „în afara oricărui context 
lingvistic”?. 

Aristotel socoteşte ghicitoarea „o metaforă bine compusă”, 
definind-o drept „învăţătură despre ceva, ce totodată e conținută într-o 
expresie metaforică” şi subliniind valoarea ei de cunoaştere: prin 
ghicitoare noi dobândim „o nouă reprezentare” a lucrurilor, despre care 
putem exclama: „Cât e de adevărat, şi totuşi nu mi-a trecut prin minte! 


3. Ghicitoarea ca gen literar 


Trebuie spus că rezultatele meritorii la care s-a ajuns în 
cunoașterea ghicitorii prin analiza formelor ei de artă, a celor metaforice 
îndeosebi, nu epuizează problema definirii acestei specii, care trebuie să 
ne edifice asupra naturii şi funcției sale, precum şi asupra apartenenţei la 
una din categonile de generalitate superioară ale folclorului, la aşa- 
numitele „moduri etnografice”?. 

Desigur, există răspunsuri parțiale şi la fiecare dintre aceste 
întrebări, ele fiind corolarul oricărei tentative de definire a ghicitorilor, 
indiferent de limitele în care aceasta se înscrie, iar uneori ele subzistă în 
modul empiric de clasificare, de încadrare, ori pur şi simplu de ordonare a 
ghicitorilor în seria celorlalte creaţii folclorice cu prilejul publicării lor în 
diverse culegeri, ori al tratării lor teoretice în lucrări de sinteză. 

Caracterul didactic şi glumeţ al ghicitorilor, de „şcoala primitivă 
a poporului”, le-a impus aproape de la sine, primul ducând la intensa lor 
exploatare începând cu cele dintâi manuale şcolare şi până astăzi,ca şi în 


! Ne referim la studiile: Monica Brătulescu, Câteva tipuri de metaforă în folclor, în vol. 
Studii de poetică şi stilistică, EPL, Bucureşti, 1966, p. 81-92; Lidia Sfirlea, Formele 
metaforice în folclorul românesc. Încercare de descriere tipologică, în vol. Studii de 
limbă literară și filologie, vol. III, EA, Bucureşti, 1974, p. 141-184. 

2 L. Sfirlea,art. cit., p. 178. 

i Aristotel, Retorica III, 11,06; cf. Ov. Papadima, op.cit., p. 238. 

+M. Ursachi, op. cit., p. 27 urm. 

5 A. Viciu, Deceuri sau Întrebări și răspunsuri, în Com. sat., II (1924), nr. 5-6, p. 75. 
SCităm câteva: I.C. Massimu, |. Bădilescu, Nou abeceaariu romanescu..., Bucureşti, 868; 
I. Dariu: O lecțiune practică după modelul analitic-sintetic, în „Şcoala şi familia”, 
Braşov, an III (1888), nr.7, p. 212, Alexandrina Tutoveanu, Lecturi literare, Manual 
pentru clasa a VII-a, EDP, București, 1972, ş.a. 


22 


literatura pentru copii, în timp ce sub al doilea aspect, ele au beneficiat 
de o atenție nu mai puțin ilustrativă în literatura de petrecere destinată 
unor medii variate”, ambele preocupări favorizând procesul de colportare 
a acestei specii, în forme mai mult sau mai puţin adecvate. 

De reținut că aproape toate încercările de clasificare a 
ghicitorilor au în vedere, în afară de realizarea artistică, una sau alta 
dintre aceste două perspective, ghicitorile fiind plasate, pe rând, genului 
poetic, etic, didactic, ori aforistic (paremiologic), literaturii adulte sau 
copilăreşti, atunci când nu sunt încadrate de-a dreptul genului liric - 
termenul „gen” având, cum se poate observa, accepții foarte diverse. 

Apartenența ghicitorilor la genul poetic este sugerată încă de 
Vasile Alecsandri, care, în cunoscuta sa colecţie „Poezii populare ale 
românilor” găseşte prilejul de a insera şi un număr de ghicitori, bine 
alese, într-o notă de subsol la „Plugul (colindă)”*, culegerea sa fiind de 
altfel semnificativă, prin ordonarea de ansamblu a materialului, pentru 
concepția şi simțul valorii ce l-au dus la preluarea, cel puțin simbolică, a 
tuturor speciilor poetice, de la balade, doine şi hore, la descântece, 
colinde şi alte cântece rituale, la „credinţe”, ghicitori, frământări de limbă 
ŞI jocuri copilăreşti - pe ultimele menţionându-le doar cu titlul de 
informare. 

Tot pe atunci (1862), folcloristul sas Fr. W. Schuster întreprindea 
o clasificare a literaturii populare românești în „proză” şi, respectiv, 
„genuri ritmice”, la acestea din urmă încadrând şi ghicitorile. Sub 


! Sevasta Dimitriu, Poezii, jocuri de cuvinte şi ghicitori pentru Grădinile de copii și cl 
Il-a şi IV-a Primare, Adunate de ..., Buc, ş.a.; St. Fătulescu, C. Munteanu, V. 
Nicolaescu, Ghicitori, Editura Tineretului, Bucureşti, 1961; Aurelia Blaga, 165 Ghicitori 
şi Cimilituri pentru Șezătorile străjereşti, culese de..., Oradea, ş.a.; Ilie I. Mirea, 
Șezători de seară la foc, Bucureşti, ş.a. ; lon Vlasiu, Ghicitori, Ghicitori, Ghicitori, Ed. |. 
Creangă, Bucureşti, 1973; Lucian Rădan, lon Marinescu; Ghicitori, Ed. LI. Creangă, 
Bucureşti, 1972, şi altele. 

2 George T. Bulgărescu, Din jurul vetrii - ghicitori, Culese de..., Bucureşti, 1887; 
Colecţiune de Basme populare și Ghicitori, Partea I, Ediţia III, Craiova, 1893; De la lume 
adunate..., ESPLA, Bucureşti, 1958; Ghicitori, Ed. de Stat, Bucureşti, 1949; Eugenia 
Macrina Jugănar, 10] ghicitori auzite în şezători de la fete şi feciori, Publicate de..., Cluj, 
1927; C. Bărbulescu şi Gh. Ghiţă, Din înțelepciunea poporului. Proverbe, zicători, 
ghicitori, Adunate şi rânduite de..., Ed. de Stat, Bucureşti, 1957; Noua colecțiune de 
Basme şi Ghicitori ale Românilor, Piteşti 1891; Românul glumeț..., Partea I-a Proverburi 
şi ghicitori, Bucureşti, 1874, ş.a. 

3%. Alecsandri, Poezii populare ale românilor, 1866, p. 391-393. 

4 Fr. W. Schuster, Uber das Walachische Volkslied, 1862, cf. Gh. Pavelescu, Studii şi 
cercetări de folclor, Ed. Minerva, București, 1971, p. 112. 

„raport poetic” sau „prozaic” consideră şi Lazăr Şăineanu! literatura 
orală, „veşmântul poeziei” caracterizând, după opinia sa, ghicitorile, spre 
deosebire de proverbe, încadrate prozei. Natura lor poetică este, de altfel, 
de la sine înţeleasă în orice discuție privind tropii sau performanţele 
stilistice ale ghicitorilor: întemeierea metaforică a ghicitorii care constă 
„dintr-o metaforă sau un mănunchi de metafore, cel mult o scurtă 
alegorie, întruchipată din câteva trăsături”, ca „mod poetic aparte”, îl 
determină, de pildă, pe Ovidiu Papadima”, să le atribuie un caracter 
„liric” prin excelență. 

Dintr-o perspectivă diferită, B. P. Hasdeu desemnează prin 
„genul  aforistic” proverbele, construcțiile idiomatice, precum şi 
ghicitorile sau enigmele, ca „mijloc de a ascuţi inteligența prin greutăți şi 
prin analogie”*, la care mai adaugă frământările de limbă. M. Gaster, în a 
sa „Literatură populară română” încadrează, la rându-i, ghicitorile la 
capitolul „Literatură etică” despre care scrie: „A doua parte a literature: 
populare cu care ne ocupăm acum este literatura etică, adică acea 
literatură populară, care are un scop didactic pronunțat, care nu tinde a 
aduce omului o îmbogățire a ştiinţei în mod fantastic, romantic şi 
petrecător, ci care este mai mult severă și de aceea mai mult 
concentrată“. Cum se poate observa însă din caracteristicile enunțate 
succint de autor, ghicitorile pot fi raportate şi la „literatura estetică” pe 
care o discută în prima parte a lucrării, ele ilustrându-se cel puţin prin 
caracterul „petrecător”, dacă nu şi printr-un anumit gen de „fantasic”. 
Ulterior, M. Gaster va distinge tocmai pe această bază ghicitorile de 
proverbe: „Ghicitorile fac parte din petrecerile populare pe când 
proverbele şi zicătorile reflectă spiritul de observațiune şi mlădierea 
limbei poporului român” - fără a reuși nici de data aceasta, ori fără a 
intenționa, o distincţie prea clară între cele două specii. 

Caracter poetic, aforistic şi didactic mai înseamnă dintr-un alt 
unghi şi exercițiu lingvistic, ghicitorile putând fi privite pe bună dreptate 
ca „deprinderi de limbă metaforică” - după reușita formulare a lui L. 


i în Şăineanu, Istoria filologiei române, Bucureşti, 1895, p. 263. 

2 Ov. Papadima, Literatura populară, 1968, p. 237. 

* B.P. Hasdeu, Literatura poporală, introducere la vol. Literatura populară, Basme, 
orații, păcălituri şi ghicitori Adunate de I.C. Fundescu, ediţia a II-a, Bucureşti, 1870, p.X. 
+M. Gaster, Literatura populară română, Bucureşti, 1883, p. 179. 

*M. Gaster, Introducere la Chestomaţie română, vol. I, Leipzig - Bucureşti, 1891, p. 
LXXXVI. 

SL, Şăineanu, op.cit., p. 263. 

Şăineanu, asocierea lor cu proverbele, pe de o parte, sau cu frământările 
de limbă pe de altă parte, fiind justificată mai curând pe această bază 
decât prin rațiunea lor „etică”. 

La rândul său, N. Cartojan apreciază însă că enigmele, prezente, 
împreună cu învățămintele, în cărțile populare constituie pentru acestea 
„elementul narativ”!. Cu renumele de „gen didactic şi etic”? ghicitorile au 
făcut de altfel carieră în demersurile clasificatorii mai vechi sau mai noi, 
pe acest considerent ele apărând, de regulă, asociate cu proverbele şi 
zicalele ca „literatură sentenţioasă şi enigmatică”. 

Tot genului didactic încadrează ghicitorile şi T. Papahagi în 
lucrarea sa „Graiul şi folklorul Maramureşului”, da data aceasta împreună 
cu strigăturile, care ar demonstra, deopotrivă, „vioiciunea satirică 
maramureşeană”"* 

Pe un criteriu psihologic, dar şi de conţinut aforistic, în subsidiar, 
B. P. Hasdeu a tentat o nouă clasificare a literaturii poporane, ghicitorile 
fiind atribuite vârstei bărbătești, “intrând aici şi noțiunea de tânăr”5. 

Pomind de la observarea performării ghicitorilor în mediul 
aromânilor, Pericle Papahagi le atribuie, în schimb, vârstei copilăreşti, 
apreciindu-le de asemenea în valenţele lor didactice sui-generis: 
“Altădată ghicitorile făceau parte din educaţiunea omului cult. Astăzi cu 
ele se distrag mai mult copiii”, scopul lor fiind “pe de o parte petrecerea, 
iar pe de alta ascuțirea inteligenţei, prih frământarea ce-şi fac copiii 
minţii lor ca să deslege obiectul care se ascunde supt haina alegorică în 
care este îmbrăcat, precum şi prin analogiile ce se forțează să le facă cu 
obiectul de ghicit“ - criteriul de vârstă fiind evocat şi de alți comentatori 
ai speciei”. 


IN. Cartojan, Cărțile populare în literatura românească, vol.I., Bucureşti, 1929, p. 254. 

* De pildă. I.C. Cazan, în Literatura populară. Lămuriri în vederea unui plan de cercetare 
(Extras) din vol. Îndrumări pentru monografiile sociologice. Institutul de Ştiinţe Sociale 
al României, Bucureşti, 1940, p. 15 -16, introduce ghicitorile la capitolul Genul didactic și 
etic. Enigmistică. 

> Cf. Gh. Vrabie, Folclorul... 1970, p. 276. 

* Tache Papahagi, Introducere. Consideraţiuni generale, la vol. Graiul şi folklorul 
Maramureşului, Bucureşti, 1925, p. XLIV. 

5 B.P. Hasdeu, Prelegeri de ethnopsyhologie, retip. în Șezătoarea, an, 33 (1927), vol. 
XXI, nr. 10-12, p.120-123. 

$ Pericle Papahagi, Din literatura poporană a aromânilor, 1900, în Mat. Folk., II, p. 344- 
346. 

7 Gh. Pavelescu, Cercetări folklorice în jud. Bihor, în AAF, 1945,p. 61. 

Lăsând la o parte caracterul exterior, nesemnificativ, facil sau 
greu demonstrabil al eficienței unora dintre aceste criterii, şi reținând, 
pentru interesul şi adevărul lor, ideea de gen poetic, aforistic, didactic şi 
de petrecere pe care le-am putea sintetiza, păstrând şi noi regula acestui 
Joc terminologic, sub numele de gen de artă gnomic (gnosic sau noetic), 
trebuie observat că dificultatea principală în care sunt puşi clasificatorii 
aparține, neîndoielnic, speciei înseși, care oferă situația - unică în felul 
ei - a unei structuri concise, adesea de o extremă simplitate şi, prin 
urmare, uşor de abordat analitic, paralel cu o funcționalitate complexă - în 
câteva puncte obscură - ce se relevă prin operarea simultană asupra 
textului și contextului. 

Aceasta ne îndreptățeşte să afirmăm că o definiție adecvată a 
ghicitorilor nu se poate realiza decât prin considerarea integrată a 
factorilor constitutivi şi contextuali, ca substanță şi proces, ca formă de 
sine stătătoare şi , totodată componentă a unui “mod” etnografic, în sfârşit 
prin prisma funcţiilor şi contextului lor de performare în diacronie și 
sincronie, cu alte cuvinte prin viaţa reală a gbhicitorilor ca specie 
folclorică. 

III. GHICITOREA CA SPECIE FOLCLORICĂ 
1. Contextul literar al ghicitorii. Funcţii. 
1.1. Funcţia de încifrare 


Există astăzi un consens quasi-general în a se atribui ghicitorilor 
drept una dintre funcțiile primordiale pe aceea tabuistică, de utilizare a 
unor substituente pentru unele nume reale, a căror evocare directă, în 
virtutea valențelor magice ale limbajului, ar fi instaurat prezența 
nemijlocită a obiectului, cu efect nociv, procesul de constituire a speciei 
ghicitorilor fiind reprezentat de M. Pop - P. Ruxăndoiu în felul următor: 
“Din tabuurile primitive s-au desprins primele ghicitori, având un 
caracter instructiv practic (copiii trebuiau să deprindă limbajul tabuistic 
pentru a fi feriți de pericole). Mai târziu sistemul tabuistic a devenit un 
fel de lhmbaj secret al tribului (în luptă cu alt trib), sau profesional (al 
vânătorului - pentru că animalele înțelegeau limba obişnuită, în practicile 
magice etc.), asemănător parolei şi limbajului codat în armată”!. 

Autorii citați stabilesc în continuare, ca schemă de evoluție 
funcțională a speciei, aplicarea ei ca probă, “în riturile de iniţiere sau de 
încercare, un examen nu numai al iscusinţei, ci şi al cunoştinţelor”, pentru 
ca, o dată această funcţie pierdută, ghicitorile să devină “un semn al 
înțelepciunii populare şi un joc distractiv în acelaşi timp”. 

Cu observația că nu se poate vorbi de funcții succesive, în sensul 
dispariției uneia în favoarea alteia nou apărute, ci numai de o reorientare 
a lor în raport cu cea preponderent ludică (distractivă), ghicitorile 
ilustrând astăzi - cum vom încerca să demonstrăm - un sincretism 
funcțional, în legătură cu funcția tabuistică (pe care o vom numi de 
încifrare), menționăm că elementele acesteia sunt semnalate şi astăzi în 


"M. Pop, Pavel Ruxăndoiu, Folclor literar românesc, 1976, p. 244-245. 

2 Ghicitorile sunt astăzi clasificate uzual, în studiul obiceiurilor, ca forme ale 
comportamentului social, la categoria recreativității, ca “problem games” (Jocuri- 
problemă) - cf. Th. Rhys Williams, The Form and Function of Tambunam Dussum 
riddles, în ]. Am. F., vol. 76, 1963, nr. 300, p. 97. 

diverse culturi etnografice ale populațiilor native, de exemplu în Bantu, 
unde în multe triburi tabu-urile sunt asociate cu uzul ghicitorilor!. La 
populația Makua există cântece-ghicitoare care acompaniază dansurile 
rituale şi care conţin numele ritual al obiectului indicat în soluţie. Acesta 
funcționează ca un fel de “nume-copil” (child-name) al obiectului în 
prima fază a desfăşurării ritului, el nemaifiind folosit după momentul 
inițierii, practici care amintesc interdicțiile privind folosirea numelui 
noului născut până la botez, din cultura noastră tradițională, şi care se 
înscriu în categoria mai generală a “riturilor de denominaţie”?. 

Pentru ghicitorile populare se pot deduce, în principal, “rădăcini 
istorice” - pentru a folosi termenul lui V.I. Propp - legate de limbajul 
tabuizant, mai curând prin observarea a ceea ce nu este cuprins în sfera 
tematică şi de imagini a speciei. Astfel, în raport cu frecvența 
covârşitoare a obiectelor din universul domestic, din ambianța naturală 
familiară sau, în orice caz, concretă - ceea ce a permis o clasificare, după 
acest criteriu tematic relativ, valabilă pentru toate ariile de răspândire a 
speciei ghicitorilor - în ghicitori abstracțiile sunt reprezentate într-un 
procent mult mai redus (şi acesta încă augumentat de influenţe livrești), 
iar ființele mitologice, întruchipări benefice sau, mai ales, malefice (în 
mitologia românească: zâne, iele, strigoi, vârcolaci, demoni, îngeri etc.) 
sunt evitate în cimilire, prezenţa lor fiind cu totul întâmplătoare şi 
sporadică. Aceasta ne ajută să conchidem, însă, nu atât asupra unor 
remanențe rituale - caracterizate şi prin sisteme de interdicții, cât mai ales 
să observăm persistența reprezentărilor legate de forța de materializare a 
cuvântului, care influențează și ghicitorile, interzicând aplicarea lor 
asupra anumitor domenii. 

Cât priveşte deducerea unor valenţe rituale în sfera ghicitorilor pe 
criteriul prezenței unor imagini din domeniile corelate - mitul sau datina, 
ele se pot reduce la un simplu împrumut, în ciuda aparenței lor 
“mitologice”. 


PD. Beuchat, Ridales in Bantu, în vol. The Study of Folklore, Ed. Alan Dundes, 
University of California at Berkeley, Prentice Hall, 1965, p. 184. 

2 Amold van Gennep, Riturile de trecere, 199%, p. 65. 

* Ne referim la clasificarea ghicitorilor după natura nucleului metaforic, realizată de 
Archer taylor - cf. Vemnam Hull şi A. Taylor, A Collection of Irish Riddles Berkeley and 
Los Angeles, 1955 - mult utilizată, ca termen de referință, de cercetători în analiza de 
conţinut a ghicitorilor din alte arii etnografice. 

Totuși, mitologic vorbind, unele ghicitori care au ca obiect 
fenomene stihiale precum ceața (negura), roua, bruma se structurează pe 
imaginea pierderii „cheilor” de către o ființă numită eufemistic 
„doamnă”, uneori subînțeleasă din epica motivului, dând acestor ghicitori 
aerul unor construcții hermetice, despre care nu putem stabili dacă sunt 
preluate ori paralele cu urmele unui mit conservat fragmentar în incantaţii 
legate de unele rituri sezoniere (ex. Paparudele). 

Termenul „doamnă”, consacrat și în limbajul tabuistic al 
descântecelor, a devenit însă în ghicitori o metaforă quasi-generică, prin 
care se desemnează obiecte de factură diversă, certificând caracterul 
oarecum exterior, de împrumut, sau, în orice caz, de intensă prelucrare 
profană a acestei remanenţe. 

Se întâmplă, dimpotrivă, în cercetarea plină de surprize a acestei 
specii, ca elementele de structură aparent numai artistică să ofere date cu 
privire la elaborarea „„istorică” a unor motive sau componente imagistice. 
Astfel, unii cercetători argumentează că cimilirea unor animale, mai ales 
a fiarelor pădurii (ex. ursul!) prin metafore desemnând nume de rudenie, 
personificări în general, s-au putut constitui ca forme  eufemistice, de 
tabu lingvistic, reflexe ale mecanismului totemic, ale încifrării tabuistice 
în general. 

Astăzi însă, faptul că ghicitorile uzează frecvent de astfel de 
procedee - acestea fiind foarte bine reprezentate și în ghicitorile 
româneşti, se justifică prin raţiuni estetice, de “stil” al genului. Pe de altă 
parte, ghicitorile despre animalele sălbatice - pentru a rămâne la acest 
exemplu - apelează şi la alte sisteme de imagini, ori îşi împrumută 
procedeele altor teme, apărând frecvent ca metafore ale unor categorii 
opuse (obiecte neînsuflețite). 

Mai mult, asemenea ecouri tabuistice, identificabile în unele 
ghicitori, au căpătat pe acest teren o orientare specifică, vizând îndeosebi 
valorile comicului, aşa cum se întâmplă cu cele mai multe dintre motivele 
discutate mai sus. 

Astfel, Sim. FI. Marian menționa, pentru unele părți din Banat, o 
practică magică de alungare a puricilor, legată de sărbătoarea 
Blagoveşteniei, incluzând şi următorul descântec: Hei, boi negri! 
(înţelegându-se puricii)/Că eu m-am sculat,/Cu mătura v-am măturat/Și 


: Despre acest tip de personificări, cf. Handvărterbuch der deutschen Aberglaubens, Band 
VIII, Berlin - Leipzig, 1936/1937, cuvântul-titlu Zier, cf. și B.P. Hasdeu, Eymologicum 
Magnum Romaniae, tom. II: Ana. 

departe v-am aruncat:/ Sub brăduţi mărunți, Sub poale de munţi!” - 
argumentată şi de credința că utilizarea în comunicare a termenului direct 
„purice” trebuie evitată, ea ducând la apariția în casă a acestei vietăți. 

Imaginea “boilor negri”, eufemism augmentativ, de capacitare a 
puricilor, având în descântec valoare magică, se regăseşte în ghicitoarea 
acestei vietăți, unde a devenit mijloc de realizare a opoziţiei comice: ex: 
Am un bou negru:/Unde sare/Urmă n-are,/Unde paşte/Se cunoaşte. - 
Purecele. (Gor., 308). 

Astfel de exemple denotă, într-un plan mai general, abandonarea 
necesităţilor de reprezentare rituală (tabuizantă) în favoarea unei libertăți 
mai largi de creaţie, motivele amintite impunându-se ca model tradițional 
în sens artistic în primul rând, şi numai în subsidiar, prin inerție, în 
virtutea unei conservări de ordin funcțional, şi care se dovedeşte a fi mai 
degrabă parodic, de depăşire a tensiunilor generate de manifestarea loe 
sub specia sacrului. 

În ultimă instanță, funcţia de încifrare rezidă în chiar natura 
metaforică a ghicitorii, în resorturile ei constitutive la nivel structural, și 
acest proces de trecere de la context (ritual, în cazul ghicitorilor din unele 
culturi etnografice) la text (elaborare după un anumit tipar), astfel spus de 
la funcțional la estetic, pe care îl ilustrează fenomenul folcloric în 
ansamblu - şi se pare, fenomenul cultural în general - este deosebit de 
caracteristic pentru ghicitori, el antrenând, aşa cum vom încerca să 
demonstrăm, totalitatea funcţiilor acestei specii. 

Considerată, cum am menţionat, de Aristotel drept o metaforă 
bine compusă, ghicitoarea se supune, într-adevăr, definiției complete a 
acestei figuri, aşa cum o dădeau anticii, şi anume ca o comparaţie 
prescurtată “din care lipseşte termenul de comparat şi care sugerează altul 
străin”? - ea aducând, într-adevăr, la un echilibru necesar elementele de 
sugestie şi pe cele de derută analogică incluse în orice metaforă. 

Mai mult, Aristotel identifică în constituția metaforei şi absurdul: 
“Doar caracteristica metaforei tocmai asta este: că exprimă lucruri cu 
noimă punând laolaltă absurdităţi (procedare imposibilă în vorbirea 
obișnuită, dar îngăduită de metaforă)” categorie exploatată de 
asemenea intens şi intenționat în ghicitori, care apar astfel, din punct de 


! Sim. FI. Marian, Sărbătorile la Români, vol. Il - Păresimile - Bucureşti, 1898, p. 227. 
2 Gh. Vrabie, op. cit, p. 285. 
* Aristotel, Poerica, (XXII, 25), Bucureşti, Ed. Acad., 1965, p. 84. 

vedere al naturii stilistice, drept o exacerbare conştientă a unor 
componente definitorii pentru metaforă în general. 

Problema încifrării prin metaforă, a raportului dintre această 
posibilitate de expresie indirectă în sens larg şi procesul de tabuizare a 
constituit obiectul unei interesante luări de poziție din partea lui Lucian 
Blaga, care, privind geneza metaforei dintr-o perspectivă antropologică, 
afirmă prioritatea „modului metaforic”, ca expresie lingvistică a gândirii, 
față de „mentalitatea tabuizantă”, ca moment social al utilizării 
limbajului: „Și iată de ce. Omul trăind într-o societate nu poate să nu 
vorbească despre obiecte tabu. E constrâns la aceasta de viață şi de 
realități. Vorbirea despre sau aluziile la obiectele tabu 1 se impun 
necontenit. Noi credem în consecință că aceste obiecte sau ființe nu ar fi 
devenit niciodată rabu, dacă omul nu ar fi fost investit din capul locului 
cu posibilitatea de a le numi indirect, metaforic. De abia putinţa 
prealabilă a omului de a designa obiectele prin  circumscriere 
metaforică a făcut, la dreptul vorbind, posibilă tabuizarea, şi cu aceasta 
interdicţia de a le spune pe nume (...). De altfel mentalitatea magică a 
tabuizării nu lămureşte nici unul din aspectele esenţiale ale modului 
metaforic, ca proces spiritual. Momentul tabuizării preface doar metafora 
în reflex preventiv şi duce cel mult la anume exagerări, calitative şi 
cantitative, ale modului metaforic”!. 

Lăsând deoparte faptul că argumentaţia lui Lucian Blaga naşte, şi 
pentru specia ghicitorilor, întrebarea dacă ele îşi au originea numai în 
încifrările tabuistice - prin aplicarea procedeelor consacrate magic - ori 
trebuie să fie privite şi ca deprinderi anterioare de limbă metaforică, 
ținând de această posibilitate a limbajului (pe care, de altfel, Giambattista 
Vico”, tot pe considerente de expresivitate poetică nativă, o socotea 
anterioară limbajului noţional, logic), deosebit de interesantă se 
dovedeşte calea pe care filosoful român ajunge la funcția ludică a 
ghicitorilor pornind tocmai de la natura lor tabuistică, încifratoare. 

El distinge astfel, conform premiselor antropologice enunțate, 
între utilizarea metaforei ca posibilitate expresivă (uz în care lingviştii 
văd, pe de altă parte, şi necesitatea de compensare a insuficienței de 
comunicare directă, sau o expresie a economiei în limbă) şi tabuizarea ca 


! Lucian Blaga Geneza metaforei şi sensul culturii, în Trilogia culturii, Opere, vol. 9, 
1985, p. 353-354. 
? Giambattista Vico, Știința nouă, Bucureşti, Ed. Univers, 1972, p. 231 unm. 

demers lingvistic intenționat, descoperind în această intervenție 
conştientă asupra limbajului trăsătura de unire între tabuizarea “magică”, 
în care metaforismul e dictat “de interdicția voită din partea societății de a 
numi direct anume obiecte” şi tabuizarea “estetică” a obiectului, când 
acesta “e înconjurat de o ciudată oprelişte, nemaifiind îngăduit să fie 
arătat sau descoperit prin expresie directă, ci numai prin circumscriere 
metaforică”, dintr-o “pretinsă detaşare și distanţare față de obiect”!, cum 
se întâmplă în cadrul unor curente sau stiluri poetice, precum barochismul 
lui Gongora sau poezia modernă ce se revendică din Valery şi Mallarme. 

L. Blaga arată că mentalitatea tabuizantă, ocolind expresia directă 
„va folosi îndeosebi metafore obscure, de analogie depărtată”, la fel “va 
spori uzul, frecvența modului metaforic” - trăsături ce se găsesc 
deopotrivă în demersul hermetizării estetice, astfel că un gongorism sau 
mallarmeism vechi de mii de ani identifică Blaga şi în literatura populară 
nescrisă, în ghicitori mai ales: „O tabuizare de o clipă a obiectului, voită 
de dragul jocului intelectual, se găseşte în cimilituri. Obiectul e înlocuit 
de obicei printr-o metaforă depărtată pentru ca ghicitoarea să nu fie prea 
lesnicioasă”, specie din care citează și câteva exemple, observând că 
scopul acesteia, care conţine „nu arar” metafore „de o incontestabilă 
splendoare”, dar care „apropie totdeauna termeni excesiv de depărtaţi”, 
e în cele din urmă un simplu joc intelectual („tabuizare intelectuală”): 
„Plăcerea ce o prilejuieşte cimilitura consistă în exercițiul unor funcțiuni 
ca atare, aplicarea asupra unei probleme de imaginaţie şi agerime în 
același timp'”. 

Este interesant de semnalat, în acest sens, că definind 
metaforismul baroc în scopuri şi cu metode diferite de ale filosofului 
român, R. Wellek şi A. Warren enunță în legătură cu acest stil 
caracteristici asemănătoare: prezența unor figuri de stil ca paradoxul, 
oximoronul,  catahreza, „metafora de diminutivare sau metafora 
domestică”, în genere utilizarea tropilor „bagatelizanți” şi „fantastici”, 
„dorinţa de a surprinde , de a şoca”* - trăsături care sunt perfect aplicabile 
ŞI ghicitorilor, cea ce nu înseamnă că acestea ar avea un caracter “baroc” 
în sensul istoric acordat acestui termen, ci numai că ele ilustrează 
gratuitatea exerciţiului metaforic, efectuat ca scop în sine - altfel spus, 
funcția ludică a acestei specii, sub un anumit aspect al său, şi anume 


"L. Blaga, op. cit., p. 358. 
: Idem, p. 360. 
” Rene Wellek, Austin Wasren, Zeoria literaturii, Bucureşti, EPLU, 1967, p. 261-263. 

faptul că ea este relevabilă, ca şi funcția de încifrare (şi simultan cu 
acesta) nu numai în contextul de manifestare al ghicitorilor, ci încă de la 
nivelul şi în procesul însuşi al elaborării metaforice. 

Problema încifrării obiectului cu mijloacele limbajului poetic a 
constituit una dintre preocupările intense şi revelatorii pentru Ferdinand 
de Saussure în ultima parte a activităţii sale, când s-a interesat şi de 
mitologia indo-germanică, preocupări ce au stârnit interesul cercetătonilor 
moderni şi au pus într-o nouă lumină dimensiunea gândirii saussuriene. 

Marele lingvist a făcut constatarea că în vechea poezie esoterică, 
ori chiar profană, dar şi în poezia modernă, anumite grupuri de sunete 
(grafeme) au o distribuţie caracteristică în lanţul sonor (respectiv, grafic), 
ele recompunând difuz numele obiectului încifrat al poeziei - „cuvântul- 
temă” (mot-theme), de regulă un nume propriu, de zeu sau erou - astfel 
încât un asemenea discurs poetic, „ne sera donc que le seconde fagon 
d'âtre d'un nom: une variation d&veloppee qui laisserait apergevoir, pour 
un lecteur perspicace, la prâsence evidente (mais dispersce) des 
phonemes conducteurs” (nu va fi aşadar altceva decât un mod secund de 
a fi al unui nume: o variație dezvoltată ce ar lăsa să se întrevadă, pentru 
un cititor perspicace, prezența evidentă (dispersată, însă) a fonemelor ce o 
induc” - trad.n.). El a numit aceste fenomene de încifrare hypograme, şi 
una din întrebările tulburătoare pe care şi le-a pus, fără a ajunge la un 
răspuns cert, a fost dacă ele constituie rezultatul voit al unui procedeu 
consacrat în poezia religioasă, ca aspect al tabuizării, şi transmis ca atare 
în tradiția poetică esoterică, ori sunt realizări fortuite, instinctive, ținând 
de asociaţiile sonore şi semantice pe care numele obiectului evocat în 
poezie le trezeşte creatorului ei. 

Principalul comentator al acestor ipoteze, Jean Starobinski, 
înclină spre considerarea celor două alternative, opuse tranşant de 
Saussure, ca aspecte coexistente în procesul verbalizării - nici pur 
întâmplător, nici pe deplin conştient, întreaga discuţie fiind, cum se poate 
observa, analogă celei privind raportul dintre metaforă, ca posibilitate 
implicită a limbajului, şi utilizarea ei expresă în tabuizare, ridicarea ei la 
rang de “procedeu”. 

Inspirându-se din această problematică inaugurată (postum) de 
Saussure, într-un volum colectiv „Semiotica folclorului”, Adrian Rogoz 
dedică lucrarea sa încercării de a identifica şi în poezia folclorică astfel 


! Text citat după Jean Starobinski, Les Mors sous les mots, Paris, Gallimard, 1971, p. 23. 

de simetrii (de ordin exclusiv grafic), pe care le numește „invariante 
grafematice”, alergând pentru această investigație specia gbhicitorilor, 
datorită maximei lor concizii şi implicit, concentrării de „prodigioase 
forțe stilistice”. Demonstrația interesează însă analiza stilistică a 
ghicitorilor doar în măsura în care elementele considerate, și anume cele 
care admit o reprezentare grafică, corespund şi unei structuri fonetice, 
mai ales silabice (prozodice), adică oralității - ca singurul mod real de 
existență şi, implicit, de validare a simetriilor sonore ale unui enunţ, astfel 
încât multe dintre exemplele date, deşi ingenioase, sunt mai puţin 
convingătoare pentru o categorie a oralității folclorice. 

În principiu, ghicitorile, având în vedere tocmai caracterul lor 
programatic încifrator, de echivalent al unui nume, „mod secund de a fi” 
al acestuia, pot ilustra, mai mult, poate, decât oricare altă specie a 
folclorului, tehnica observată de Saussure, aplicarea ei justificându-se aici 
deopotrivă prin ambele ipoteze ale originii sale - tabuizare a obiectului 
sau efect al hazardului asociativ. Indiferent de originea lor, astfel de 
procedee aparţin astăzi, în ghicitori ca şi în poezie în general, nivelului 
exclusiv stilistic, ele participând la elaborarea construcției poetice cu 
mijloacele sugestiei sonore, fiind încadrabile simbolismului fonetic. În 
această calitate, în cazul special al cimiliturilor, ele intră într-un raport de 
opoziție aparentă cu necesitățile de încifrare a obiectului, ca mijloace de 
divulgare a acestuia, contribuind la echilibrul celor două tendinţe contrare 
care acționează în formularea textului. 

Vorbind de funcția ghicitorilor pe care noi am numit-o de 
încifrare, trebuie să-i acordăm, aşadar, un conținut complex, care include 
nu numai manifestarea lor, se pare originară, într-un cadru ritual cu 
implicaţii tabuistice, dar mai ales procesul de elaborare a acestei specii ca 
structură metaforică şi perfecționarea sa prin diverse tehnici de 
ambiguizare. 

Dacă sub cel dintâi aspect funcția de încifrare implică (ori se 
raportează la) aproape toate celelalte funcții (didactică, inițiatică, ludică) 
pe care le solicită contextul ritual sau ceremonial, sub cel de-al doilea 
aspect, care se confundă cu însuşi procesul de constituire a ghicitorii ca 
text poetic, funcția de încifrare condiţionează în mod decisiv chiar 


! Adrian Rogoz, Cimiliturile şi rădăcinile invarianţelor grafematice, în vol. Semiotica 
folclorului - Abordare lingvistico-matematică. Sub redacţia prof. Solomon Marcus, 
Bucureşti, Ed. Acad. 1975, p. 182. 

existența în timp a speciei şi a funcţiilor ei, asigurându-le, oarecum 
subteran, şi unitatea lor sincretică. 


1.2. Funcţia iniţiatică 

Fără a insista asupra funcţiei inițiatice, care nu se manifestă de 
sine stătător, ci ca efect ori fiind suprapusă altor funcţii în contextul 
ritual, în legătură mai ales cu funcția de încifrare, ea rezidă în caracterul 
de limbaj de grup, esoteric, al tabu-urilor la care se accede prin inițiere. 

Această funcție intersectează, pe de altă parte, şi sfera 
didacticului, ca probă a cunoştinţelor dintr-un domeniu dat, aşa cum se 
întâmplă, de pildă, cu ghicitorile catihetice, desprinse din chestionările 
biblice, care au evoluat, în chiar coordonatele lor scolastice medievale, și 
spre funcţia de petrecere - așa-numitele „Joca monachorum””. 

Tradiţia unor astfel de întrebări este însă foarte veche: cărțile 
„Rigveda” - (scrise în jurul anului 1000 î.e.n.), şi versiunea lor mai scurtă 
„Arthărveda”, precum şi alte texte vedice conțin un număr de ghicitori - 
combinaţii de elemente populare şi literare - pentru uz ritual. Ele tratează, 
într-un mod destul de sofisticat, subiecte dogmatice în seturi de câte trei 
întrebări, din adiționarea răspunsurilor rezultând soluția la o a patra 
întrebare, ceea ce aminteşte oarecum tehnica hypogramelor saussuriene: 
ex. „Cine se mişcă în aer? Cine face gălăgie la vederea unui pungaş? 
Cine este dușmanul lotuşilor? Cine este culmea mâniei? Primul răspuns 
este „pasărea” (vi), al doilea „câinele” (cva), al treilea „soarele” (Mitra), 
şi întregul este Vicvamitra, primul învățător şi sfetnic al lui Rama”. 
Vorbind de caracterul inițiatic al unor astfel de enigme, Roger Caillois, 
citându-l pe L. Renou, arată că în religia brahmanică concursurile de 
enigme fac parte din cult: „Ştiinţa marilor conexiuni, revelarea 
echivalențelor magice se efectuează în cursul întrecerilor de enigme 
(brahmodya sau brahmavadya), subterfugiu destinat să introducă 
inexprimabilul în vorbirea omenească”. Tradiţia budismului chinez şi, 
prin influx, cea japoneză înregistrează de asemenea existența unor 
chestionări propuse în forme extrem ritualizate, unele de-a dreptul „non- 


' Matilde Hain, Răsel, Stuttgart, 1966, p. 8-11. 

*D.1. Blaumer, The Early Literary Riddle, în “Folklore”, London, vol. 78, Spring 1967, 
p. 40-50. 

” Roger Caillois, Eseuri despre imaginație, Bucureşti, Ed. Univers, 1975, p. 326. 

raționale”! care descumpănesc la început pe învățăcel, menite însă a-l 
deprinde cu dificultățile dogmei. 

O orientare similară relevă o serie de ghicitori legendare, 
consacrate apoi folcloric în poveşti, snoave, sau chiar de sine stătător, 
cum este cea propusă de Samson filistenilor: „Din cel ce mânca a ieşit ce 
este mâncat şi din cel puternic a ieșit dulceaţă (Cartea Judecătorilor, 14), 
sau de Odin, regelui Heidrek: „Ce cuvinte a şoptit Odin - adică el însuși - 
la urechea lui Balder, înainte ca acesta să se urce pe rug'?. 

De aceeaşi factură sunt și aşa-numitele „Halslsungrătsel” (engl. 
„neck-riddles”) - „ghicitori de dezlegare a grumazului”” cum este 
ghicitoarea câinelui Illo, propusă de o femeie delincventă judecătorilor ei, 
sau aceea a „nenăscutului” şi „alăptării” propusă împăratului de fiica unui 
întemnițat, prin care cei condamnaţi se salvează (le putem numi aşadar, 
ghicitori de absolvire) precum şi diversele variante ale genului propuse de 
peţitori, în basme din ciclul Pețirilor având o circulație paneuropeană . 

În toate aceste cazuri propunătorii se bizuie pe enigme ce 
încifrează o experiență cu totul personală, autobiografică, soluția fiind 
deținută exclusiv de ei, ceea ce garantează succesul acestei iniţiative, 
altfel temerară: „Enigma - spune R. Caillois, caracterizând pe cele cu 
semnificaţie rituală, în genere - nu se dezleagă, este chiar de nedezlegat. 
Pentru a câştiga, trebuie să pui stăpânire pe soluție printr-un șiretlic, sau 
să ajungi la ea urmând o povaţă adecvată sau, mai simplu, s-o cumperi. În 
aceste condiţii, natura enigmei nu este cea a jocului de spirit, cu atât mai 
puțin a imaginii poetice, este cea a unei parole”. 

Un demers analog presupun, pe o altă treaptă de evoluţie a 
speciei ghicitorilor, cele de tipul „întrebărilor şi răspunsurilor glumeţe”S, 
a căror dezlegare nu pretinde nici ea putere de imaginație sau de 
pătrundere, de descoperire a răspunsului încifrat (răspunsurile de acest fel 
nici nu au o formulare enigmatică propriu-zis metaforică, ci deprinderea 


' Charles G. Zug I.I.l., The Nonrational ridăle: The Zen Koan. În J. Am.F., vol.80, 1967, 
nr. 315,p. 81. 

2 R. Caillois, op. cit. p. 327. 

i Hansjorg Meyer aus Ulm, Das Ha/slâsungrătsel, Wurzburg, 1967, p. 48, cf. Ov. 
Papadima, op. cit., p. 252.253. 

“ R. Caillois citează un asemenea gen de enigmă culeasă de Jorge O. Atria la Santiago de 
Chile (op. cit., p. 324-325). 

5 Idem, p. 525. 

4 În legătură cu această categorie de ghicitori, cf. şi observaţiile lui Ov. Papadima, op. 
cit., p. 331-337. 

unei anumite tehnici de interpretare a enunţului (polisemic) care să 
permită un răspuns în spiritul unei anumite semnificaţii a acestuia, de 
regulă a celei mai surprinzătoare, mai insolite. 

Putem spune aşadar că funcția iniţiatică, la fel ca şi funcția de 
încifrare, cunoaște în cadrul ghicitorilor o realizare complexă care, însă, 
în ciuda unei evoluţii de discontinuitate - cum este considerată de către o 
parte dintre cercetători! - de la manifestarea speciei într-un context ritual, 
la formele ei extrem laice şi glumețe, îşi păstrează unitatea de esenţă: 
aceea de a indica, într-un mod conştientizat sau nu pentru participanţi, 
apartenenţa lor la o categorie privilegiată. „ai cărei membri - cum spune 
Roger Caillois - se recunosc prin folosirea unui limbaj convenit sau prin 
faptul că ştiu să răspundă la un semn prin alt semn, la o oarecare întrebare 
printr-o altă întrebare determinată” 

În măsura în care slicitorilă: în general, prin complexitatea bazei 
lor de elaborare, presupun nu numai calități intelectuale, de intuiţie şi 
de reprezentare metaforică, ci şi (făcând abstracţie de cadrul inițiatic 
special) deținerea unui „cod” al răspunsului, cunoaşterea convențiilor 
stilistice, a modelelor şi „trucurilor” acestui gen şi, mai ales, experiența 
realității etnografice pe care o reflectă în conținut şi limbaj - cu alte 
cuvinte erudiție folclorică - funcția inițiatică a ghicitorilor ajunge să 
coincidă, într-un sens foarte larg, cu însăşi capacitatea de a performa în 
cadrele acestei specii. 


1.3. Funcţia competitivă (de probă) 
1.3.1. Mitul Sfinxului 


În legătură cu funcția competitivă a ghicitorilor, date numeroase, 
deşi disparate, ne sunt oferite de izvoare istorice şi literare, începând cu 
Antichitatea, între care un loc bine definit îl ocupă miturile, basmele şi 
alte câteva specii complexe care au conservat această ipostază 
funcțională, precum şi de cercetările antropologiei moderne privind viaţa 
acestei categorii în cadrul diverselor culturi native, elemente 


Li 


! Ingeborg Weber-Kellermann afirmă, în acest sens, că “nu se poate stabili o continuitate 
istorică, în sensul propriu al cuvântului” între diversele forme ale enigmei atestate 
documentar şi cele din oralitatea folclorică - cf. Ov. Papadima, op. cit., p. 242-243. 

2 R. Caillois, op. cit., p. 325. 

semnificative ale acestei funcții putând fi identificate şi în contextul de 
manifestare a ghicitorilor în folclorul nostru. 

Dintre acestea, în analiza funcției de probă, pe care o considerăm 
esențială în definirea ghicitori ca specie folclorică, mitul grec al 
Sfinxului poate constitui un punct de plecare, el fiind nu numai unul 
dintre cele mai vechi, dar şi unul dintre cele mai bine articulate 
documente, coerenţa sa interioară permițând relevarea unor caracteristici 
structurale, semantice şi relaționale ale contextului în care se exercită 
această funcție. 

Conţinutul mitului se cunoaște: în Theba, Sfinxul-femelă, fiica 
Echidnei (având prin urmare o origine serpantă - simbol al înțelepciunii, 
al cunoaşterii, dar şi al pulsiunilor malefice), stând pe o înălțime 
stâncoasă, propunea trecătorilor o ghicitoare, iar aceștia, nereuşind să o 
dezlege, erau devorați de monstru. După mai multe victime făcute în 
rândul thebanilor, inclusiv fiul lui Creon, regele cetății, acesta oferă ca 
răsplată celui ce va dezlega ghicitoarea pe regină şi regatul lui Laios. 
Oedip, venind la Theba, trece proba cu succes, Sfinxul aruncându-se în 
prăpastie ca urmare a înfrângerii. 

Ceea ce trebuie relevat ca fapt inițial în structura faimoasei probe 
este ierarhizarea între propunătorul ei şi dezlegător, ceea ce permite celui 
dintâi provocarea la competiţie, iar de cealaltă parte - acceptarea ei 
necondiționată (altfel spus, în termeni negativi: imposibilitatea de a 
refuza o astfel de încercare), componentă structurală conservată, 
subteran, între regulile actuale ale întrecerii prin ghicitori (ale jocurilor în 
general), şi preluată chiar la nivelul textului în formula introductivă, 
precum şi în alte elemente constitutive ale structurii artistice a unor 
ghicitori. 

În mitul în discuţie, superioritatea Sfinxului în raport cu thebanii 
este dată, caracterul omnipotent, omniscient (pe care îl subliniază unii 
comentatori” ai Sfinxului în diversele lui  întruchipări mitice de 
„guardian”) - fiind inerent naturii sale hibride, monstruoase. De remarcat 
că mitul conţine şi actul de instaurare a ierarhiei amintite, Oedip fiind pus 
în inferioritate în calitatea sa de străin şi pribeag. Insistăm şi asupra 
acestui moment, deoarece el se dovedește deosebit de stabil în diversele 
preluări contextuale ale ghicitorilor, ipostaza călătorului, a străinului în 
general, (oaspete, pribeag, pețitor) fiind deseori asociată cu aceea de 


! 1dem, ibid. 
* Elmer Suhr, The Sphinx, în “Folklore”, London, vol. 81, Summer 1970, p. 98. 

interogat, după cum multe dispute au loc tocmai cu ocazia unor astfel de 
întâlniri. 

Richard  Beitl menționează un motiv baladesc din folclorul 
german, „Cântecul lui Traugemund” (prelucrat şi de Ludwig Uhland), 
unde meşterul Traugemund, călător, este examinat printr-o serie de 
întrebări. Străinului 1 se urează bun venit şi este întrebat unde s-a culcat 
noaptea, cu ce s-a acoperit: cu trandafiri a fost înconjurat (presărat) ca un 
mândru cavaler - sună răspunsul. 

Urmează ghicitorile propriu-zise (de tip superlativ), ex.: „ - Ce 
este mai alb decăt zăpada, ce este mai iute ca cerbul, ce este mai înalt 
decăt dealul, ce este mai întunecat ca noaptea? - Mai alb ca zăpada este 
soarele, mai iute ca cerbul este vântul, mai înalt decăt dealul pe care 
creşte este copacul, mai negru ca noaptea este corbul”! (trad.n.) etc. 
Interesant este de observat că întrebări de o factură înrudită 1 se adresează 
„ciobănaşului de la miori'? - motiv insuficient studiat al liricii noastre 
populare - , mod indirect de a se certifica îndeplinirea ritualului funerar 
ŞI, implicit trecerea şi integrarea sa în lumea de dincolo, chestionarea 
desfășurându-se post-mortem. Situaţia de chestionare este prezentă în 
basmele cu ghicitori, în snoave, în ghicitorile cu poveşti, în povestiri cu 
poeme numerice, ele constituind de asemenea rama epică a unor ghicitori 
de rudenie (ex. motivul „omul cu omoaia ”) sau probleme numerice (ex. 
motivul „o sută de gâște”). 

Prin extensie, relația supraordonat vs. subordonat se instituie în 
cadrul oricărui demers de chestionare (ex. relația preceptor/discipol, 
judecător/incul pat, ofițer/soldat; în basm: împărat/peţitor, în oraţii şi 
balade: socru/mire etc.); reciproc, instituirea unei asemenea ierarhii face 
posibilă direcția univocă a adresării şi răspunsului, din acest punct de 
vedere ghicitoarea făcând parte dintr-un model mai general al 
interogaţiei, ca tip expresiv al ei”. Cercetările „behaviour”-iste de 
antropologie culturală conferă, de altfel, ghicitorilor, tocmai rolul de 
deprindere a principalelor modele de comportament social: dominarea şi 
supunerea, realizate respectiv prin poziţia de propunător şi dezlegător, şi 
exersate prin repetarea şi alternarea acestora, ghicitonile fiind astfel 


! Richard Beitl, Deu/sche Volkskunde, Berlin, 1933, p. 392-393. 

2 Variante ale motivului, cu atestări mai numeroase în Muscel, cf. Ov. Densusianu, Flori 
alese din cântecele poporului, Bucureşti, 1920, nr. CLXXXII (“Ciobănașul”), Folclor 
poetic din Argeș, Piteşti, 1979, nr. 80, 81, 82. 

* John M. Roberts, Michael Forman, Riddles: Expressive Models of Interrogation, în 
“Ethnology”, vol. X., oct. 1971, p. 509-533. 

„forme de canalizare a conflictului social”! şi relevând, în această 
perspectivă, o nouă faţetă a funcției lor didactice şi ludice, ca exercițiu de 
socializare. 

O altă componentă relevabilă în semantica mitului este caracterul 
malefic, negativ în genere, al propunătorului enigmei - aici Sfinxul - ceea 
ce conferă, prin opoziţie, un sens pozitiv demersului de soluționare şi, 
implicit, calitatea de „erou” dezlegătorului, situație perpetuată, într-un 
mod mai mult sau mai puţin evident, în structura tuturor contextelor 
literare ale ghicitorilor (basm, snoavă, legendă, orație, baladă). 

Cu această semnificație apare inserată proba ghicitorilor într-un 
context neaşteptat, aşa cum îl constituie unele variante ale legendei 
despre jertfa zidirii din spațiul germanic. Cităm după lon Taloş: „Un 
copil sugar (de o jumătate de an, de un an, etc.) sau surdomut - uneori, 
copil din flori - e cumpărat de la mama lui pentru a fi zidit în temeliile 
unui turn, ale unei case, biserici, cetăţi, etc. Pe când îl zideau, meşterii, 
uneori spiritele, îşi pun trei întrebări, la care răspunde copilul sugar ori 
surdomut: Ce e mai moale decăt perna de puf? - Sânul mamei. - Ce e mai 
dulce decât mierea? - Pieptul mamei - Ce e mai tare decăt piatra?  - 
Inima mamei mele. În unele variante, zidarii sunt zguduiţi de răspunsurile 
copilului și refuză să continue lucrarea”, 

În folclorul nostru , în afară de atribuirea iniţiativei de propunere 
împăratului sau fetei de împărat (basme), socrului (în oraţii şi reflexele 
lor baladeşti), sultanului, stăpânului în genere (snoave), eroul fiind Făt- 
Frumos, mirele, dascălul, săracul isteţ etc., într-o „legendă” a cimiliturilor 
culeasă de Sim. FI. Marian în Buco ina „ propunătorul este personajul 
consacrat al maleficiilor - dracul. Acesta, mergând şi cimilind pe la 
casele oamenilor, spre a-şi râde de ei (formă a victimizării) nimereşte la 
un sărac, unde în seara aceea fuseseră găzduiți cu omenie doi călători, 
Dumnezeu şi Sfântul Petru. Dracul propune cimilituri sub forma unui 
poem numeric şi acestea, având un caracter consacrat, ritual, sunt 
dezlegate de cei doi străini, cunoscători în materie, care se substituie 
gazdei (cu rol de auxiliu, călăuză, asemănător nunului mare din balade), 
inițiatorul întrebărilor plesnind finalmente de ciudă. De acest personaj 


“Th. Rhys Williams, art. cit., p. 103. 
2 Ion Taloş, Meşterul Manole - Contribuţii la studiul unei teme de folclor european, 
București, Ed. Minerva, 1973, p. 124-125. 

” Originea cimiliturilor (legendă) În “Columna lui Traian”, II, 1871, nr. 1 (63),p.4. 

este legată şi în alte basme prezența poemelor numerice pe care, fiind 
mare amator de enigme, le enunță diverşilor oponenți. 

De reținut că multe variante ale poemelor numerice conservă în 
textul lor, dialogat, după ce ultima întrebare (cu numărul zece) este 
rezolvată, sau chiar în răspunsul la aceasta, o imprecaţie la adresa 
propunătorului lor malefic, deşi acesta nu este prezent ca atare în 
cuprinsul poemului, utilizat de sine stătător, în afara contextului 
legendari. 

În Bucovina, după informaţiile lui I.G. Sbiera, sesiunile de 
ghicitori din şezătoare încep de regulă cu „şimilirea zecimii”?, rostirea 
colectivă a poemului numeric având ceva de incantaţie protectoare. 

Contextul real, propriu-zis folcloric, al cimilirii, având de 
rezolvat ipostaza malefică - reziduală - a propunătorului de enigme, o 
face prin urmare fie într-un mod quasi-simbolic, cum este „șimilirea 
zecimii”, fie neutralizând-o prin schimbarea alternativă a rolurilor în 
propunerea şi dezlegarea ghicitorilor. Se poate face, astfel, o distincție 
utilă între situaţia de propunere univocă a ghicitorilor şi interpelarea 
alternativă prin ghicitori, prima - ilustrată de mit şi conservată în diverse 
contexte literare - apărând mai proprie funcţiei inițiatice a ghicitorilor, ca 
şi probei de încercare (îndeosebi de pețire), în timp ce funcţia competitivă 
se desfăşoară pe teren folcloric într-un cadru de reciprocitate, această 
modalitate cunoscând, se pare, o răspândire generală. 

O dovadă a estompării acestei semnificații o constituie şi faptul 
că puţine alte contexte în afara mitului şi a unor basme (cf. tipurile citate 
mai sus) menționează efectul dezlegării enigmei asupra propunătorului ei 
- ŞI anume înfrângerea, pedepsirea acestuia. 

În sensul importanței morale a înfrângerii, pe care mitul o 
exprimă prin suicidul Sfinxului, tradiția antică menționează, de pildă, şi 
întrecerea de ghicitori între proorocii Mopsus şi Kalchas: ultimul, 
neghicind, moare (şi despre Homer se spune că ar fi murit de ciudă că nu 
a putut dezlega ghicitoarea păduchilor propusă de nişte copii), asemenea 
înfruntări care se interesează de ipostaza finală a actanţilor sunt 
conservate în variante ale basmelor de tipul Oedip - aşa cum sunt unele 
basme neogrecești destul de apropiate de legenda Sfinxului”. 


!L. Şăineanu, Basmele române..., București 1895, p. 347-353 

2 Ex.: „(...) Șimel, şimel: Ce-i zece? - R.: Oi lua o prăjină şi te-oi petrece pân ' la fântâna 
cea rece. Sau: Două mâini au zece degete! Sau: Piei drace!” - cf. 1. G. Sbiera, Poveşti şi 
poezii populare românești. Bucureşti, Ed. Minerva, 1971, p. 407. 

* Ov. Papadima, op. cit., p. 251-252. 

Interesându-se, dimpotrivă, de actul soluționării enigme, 
accentul cade pe demersul dezlegătorului, așadar pe ideea de 
răsplată (non-răsplătire) a acestuia. ea susține epic contextele 
respective, soarta eroului fiind urmărită tocmai în încercările la care 
este supus, rezolvate de obicei cu succes. 

O dezvoltare de opoziție față de rolul malefic deținut de 
propunătorul enigmei o constituie trecerea inițiativei de propunere 
pe seama eroului aflat într-o situație dificilă (pețitor, condamnat - 
ghicitori de tipul Samson, respectiv Halsl&sungrătsel), ceea ce nu 
modifică în realitate semnificația şi nici direcția ideii de răsplată - 
care aici rezultă din non-dezlegarea enigmei de către adversar, 
fondul raporturilor ierarhice ale acestuia cu oponentul rămânând 
neschimbat. 

În simpatia cu care sunt înconjurați noii propunători de 
enigme, uneori în ciuda vinovăției lor, subzistă rezidual, dar 
desigur şi cu un suport universal psihologic, atitudinea pozitivă faţă 
de condiţia celui slab - în mit, a omului - în raporturile sale cu forțe 
declarat superioare, şi cărora el nu le poate opune decât puterea 
minții: ființele atotputernice, precum Sfinxul, principiul de 
autoritate reprezentat, în basme, de împărat, ori legea ca putere 
abstractă, coercitivă, în cazul ghicitorilor de absolvire de pedeapsă. 

Preluată de specia în sine, răsplata - trăsătură contextuală, 
ca şi provocarea la competiție, devine componentă textuală a 
structurii ghicitorilor, fiind realizată prin formulele de introducere, 
de încheiere, precum şi prin alte elemente difuze în cuprinsul lor, 
care o exprimă în termeni  apreciativi pentru dezlegător şi, 
dimpotrivă,  peiorativi, chiar  imprecatorii, în alternativa 
nesoluționării, termeni de regulă glumeţi, cumulând şi alte valori la 
nivel structural şi stilistic. 

Mitul Sfinxului se opreşte, aşadar, la consecința dezlegării 
enigmei pentru propunătorul ei. Răsplătirea eroului, omisă aici (ori 
subînţeleasă) este menționată mai departe în complexul mitic 
oedipian. Ea se dovedeşte însă aparentă, înşelătoare, întrucât, cum 
se ştie, dă acces eroului - pus sub semnul unui destin implacabil - la 
mâna mamei sale: dezlegătorul  enigmei despre om în planul 

încifrării (Ce vieţuitoare umblă dimineața în patru picioare, la prânz 
în două picioare şi seara în trei?) se dovedeşte în viața reală 
ignorant al propriei condiții umane. 

Cunoaşterea artistică, sub durata metaforei, se relevă astfel 
ca exprimând (cu o gravă ironie în cazul mitului) un aspect 
marginal, de semnificație superfluă a acestei condiţii - altfel spus o 
semnificație ludică, în sensul gratuităţii, noneficienţei sale reale. 
Aceasta este o problemă ce se înscrie nu numai în configurația 
generală a mitului lui Oedip, ci, în această perspectivă de 
interpretare, este valabilă pentru întreaga teorie asupra naturii şi 
funcției artei, ea depăşind net în ambele sensuri cadrele speciei 
ghicitorii, dar fiind exprimată de aceasta într-un mod cu totul 
caracteristic. 

În sfârşit, ceea ce mai trebuie spus în legătură cu mitul Sfinxului - 
care, gnoseologic şi epistemologic, este însuşi mitul ghicitorii - ţine de 
conţinutul propriu-zis al enigmei. În contextul dat, acesta pare a avea o 
importanță secundară, servind doar ca pretext pentru înfruntarea dintre 
cele două forţe. 

În acest cadru, nu este totuși întâmplător, așa cum am încercat să 
relevăm - că enigma are ca obiect omul însuşi, dezlegarea de către unul 
dintre ei echivalând cu o cunoaștere de. sine, cu dobândirea unei noi 
reprezentări a propriei condiţii, sub specia artei. 

Expresia sa poetică (enigma Sfinxului a fost învățată, prin 
intervenţia Herei, de la Muze), de un imagism echilibrat, o înscrie în 
rândul ghicitorilor metaforice, descriptive, care alcătuiesc categoria cea 
mai numeroasă a acestei specii în folclor, unde de altfel faimoasa enigmă 
a fost preluată, continuându-și destinul său imprevizibil. Considerată din 
punctul de vedere exclusiv estetic, desprinsă de contextul sau stringent 
competitiv, această ghicitoare a păstrat şi a adus în prim-plan tocmai 
construcția sa metaforică, ea perpetuându-se tocmai ca formă de artă, 
expresie a permanenţei - perspectivă din care mitul Sfinxului se 
dovedeşte, încă o dată, semnificativ. 


1.3.2. Alte contexte literare 


In afara mitului analizat mai sus, funcţia de probă a ghicitorilor 
este bine conservată, ca într-un chihlimbar, într-o serie de alte contexte 
legendare, din arii şi cu vechimi variabile, în care se relatează lupta prin 

ghicitori între doi adversari, rezultatul având pentru învingător şi pentru 
învins aceleaşi urmări ca şi lupta armată, războiul. G. Coşbuc bănuia 
Chiar că „duelul intelectual este forma cea mai veche a duelului mai ales 
că motivul cel mai obicinuit al luptei este ofensa”!. Un astfel de duel 
„prin puterea minţii” este menţionat în „Mahabharata”, între Astawakra şi 
Bandin” sau în „Edda”, unde Odin se înfiruntă prin ghicitori cu uriașul 
Waltbrudhir”. 

Concursurile de enigme din cultul brahmanic, în care oficianții îşi 
propun pe rând întrebări şi răspunsuri sacramentale îşi au ascendenţa în 
mitul luptei dintre zei şi asuraşi, în care asurașii, rămânând în urmă cu 
răspunsul „îşi pierd toate lucrurile”*. Preoţii din timpurile vedice îşi 
propuneau reciproc ghicitori în ritualul marelui sacrificiu al caluluis. 

Un moment competitiv caracteristic îl reprezintă peţirea unei fete, 
între probele la care tinerii erau supuși figurând şi dezlegarea unor 
enigme. În amplul său studiu asupra gbhicitorilor, Ovidiu Papadima 
citează, după diverse izvoare, un număr de exemple semnificative din 
tradițiile legendar-istorice ale diferitelor popoare: „Odiseea”, episodul 
Brunhilde din „Cântecul Nibelungilor”, epiodul Alvismal din „Edda”, 
Samson şi filistenii, probele cerute de Onomaos din Pisa pețitorilor fiicei 
sale Hippodamia, ghicitoarea regelui Antiochus din Siria ş.a., obiceiul de 
a propune ghicitori peţitorilor fiind consemnat şi într-o tradiție istorică 
din Arhipeleagul Malaez, citată de P. Sebillot, pe care Ov. Papadima o 
consideră mai degrabă o poveste; tot după Sebillot se citează şi o veche 
tradiție estoniană, conform căreia fetele cereau odinioară peţitorilor să le 
dezlege ghicitorile$. 

Folclorul nostru deţine un valoros document al ghicitorii ca probă 
nupțială sub forma unei oraţii din obiceiurile de nuntă din Bihor, orație 
cunoscută sub numele de „„Nevesteasca”, descoperită de Miron Pompiliu 
şi semnalată apoi şi de alți culegători sub diverse denumiri 


: Coşbuc, art. cit., p. 1105. 

2 Gh. Vrabie, op. cit., p. 283. 

3 Ov. Papadima, op. cit., p. 251. 

“R. Caillois, op. cit., p. 326. 

5p. Sebillot, Le Fol/k-Lore..., 1913, p. 54. 
“ Ov. Papadima , op. cit., p. 255. 

locale!. Aceasta, între alte întrebări, conține un număr de ghicitori de tip 
superlativ inițiatic (prin cifra simbolică, ele fiind de regulă, în număr de 
trei, prin gradație şi conținut, desigur cu unele deteriorări”), la care mirele 
sau cineva din ceata lui, în primul rând nunul” trebuie să răspundă, 
pentru a se permite luarea miresei, proba fiind interpretabilă, integrată în 
acest rit de trecere, şi ca act compensatoriu din partea mirelui la 
desprinderea miresei din neam“. 

Considerată de Ov. Papadima a fi mai puţin utilizabilă ca 
document datorită ariei sale restrânse5, o asemenea mărturie ceremonială 
asupra ghicitorilor este însă susținută de existența aproape generală în 
obiceiurile de nuntă ale românilor şi a altor probe de o factură înrudită - 
de agerime (isteţime) în sens larg, la care mirele este supus: descuierea 
porților, recunoaşterea miresei (mirelui i se înfăţişează drept mireasă o 
fetiță iar, în evoluția ludică a momentului - o babă sau chiar un bărbat în 
travesti), împușşcarea oalei din vârful bradului sau găsirea bradului 
(ascuns de nuntaşii miresei undeva, nu însă dincolo de gospodăria 
socrilor“, şi altele care trebuie privite prin prisma aceleiaşi funcții. 


! Varianta Nevesteasca a fost publicată de Miron Pompiliu în “Familia”, 1866, nr. 29, p. 
346-347 ; consemnată sub numele de Horă a miresei de Moise Popoviciu, în Monografia 
comunei Seghiște, în “Transilvania”, an 42 (1911), p. 205-231; Cântarea mirelui sau 
Cântarea miresei, cf. Dr. Petru Hetcou, Poezia poporală din Bihor, Beiuş, 1912, p. 65- 
67;, Cântecul lăcăţii, cf. Gh. Tulbure, O nuntă în Bihor, în “Societatea de mâine”, Cluj, 
VIII (1931), p. 410; Hoinălitul, cf. Folclor literar din Bihor, Oradea, 1974, p. 449-454 ş.a. 
2 Faţă de întrebările superlative despre fenomene cosmice, meteorologice, ex: Pe 
deasupra noastră/Ce umbră e mai groasă? - Umbra ceriului; Ce apă-i mai mare/aici pe 
sub soare? - Roua de vară (var. Miron Pompiliu), în unele variante apar și întrebări 
marcând alunecarea spre comicul pur, chiar ludic: ex. Ce ață-i mai lungă/ peste toate 
ațele? - Asta-i aţa păianjenului (că alta mai lungă ne este decât ea). Ce nor e mai 
greu/Peste toţi norii? - Asta-i podul căsii, în alte variante întrebările pierzând, în fine, și 
trăsătura semantică de bază - superlativul, în favoarea comicului, opoziţiei, paradoxului, 
ex.: Ce-i de când lumea/Și nu-i de nici un an? - Că asta-i luna; Ce împunge cu acul/Și 
seamănă cu sacul? - E cloşca au pui; Ce-i cocostârc/În mijloc de târg - E curechiul etc. 
(var. cit. cf. Stelian Vasilescu, Nunta în Bihor, Oradea, 1970, p. 168-171. Cf. şi 
interesantele considerații etnografice în studiul lui Ion Șeuleanu, Cântece de nuntă din 
Bihor, din vol. Dincoace de sacru, dincolo de profan, (Tg. Mureş, 1995, pag. 83-97), care 
oferă și o bibliografie actualizată a variantelor. 

3 st. Vasilescu, vol. cit., p. 108. 

* Mihai Pop, Obiceiuri tradiționale româneşti, Bucureşti, 1976, p. 153. 

5 Ov. Papadima, op. cit., p. 255. 

S Sim. Fl Marian, Nunta la Români, Bucureşti 1890, p. 21-22; 427428. Am menţionat în 
plus şi observaţiile noastre la o nuntă în satul Corbeni - Argeş, iulie 1973. 

Unii cercetători slavi! extind argumentele caracterului de probă al 
ghicitorilor în contextul nunţii şi la nivelul încifrării metaforice, de 
exemplu pentru metafora tinerei mirese din orații (cum ar fi la noi 
metafora căprioarei sau a florii din grădină, la slavi lisița - vulpicică”), 
ceea ce, după alţii”, pare forțat, orice metaforă reprezentând prin natura ei 
o enigmă sui-generis. Totuşi, unele procedee metaforice, între care 
paralelismul negativ, frecvent în orațiile de nuntă, ca şi în colindele de 
tineri, precum şi alte metafore arhaice în care imaginea este descifrată 
prin juxtapunerea obiectului (metafora coalescentă) pot fi invocate într-o 
discuţie în legătură cu specia ghicitorii, ca forme înrudite, şi uneori 
mascate, ale acesteia, întâlnirea tuturor acestor tipuri de încifrare pe 
terenul ceremonialului nupțial fiind, de asemenea, semnificativă sub 
raport funcțional. 

În plus, cercetările aduc în discuţie, în legătură cu ghicitorile, şi 
devinațiunile pe care le practică tinerii în sărbătorile de iarnă - la noi, 
„Vergelul”? - şi care constituie un aspect particular, strâns legat de 
practicile prenupțţiale, al riturilor augurale în genere. 

Slavii“ ŞI macedonenii cunosc, de asemenea, manifestări 
structurate ceremonial ale rostirii de ghicitori la reuniunile sărbătorești 
legate de bunul augur al noului an şi al căsătoriilor, ghicitori integrate şi 
într-un cântec ritual ce însoţeşte practicile devinatorii ale tinerilor în 
asemenea ocazii“. 

În folclorul nostru, probele care formează obiectul - şi protocolul- 
orației bihorene sunt preluate şi în balade, îndeosebi în cadrul motivului 
„Letin bogat” („Nunul mare”$). În virtutea resortului de finalitate, 
îndeobşte thanatologică, a epicului baladesc, după trecerea cu succes a 


! P.G. Bogattrev, Russkoe narodnoe poeticeskoe tworcesto, Moscova, 1954, p. 215. 

? G.]. Sackett, Poetry and Folklore: some Points of Afinity, ]. Am. F., vol. 77, 1964, nr. 
304, p. 143. 

3 Sim. FI. Marian, Sărbătorile la Români, vol. |. Cârnilegile, Bucureşti, 1898, p. 54-49; 
cf. ş Ion N. Popescu, La oale (ghicitul), în Șez., 23 (1915) nr. 9, p. 142-143; T. Gîlcescu, 
Cercetări asupra graiului din Gorj, în “Grai şi suflet”, vol. V, 1931, fasc. 1, p. 71-72. 
“PG. Bogatirev, op.ciit., p. 214. 

5 G.F. Abbott în Macedonian Folklore (Chicago, 1969, p. 302) menţionează un astfel de 
cântec pentru practicile augurale de vară ale tinerilor. 

$ Variante: Nunul Mare şi Nunta lui Iancu Vodă (G. Dem., p. 653-658) Bogdan (Alecs., 
ediția 1965, I, p. 239-242); Cântecul lui Mihnea (Mat. Folk. 1/1,„p. 110), Pătru Letinu 
bogat (L.A. Candrea, Ov. Densusianu, Th. D. Speranţia: “Graiul nostru” Bucureşti, 1906- 
1907, p. 38-42); Cântecul Moşului (Păsc., p., 205-207); Lectinul bogat (Al. |. Amzulescu, 
Cântece bătrâneşti, Bucureşti, Ed. Minerva, 1974, p. 108-113) ş.a. 

probelor, mirele este urmărit în continuare de socrul neîmpăcat, care îi 
provoacă moartea, acțiunea maleficului personaj derogând astfel de la 
regula de loialitate a competiţiei. 

Astfel de probe figurează şi în basmele diverselor popoare, 
inclusiv în folclorul nostru, fie ca temă centrală în basmele din ciclul 
Peţirilor — numit de L. Şăineanu „tipul Edip” , fie ca temă episodică în 
basme aparținând altor cicluri: ciclul Juruinţelor, ciclul „Fata isteață”, 
ciclul „Fecioara războinică”. Lui Lazăr Şăineanu îi aparține observaţia, 
remarcabilă, că în mitul Oedip „rezolvarea enigmei stă indirect în 
legătură cu motivul Peţirei”!. 

Ghicitorile propuse în aceste contexte au o factură specială, ele 
ilustrând de regulă tipul de încifrare a experienţei personale (,„,Samson”); 
altele sunt întrebări superlative (ciclul „Fetei istețe”), sau chiar poeme 
numerice (ciclul „Juruinţelor”) având aşadar un caracter „inițiatic? — 
evident în cazul ultimelor două tipuri — asupra cărora eroul este 
chestionat, în primul caz elementul inițiatic fiind conţinut în subtextul 
experienţei trăite de erou în timpul călătoriei şi pe care acesta o figurează 
în enigma propusă, cu şanse de izbândă, având în vedere miza probei. 

Nici în basme enigmele propriu-zise nu se propun în stare pură, 
ele fiind asociate cu alte probe, unele tot de natură „intelectuală”, iar 
altele — pentru a păstra terminologia lui Şăineanu — de natură „„materială” 
(pe acest criteriu L. Şăineanu distinge în ciclul Peţirilor tipurile Edip — al 
„enigmelor”, respectiv „Enomaos” — al „sarcinilor”). În legătură cu 
acestea din urmă, se poate spune că natura lor, de o concreteţe exagerată, 
„literară”, cruditățile întâlnite în unele probe (ex. un împărat creşte un 
păduche enorm şi-i expune pielea spre ghicire, un pețitor își ronțăie 
propriul nas?, altul începe a construi o cetate în aer, conform sarcinii 
impuse, urcând un copil într-o lădiță înălțată în zbor de doi vulturi, de 
unde acesta cerea var şi nisip”, fata isteață circulă pe un ţap înveșmântată 
într-o plasă etc.) trădează o umanitate frustă, reflectată în elaborări 
elementare, aproape lipsite de valori estetice, de transfigurare metaforică 
sau simbolică, față de „probele” din basmul fantastic, de pildă, sau de 
reflexele lui baladești (motivul „Soarele şi Luna”). 


L. Şăineanu, op. cit., p. 760 urm. 

2 Idem, p. 766-767; cf. şi M. Gaster, “Literatura populară română”, Bucureşti, 1883, p. 
106 unm. 

3N. Cartojan, op. cit., p. 254. 

Probele intelectuale sunt, în schimb, mult mai diverse şi mai 
„elaborate” ca tehnică, în acest cadru enigmele găsind un teren propice 
pentru afirmarea unor valențe multiple. Astfel, pretendentul trebuie să 
ghicească adică „să ştie”, „să cunoască” (sens inițiatic) semnele de pe 
trupul fetei de împărat!, fata cea isteață trebuie, la rândul său (trecem 
peste cunoscutele întrebări superlative, cu o semnificaţie similară), să 
interpreteze corect proba cerută de boier — ex. „să vînză 100 de berbeci şi 
după o jumătate de an să-i aducă banii şi berbecii'?, probă oarecum 
înrudită cu tălmăcirea celor văzute pe lumea cealaltă”, cu tâlcuirea viselor 
sau a proorocirilor, cu descifrarea vorbirii sibilinice“, în general. O altă 
ipostază a probei intelectuale constă în a da o replică pe măsură unei 
pretenţii absurde: ex. la cererea împăratului de a-i face o cămașă din două 
jurubiţe de bumbac, fata văduvei îi trimite, drept răspuns, o scândură, să-l 
facă un război de ţesut”, categoria probelor absurde rezolvându-se, în 
absenţa miraculosului sau fantasticului, prin condiționarea cu altele de 
aceeaşi natură, ca şi în cazul competiţiilor de minciuniS, al păcălelilor — 
ca mijloc de soluţionare in extremis a probelor, în fond pseudo-rezolvări. 

Am insistat asupra acestor probe „intelectuale” mai mult sau mai 
puțin înrudite cu dezlegarea enigmelor propriu-zise, deoarece reflexe ale 
lor, directe sau prin intermediul snoavelor, întâlnim şi în specia 
ghicitorilor folclorice, considerate de sine stătător, în cadrul unor tipuri de 
întrebări şi răspunsuri, în care soluţia constă în a interpreta adecvat sensul 
ambiguu al întrebării, ori pur şi simplu în a contrapune unei întrebări 
absurde un răspuns de neutralizare. 

Toate aceste aspecte marchează și o evoluție funcțională a 
probelor de la rosturile grave din basme spre glumă şi petrecere, chiar 
spre „comica şi parodia” fapt remarcat de cercetători, ele încălcând 
aşadar — cum spune Şăineanu — „domeniul lui Pepelea” și pierzând, ori 
trecând în infrastructură caracterul lor ritual, de probă pro-nupțială, în 
favoarea exercitării gratuite, ca scop în sine, a spiritului, ori vizând o 
răsplată morală de ordinul satisfacţiei efemere. 


! Tipul Ciobănașul cel isteţ şi variantele: cf. L. Şăineanu, op.cit., p. 764. 
* Tipul Fata cea cuminte, cf. Idem, p. 926 unm. 

? Ciclul Descinderilor infernale, cf. Idem, p. 412 urm. 

+ M. Gaster, op.cit., p 339. 

5 Tipul Împăratul rogojinar, cf. L. Şăineanu, p. 927 urm. 

5 Tipul Tovarăşilor năzdrăvani, cf. dem, p. 914 urm. 

'M. Gaster, op. cit., p. 8. 

căi tă Şăineanu, op.cit., p. 912. 

În legătură cu relaţia etică identificată în mit, care atribuie 
propunătorului de enigme o natură malefică, chiar demonică, basmele 
conservă îndeobşte această particularitate, în fonmne însă mai atenuate, 
proba fiind impusă de fata de împărat sau de tatăl acesteia (care 
reprezintă, în basm, principiul autorități), adică de iniţiatorul 
evenimentului nupțial. 

Pomind de la această situaţie, a cărei precizare pare, la prima 
vedere, tautologică, observăm însă că unele basme modifică relaţia de 
propunere, atribuindu-se eroului, tocmai pe acest criteriu, al păstrării 
inițiativei din partea fetei de împărat care, de data aceasta, solicită ea 
însăşi o enigmă spre dezlegare, ceea ce estompează totuşi semnificaţia 
malefică a acestui demers. Prin excepţie, rolurile se pot inversa ab initio 
în basme din alt ciclu decât cel al Peţirilor (ex. ciclul Juruinţelor), în una 
din variante', Dumnezeu fiind de data aceasta cel care propune întrebări 
Necuratului, pentru a-l împiedica să-şi primească obiectul juruit. 

La rândul lor, probele de istețime impuse fetei sărace (eroina 
ciclului „Fata isteață”) — în care semnificația peţirii este orientată într-un 
sens vădit social, ceea ce a permis de altfel apropierea acestor poveşti de 
atmosfera mai „reală” a snoavelor) aduc şi o modificare substanțială a 
raporturilor propunător-erou, în sensul posibilităţii de instaurare a unei 
poziții egale a acestora în raport cu natura enigmele: față de 
„obiectivitatea” probelor, care asigura superioritatea ierarhică a celui 
dintâi, dezlegătorul urmând a căuta un răspuns echivoc, în cazul probelor 
intelectuale ambigue - de interpretare semantică, de tălmăcire, absurde 
chiar, dezlegătorul îşi ia libertatea unui răspuns de aceeaşi factură 
subiectivă. 

O situaţia echivalentă ilustrează, în plan structural, faţă de cele 
descriptive, de încifrare metaforică, „obiective” în sensul reflectării 
artistice, ghicitorile de tipul întrebărilor şi răspunsurilor glumețe, în care 
devine acceptabilă soluţia de interpretare, chiar de contrapropunere, 
ținând adesea de comicul absurd, şi de punere în evidentă inferioritate a 
propunătorului. 

Sesizând acest transfer, dar considerându-l în sine, în limitele 
exclusive ale structurii artistice, G. Coşbuc? îl socotea o „ofensă” adusă 
inteligenţei, spiritului obiectiv în care trebuie căutată soluția unei enigme 
Şi respingea, pe acest criteriu, categoria întrebărilor glumeţe. De fapt, în 


! Cf. vol. Cornicea satelor, Din viața vestitului Cacavela, Bucureşti, 1872, p. 43-56. 
2 G. Coşbuc, art. cit., p. 1106. 

acest caz avem a face cu o altă regulă de desfăşurare a probei, evoluată 
spre jocul intelectual, în care însă modificarea s-a operat mai întâi la 
nivelul contextului, în raportul propunător-dezlegător, ea reflectându-se 
apoi în planul structurii, al relației dintre întrebare şi răspuns. 

În concluzie, contextul literar — în sens larg — al ghicitorilor 
(legendă, basm, oraţie, baladă, poveste) ilustrează cu deosebire funcția 
competitivă a acestei specii care, mai ales în legătură cu practicile pre- 
nupțiale, îşi asociază şi elementele iniţiatice subzistente la nivelul textului 
— în forma şi substanța enigmelor. 

Pe de altă parte, acest cadru permite urmărirea procesului de 
evoluţie, altfel greu sesizabilă, a ghicitorilor spre funcția de petrecere 
glumeaţă, de joc al spiritului, renunțând la alte caracteristici funcționale 
(ex. de probă a pețirii) sau reorientându-le: de exemplu, funcția de 
încifrare capătă un pronunţat caracter „intelectual”, logic, frizând 
didacticul, în detrimentul reprezentărilor metaforice. Fenomenul acesta se 
reflectă, la fel ca şi în cazul altor trăsături contextuale relevate cu prilejul 
analizei mitului, în planul structurii artistice, în special în raporturile 
întrebare-răspuns, textul în sine dovedindu-se încă o dată a fi un nivel 
comunicant cu alte niveluri în configurația generală a speciei, şi în 
sistemul celorlalte categori folclorice, altfel spus, cu un termen 
saussurian - un „mod secund de a fi” al contextului. 


1.4. Funcţia ludică 


Şi în legătură cu funcția de petrecere, de „Joc distractiv” — cum 1 
se spune de obicei — a ghicitorilor, pe care o vom numi simpozică sau 
ludică există mărturii documentare din lumea evoluată a Antichității 
greco-latine. Ovidiu Papadima, care citează o serie de'autori şi opere ce 
aduc asemenea date de epocă, subliniază contextul festiv al practicării lor 
ca „joc distractiv” gustat deopotrivă de cei avuţi şi de oamenii din popor: 
„astfel, se pare că înflorirea excepțională a genului enigmistic la vechii 
greci a fost strâns legată de momentele festive ale vieţii lor: petrecerile ce 
aveau loc cu prilejul ceremoniilor religioase, la care se adunau adesea 
oameni din cele mai diferite părți ale Eladei, sau pur şi simplu la ospeţe”!, 
asemenea prilejuri ducând la răspândirea orală a genului, la care se 
adaugă şi existenţa unor colportori profesionişti. 


' Ov. Papadima, op. cit., p. 257. 

Un cadru propice spunerii de enigme tipic Antichității îl 
constituie, într-adevăr, festinurile private (ospeţe, banchete), aşa-numitele 
„symphosia”, la care petrecerile spiritului nu lipseau şi, între acestea, 
propunerea de enigme, „dând acelui ce le ghicea câte o porţiune de carne, 
drept răsplată”!, cele mai multe texte de ghicitori din acel timp păstrându- 
se în descrieri ale unor astfel de petreceri. Tradiția cultivării ghicitorilor 
legată de momente de destindere poate fi urmărită de-a lungul Evului 
Mediu până în zilele noastre, ca şi în civilizații non-europene, condiţiile 
în care se manifestă fiind, cum afirmă Ov. Papadima, „pretutindeni 
aceleaşi”: „P. Trilles care a cercetat în amănunțime viaţa negrililor — 
populaţie africană cunoscută mai mult sub numele de pigmei, în mijlocul 
căreia a trăit timp îndelungat — descrie aceste petreceri de noapte — în care 
alternau serile când se dansa, cu cele consacrate recit-urilor și 
ghicitorilor. P. Sebillot menționează o serie întreagă de popoare, mai mult 
sau mai puțin îndepărtate de civilizația europeană, la care petrecerile de 
seară se desfăşurau aproape identic. Nu diferă de acestea nici descrierea 
pe care o face Anton Pann ambianţei românești în „O şezătoare la țară”: 
„Și alături un foc mare, de fete înconjurat,/Care din sat se strânsese la 
şezătoare cu furci/Şi de glume, basme, râsuri, hohotea ca nişte curci (...)/ 
Aşa-nţelesei că ele au fost spunând ghicitori,/Cum obişnuiesc prin sate să 
spuie la şezători”?. 

Fără a putea pune, aşa cum se va vedea, un semn de egalitate 
între asemenea momente, dar reţinând informaţiile lui Ov. Papadima 
pentru ideea lor generală, credem că urmărirea ghicitorilor în aceste cadre 
de petrecere este în măsură să lămurească mai bine nu numai latura 
ocazională a manifestării lor, ci şi o serie de caracteristici funcționale şi 
chiar structurale. 

Contextul de petrecere, mai ales cel legat de ceremoniile 
publice - de la serbările vechilor greci ori Saturnaliile romane? la 
carnavalul medieval“ - dar şi petrecerile private, lasă să se întrevadă, ca 


M. Gaster, op. cit., p. 224. 

2 Ov. Papadima, op. cit., p. 258. 

3 Celebrul autor al culegerii de ghicitori latine, Symphosius (probabil pseudonim) 
menționează că acestea erau spuse în Saturnalii, ca şi Straparola și alți compilatori, el 
leagă ghicitorile de spiritul camavalesc (Cf. D. G. Blaumer, art. Cit., p. 53). 

1 Ov. Papadima citează, după G. Pitr€, o culegere medievală de ghicitori italiene purtând 
semnificativul subtitlu: Cosa multo ridiculosa per far piacere a ogni convito, de 
asemenea, într-o stampă italiană din sec. al XVI-lea se menţionează că ghicitoarea este 
destinată ““da dire par le veglie al tempo di carnavale” (cf. Ov. Papadima op. cit., p. 257). 


Si 


trăsătură semnificativă a speciei ghicito or practicate cu acest prilej, 
caracterul lor sărbătoresc în sensul originar, ritual al termenului, adică de 
ieşire ten: ară din uzul consacrat prin sistemul de norme, şi de ancorare 
într-un iieriu de „totală libertate”!, reeditare a „vârstei de aur a lui 
Saturn”, cuin sunt numite cele şapte zile Satumaliilor, a Marelui Timp 
mitic în general, perioadă caracterizată prin opoziția marcată faţă de 
contingent, ca şi de reprezentările consacrate şi care constituie, de f- “t, 
forma prescrisă, „necesară”, a categoriei libertăţii în structura culturilor 
etnografice. Teoria modernă a sărbătorii subliniază caracterul nu numai 
permis, c* chiar obligatoriu al de-sacralizării, altfel spus dominaţia unui 
nou tip s. consacrare, cu semn schimbat, instaurată cu acest prilej: 
„trebuie subliniat că aceste sacrilegii sunt considerate drept la fel de 
rituale şi de sfinte ca înseşi interdicțiile pe care le violează. Ele relevă 
sacrul, ca şi interdicţiile”?. 

La comportamentul de exceptare caracterizat prin sacrilegii 
sociale, prin parodia puterii şi a sfințeniei, prin excese alimentare, 
sexuale, de non-travaliu, se adaugă și „exagerări fecunde” de ordin 
verbal — întreceri de lăudăroşenie şi pălăvrăgeală, dueluri verbale, un 
oțium al spunerii în general, sărbătoare a cuvântului în sens sacrileg: 
„Sărbătoarea de fapt, nu comportă numai desfrâuri în ceea ce priveşte 
consumul, ale gurii şi ale sexului, dar de asemenea desfrâuri ale expresiei, 
ale cuvântului sau ale gestului. Strigăte, batjocuri, injurii, o cavalcadă de 
glume grosolane, obscene sau blasfematorii, între un public şi un cortegiu 
care-l traversează (cum se întâmplă în a doua zi la sărbătorile Anthesterii, 
la Laneene, la Marile Mistere, la carnaval, la sărbătoarea medievală a 
Nebunilor), valul de glume proaste dintre grupurile de femei şi bărbaţi (ca 
în sanctuarul Demeter Mysia aproape de Pellana d Achaia) constituiau 
principalele excese ale cuvântului”. 

În cadrul culturii noastre populare, alături de unele manifestări 
ceremoniale, de regulă carnavaleşti (jocul măștilor, cucii, personaje 
parodice din cortegiul mascaţilor ori teatrul păpuşăresc — moşul ori baba, 
popa și preoteasa, turcul, fata, soldatul etc.) sau de altă factură 
ceremonială (ex. moșul Brezăii, blojul din Jocul căluşarilor) care 
perpetuează semnificația rituală a sărbătorii, prin trăsături de-sacrale 


! Petru Caraman, Substratul mitologic al sărbătorilor de iarnă la Români și Slavi (Extras), 
Iași, 1931,p.7. 

2R. Caillo:s, Teoria sărbătorii, op. cit., p. 227. 

3 Idem, p. 231-232. 

directe ori de opoziție (practicarea lor implică în cursul desfășurării, sau 
pentru o perioadă de timp după aceasta, o investitură negativă specială, de 
excludere din uzul cotidian social, religios îndeosebi) în raport cu 
„legea”!, cu mentalitatea înrădăcinată ecouri ale acestor rosturi 
sărbătoreşti de-sacrale se regăsesc, ti ate la nivelul structurii sau 
conținutului, în forme uneori abia recognoscibile, și într-o serie de specii 
folclorice, cu deosebire în ghicitori. 

Într-adevăr, ghicitorile (concurate, poate, numai de snoavă şi de 
genurile imprecatorii cotidiene: blesteme, înjurături, batjocuri - forme ale 
ofencei verbale) constituie aproape singura specie literară a folclorului 
care „profanează” deliberat şi sistematic o serie de noţiuni conotate 
pozitiv în normele limbajului şi comportamentului uzual. 

Este vorba de propunerea, la nivelul textului, a unor termeni 
denominativi din sfera familiei (moş, tată, mamă, frate, soră etc.), a 
socialului (vodă, pașă, boier) sau a ierarhiei religioase (popă) care a 
ajuns să încifreze, în imagini ireverențioase sau de-a dreptul obscene, un 
număr mare de obiecte, devenind metafore sui-generis, convenționale, 
ale acestora (cf. Infra, cap. Metaforismul). Pe de altă parte, unele noţiuni 
de acest fel, evocate de regulă în uz cu deferență, seriozitate şi chiar 
teamă (ex. Dumnezeu, fenomene cosmice şi meteorologice, moartea, 
omul mort ş.a.) devin ele însele obiectul unor ghicitori, unde sunt 
abordate pe un ton familiar şi umoristic, frizând sacrilegiul. În ghicitori se 
realizează, de asemenea, preluarea parodică, mimarea unor imagini sau 
procedee din genurile ceremoniale (oraţii, descântece), categona ludicului 
(cf. Infra, cap. Comicul), dovedindu-se a fi una din expresiile 
caracteristice ale libertăţii, în sensul sărbătoresc definit mai sus. 

Se poate spune că în universul gbhicitorilor încifrarea oricărui 
obiect, imaginea lui neobişnuită :“rprinzătoare, de regulă orientată 
comic, poate fi pusă sub semnu:  estui proces de desacralizare, ca 


! Celor ce joacă Turca (Ardeal) sau Brezaia (Muscel) nu le este permis să meargă în 
timpul sărbătorilor de iarnă și chiar un timp după aceea (şase săptămâni, şapte ani), astfel 
că uneori mascatul a ajuns să fie recrutat cu promisiuni înşelătoare (cf. informaţiile citate 
de Gh, Vrabie, op. cit., p. 434-441); cf. şi Tr. Herseni, Forme străvechi de cultură 
poporană românească - Studiu de paleoetnografie a cetelor de feciori din Țara Oltului, 
Cluj-Napoca, Ed. Dacia, 1977, p. 6; sau, cum am avut prilejul să observăm în Muscel 
(Argeș) - purtătorul măştii era, în forme degradate ale obiceiului , prostul satului. O 
investitură specială își asumă, prin jurământ, şi călușarii (cf. Ion Ghinoiu, Obiceiuri 
populare de peste an. Dicţionar, Bucureşti, Ed. Fundaţiei Culturale Române, 1997, p. 39- 
40). 


sk, 


trăsătură funcțională definitorie a acestei specii, dar pe care numai 
obişnuinţa analitică literaturizantă ne face să-l taxăm drept un fapt de 
ordin exclusiv estetic. 

Cercetările mai noi opun, urmând o direcţie indicată de Andre 
Jolles!, mitul și ghicitoarea tocmai pe criteriul sensului diferit al 
răspunsului dat de aceste „forme elementare” („einfache Formen”): mitul 
certifică ordinea stabilită, evocând-o în ocazii solemne, în timp ce 
ghicitorile o interoghează, (am putea spune - o subminează, cel puțin la 
un anumit nivel), o contrazic în împrejurări ludice. 

Ghicitorile delimitează astfel, alături, poate doar de snoave şi de 
unele subspecii ale poveştilor (basmul animalier), imperiul unei libertăţi a 
cuvântului în care se construiesc paradigmele unor adevărate „anti- 
modele”, categorii ce se opun, pe de o parte, modelelor exemplare 
configurate în mituri, pe de altă parte modelelor profane înseși, din sfera 
relaţiilor contingente de familie şi de grup. În cazul ghicitorilor, în 
virtutea mecanismelor şi funcțiilor specifice, aceste „anti-forme”, ce se 
pot identifica și în cadrul altor genuri folclorice”, au un efect invers 
exemplarităţii, fiind menite să stârnească hazul şi să educe spiritul critic. 

În culturile native ghicitorile pun încă mai mult în evidență un 
efect cathartic, eliberator, privit în perspectivă comportamentistă sau de 
mentalitate magică: într-o lume dominată de frica generată de boli, crize, 
catastrofe, ghicitorile permit o  discutare a realității, confirmă 
instabilitatea acesteia, fără consecințele la care ar putea duce în alte 
circumstanțe verbalizarea unor astfel de probleme, cercetătorii punând, în 
acest sens, libertatea pe care şi-o asumă ghicitorile în coordonatele unei 
funcţii „magice”* — nu în înțeles simpatetic, ci imitativ, ca formă 
mimetică şi parodică de recreare a lumii. 

Ov. Papadima făcea, de altfel, constatarea plină de interes, 
considerată „cu caracter de lege a creaţiei artistice în acest domeniu”, cu 
privire la reprezentarea în cimilitură a unui obiect în funcție de gradul de 
apropiere a naturii lui, că acesta „cu cât este mai cunoscut şi mai de mult 
integrat universului ei, cu atât noile forme în care este cimilit sunt mai 
îndrăzneţe, arcul asociaţiei de imagini e cu atât mai mare (...). 
Dimpotrivă, cu cât subiectul e mai nou intrat în viața colectivității, mai 


! Andre Jolles, Einfache Formen - Legende, Sage, Mythe, Rătsel, Spruch, Kasus, 


Memorabile, Marchen, Witz, Max Niemeyer Verlag, Tiibingen, 1958, p. 130. 

2 Silviu Angelescu, Portretul literar, I, Bucureşti, Ed. Univers., 1985, Nota II, p. 215- 
217. 

* Th. Rhys Wiliams, art. cit. p. 105. 


54 


de curând cunoscut, cu atât cimilitura lui e mai timidă”!. Într-adevăr, 
faptul că realitatea fenomenală şi chiar unele reprezentări abstracte — 
morale, religioase, sunt aduse în universul ludic al ghicitorilor la scara 
umană a unei familiarități care face din ele proiecţii ale unor date ce par 
perfect circumscrise de experienţă, demonstrează că ghicitoarea, 
considerată în forma ei de artă un joc al facultății creatoare, şi făcând 
abstracţie de rațiunile sale originar rituale, „magice”, constituie o expresie 
a aproprierii, a dominării lumii prin cunoaştere („Vissen als Besitz”). 

Ceea ce am vrut să sugerăm, prin observaţiile de mai sus, cu 
privire la funcția ludică a ghicitorilor, este că această funcţie, considerată 
îndeobşte a fi expresia îndepărtării” extreme și definitive de rosturile 
rituale străvechi ale genului, în realitate le perpetuează, în forme indirecte 
şi uneori dificil de identificat, transferându-le, aşa cum s-a întâmplat şi cu 
alte trăsături funcţionale şi de context ale speciei, la nivelul elaborării 
textuale, ele regăsindu-se în principal în sistemul de imagini, în orientarea 
stilistică a acestora şi în mecanismele de încifrare, în esență ludice, ale 
ghicitori. 

Trebuie subliniat că în considerarea rădăcinilor „istorice” (id est: 
rituale) ale ghicitorii, termenul  „ritual” are, cum s-a putut observa 
accepţii oarecum diferite, nuanţând o ipostază funcțională complexă şi, în 
unele puncte, aparent contradictorie: de tabu lingvistic în scopul 
prezervării magicului, pe de o parte, iar pe de altă parte de provocare a 
acestuia prin verbalizări mimetice, forme de dominare ludică a realității; 
de participare directă la sacru în circumstanța propunerilor de enigme 
incluse în cult şi, dimpotrivă, de manifestare a ghicitorilor între formele 
de sacrilegiu ale sărbătorii. 

De observat, însă, că în aceste situaţii nu numai funcția, dar şi 
natura enigmelor este, de asemenea, destul de diferită: dacă sub primele 
aspecte se relevă tipuri de întrebări enigmatice cu caracter vădit didactic, 
inițiatic — care certifică posesia unui sistem dat, imuabil, de cunoştinţe, în 
revers avem de a face, în principal, cu formulări libere, spontane, care 
solicită facultăți de observație şi asociative, de creaţie inedită, ale 
spiritului. 


! Ov. Papadima, op. cit., p. 290. 
2 A. Jolles, op. cit., p. 139. 
*M. Pop., P. Ruxăndoiu, op. cit., p. 245. 

Într-o propunere de ipoteză asupra originii ghicitorilor ca specie 
folclorică, înclinăm, astfel, să credem că ele s-au constituit încă de la 
început în coordonatele ludicului, în prelungirea directă a investiturii lor 
de-sacrale din contextul sărbătoresc, ca formă de declin, de „cădere” în 
profan a acestuia, ele perpetuând în noile împrejurări întregul bagaj 
funcțional, cu restructurările de rigoare: ca remanențe ale unor funcții — 
„magică”, de „iniţiere” în sens didactic, competitivă, şi cu trecerea altora 
din plan contextual în cel structural — ex. funcția de-sacrală, parodică, a 
încifrării comice sub preeminenţa ludicului, a libertăţii de încifrare şi de 
performare. 

Formele cultice, inițiatice ale enigmei, care s-au transmis, la 
rândul lor, cu unele modificări inerente, în sistemele de cultură, în primul 
rând religioasă (de la întrebările oficianților la poemele numerice ebraice 
sau chestionările monahale asupra Bibliei) dar şi laică (scolastică, 
didactică în sens larg: întrebările numite în pedagogie „catihetice”), au 
fost şi ele preluate, prin „cădere”, în uzul folcloric, popular, cu remanieri 
substanțiale de funcţie şi conţinut, în spiritul ludic al speciei, deşi aceste 
forme au păstrat, grație naturii lor informaționale, de vocaţie didactică şi 
intelectuală, o aderență specială în rândul păturilor cărturăreşti, „culte” 
ale poporului, care le practică însă tot sub durata jocului. 


1.5. Funcţia didactică 


La cele spuse în cursul analizei de până acum în legătură cu 
implicațiile didactice ale celorlalte funcţii este demn de menţionat că, 
având un scop preponderent didactic, dar cumulând valențe orientat 
ludice, ghicitorile se practicau — după informaţiile lui Pericle Papahagi de 
la sfârşitul secolului trecut — în mediul românilor sud-dunăreni (aromâni 
şi megleno-români) sub forma unui joc de copii („de-a "'ngucitorile”! sau 
„de-a "ngucirea”, respectiv „cu aduchirea”?) prin care se cerea să se 
ghicească o anumită famile după componenţa ei, prezentată într-un 
limbaj enigmatic, dar convenţional, termenii metaforici fiind specializați 
în desemnarea fiecărei categorii de membri ai unei familii. 

Jocul este condus de adulți, având, ca menire în afara rostului 
didactic mai general deprinderea limbajului metaforic, dezvoltarea 
agerimii, a memoriei etc., o intenţie instructivă de orientare a copiilor în 


!P. Papahagi, Din literatura poporană a aromânilor, 1900, p. 343-346. 
2 Idem, Românii Jin Meglenia, Bucureşti, 1900, p. 11. 

componenţa familială a satului, subiacent a structurii de neam, deşi — cum 
precizează Pericle Papahagi — ei „consideră întreţinerea cu ghicitorile ca 
un joc curat”!. 

Fără contextul de joc infantil menționat, textele au fost asimilate 
ghicitorilor propriu-zise, ca tip descriptiv special, cu structură dialogală 
(tipul „Ivaivas”), în care termenii convenţionali au căpătat valoare 
metaforică de generalitate, ei desemnând o familie oarecare. În această 
formă restructurată după cerințele speciei au fost atestate variante pe 
teren daco-român de G. Dem. Teodorescu (în colecţia sa ele figurând la 
capitolul „Jocuri de copii'?), şi de alți culegători, în Ialomiţa, cu 
precizarea că ele se propun „când este vorba de a ghici membrii dintr-o 
familie” — prezența lor rămânând, se pare, legată de o circumstanță 
remanentă de joc. 

Vocaţia didactică a gbhicitorilor, pentru uzul copiilor, este 
subliniată, de altfel, în toate culturile în care ele devin apanajul acestei 
vârste, cu deosebire în cadrul comunităților cu o cultură de tip oral unde, 
între alte genuri, ghicitorile oferă o contrapondere, prin caracterul lor de 
joc, instruirii în tehnicile de lucru“. 

Valoarea de instruire nu se reduce numai la introducerea copiilor 
în „cunoaşterea generală” prin exercițiul metaforic, ci se referă şi la alte 
aspecte de generalitate: însuşirea vocabularului, a culturii reflectate în 
formele acestei specii, precum şi, propriu-zis educaţional, exersarea 
facultăților intelectuale şi de memorie”, după cum alţi cercetători leagă 
unele funcţii generale ale folclorului (inclusiv ale ghicitorilor), de 
exemplu funcția explicativă („explanatory function”), funcția de 
deprindere a modelelor de comportament, de „socializare”S în sens larg — 
de practicarea ghicitorilor în cadrul acestei vârste. 


! Idem, Din literatura poporană a aromânilor, p. 344. 

? G. Dem. Teodorescu Poesii populare române, Bucureşti, 1885, p. 199-200 

* Dobre Ștefănescu, Studii asupra literaturii populare, în “Lumina pentru toți”, III 
(186, :, nr. 8,p.412-417. 

4 William Bascom, Four Functions of Folklore, în vol The Study of Folklore, p. 294, cu 
referire la populații din estul Africii. 

% Unele ghicitori de acest fel ale indienilor din America de Sud conţin în structura lor 
formule de adresare în relația părinte-fiu: “Î. Hijo (mio) - R. Asi, sea, Padre”, ceea ce 
demonstrează natura lor superior didactică - cf. Ralph Steele Boggs, Las Adivinanzas en 
el Libro de Chilam Balam de Chumayel, în “Folklore Americas”, vol XXII, 1962, nr. 1-2. 
p.23. 

$ Dr. J. A. Majasan, Folklore as an Instrument of Education among The Yoruba, în 
“Folklore”, London, vol. 30,Spring, 1969, p. 41-59. 

În ceea ce priveşte ghicitoarea românească, funcția ei didactică 
devine expresă prin pătrunderea acestei specii în manualele şcolare, 
începând chiar cu primele preocupări de acest fel de la noi, şi până 
astăzi!, o asemenea valorificare a ghicitorilor fiind teoretizată în epocă şi 
în diverse articole cu caracter pedagogic, care aduc exemple în acest sens, 
şi subliniază valoarea lor „de educaţiune şi instrucțiune”?. 

Pe lângă reactivarea acestei funcții, care a conferit astfel 
ghicitorilor un statut special în cuprinsul manualelor, ele figurând nu 
numai în capitolele dedicate literaturii populare, ci şi pentru ilustrarea 
metaforică a diferitelor obiecte şi fenomene”, manualele au avut un rol 
deosebit în răspândirea unor ghicitori, devenite foarte cunoscute, ele 
fiind, din acest punct de vedere, nu atât un factor de perturbare „cultă” a 
sistemului culturii tradiționale, cât unul de „reinforcement” — de susținere 
şi chiar de re-folcelorizare a bunurilor trecute prin filtre cărturăreşti“. 

În mediul şcolăresc actual”, parcurgerea capitolului despre 
ghicitori din manuale constituie şi un prilej de resurecţie a funcţiei lor 
competitive, copiii propunându-şi reciproc ghicitori în ocazii organizate 
(lecţii, şezători — sistem practicat şi în activităţile extraşcolare dintr-o fază 
mai veche a şcolii românești) sau întâmplătoare (în recreaţie, la întâlnirile 
de joacă după lecţii etc.), ei trăind intens satisfacția „victoriei”. Ei se 


! Pentru exemplificări bibliografice, cf. nota 5, p. 20. 

2 Ex. Gâcitur'a, în “Foi'a Scolasteca”, Blaj, VI (1878), nr. 22, p. 175-176 şi nr. 24, p. 
191-192; Scientiele reali în scol'a poporale, în “Magazinu pedagogicu”, Năsăud, 1867, 
tom. ÎI, fasc. 6, p. 251, la fel în: Tractare practică din exerciții intuitive... în “Şcoala şi 
familia”, Brașov, | (1886) nr. 3, p. 44-45 ş.a. 

* Ex. Ion Dariu , O /ecțiune practică după metodul analitic-sintetic, în „Şcoala şi 
familia”, III (1888), nr. 7,p. 212. 

1 Avem în vedere, între altele, motivele prelucrate de Anton Pann, motive care, în afara 
colportării în formă scrisă prin numeroasele ediții succesive ale culegerilor sale, ca și prin 
intermediul manualelor, au pătruns în repertoriul generațiilor de cititori, reintrând în 
circuitul oral, de unde au rezultat variante re-folclorizate ale unor ghicitori antonpannești. 
EX. Soba: Ghici ghicitoarea mea;/Sânt albă sulemenită,/ Și urâtă şi iubită, /Vara nu vor să 
mă vază/Și iarna mă-mbrăţişază? - Soba (Pann, 19) com. cu var. ulter.: Am o fată albă şi 
spoită/ Când urâtă când iubită - Soba (Col. Basm. Ghicit. 1894, 64); Alb şi spoit, /Când 
urât când iubit/... Cuptorul (Gaz. Pop., 1891. nr. 9, p.8); Sunt când urâtă, când 
frumoasă,/ Ziua nu vor să mă vază,/Noaptea mă îmbrățișează. - Odaia (L.C., 61) etc. 

5 Pentru cunoașterea vieții ghicitorilor în acest mediu caracteristic am făcut observaţii 
directe şi am întreprins o cercetare a repertoriului de ghicitori şi a surselor lui în rândul 
şcolarilor din mediul rural şi orăşenesc: zonele Brăduleţ - Argeş (1973) şi Aref (1974) la 
cl a Il-a, a IV-a, resp., cl.a VI-a, a VII-a, și la Școlile Generale nr. 10 şi 11 din Pitești 
(1974, 1975) - cl. a V-a şi a VI-a. 

interesează, în vederea temelor date acasă, ori chiar din interes particular, 
de aflarea altor ghicitori de la fraţii mai mari şi de la tovarășii de joacă, 
ori prin consultarea unor culegeri la îndemână. Copiii de la ţară au, în 
plus, posibilitatea să se informeze prin părinți, bunici, rude, vecini asupra 
repertoriului tradițional, pe care îl reactualizează astfel pentru un 
moment, scoțând uneori la iveală variante noi şi chiar motive inedite!. 

Aceste împrejurări — din păcate, de scurtă durată, cu caracter de 
„campanie” tematică, dar având totuşi avantajul periodicității de an şcolar 
— permit, de asemenea, o circulație autentic orală a speciei, proces în 
cadrul căruia se ajunge la producerea de variante indiferent de originea 
textului de bază? şi, mai mult chiar, la creații de noi motive, pe teme de 
actualitate şi interes pentru această vârstă. 

Ghicitoarea îşi găseşte, aşadar, în mediul receptiv, spontan şi 
ludic al şcolărimii, nu numai un prilej adecvat de exercitare a funcției sale 
didactice — în accepţia complexă a termenului — şi, în subsidiar, a altor 
funcții (competitivă, chiar de încifrare — în sensul elaborării de variante 
Şi, bineînțeles, cea ludică), dar şi un neaşteptat refugiu în autenticitate, 
acest mediu instituindu-se, astfel, în condițiile eliminării treptate din viaţa 
folclorică a ocaziilor tradiţionale, drept un cadru posibil de perpetuare a 
acestei specii în plină modernitate, cu şanse de supraviețuire. 


2. Contextul tradițional al ghicitorilor româneşti: şezătoarea. 
Definirea ghicitorii ca specie folclorică ceremonială 


In ciuda popularității de care s-au bucurat ghicitorile ca artă a 
cuvântului în folcloristica noastră, sau poate tocmai de aceea, datele cu 
privire la contextul real de performare, față de contextele „literare” 


"Ex. Caracaticioară/ Cu patru picioară - Capra de tăiat lemne (Col. mss., 2); var. Am un 
țărcotei/ Plin cu mielușei . - Gura cu dinţi (Col. mss., 7). 

z Comp. var. originară, „neutră”: Sus carton,/ Jos carton/ La mijloc nume de om. - 
Catalogul, cu variantele care exprimă o proiecţie afectivă asupra aceluiaşi obiect: Sus 
carton,/ Jos carton,/La mijloc frică de om./ Ghici ce e? - Idem, sau Sus carton, Jos 
carton,/ La mijloc suflet de om - Idem, (Col. mss., 1). 

* Ex. Ce far nu străluceşte? - Echipa „Farul - Constanța ”, şi pe aceeaşi temă: Cine-i 
hâtru, lat în spete,/Ce-n momente şugubețe,/ Poartă mingea pe la spate/ Și nu face feţe - 
fete - Răducanu (Col. mss., |). 

analizate mai sus! sunt puţin numeroase şi destul de vagi, expeditive, 
acesta fiind, se pare, de la sine înțeles de culegătorii sau colportorii lor. 
Totuşi, informaţiile existente sunt în măsură să ne ofere, printr-un efort de 
sistematizare şi interpretare, o imagine coerentă a coordonatelor 
contextuale ale acestei specii în cultura noastră tradițională. 

Cadrul tipic de actualizare a ghicitorilor îl constituie şezătoarea 
(cu manifestările înrudite: claca, „hopşa”? ş.a.), ca formă instituţionalizată 
de muncă şi petrecere, alte reuniuni de acest fel: adunări de popas, cele 
de la moară, vegherile de noapte la pășunat, la stână, apoi situațiile 
incidentale din viața cotidiană, precum şi iniţiativele individuale putând fi 
considerate contexte aleatorii. 

Şi în diversele culturi etnografice cercetătorii disting, de 
asemenea, aşa-numitele „riddling sessions”” ca manifestări ghicitoreşti 
consacrate, având o periodicitate rituală, de propunerea întâmplătoare de 
ghicitori, unii făcând din absenţa oca.uilor structurate ceremonial unul 
din principalele criterii ale opoziției ritual/non-ritual între genurile 
folclorice — în cazul ghicitorii, de pildă, în raport cu mitul“. 

În legătură cu contextul ritual al ghicitorilor P.D.Beuchat 
menţionează că la tribul Shona (populaţia Bantu) ghicitorile se spun, 
laolaltă cu poveşti şi cântece, numai după ce grânele s-au copt și sunt gata 
de recoltat; la alte triburi ele se spun tot timpul anului, mai ales seara, 
pentru ca la populaţia Mwera timpul rostirii lor să constituie obiectul unor 
prescripții şi interdicții, existând credința că aceluia care spune ziua 
ghicitori sau poveşti îi vor creşte coarne; la populația Tallensi (Ghana de 


: Prezența ghicitorilor în alte genuri folclorice (basm, baladă, snoavă, orație etc.) o 
considerăm tot în formă de circumscriere contextuală - pentru care am utilizat termenul 
„context literar”, în aceeaşi accepție putând folosi şi tennenul „macro-context” - cf. M. 
Riffatere, Srylistic Context, în „Word” vol. 16, 1960, nr. 2, p. 207-208. 

? Termenul „hopșe”, întâlnit în anchetele noastre de teren într-o serie de sate din Argeş 
desemnează un tip de clacă desfăşurată pe rând la fiecare dintre participante (femei), doar 
pentru anumite munci: torsul cânepii, alesul semințelor de dovleac pentru ulei (satele 
Galeş, Brăduleţ), frecatul boabelor de ponumb de pe ştiuleți (satul Drăghici) activități 
legate în general de noua recoltă; de aici expresia: a intrat în hopșe, „a devenit membră în 
această tovărişie”, cuvântul hopșe fiind, se pare, o variantă fonetică, cu sens specializat, a 
subst. obște. 

3 Kenneth $. Goldstein, Ridd/ing Tradition in Northeastem Scotland, în J.Am. F, vol. 76, 
1965, nr. 302, p. 330. 

N: Kongas-Maranda, art.cit., p. 53. 

5 P. D. Beuchat, art. cit., p. 185-187. 

Nord)! femeile spun copiilor ghicitori, practicându-le îndeosebi în nopţile 
cu lună. 

Și în cadrul altor culturi ale populațiilor native ghicitul este, de 
regulă, asociat cu activitățile de recoltat, conferindu-i-se rosturi magice”, 
sau cu alte fenomene sezoniere (ex. sfârşitul anotimpului secetos, când se 
poate spune ghicitoarea despre tunet). 

Indienii comanşi cred că petrecerea timpului cu ghicitori 
influenţează creşterea zilei în a doua jumătate a iernii, ele urmând a fi 
spuse în acest răstimp, conform prescripției: „night after night, for hours 
together”, în alt interval al anului fiind evitate din teama de a nu răsturna 
ordinea stabilită a naturii”. 

La noi ghicitorile se propun în timpul toamnei şi al iernii, la 
şezătorile şi clăcile care debutează la sfârşitul sezonului de recoltat, ceea 
ce este, desigur, o circumscriere izvorâtă din necesitățile de muncă ce pot 
fi, de altfel, identificate şi în raţiunea prescripțiilor şi interdicțiilor rituale 
din spaţiile etnografice menționate. 

Aceasta nu exclude, însă, posibilitatea ca restricția sezonieră, 
precum şi realitatea subiectivă a prelungirii zilei prin munca din timpul 
nopților de şezătoare, empiric similare unor arii atât de deosebite, să fi 
cunoscut o consacrare rituală, astăzi pierdută ori insuficient sondată în 
remanențţele ei. (mituri, practici, credinţe) şi în cultura noastră folclorică. 

În altă ordine, trebuie observat că, pe teren folcloric românesc, 
ghicitorile nu cunosc prilejuri propriu-zis (exclusiv) festive, ele nefiind, 
de pildă, cultivate la ospeţe sau alte petreceri de acest fel, spre deosebire 
de atestarea lor în Antichitate. 

Ghicitorile româneşti constituie apanajul şezătorilor ca reuniuni 
în primul rând de muncă şi, în subsidiar, de petrecere (şi al clăcilor de 


| Meyer Fortes, Tallensi Riddles, în vol. To Honor Roman Jakobson, vol. |, The Hague - 
Paris, 1967, p. 680-681. 

Th. Rhys. Williams,art. cit., p. 96. Alte date în același sens,cf. P. Sebillot, op. cit., p. 54. 
3 Lyndon Harries, Makua Song-Riddles, fi-om the Initiation Rites în „African Studies”, 
vol. I (1942), nr. 1, p. 27-46 (cit. după P.D. Deuchart, art. cit., p. 204). 

1 David P. McAllester, Ridales and other verbal Play among the Comanches, ]. Am. F, 
vol. 77, 1964, nr. 305, p. 252. 

5 Facem însă observaţia că faimoasele „banchete” antice sunt forme ale unui mod de viață 
cultural, gratuit, privilegiu al nobililor şi învățaților; despre practicarea ghicitorilor de 
către oamenii din popor într-un posibil cadru utilitar, în afara contextului sărbătoresc 
consacrat de marile ceremonii publice, documentele istorice sau literare, prin natura 
orientării lor, n-au cum să informeze. 

arat, prăşit, de cosit, al secerişului etc., în „clipele de odihnă”), pentru 
alte tipuri de şezători — cele de petrecere propriu-zisă (de sâmbătă seara, 
din ajunul sărbătorilor) sau şezătorile de datini (priveghiurile la mort, 
învăţarea colindelor ş.a.) ele nefiind menţionate”. Pentru alte arii, de 
exemplu Basse-Bretagne, P. Sebillot citează obiceiul ca bătrânii să mai 
rămână, după îngroparea mortului, în cimitir lângă mormânt, unde își 
spun ghicitori; la fel, obiceiul malaezian ca la priveghiul mortului să se 
propună ghicitori”. 

Într-adevăr, informaţiile converg, explicit sau nu, spre punerea în 
lumină a relației dintre muncă şi petrecere — cu genurile care o susțin, 
inclusiv ghicitorile, ca relaţie funcțională“ şi nu de simplă adiţie. 

Între acestea, ghicitorile dețin, prin solicitarea psihică specială — 
de efort mental şi joc totodată — o valoare recunoscută. În anumita 
„rânduială” a şezătorii — cum spune un cunoscător” - de obicei „se începe 
cu glumele care pregătesc voia bună, dezlegând limbile” (acestea fiind 
„prujiturile” — apostrofările glumeţe, adesea ironice, „glumele unora pe 
seama altora”), urmând apoi a se desfăşura un întreg repertoriu, la care 
participanţii contribuie „fiecare cu darul său”: „Variația și gradaţia ajută 
să se țină trează atenţia adunării, să mulțumească toate gusturile şi 
vârstele”. Şezătoarea - cităm în continuare - „e în primul rând a 
poveştilor”, ghicitorile apar în prim-plan spre finalul reuniunii, când 
aceasta trenează, ele având un efect stimulator recunoscut: „ca voia bună 
să cuprindă pe toți, să nu-i apuce moțăiala de atâta ascultare la minciunile 
unuia și la cântecul altuia, încep ghicitorile”f. 

Despre clacă avem mărturii asemănătoare:"desfăcutul se înfiripă 
cu voie bună întreținută şi sporită de ghicitori iscusite şi de poveşti spuse 
cu tâlc. Hazul pluteşte în aer şi izgoneşte moleşeala şi somnul îndreptățite 


j Apostol Culea, Datini și muncă, vol. II, Bucureşti, s.a., p. 601; Elena Costache-Găinaru, 
Monografia comunei Burdujeni, plasa Bosanca, judeţul Suceava, Bucureşti, 1936, p. 56. 
? Ap. Culea, op. cit., p. 595-596. 

3 p. Sebilott, op.cit., p. 51-52. 

* În legătură cu datele oferite de dl. prof. univ. Dumitru Pop despre practicarea ghicitorilor 
în nopțile de veghe la stână, domnia-sa observa utilitatea acestui gen de “joc distractiv”, 
rostul de “catalizator” al ghicitorilor în asemenea împrejurări, în care petrecerea timpului - 
aparentă trecere de vreme - fiind de fapt o formă de susținere a activităților de muncă. 

A Crudu, Depe la noi, ce-a fost o dară, Bucureşti, 1925, p. 58. 

S 1dem, ibid. 

la oameni în nopțile de toamnă după zile de muncă făcută colea de la 
roade!”. 

Și alți cunoscători direcţi fac observaţii care, chiar nesistematice, 
nu sunt mai puţin sugestive şi apte să ne ofere o imagine a vieţii reale şi a 
rostului acestui gen: „Deodată cu lucrul - spune Al. Viciu despre claca de 
porumb - se-ncep şi glumele. Ca să nu le vină somnul, înmoindu-se de 
căldura din foi, spun povești, mai ales hazlii, de ale lui Păcală, apoi 
pozne, anecdote, dar mai ales cimilituri sau găcituri (s.n.). larna încă 
obişnuiesc a cimili pe lângă vatră, în familie, precum şi-n şezători, un rost 
asemănător având deceurile care au rol de a ţine pe toți deştepţi şi a 
alunga urâtul?”, sau, cum spune simplu Ion Pop Reteganul: „lucru fără 
cântece şi cimilituri nu se poate””. 

În acelaşi sens, este interesant de observat cum unele compuneri 
dramatice“ de reprezentare scenică a şezătorii, a căror valoare, destul de 
modestă şi sub raport documentar, constă mai mult.în reconstituirea de 
atmosferă, se opresc îndeosebi asupra momentului cu cimilituri ca fapt 
caracteristic prilejului evocat, acestea, în procesul real al propunerii şi 
dezlegării lor, fiind fapte de o vie mişcare dramatică, dialogală, argument 
în plus pentru aducerea lor în astfel de lucrări literare. 

O problemă pe care o impune șezătoarea ca principal context 
existențial al ghicitorilor româneşti constă în elucidarea altor raporturi şi 
efecte care se realizează în acest cadru prin participarea la cimilire, 
dincolo de binecunocuta funcție de petrecere, citată aproape exclusiv (şi 
insuficient analizată) în legătură cu ghicitoarea. Evident, o asemenea 
discuție nu poate fi desprinsă nici de data aceasta de natura şi funcțiile 
şezătoarei înseşi. 

Informaţiile provenind de la diverse categorii de culegători de 
folclor, observatori direcți ai şezătorilor sau asimilați acestui mediu, 
făcute adeseori în treacăt şi destul de eterogene, converg totuși în a 


Procopie Jitariu, Monografia folclorică a satului Berchişeşti, jud. Suceava, București, 
Ed. Litera, 1973, p. 171. 

2 A. Viciu, Cimiliturile, în Com. Sat., |, 1923, nr. 7-8, p. 98; Idem, Deceuwri sau Întrebări 
şi răspunsuri, Com. sat., Il, 1924, nr. 5-6,p. 75. 

1. Pop Reteganul De la moară, cit. cf. 1. Muşlea, Cercetări etnografice și de folclor, vol. 
I, Bucureşti, 1971, p. 187. 

* Hristea N. Țapu, La clacă (schițe din popor), în “Ghiluşul”, II (1914), nr. 34, p. 3-13; 
Leon Mrejeriu, O şezătoare țărănească, Alcătuită de ..., Bârlad, 1907; Gh. Neculiţă, 
Șezătoarea - Idilă în versuri, Piatra Neamţ, 1903; Constantin Calmuschi, La șezătoare - 
Piesă populară într-un act și versuri de... în “Junimea literară”, Suceava, II (1905), nr. 4, 
p. 112, continuare în nr. 5. 

menţiona că cele mai multe dintre aceste manifestări constituie nu numai 
reuniuni de muncă şi petrecere, dar şi prilejuri de întâlnire şi cunoaştere a 
tinerilor, ele încadrându-se în sistemul contactelor sociale consacrate care 
vizează, indirect, evenimentul nupțial. Ghicitorile apar şi ele sistematic şi 
pregnant menționate în acest context. 

Încă Vasile Alecsandri nota în legătură cu cimiliturile inserate în 
faimoasa colecţie de poezii populare: „Când flecăii şi fetele se adună 
noaptea la clăci sau la şezători îşi petrec timpul cu tot soiul de gioace; 
unii spun poveşti, alții propun frânturi de limbă sau cimilituri care nasc 
hohote de răsună casa!”, iar T. Stamati, făcând din Pepelea quintesența 
spiritului popular, îl imagina astfel: „Pretutindeni el era sufletul 
adunărilor, la priveghiuri el aşeza toiagul în capul mortului, după ce-l 
scălda şi hotărea jocurile; la şezători spunea cimilituri, poveşti, frânturi de 
limbă, ascundea ghemurile fetelor, da bârdiuţe în caerele lor, ținea fusele, 
rupea firele, stângea opaiţele sau lumânările ca să se poată săruta””. 

Deşi nu este exclusă, ci dimpotrivă, chiar justificată, o prezență 
diversă - în primul rând a femeilor măritate (ele sunt de altfel gazde de 
şezătoare), a bătrânilor şi uneori chiar a copiilor”, tinerii rămân totuşi 
protagoniștii unor astfel de reuniuni: „Sînt moşneni sfătoşi şi ascuțiți la 
minte - observă un culegător (Teodor Bălăşel) - cari ştiu sute de ghicitori, 
cu cari țin încordată toată atențiunea flăcăilor şi fetelor la şezătorile din 
lungile nopţi de iamă“”. În cunoscuta „Șezătoare la țară”, Anton Pann 
regizează această manifestare cu prezentarea mai multor categorii de 
vârstă şi sociale ale satului (moşneag, preot, arendaş, sluga acestuia etc.) - 
autorul urmărind prin aceasta, se pare, nu atât oglindirea fidelă, deşi în 
fond reală, a componenței şezătorilor, din care trebuie reținută absența 
semnificativă a bărbaţilor”, cât posibilitatea de a avea la îndemână 
propunătorii potriviţi pentru diversele tipuri de enigme. Feciorii şi, mai 
ales, fetele reprezintă personajele de fundal ale reuniunii, care 
comentează şi cărora li se adresează, de fapt, „povestea”, cartea lui Pann 


LV. Alecsandri , op. cit. p. 392. 

2 Doc. T. Stamati, Precuvântare la Pepelea sau Trădiciuni Năciunare Romănesci, laşi, 
1868, p. 113. 

>T. Crudu, op. cit.,p. LO-11. 

1 Teodor Bălăşel, Versuri populare române distractive, vol. II, cărticica I, Craiova, s.a., p. 
52. 

5 În acelaşi sens, cf. și Michel Vulpesco, Les Coutumes Roumaines Periodiques, Paris, 
1927, p. 131. 

fiind, din acest punct de vedere, şi o „autentică”, deşi imaginară, 
monografie sociologică a ghicitori. 

Uşor idilice, observaţiile lui Tudor Pamfile completează cu 
câteva date tabloul participării la şezătoare: „La clăci se duc fetele şi 
pentru dânsele vin flăcăii, mamele străjuiesc căile purtărilor frumoase; 
bărbaţii vin mai câte puţini. La șezărori se strâng mai ales femei şi fete. 
La cele dintâi bătrânii mincinoşi nu lipsesc, cu toate că sporul lor nu se 
bagă în seamă. Muncesc cu toţii, beau, mănâncă şi vorbesc. Mai târziu 
fetele şi flăcăii cântă, făcându-și rândul cu lăutarii, dacă sînt. Se spun 
gâcitori şi frământări de limbă fără înţelesuri. Se spun şi poveşti!”. 

lată informații culese de Emil Petrovici din Ţara Moților, 
unde”se fac strânsuri pi la casi, se fac clăci cân' să torc câlți, iarna fac 
femeile torcărie (şezătoare): D'inu aicea muieri şi feti şi mai ficiori ş-apu 
acolo horescu şi ciumelescu ciumelituri””. După date mai recente, tot în 
judeţul Bihor: „Aproape în fiecare sat există mai multe feluri de şezători. 
După vârstă: şezători de fete mici (între 10-16 ani), şezători de fete mari, 
între 17-21 ani şi şezători de neveste, şezători mixte - fete şi femei de 
diferite vârste”. La şezătorile de fete mari, mai târziu, „când şezătoarea e 
încheiată”, „vin feciorii să le țină de urât, să le ghicească ghicitorile 
(s.n.), să glumească și să le apuce fusele"”. 

În Ţara Loviştei - pentru a cita încă o zonă folclorică 
reprezentativă, unde instituţia şezătorii este bine conservată - sezonul 
şezătorilor debutează, pentru tineri, „în fiecare toamnă cu sărutatul pe 
cojoc şi se încheie cu furca scrisă pe care flăcăul cioban o dăruiește, la 
spargerea şezătorilor, fetei dragi, în semn de legământ””. 

Mai mult decât asemenea informaţii disparate, folclorul de 
evocare a şezătorilor - cântece lirice, ceremoniale, strigături etc., - 
exprimă indubitabil sensul funciarmente pro-nupțial, erotic, conferit 
şezătorilor ca apana] al vârstei tinere. 

Într-un cântec ritual de mulțămită la clacă („Hora clăcui”), 
„găzduța” dă o replică ceremonioasă, invitându-şi ostenitorii - fete şi 
flăcăi - să mai rămână: Cunună de stele/ Mai şedeți, fetele/ Batăr numai 
două/ Care-s ochișele/ Drăguţele mele/ Cunună de flori/ Mai şedeți, 


!T. Pamfile, Spusul şi scrisul poveştilor, în “Ion Creangă”, III (1910), nr. 10, p. 290. 

2 Em. Petrovici, Folklor de la Moţii din Scărișoara, AAF, 1939, p. 119. 

5 Ton Bradu, Din folclorul obiceiurilor bihorene, Oradea, 1970, p. 16. 

+ Gh. Deaconu, Evoluţia funcţională a şezătoriii în satul loviştean în vol. Folclor din Tara 
Loviştei (Boişoara), lucrare realizată în colaborare cu un colectiv condus de Mihai Pop, 
Rm. Vâlcea, 1970, p. 35. 

feciori/ Batăr numai doi,/ Care-s ochișei,/ Tăt drăguţi de-ai mei./ Busuioc 
culcat/ Vremea-i de plecat/ Busuioc bătut,/ Vreme-o fost de mult,/Dar 
n-am priceputi. 

Lirica exprimă dorul de şezători: Ce-a fost ieri şi ce-o fi mâne!/ 
Doru ista-i mare câne!/ Peste câte dealuri vine,/ De se bagă-n sân la 
mine,/ Şi mă ia de subsuori/ Şi mă duce-n şezători”..., reprezentate ca 
spațiu social al erosului: Câr petrecu-i pe sub soare/ Nu-i petrec ca-n 
şezătoare,/ Căci cu cini te iubeşti/ Mei sara şi te-ntâlneşti;/ Şi cu cine-ai 
trăit bine/ Şede sara lângă tine“. Saw, din punctul de vedere al fetelor: Ță” 
bat câinii-n câmpu morii/ Poate ne-a vini feciorii/ Cu gubele-mbăierate/ 
Cu  cuşmile-nțântălate./ Dacă-n casă s-or băza/ Gutbele le-or 
dăsbrăca,/Fusele ne-or apuca,/ Noi mândru i-om săruta, coincident cu 
acela al invitaţilor: Fusăi ieri în şezătoare,/ Pă scaun cu trii picioare./ 
Scaunu s-o dus d-a dura,/ Fetelor le-am țucat gura“. Imaginea lirică a 
şezătoarei conține o gamă întreagă de ipostaze erotice, de la plenitudinea 
iubirii, exprimată prin eufemismul autoironiei: Bereag am fost marți sar/ 
Că n-am văzut pă mândra,;/ Joi sara-'m fost în picioare/Că m-am dus în 
şezătoare”, la suferinţa ei, sugerată metaforic: Mult mă-ntrebă sfânta 
lună,/ Unde mi-i voia cea bună./ lo mă jur pă sfântu soare/ C-am uitat-o- 
n şezătoare./ În şezătoare la masă,/ Să-nflorească şi să crească/ Feciorii 
acolo-or mere/ Florile or mirosi/ pe mine m-or pomeni“, sau, într-o 
imagine mai directă a despărțirii: Calea mea de la mândra/Crescut-o 
iarba pă ea,/ Pă calea mea de la joc/ Poate creşte busuioc/ Şi pă cea din 
şezătoare/ Poate creşte iarbă verde,/ Că io nu mai trag nădeşde!. 

Eşecul poate primi o coloratură meditativă: Câr o fost iarna de 
mare,/ Tot cu mândra-n şezătoare,/ Altu-o şezut şi-o dormit/ Pă mândra- 
o dobândit”!, sau de observaţie morală, care justifică frecventarea în 
continuare a aceleiași reuniuni: Mult mă mustră maica-n zori/ Dâr ce 
umblu-n şezători./ Taci, maică, nu mă mustra/ Că'n şezători oi umbla,/ 
Până badea s-o-nsura,/ Să văd pă cini lua/ D'a lua una ca mine,/ 


' Hora clăcii, în vol. Ce mi-i mie drag pe lume - colecţie de folclor din Poieni, jud. Cluj, 
îngrijit de Doina Mărghitaş, Cuvânt înainte de prof. univ. Dumitru Pop, Cluj, 1973. 

2 “Făt-Frumos”, XII (1938), nr. |, p. 27. 

* 1. Bradu, op. cit., p. 107. 

% Idem, p. 119. 

5 Idem, p. 121. 

4 Idem, p. 109. 

7Dr. Petru Hetcou, Poezia populară din Bihor, Beiuş, 1912, p. 21. 

% 1. Bradu, op. cit., p. 123. 

Dumnezo să-i deie bine;/ D'a lua una urâtă,/ Bate-l, doamne, tă! c-o 
botă!! 

Această „monografie lirică” a şezătoarei conține, de altfel, ideea 
explicită a finalităţii sociale pe care o deţine cultivarea relaţiilor dintre 
tineri: Bădiţă, dacă îţi plac/Nu-mi ținea drumu legat,/ Că sara în 
şezători,/ Mă joacă şi alți feciori,/ Şi n-am vreme de-aşteptat/Că-s fată de 
măritat”. 

În sfârşit, fără a epuiza multitudinea aspectelor de viaţă reflectate 
în lirica de, şi despre şezătoare mai menţionăm de asemenea observaţia 
acută, scrutarea atentă a personalității în acest cadru de examen fizic şi 
moral, de ierarhizare şi opțiune valorică: Fecioru care-i fecior/Dă gură 
nu duce dor,/Care-i mutălău şi prost/Și dă gură duce post,/ Sărută câte- 
un perete/ Și să gândeşte la fete, sau: Sfăr, fusule, nu pica/Că nu-i cini te- 
apuca/C-am un mutălău la uşe/Nu poate vini dă guşe:, şi de judecată, 
având valoarea generalizatoare a aforismului: Feciorii mai bătrâiori,/ Nu 
prea umblă-n şezători,/Dacă mere-o dată-n lună,/Șede-un pic şi: "Noapte 
bună ”!. 

Unele piese lirice au caracter incantatoriu, ecou al practicilor şi 
credințelor de circumscriere magică rituală a şezătoarei, ex: Fusu meu cu 
roată sură,/ Sară-i ochii cui nu-l fură;/ Fusu meu cu roată verde/ Sară-i 
ochii cui nu-l vede”, la fel: Dragă-i şezătoarea noastră, /Că-i tânără şi 
frumoasă./ Coperită cu șindrile/ Șede-n € nişte copile/ Da șezătoarea din 
sus,/ Coperită-i cu gunoaie/ Şede-n € nişte hudoaie”. 

După datele culese de noi în Nucşoara-Argeș”, exista chiar o 
concurență între şezătorile din sat în a se bucura de participarea mai 
numeroasă a flăcăilor. În Bihor „fetele gazdă de şezătoare mătură casa 
îndărăt (de la ușă către masă) şi iau gozu în zadie şi-l aruncă în uliţă, cu 
credința că feciorii care vor călca gozu vor veni la şezătoare (Porumblaca, 
Cuzap). În alte locuri, fetele fiind nerăbdătoare ca să vină feciorii, se 
ridică de pe scaun, clătesc scaunul, ca să-şi scuture drăguţii să vină cât 
mai iute în şezătoare*”. La fel, utilizarea, de exemplu, a fusului - obiect 


! 1dem, p. 120. 

2 Idem, p. 112. 

3 Idem, p. 109. 

% Idem, p. 113. 

5 Idem, p. 114. 

$ Folclor din Transilvania, vol. IV, Bucureşti, EPL, 1969. 

7 Inf. Samoilă Zâna, 76 de ani, satul Nucşoara Argeş, iulie 1976. 
31. Bradu, loc. cit. p. 17. 

din recuzita şezătoarei - în unele descântece „de făcut” (de ursită) nu este 
străină de atmosfera, circumscrisă ca de o linie magică, a acestui climat. 

Semnificativ este că în unele zone pentru care există o asemenea 
precizare (Năsăud) obiceiul de Anul Nou numit aici „Veriguţă” (variantă 
a Vergelului), practicat de fete, „are loc la casa unde umblă dânsa (fiecare 
fată, n.n.) în şezătoare!. 

Legătura de continuitate între şezătoare, pe de o parte, şi 
practicile de ghicire a ursitului, şi, indirect, chiar evenimentul nupțial, pe 
de altă parte, este confirmată şi de un obicei consemnat în Țara Loviştei: 
„În familiile unde sunt mai multe fete, participarea la șezătoare a surorilor 
mai mici este condiţionată de căsătoria celei mai mari. Acest lucru îl 
confirmă şi următoarele versuri din repertoriul nunții: Bucură-te, soră 
mică,/Că-ţi rămâne loc în joc,/Scaunul la şezătoare/ Ciubărul cu rufe-n 
vale?. 

Cercetările mai noi tind de altfel să reconsidere obiceiul 
şezătoarei ca structură ceremonială cu funcție complexă, în care 
preponderentă pare a fi aceea de cadru social de manifestare a opoziției 
fată/băiat, ceea ce confirmă apartenenţa şezătorilor tradiționale la 
categoria actelor cu implicații premaritale, simetrică dansului de 
duminică organizat de grupul de vârstă al flăcăilor”, iniţiativa aparţinând, 
de data aceasta, grupului feminin: prezenţa flăcăilor în şezătoare rămâne, 
de altfel, decorativă“, în opoziţie cu atmosfera de lucru instaurată de fete 
şi femei: ei intervin în momentele festive, ludice - glume, poveşti, 
ghicitori, jocuri, cântece din fluier, organizarea dansului; mai mult, ei pot 
merge de la o şezătoare la alta, având, cu alte cuvinte, un statut liber, de 
invitaţi, în care putem recunoaște componente semantice ale categoriilor 
„oaspete”, „străin”, „pribeag”, „peţitor” consacrate în documentele vechi 
asupra ghicitorilor. 

În această perspectivă, propunerea de ghicitori în contextul 
şezătorilor, care antrenează, în principal, în competiţie cele două grupuri 
de sex şi vârstă - fetele şi flăcăii (ceilalți participanţi - femei, bătrâni 
având mai mult un rol de confirmare,de transmitere a repertoriului” sau 


! Sim. FI. Marian, Sărbătorile la Români, vol. |. Cârnilegile, 1898, p. 58. 

2 Costea Marinoiu, Folclor din Țara Loviştei (Racovița), Rm. Vâlcea, 1974, p. 31. 

3 Mihai Pop, Obiceiuri tradiționale româneşti, Bucureşti 1976, p. 20. 

1 Precizări în acest sens cf. Al. Lambrior, Obiceiuri din deosebite timpuri ale anului 
(Pagini inedite) de ..., publicate de I. Şiadbei în “Făr Frumos”, I (1926) nr. 5, p. 145. 

5 Comel Comşa, La fântâna dorului, cap. Șezătorile, Braşov, 1975, p. 98. 

de testare, în sens didactic, a tinerilor) perpetuează subiacent caracterul 
de probă iniţiatică, pro-nupțială al ghicitorilor. 

Fireşte, în raport cu contextele fabulatorii care o conservă (basm, 
baladă, poveste, snoavă) sau cu orația bihoreană de nuntă, în cadrul 
şezătorii această funcție apare mult modificată, principala mutație fiind 
ilustrată atât de retragere momentului de propunere într-un stadiu anterior 
evenimentului nupțial (pe care nu-l ignoră, totuşi, subtextual, rezolvarea 
ghicitorilor constituind un criteriu de apreciere valorică a personalității şi 
implicit, de opţiune), - aspect semnificativ, dar oarecum secundar, cât mai 
ales, de amalgamarea raporturilor propunător-dezlegător, devenite 
reversibile, reciproce, şi fiind intim corelate cu trecerea în prim-plan a 
funcției de petrecere, precum şi cu disoluția, într-un cadru mai general, a 
semnificației lor de ierarhizare. 

De altfel, ambele modificări se regăsesc - aşa cum am relevat în 
analiza acestor categorii - şi în evoluția contextelor literare amintite: spre 
deosebire de basmul fantastic şi balada mitologică („Soarele şi Luna”), 
unde diversele probe succed declarării evenimentului nupțial, şi mai ales 
de baladă (ecou al orației și al practicilor rituale) unde acestea sunt 
integrate ceremonialului propriu-zis, în poveştile de tipul „Fata isteață”, 
precum şi în snoave, proba gbhicitorilor se desfăşoară în prealabil şi 
aparent fără legătură cu intenţia nupțială, uneori ele fiind declanșate de 
punerea în dificultate a altor personaje (de exemplu, tatăl fetei), vizând, 
într-o manieră de asemenea indirectă, adevăratul protagonist al 
competiţiei, al doilea caz este ilustrat de inversarea raporturilor de 
propunere, inițiativa aparţinând, ca în poveştile de tipul menționat, 
reprezentantului masculin al opoziţiei (împăratul, boierul), iar în snoave - 
deopotrivă celor două personaje oponente, marcând o reciprocitate, 
devenită reală, a probei. 

Pe de altă parte, concomitent, de asemenea, funcției ludice 
(distractive, de-sacrale), caracterul inițiatic - atribuind acestui termen un 
sens general, de informare asupra unei realități ignorate - al ghicitorilor se 
vădeşte şi la nivel structural, în orientarea lor expresivă, şi anume în 
valorificarea consecventă a metaforei obscene, proces a cărui dimensiune 
reală este departe de a fi reflectată în repertoriul transmis de informatori, 
şi cu atât mai puţin în culegerile destinate publicării! 


'B. Malinowski, Une Theorie scientifique de la culture et d'autres essais, Ed. Maspero, 
1968, p. 29; cf. W. R. Bascom, art. cit., p. 292. 

Simpla lectură a unor astfel de ghicitori care încifrează în termeni 
„obsceni”, de aluzie sexuală, cele mai nevinovate obiecte, și invers, de 
cimilire a unor obiecte „obscene” în termeni neutri - creează impresia 
indubitabilă a unei iniţieri indirecte a tinerilor, sub masca scuzabilă a 
glumei, într-o realitate altfel strict tabuizată, evitată în uzul social și 
asupra căreia se mai opresc, din cu totul alte raţiuni, doar speciile 
imprecatorii (înjurături, ocări, blesteme - unele dintre acestea fiind 
inserate şi în descântece) aflate astfel, încă o dată, în atingere cu terenul 
ghicitorilor. Se pare că prezenţa în şezători a femeilor măritate are, între 
altele, şi rostul de a divulga depozitul de cimilituri obscene pentru care, 
manifestând o deosebită preferință, nu traduc mai puțin, în situaţia dată, 
expresia unei necesități de ordinul funcției sociale, simultan cu funcția de 
amuzament care nu trebuie extinsă, dar nici depreciată cu discuţii de 
ordin psihanalitic. 

Procedeul, de maximă eficienţă artistică, al disimulării obscene 
este pus în legătură, din punct de vedere funcțional, în unele zone de 
frecvenţă a lui - îndeosebi în culturile mai apropiate de funcțional, ale 
populațiilor native - cu o informare indirectă asupra integrității morale şi 
fizice a dezlegătorului, depăşirea dificultăților de ghicire însemnând, într- 
un simbolism al reacției psihice, dovada dominării relaţiilor prezentate: 
dezlegarea paradoxului propus de ghicitoare poate constitui o dovadă a 
capacității de sinteză socială, „model miniatural de structură a 
căsătoriei”, ca probă subtilă impusă tânărului. Şi alte cercetări încearcă 
să deducă, pe criterii contextuale, structurale sau de conținut, informaţii 
privind un anumit tip de structură familială reflectată în ghicitori?. 

Putem afirma, aşadar, că în contextul „specializat” de performare 
a ghicitorilor - şezătoarea - , simultan cu funcția de petrecere, în accepţia 
sa complexă (care, între altele, se justifică şi utilitar, prin susținerea 
efortului de muncă), acționează, subiacent sau conştientizat, şi funcția de 
probă inițiatică sub forma competiției libere între tineri, elemente ale sale 
figurând cumulat cu ale altor funcții (ex. ludică) şi la nivelul structurii şi 
procedeelor (metafora obscenă, opoziţia, paradoxul ş.a.). 


' Alan Dundes, Texture, Text and Context, în “Southern Folklore Quarterly” Florida, vol. 
28, 1964, nr. 4, p. 256-257. 

* Hari Upadhyaya Indian Family Structure and the Bhojpuri Riddles, în “Folklore”, 
London, vol. 81, Summer 1970, p. 115-131. 

Observarea ghicitorilor în contextul şezătoarei permite şi o mai 
bună cunoaştere a raporturilor care se stabilesc în cadrul procesului de 
propunere/dezlegare. 

De regulă, speculaţiile în marginea acestui raport pornesc de la 
considerarea ghicitorilor în afara manifestării lor reale (performării), de la 
lectura exclusivă a textului, ceea ce unilateralizează şi, părând a le 
simplifica, de fapt sporesc dificultățile de analiză. Aşa se întâmplă cu 
unele tentative de abordare structurală a speciei în care demersul analitic, 
pornind de la premisa - justă - a considerării ghicitorilor ca act de 
comunicare de la propunător la receptor, accentul căzând pe aspectul 
receptării, încearcă să identifice la nivelul exclusiv al textului elementele 
care permit descifrarea („indici de predictabilitate'”) şi, pe această bază, 
să sugereze un posibil mod de clasificare. Lăsând la o parte faptul că 
chiar numai la acest nivel elementele predictabile, de-mistificatoare, nu 
sunt exclusiv segmentale (fonetice, semantice, sintagmatice), ci 
acționează şi suprasegmental (intonație, ton, ritm etc.), relațional, şi, 
uneori, difuz în text, ele fiind astfel greu de izolat pentru a delimita pe 
acest criteriu o clasă sau alta, în viaţa reală a ghicitorilor, în manifestarea 
lor ca proces, intervin numeroase elemente extra-textuale. 

Fără a mai aduce în discuţie factorul de ambianţă și cultură 
etnografică, uneori strict locală şi chiar vestigială „arheologică””, în 
contextul tradițional de propunere ghicitoarea este supusă unei adevărate 
dezbateri publice, dezlegarea ei fiind rezultatul unui efort comun de 
limpezire: soluţia se descoperă prin analiză, prin consultări în şoaptă - 
atunci când provocarea este adresată de la un grup la altul (ex. 
fete/băieți”), uneori prin opoziţie cu răspunsurile eronate prin comparaţie 
şi eliminare etc. o dezlegare sau alta, propusă în grabă de un participant, 
este comentată, contra-argumentată și, dovedindu-se falsă, ironizată de 
vocea asistenței. Mai mult, cel care cunoaşte sau descoperă imediat 
soluţia nu o divulgă mai înainte ca plăcerea căutării ei colective să se fi 
epuizat, la care el contribuie cu sugestii, cu indicații în plus ori, 
dimpotrivă, cu diversiuni glumeţe: „La cimilituri de obicei e cea mai 
mare veselie, nimeni n-are chip să se stăpânească şi râde-ntr-una de cum 
se spune gâcitoarea şi până ce se dezleagă (...). Fiecare caută să te facă 


' Monica Brătulescu, Ghicitoarea, elemente de structură stilistică, în REF, 1965, nr. 5, p. 
444. 

IG Chiţimia, Folclorul românesc în perspectivă comparată, Bucureşti 1971, cap. 
Simbolica şi arta ghicitori, p. 274 urm. 

3. Crudu, op. cit. p. 80-81. 

să-ți baţi capul şi să-ți frămânți mintea numai și numai să nu ieși la mal 
cu una cu două!”. Între regulile nescrise ale jocului intră şi aceea că 
ghicitoarea nedezlegată rămâne încă în suspensie un timp, ca o datorie a 
celor cărora li s-a adresat, propunătorul ei neoferind decât în ultimă 
instanță soluţia, eventual în schimbul altor ghicitori descifrate?. 

Zăbovirea îndelungată asupra cimiliturii pentru însuşirea şi 
fixarea formulei sale, înțelegerea textului, apoi tălmăcirea lui, 
parantezele, sugestiile şi retractările, în fine „bătaia de cap”, „frământarea 
de minte” - altfel spus discursul colectiv asupra textului fac parte din 
protocolul spunerii de ghicitori şi contribuie esenţial la manifestarea lor 
ca gen de petrecere. 

Trebuie observat că în această zăbavă asupra dezlegării 
ghicitorilor, în lipsa de grabă, în ţinerea pe loc a timpului ca formă de 
petrecere a lui stă una din semnificațiile majore ale sărbătorii, situarea ei 
în afara devenirii, ghicitoarea şi ghicitul înscriindu-se ca atare între alte 
forme ale festinului verbal ocazionat de şezătoare, ca de pildă povestitul 
poveştilor, sau din alte momente pur sărbătoreşti: colindele şi 
„mulțămitele” la daruri, cântecul bătrânesc la ospeţe, formulele 
protocolare, oraţiile în ceremonialul nunţii sau în sărbătorile de iamă și - 
desigur - nararea miturilor în practicile rituale, unde sunt prezente spuneri 
pe îndelete, în general. 

Făcând o paranteză, menționăm că „cimilirea”, cu această 
semnificaţie, este utilizată în orații ca formă de enunțare festivă a 
obiectului, scos, în aceste ocazii sărbătoreşti, de sub imperiul comunicării 
lui cotidiene - directe şi rapide, aşa cum explicitează, de pildă, 
următoarea orație din datina post-nupţială a „colăcimii”: însurăţeii duc 
naşilor, la un an după căsătorie, două perechi de colaci mari, din grâu 
curat, care i „se închină” simplu, sau cu o orație; într-o variantă, nănaşii 
întinzând mâna să ia colacii, oratorul îi trage înapoi: „Ho! Nu vă grăbiţi la 
luat,/Precum v-aţi grăbit la cununat,/Că colăceii-s cu împletituri/Și le mai 
trebuie cimilituri:/Finii de grâul acesta/Când l-o semănat/O brăzdat/Și-o 
semănat'/...”, oraţia desfășurându-se în continuare după tipicul 
pluguşorului. De altfel, cum se ştie, în ceremonii, diversele momente, ca 
şi obiectele, sunt marcate de transpunerea lor verbală, de „rostire” lor, 
cuvântul apărând ca act sărbătoresc (cu implicaţii magice), de consacrare. 


! 1dem, p. 82; cf. și Vasile Drăguș, Șezăroarea, în “Satul”, II (1933) nr. 32-33, p. 23. 
27. Crudu, op. cit. p. 82. 
* Sim. FL. Marian, Nunta la Români, Bucureşti, 1890, cap. Colăcimea, III, 4. 

Se poate spune, astfel, că forma tradițională de cimilire (inerent 
anulată de publicarea lor în colecţii, chiar riguros științifice, unde 
perceperea se limitează exclusiv la lectura textului), în cadrul şezătorilor 
perpetuează, la nivel contextual, sensul sărbătoresc al acestui act, 
component înseriat celorlalte elemente care configurează funcția ludică, 
de petrecere, a ghicitorilor, atât de complexă prin remanențe şi dezvoltări 
ulterioare, în evoluţia pe teren folcloric a speciei. 

Într-un anume sens, şi această importantă trăsătură funcţională 
este reflectată la nivelul textului, în constituirea ca atare a acestuia, 
cimilirea (încifrarea) obiectului însemnând tocmai o complicare a 
enunțării lui, o înconjurare a lui prin cuvinte, formă a petrecerii verbale, 
diversele funcţii ale acestei specii fiind, şi de data aceasta, simultane şi 
uneori coincidente. 

O altă problemă asupra căreia cunoaşterea contextului 
ghicitorilor este în măsură să aducă unele clarificări este procesul de 
creație şi colportare a acestei specii. 

În ansamblu, corpus-ul de texte al ghicitorilor ilustrează, ca şi 
pentru alte categorii folclorice tradiționale, un repertoriu de teme bine 
articulat şi relativ închis, în sensul că tentativele de inovare într-o direcție 
sau alta sunt identificabile în mod reflex, deşi concizia formei şi 
caracterul oarecum liber al metaforizării ar permite, în cazul ghicitorilor, 
aparent mai uşor, imitarea şi penetrația alogenă, neologică. În realitate, 
ghicitorile din repertoriul tradițional - de mare frecvență şi de răspândire 
tematică generală, adesea „universală”!, beneficiind și de privilegiul de 
neînlocuit al şlefuirii şi adecvării stilistice în procesul circulației, pe care 
ghicitorile mai noi nu îl pot escalada - se constituie drept formulări 
enigmatice consacrate ale unui anumit obiect. 

În acest sens se vorbeşte, de pildă, de „cimilitura” acului, a oului, 
a melcului, a roatelor de car etc., care poate fi sau nu cunoscută?, 
interogația în legătură cu astfel de cimilituri „date” sporind impresia de a 
fi mai mult o verificare a cunoaşterii într-un domeniu, decât a capacității 
de descoperire intuitivă a obiectului. 

Situația aceasta, de la sine înțeleasă în universul de motive 
configurat al celorlalte genuri tradiționale, poate apărea drept paradoxală 


! Cf. colecţiile G. Dem. Teodorescu şi A. Gorovei. O abordare teoretică a “substratului 
universal” al unor ghicitori, cu noi raportări bibliografice întreprinde Ov. Papadima (op. 
cit., p. 266-276). 

27. Crudu, op. cit. p. 83. 


73 


în cazul special al ghicitorilor, a căror existenţă este teoretic limitată de 
rămânerea sub semnul enigmei: o dată dezlegată, ghicitoarea ar trebui să 
cadă în desuetudine, să-şi piardă interesul, urmând a fi create noi texte 
după necesităţile de cimilire. 

Faptul că nu se întâmplă astfel, şi că ghicitorile se integrează 
modului de existenţă al celorlalte specii folclorice, supunându-se legilor 
generale de creaţie şi circulație, acesta se explică atât prin vectorul 
principal al oralității, cât şi prin caracteristicile actualizării lor în 
contextul şezătoarei. 

Participanţii aduc în şezătoare variante ale motivelor în circulaţie, 
pe care le deţin prin erudiție folclorică sau experiență (îndeosebi 
vârstnicii), sau asupra cărora se informează în prealabil!, şezătoarea 
apărând astfel ca mediu de transmitere a repertoriului tradițional. 

Tentativele de creație individuală sunt imediat sesizate ca atare, 
ele urmând a fi validate sau nu pe terenul permanentei confruntări 
reprezentat de şezătoare, raportarea elaborărilor inedite făcându-se tot la 
modelul tradițional, astfel încât derogările de la acesta sunt taxate drept 
„minciuni?”. 

Fără a fi o regulă, iniţiativa de creație aparţine, se pare, îndeosebi 
fetelor. Deşi folclorul nostru nu cunoaşte o astfel de „specializare” în 
propunerea de ghicitori (ea se referă, desigur teoretic, cel mult la unele 
tipuri, deţinute de anumite categorii de colportori”, generalizate însă în 
circulaţie), există totuşi, pentru o serie de culturi etnografice, observaţii în 
legătură cu faptul că femeile sunt mai cunoscătoare şi iscusite în 
domeniu“, ele revendicându-se, pe bună dreptate - pentru a face o 
analogie glumeaţă - ca demne urmaşe ale Sfinxului, fără a deține însă 


! Procopie Jitaru, op. cit., p. 172 

2 1dem, p. 173. 

3 O şezătoare la țară, a lui Anton Pann, este deosebit de instructivă pentru grija cu care 
autorul distribuie repertoriul de ghicitori diverselor categorii de personaje: astfel, 
ghicitorile metaforice propriu-zise, descriptive, aparţin tinerilor din sat, în timp ce 
întrebările şi răspunsurile, ghicitorile cu poveşti, poveștile cu întrebări sunt propuse de 
către cei cu experiență de cunoaştere - prin vârstă, cărturărism, călătorii, armată etc. - 
preotul, Moş Neagu, arendașul și argatul său. 

1 Kenneth S. Goldstein (art. cit., p. 323), constată și o diferenţiere a tipurilor de ghicitori 
după vârstă şi preocupări profesionale. Pe de altă parte, pentru folclorul din estul 
Pakistanului, Almagir Jalil observă că ghicitorile sunt compuse de regulă de către 
reprezentanţi de genul masculin ai grupului social; remarcă însă şi propunerea frecventă a 
unor ghicitori de către femei (Women in Folklore of East Pakistan, în “Folklore”, 
Calcutta, vol. IX, 1968, nr. 10 p. 390-400). 

exclusiv acest privilegiu. În cadrul altor culturi native, de exemplu a 
populației Lau (Melanezia), propunătorii de ghicitori sunt mai ales cei 
excluşi de la râcit-uri instituționalizate (ex. expunerea miturilor): femeile, 
oamenii din popor, cei necăsătoriți, copiii. 

La rândul lor, flăcăii reprezintă în special factorul de colportare a 
ghicitorilor actualizate la un moment dat, ei fiind aceia care, în condițiile 
desfăşurării mai multor şezători în sat (pe ulițe sau vecinătăţi, pe afinități 
sociale, mai rar - pe rudenie), îşi iau libertatea de a circula şi de a opta 
pentru o reuniune sau alta de acest fel. 

Consecvenţa cu care sunt evocate ghicitorile consacrate de 
tradiție - invențiile fiind cel mai adesea respinse ca neadevărate - şi care 
se mențin în actualitate pe de o parte prin păstrarea unei linii de 
permanență în şezători (femeile, generația mai vârstnică), paralel cu 
schimbările aproape anuale în componenţa publicului tânăr (căsătorie, 
plecări în armată) care fac ca aceleaşi ghicitori să fie percepute cu un ochi 
proaspăt, se explică apoi şi prin relieful subliniat activ al laturii de 
descifrare (prin care, de altfel, se manifestă şi funcțiile didactică, de 
probă, de petrecere), construcția de enigme (încifrarea) trecând într-un 
plan secundar, ca factor aproape neglijabil. 

Şezătorile se instituie, deci, drept cadrul de exercitate a funcțiilor 
ținând de receptarea ghicitorilor, cât şi de transmiterea, de la o generaţie 
(seria de vârstă) la alta, a repertoriului, şi unde funcţia de încifrare îşi află 
o relativă atrofiere (limitată de variație). 

Funcția didactică (iniţiatică) intersectează cele două procese, ea 
însemnând atât deprinderea codului, ilustrarea şi exersarea capacităţii de 
descifrare (implicate funcţiei de probă şi celei de petrecere, de 
„spectacol” al cimilirii) cât şi, simultan, însuşirea repertoriului în discuţie 
în vederea actualizării lui în ocazii similare, de pe poziţia propunătorului, 
dar mai ales în perspectiva permanentizării acestui statut prin trecerea în 
alt grup de vârstă. 

Funcţia de încifrare devine mimetică, manifestându-se ca 
propunere inedită a unei enigme date, această funcţie subzistând autentic 
numai în procesul de variaţie care, în ceea ce priveşte specia ghicitorilor, 
înseamnă atât elaborarea propriu-zisă de variante ale motivelor 
tradiționale consacrate unui obiect (pe care le vom numi variante 
interne), cât şi atribuirea acestora altor obiecte, prin re-interpretare 


"E. Kângăs-Maranda, art. cit., p. 58. 

(variante de transfer) - rezultând o categorie de variante pe care, prin 
analogie cu fenomenul lingvistic, le putem numi „omonime”, având 
aceeaşi expresie formală, dar referent (obiect) distinct. 

Ultimul aspect, sesizat de folclorişti şi de alţi cunoscători ai 
genului, a fost apreciat în mod diferit, fiind mai ales condamnat ca 
fenomen de paralizare a creativității (analog cu poziția mai veche a 
lingviștilor care vedeau în omonimie o adevărată „boală” a cuvintelor) 
sau de elaborare artistică deficitară”. 

Ovidiu Bîrlea citează, în scopuri metodice, acest fenomen, ca 
model al situaţiei - mai rare în folclor - când ,„, schimbarea conţinutului nu 
e determinată de schimbarea funcției, ci aceasta rezultă din posibilitatea 
de interpretare plurală a structurii materialului. Cele mai numeroase 
exemple se întâlnesc ghicitori unde aceeaşi ghicitoare, în aceeaşi formă - 
câteodată cu neînsemnate modificări - are două sau chiar mai multe 
dezlegări, datorită faptului că formularea metaforică poate fi tălmăcită 
felurit?”. 

Fără a neglija posibila explicaţie, prin polisemia metaforei, 
apreciem că fenomenul de atribuire „plurală” a aceluiaşi text are şi 
implicaţii funcționale, el exercitându-se în virtutea unei tendinţe, nu de 
schimbare,ci de perpetuare a unei funcții (aici, a funcției de încifrare). 
Departe de a constitui un factor de atrofiere creativă, cel puţin în cazul 
special al ghicitorilor, acest proces de variaţie prin transfer reprezintă, 
dimpotrivă, o formă de activizare funcțională, e drept paliativă, dar 
eficace. 

Încheind aici observaţiile despre şezătoare în calitate a sa de 
context consacrat de performare a ghicitorilor, tipic spaţiului nostru 
folcloric, se poate spune că pe fondul funcției dominant ludice, de glumă 
şi petrecere, aparținând explicit planului estetic (de contemplare artistică) 
ŞI socio-economic (activizare, susținere a lucrului) şi, remanent, planului 
ritual (sărbătoresc, de-sacral, de libertate a expresiei), şezătoarea, în 
structura ei tradițională permite şi manifestarea, într-un plan ceremonial 
subiacent, a funcției competitive, de probă iniţiatică, pentru grupul de 
vârstă al tinerilor, în genere structurat după un principiu de opoziție 
(băieţi/fete). 


1 M. Sadoveanu, în legătură cu unele ghicitori din Poezia cimiliturilor (Bucureşti, EPLA, 
1949) mărturiseşte că: “au fost astfel întocmite ca să aibă (...) numai o singură cheie” 
(p.6), apreciind, de pildă, că o ghicitoare “având trei sau patru chei, nu-i bună” (p.2). 

2 Ov. Bîrlea, Metoda de cercetare a folclorului, Bucureşti, EPL, 1969, p. 90. 

Funcţia de încifrare este limitată, aşa cum s-a arătat, la mimarea 
propunerii inedite în procesul de transmitere (colportare) a motivelor 
tradiționale, într-un mod mai activ ea manifestându-se prin elaborarea 
diverselor tipuri de variante ale acestor motive, şi, cu totul sporadic în 
oralitate, la tentative de creaţie individuală propriu-zisă, originală, ce 
vizează astfel aproape exclusiv planul estetic, de (non)validare a textelor 
nou create și implicit, fără a fi de regulă conştientizat, planul 
comportamental, ca formă de reliefare a personalității (aspect indirect, 
adiacent funcţiei competitive). 

La rândul său, funcția didactică este implicată în manifestarea 
tuturor celorlalte, având un sens formativ şi informațional. 

Cât despre prezumtivele elemente rituale legate nemijlocit de 
aceste funcții ale speciei ghicitorii, deduse mai ales comparativ, 
raportabile la mituri şi la alte contexte „literare” ce le perpetuează (basm, 
legendă, poezie ceremonială, baladă, povestire, snoavă), ori manifeste 
printr-un sistem de prescripții/interdicții, ele nu pot fi identificate în 
planul contextual analizat decât cel mult în forma reflexă a obişnuinței de 
ținere a şezătorilor într-o anumită perioadă a anului, succesivă încheierii 
muncilor la câmp și o dată cu nopţile lungi ale anotimpului rece. Ele 
rezidă, de asemenea, şi în corespondența, mai mult sau mai puţin directă, 
dintre unele practici rituale (magice) din structura ceremonială a şezătorii 
tradiționale cu cele din cadrul riturilor augurale în genere, îndeosebi cele 
din sărbătorile de iarnă, practici legate de alte forme ale ghicirii 
(Vergelul) şi având o direcționare comună, cu caracter pro-nupțial (mai 
precis pro-marital, inițiativa aparţinând fetelor), şi care marchează într- 
un strat de profunzime şi funcția de probă a ghicitorilor. 

În acelaşi sens, şezătoarea consacră funcția magică a povestitului, 
a supunerii în genere, care poate include şi specia ghicitorilor sub 
aspectul rostului lor sărbătoresc, ludic, de festin verbal, latentă în 
manifestarea lor, sau explicită de regulă unilateral, ca joc distractiv. 

În legătură cu acest din urmă aspect trebuie spus, în treacăt, că nu 
toate funcţiile şi, putem adăuga, nici componentele acestora - sunt 
„recunoscute'” (conştientizate) ca atare de participanţii la procesul de 
performare a ghicitorilor, aşa cum se întâmplă, de altfel, pentru membrii 
unei comunități, şi cu alte specii folclorice complexe din punct de vedere 
funcțional. 


'p. D. Beuchat, art. cit., p. 191. 

Şezătoarea oferă, aşadar, ghicitorilor cadrul propice de 
manifestare a funcționalități lor complexe, datorită, pe de o parte, 
propriei sale structurări în planuri funcţionale multiple - ca reuniune de 
muncă, de petrecere, de contacte sociale vizând îndeosebi evenimentul 
nupțial - şi, pe de altă parte, faptului că în ceea ce priveşte integrarea 
ghicitorilor, faţă de atestarea acestora în rituri, în marile serbări publice, 
în competiţii, în petreceri private, şezătoarea constituie un context tardiv, 
situat în finalul unui proces de evoluţie şi care cumulează, în virtutea 
acestui fapt, elementele reziduale ale unor contexte de valorificare 
funcţională a speciei ghicitorilor ipotetic distincte în trecut. 

Așadar, analiza şezătorii în calitatea ei de context structurat de 
performare a ghicitorilor conturează statutul existenţial şi funcțional al 
acestora ca specie folclorică de competiție, de cunoaştere şi de petrecere 
integrată unui context ceremonial adecvat. 

Semnificativ pentru apartenența ghicitorilor la categoria poeziei 
ceremoniale considerăm a fi, în plus față de circumscrierea lor 
contextuală şi funcţională, şi fenomenul - subliniat de fiecare dată, în 
cursul analizei de până acum, şi pe care îl vom ilustra în detaliu în analiza 
stilistică a ghicitorilor - de preluare a unor caracteristici funcționale şi 
chiar contextuale la nivelul textului, de trecerea lor în planul structurii 
artistice a ghicitorii. 

Fenomen tipic, şi adevăr oarecum banal pentru alte categorii 
ceremoniale  (oraţia, colinda, cântecul funerar, descântecul ş.a.) 
corespondența text - context în ghicitoare a scăpat, în ciuda evidenţei 
sale, cercetătorilor speciei, acesta şi pentru că demersul lor a fost tentat 
mai ales de aspectul elaborării artistice, considerată ca valoare în sine, iar 
atunci când au existat şi orientări extra-textuale (origine, funcții, 
circulație de motive) - precum studiul, de altfel remarcabil, al lui Ovidiu 
Papadima - ele au fost propuse izolat, pur informativ, şi nu propriu-zis 
analitic. 

Încercând, în finalul acestui capitol, o definiţie a ghicitorii ca 
specie folclorică, vom spune că ghicitoarea este o probă ceremonială a 
puterii intelectuale (în sensul larg, etimologic al termenului), cu caracter 
preponderent ludic, care constă în răspunsul la o întrebare enigmatică, 
propusă în forma unei construcţii figurate, de regulă metaforice, sau 
utilizând alte mijloace de încifrare lingvistică. 

IV. STRUCTURA ARTISTICĂ A GHICITORILOR. PROPUNERE 
DE MODEL PENTRU O TIPOLOGIE STRUCTURALA 


1. Contribuţii româneşti în domeniu. Structuralismul. 


Studiul ghicitonilor ca structură și limbaj a constituit obiectul 
unor preocupări numeroase în rândul cercetătorilor acestei specii, întrucât 
prin aceasta se poate valida existența ei ca formă de artă, i se certifică 
apartenenţa la poezia populară şi contribuția la constituirea unei poetici a 
acestui domeniu. 

În folcloristica noastră, unii dintre primii culegători sau 
comentatori ai acestei specii au fost şi admiratorii ei ca artă: notele! lui 
Vasile Alecsandri la cimiliturile inserate în colecţia sa, observaţiile” lui 
Mihai Eminescu despre unele procedee ale comicului şi despre ghicitorile 
„cam echivoce”, pe care poetul le preţuia din unghi artistic, studiul” lui G. 
Coşbuc dedicat ghicitorilor „poporale” - pentru a aminti gusturi poetice 
verificate - au contribuit la impunerea acestui gen „minor” în conștiința 
estetică a culturii noastre. 

După publicarea în reviste, calendare, sau în mici volume a unor 
colecții de ghicitori în care preocupările teoretice de acest ordin lipsesc“, 
deși uneori ele reies din ţinuta colecţiilor (de pildă, Artur Gorovei în 
marea sa colecție „Cimiliturile românilor” are în vedere numai ghicitorile 
descriptive, eliminând alte categorii - întrebările şi răspunsurile, pe care 
nu le considera, se pare, reprezentative ca artă şi caracter popular), după 
unele abordări în spirit mitologist” (primele ghicitori au fost notate, de 


LV. Alecsandri, Poezii populare ale românilor, 1866, p. 393. 

* M. Eminescu, Nofiţe bibliografice, în “Timpul”, 7 mai 1880; cf. vol. Elogiu folclorului 
românsc. Antologie şi prefață de Octav Păun, Bucureşti, EPL 1969, p. 154-156. 

2,3; Coşbuc, Ghicitorile poporale, în „Albina”, an VI (1903), nr. 42-43, p. 1104-1108; nr. 
50, p. 1289-1290. 

4 Doc. T. Stamati, Pepelea seau Tradiciuni Năciunare Românesci, Jassi, 1868; P. 
Ispirescu, Pilde și ghicitori ..., Bucureşti, 1880; Anton Pann, O şezătoare la fară sau 
Povestea lui Moş Albu, de... partea I, 1851, partea a II-a, 1854 ş.a. 

s Gr. Silaşi, Însemnătatea literaturei române tradiționali, în „Transilvania”, Braşov, VIII 
(1875), nr. 3, p. 31-34, passim; fine în nr. 5, p. 51-52; Romanul in poesi'a sa poporale, an 
IX (1876), nr. 18, p. 205-208, passim; fine; an X (1877), nr. 18, p. 210-213; despre 
cimilituri tratează în nr. 14, 1877, p. 160, 164. 


79 


altfel, de un reprezentant al acestui curent, Timotei Cipariu!, din interes 
filologic), G. Dem Teodorescu aduce în discuţie delimitarea tipurilor de 
ghicitori, deosebind, după modelul cercetărilor franceze (citează prefața 
lui Gaston Paris la volumul lui Eugene Rolland „Devinettes ou enigmes 
populaires de la France”, Paris, 1877) „enigmele de lucru” de „enigmele 
de cuvinte”. 

Asupra „deceurilor”” (întrebări legendare) va stărui B.P. Hasdeu 
în „Etymologicum Magnum Romaniae”, impunând un termen care 
ulterior îşi va modifica accepţia aproape cu fiecare preluare a lui, 
inclusiv în sfera ghicitorilor. 

Într-un op tipărit în 1896 la Ploieşti, loan A.C. Moruzi stabilește, 
inspirat se pare şi din surse franceze - un merit al cărţii - deosebirea dintre 
ghicitoare şi deceu ca ţinând de natura opusă a relației dintre întrebare şi 
răspuns în cele două situaţii: în cazul ghicitorilor este „subiectivă” 
întrebarea, iar răspunsul este „obiectiv”, în cazul deceurilor - relația se 
inversează“. 

Revenind, acum, mai pe larg - pentru a păstra cronologia - la G. 
Coşbuc, poetul este printre cei dintâi, la noi, care se ocupă cu precădere 
de latura artistică a gbhicitorilor poporale. În afară de gbhicitorile 
„descriptive”, consacrate de Gorovei în colecţia sa, şi pentru care îşi 
exprimă preferința şi G. Coşbuc, acesta ia în discuție şi „întrebările 
glumețe”, reuşind, cu pătrunderea cunoscută în materie de poetică 
populară, să pună în evidenţă unele procedee artistice fundamentale şi să 
impună câteva norme de valoare ale speciei. Astfel, C. Goşbuc urmăreşte 
ghicitoarea în constituirea ei din „predicate”, condiţia valorii fiind un 
echilibru între enunțarea notelor caracteristice şi elementelor de 
dificultate. El defineşte această condiție în termeni negativi, stabilind că o 
ghicitoare nu este corectă: „când predicatele sunt prea puține, aşa că 
subiectul nu poate fi recunoscut din predicatele sale”; „când predicatele 
sunt prea multe, mai multe decât e nevoie, ca să recunoască subiectul”, 
„când unul sau mai multe predicate e fals şi nepotrivit subiectului”, în 
fine: „când e prea uşoară, adică atunci când predicatele arată prea lămurit 


! Ton Muşlea Cercetări etnografice şi de folclor vol. I, București, 1971, artic. Timotei 
Cipariu şi literatura populară, p. 16-78. 

2 G.Dem. Teodorescu, op. cit., cap. Ghicitori şi răspunsuri numerice, p. 214. 

* B.P. Hasdeu, Etymologicum Magnum Romaniae, tom III, fasc. 2, p. 2645. 

“ loan A. C. Moruzi, Genul enigmatic în literatura populară romănă, Studiu critic şi 
comparativ de..., Ploieşti, 189%, p. 66. 

subiectul”, conchizând aforistic: „Frumuseţea ghicitorii cere ca lucrul ce 
este a se ghici, să nu fie recunoscut numaidecât!”. 

G. Coşbuc semnalează, apoi, felul „analogiilor” în ghicitorile 
descriptive, anume „comparația” (adică metafora) şi „tabloul” (de fapt, 
tot o construcţie metaforică sui-generis). 

Comparaţia, la rândul ei, nu se face numai în „însuşiri” ale 
lucrurilor, ci şi în „acţiuni întregi”, pe aceasta din urmă considerând-o, 
influenţat - aşa cum a demonstrat Dumitru Pop? - de lectura 
comparatiştilor germani, dar mai ales de concepţia în esență mitologistă a 
lui Gr. Silaşi, ca fiind cea mai veche - „prototipul” de origine 
„mitologică”, pe motivul priorității epicului: „Ele descriu - spune G. 
Coşbuc - o întâmplare oricare; de multe ori fac genealogia lucrului, îi 
arată părinții şi frații, ursita lui, luptele etc. Lucrurile însele sunt 
personificate, iar folcloristul vede în acțiunea descrisă faptele vreunui zeu 
sau vreunui fenomen din natură, care a fost zeificat, a naturii 
personificate” - citând ca argument ghicitoarea despre sare: Apa mă 
naște/ Soarele mă creşte,/ Toată lumea mă iubeşte/ Și când pe mama 
întâlnesc/ Eu cad jos şi mă topesc”. 

Trecând peste unele chestiuni de terminologie improprie, de 
exagerare a laturii „logice” în cimilire, care trădează spiritul său clasic, 
funciar raționalist, observaţiile lui G. Coşbuc rămân, în substanţa lor, 
valabile, prin unele distincţii fundamentale între procedee. Meritul mare 
al poetului năsăudean este şi acela de a fi păstrat, în analiză, integritatea 
formei de artă a ghicitorilor, viziunea de ansamblu asupra structurii lor. 

Nu acelaşi lucru se va întâmpla cu studiul „filologic şi folkloric” 
al lui G. Pascu“, unde enumeraţia clasificatoare, corectă sub raport tehnic 
Şi cu observaţii realmente utile privind prezenţa unor procedee (metafora, 
perifraza etc.) care structurează unele tipuri de ghicitori, sfărâmă 
organicitatea acestora, fiind lipsită de simţul valorilor şi în fond sterilă. 

Meritul contribuţiilor sale rămâne însă acela de a fi publicat un 
număr apreciabil de ghicitori „obscene”. 

La rândul său, prefaţându-şi colecţia de „Cimilituri românești” 
(1908), T. Pamfile face câteva considerații citabile privind definiția, unele 


IG. Coşbuc, art. cit., p. 1289. 

2 Dumitru Pop, George Coşbuc şi folclorul, în „Studia Universitatis Babeş-Bolyai”, Seria 
Philologica, fasc. 2, 1966, p.22. 

3G. Coşbuc, art. cit.,p. 1289. 

“Dr. Giorge Pascu, Despre cimilituri - Studiu filologic şi folkloric, Cartea I-a, laşi, 1909; 
Despre cimiliturile româneşti, Bucureşti, Cartea Românească, 1922. 

caracteristică de fonnă şi conținut, normele şi tipurile ghicitorilor, în alți 
termeni decât predecesorii săi constatând aceleași trăsături de bază ale 
ghicitorilor de factură descriptivă: descrierea „scurtă” a unui obiect prin 
note „calificative” sau  „predicative” (verbale). Culegătorul, de 
indiscutabilă vocaţie teoretică, mai complică însă terminologic 
clasificarea ghicitorilor considerându-le separat pe cele care se referă „la 
raporturile dintre obiecte care construiesc un sistem, un obiect mai mare” 
numind-o astfel de ghicitoare „dublă”, „triplă” etc. De asemenea, o clasă 
de sine stătătoare ar constitui-o şi cele care se referă la „obiecte 
abstracte”, acțiuni, etcl. 

Am insistat asupra acestor contribuţii din folcloristica noastră 
mai veche, deoarece unele observaţii privind ghicitorile, multe din ele 
juste şi adesea surprinzător de pertinente, deşi minate de un anumit 
empirism, vor fi redescoperite, la un nivel teoretic şi metodologic 
superior, legat de progresul general în abordarea ştiinţifică a folclorului, 
şi cu un nou inventar terminologic, de cercetările moderne în domeniu. 

Aceste cercetări mai noi au găsit în specia ghicitorilor terenul 
unei largi aplicabilități a cuceririlor structuralismului şi teoriei 
limbajelor,asemenea tentative favorizând o mai bună cunoaștere a 
mecanismelor de elaborare la nivelul textului și oferind, astfel, un 
instrument perfecționat de analiză. Toate acestea au fost orientate, în 
ultimă instanță, spre stabilirea unor criterii cât mai adecvate de descriere 
tipologică a acestei specii. 

Dacă prin structuralism înțelegem o metodă împrumutată de 
lingvistica de extracţie saussuriană diverselor domenii, dar recunoscută şi 
adoptată de timpuriu de folclorişti şi etnologi graţie naturii domeniului lor 
de cercetare, această metodă constând în evidenţierea unei structuri 
coerente a obiectului prin dispunerea componentelor într-un sistem de 
opoziții în cadrul mai multor niveluri de organizare, aflate în relație 
reciprocă şi, fiecare în parte, în relaţie de intercondiționare cu întregul, o 
abordare structurală „avant la lettre” a ghicitorilor a fost întreprinsă de 
Robert Petsch într-o disertaţie publicată în 18997, de fapt o analiză 


1. Pamifile, Introducere la Cimilituri româneşti, Bucureşti, 1908, p. 6-7. 

2 R. Petsch, Neue Beitrăge zur Kenntnis des Volksrătsels, în „Palaestra” IV, Berlin, 1899. 
Lucrarea lui R. Petsch nefiindu-ne accesibilă în mod direct, cităm aceste date după: 
Robert A. Georges and Alan Dundes, Toward a structural Definition of the Riddle, ]. Am. 
F. vol 76, 1963, nr. 300, p. 111-118; Lyndon Harries, 7he Riddle in Africa, ]. Am. F., 
vol. 84, 1971, nr. 334, p. 377-393; dăm prin urmare corespondentele în limba engleză ale 
termenilor utilizați de cercetătorul german. 

deosebit de comprehensivă a caracteristicilor de formă şi conținut ale 
ghicitorilor propriu-zise, descriptive („die wirklichen Volksratsel” - în 
engl. „true riddles”), celelalte tipuri fiind oarecum neglijate ca 
netradiționale. 

R. Petsch distinge în construcția acestor ghicitori cinci elemente: 
l. rama introductivă (în engl. „introductory frame element”); 
2. sâmburele (nucleul)  denominativ (engl. „denominative  kemel 
element”); 3. elementul nuclear descriptiv (engl. „descriptive kernel 
element”); 4. elementul-obstacol („blok, or distractor element”) şi $. 
rama de încheiere („concluding frame element”), făcând însă observaţia 
că unul sau amândouă elemente-ramă lipsesc de multe ori, şi chiar 
elementul-obstacol poate fi absent. 

Cercetările de orientare structurală care, aproape toate, se 
raportează într-un fel sau altul la studiul lui R. Petsch , au utilizat mai 
puţin în analiză elementele-ramă (R. A. Georges şi A. Dundes nici nu le 
consideră elemente structurale"), accentul căzând pe aprofundarea 
oferite de existența lor, principala contribuție a acestei direcţii fiind 
atragerea în analiză a „referentului” (obiectul ghicitorii): metafora 
(„precedent”) şi răspunsul („,sequent”) sunt considerate, în terminologia 
lingvistică a lui Bloomfield, drept „constituenții imediaţi ai ghicitorii”, 
care definesc natura ei formală, un alt răspuns (obiect) modificând-o din 
punct de vedere structural”. 

Urmând sugestiile lui R. Petsch, unul dintre cei mai cunoscuți 
cercetători contemporani ai speciei ghicitorii, Archer Taylor”, a propus 
inițial o definiție structurală a acesteia, care ține seama de elementul 
denominativ şi elementul-obstacol (,„,metaphor and block”) reluate 
ulterior sub numele de „elemente descriptive”, unul pozitiv şi celălalt 
negativ, care constituie „the esential structure of the riddle”. La Taylor 
elementul pozitiv este metaforic în raport cu răspunsul, în timp ce 
elementul negativ (care corespunde „elementului-obstacol” al lu: Petsch) 
trebuie interpretat literal. Într-o ghicitoare, ex. Something has eyes and 
cannot see - Irish potato (Ceva are ochi şi nu poate vedea - Cartoful), 
elementul descriptiv pozitiv „eyes” este metaforic prin prisma 


URA. Georges, Alan Dundes, art. cit., p. 113. 

2 L. Harries, art. cit., p. 383-384. 

3 Archer Taylor, Problems in the Study of Riddles, în „Southem Folklore Quarterly”, II, 
1938, nr. 3 - cit. cf. R. A. Georges, A. Dundes, art. cit., p. 112. 

răspunsului - „potato”, pe când elementul descriptiv negativ „cannot see” 
este univoc, literal. 

Răspunsul este implicat în detaliile elementului pozitiv, care 
induce însă în eroare dezlegătorul, deoarece acesta presupune că o 
descriere figurată este una literală; la rândul său, elementul negativ, spune 
Taylor, „can be recognized immediately because it seems to be 
impossible” (poate fi recunoscut imediat, deoarece pare a fi imposibil). 
Taylor îşi rezumă astfel definiția: „In other words, a true riddles consists 
of two descriptions of an object, one figurative and one literal, and 
confuses the hearer who endeavors to identify an object described in 
conflicting ways”, reformulând-o mai târziu ca „a vague general 
description an a specific detail that seems to conflict with had gone 
before'”. („Cu alte cuvinte o ghicitoare descriptivă constă într-o dublă 
descriere a obiectului, una figurativă şi alta literală, menite să-l deruteze 
pe ascultător, care se străduieşte să identifice acest obiect descris pe două 
căi contradictorii”, „o descriere vagă generală, asociată cu un detaliu 
precis, specific, ce apare ca fiind în contradicție cu ceea ce s-a spus mai 
înainte” - trad.n.). 

Limitele acestei definiţii - cum constată comentatori săi, R.A. 
Georges şi A. Dundes? - se observă aplicând-o chiar în colecția lui 
Taylor, unde nu toate ghicitorile o ilustrează: sunt unele ghicitori 
metaforice fără element negativ, altele chiar şi fără metaforă, fiind simple 
descripţii literale; mai mult,chiar în ghicitorile conforme cu definiția, se 
poate observa că elementul pozitiv nu este necesarmente metaforic, ori 
cel negativ - literal, după cum există şi situaţii când ascultătorul poate lua 
elementul negativ drept pozitiv. 

În analiza structurală pe care autorii citați o întreprind, la rândul 
lor, încercând să depăşească limitele semnalate la R. Petsch şi A. Taylor, 
se propun mai întâi ca unități minimale componentele rezultate prin 
detalierea elementului descriptiv, care ar consta într-un element numit 
„lopic” („temă” sau subiect psihologic, pe care îl putem echivala prin 
substitutul nominal al obiectului și prin obiectul însuşi) şi un ,„,comment” 
(comentariu sau predicat psihologic). 


' Archer Taylor, The Riddle în ,, California Folklore Quarterly” II, 1943, p. 129 şi în vol. 
„English Riddles from Oral Tradition”, Berkeley and Los Angeles, 1951, p.l - cif. Cf. 
R.A. Georges, A. Dundes, art. cit., p.113. 

? Observaţii asemănătoare cf. Z.M. Sokolov, Russian Folklore, Translated by Catherine 
Ruth Smith, New York, The MacMillan Company, 1950, p. 282. 

De pildă, în Twenty fo” horses set upon a bridge - Teet' in gum 
(Douăzeci şi patru de cai stau pe o punte - Dinţii în gingie), fopic-ul este 
„twenty fo” horses”, iar comment-ul: „set upon a bridge”. 

În alte ghicitori zopic-ul poate fi un simplu pronume, ca în ex. 1/ 
has ahead, but can't think - A match ( Are cap, dar nu poate gândi - 
Chibritul), uneori chiar absent, subînțeles: Many eyes/ Never cries - 
Potato (Cu mulți ochi/ Dar nu plânge niciodată - Cartoful), care de altfel 
poate fi rescrisă introducând pronumele: „It has many eyes, but it never 
cries”, fără nici o modificare de înțeles, sau de structură, cum afirmă 
autorii. Definiția structurală dată de aceştia sună astfel: „A riddle is a 
traditional verbal expresion which contains one or more descriptive 
elements, a pair of which may be in opposition; the referent of the 
elements ist to be guessed!”. 

Ei disting, apoi două categorii generale de ghicitori, după cum 
elementele descriptive sunt sau nu în opoziție, anume: „oppositional 
riddles” (ghicitori opoziţionale), şi „nonoppositional riddles ” (ghicitori 
nonopoziţionale). Ghicitorile opoziţionale se caracterizează prin prezența 
unei opoziții între cel puţin două elemente descriptive: o pereche 
(opoziție, de altfel, implicată de „elementul-obstacol” a lui Petsch, 
respectiv la celălalt predecesor, Taylor, în termenii celor două elemente 
descriptive - „pozitiv” şi „negativ”, conflictuale). 

Autorii detaliază în continuare raportul de opoziție, stabilind trei 
categorii de astfel de ghicitori: 1.,„antithetical contradictive” (ghicitori 
antitetic-contradictorii) în care aparent unul din cele două elemente 
descriptive poate fi adevărat, ex: What goes to the branch and drinks and 
don't drink? - Cow and bell (Ce merge la gârlă, bea şi nu bea? - Vaca și 
clopotul); 2.„,privational contradictive ” (ghicitori privativ-contradictorii), 
în care al doilea element din perechea elementelor descriptive este o 
dezmințire a atributului logic sau natural, de obicei esenţial pentru 
obiect, exprimat de primul element, ex. Something has an ear and cannot 
hear - Ear of corn (Ceva are o ureche dar nu poate să audă - Urechea 
cornului), 3. „„causal contradictive” (ghicitori cauzal-contradictorii) în 
care primul element descriptiv constă într-o acţiune realizată de un obiect 
sau asupra unui obiect, al doilea element dezmințind consecința așteptată, 
sau firească, a primei acțiuni, ex: What goes to the mill every moning and 
don 't make no traks? - The road (Ce merge la moară în fiecare dimineață 
şi nu face urme? - Drumul). 


"R.A. Georges, A. Dundes, ibid. 

La rândul lor, ghicitorile nonopoziționale sunt de două feluri: a) 
literale şi b) metaforice. În primul caz referentul şi topic-ul sunt identice 
(acesta din urmă este enunțat sub formă pronominală), ex.: Wha' lie in de 
river? - Fish (Cine trăieşte în râu? - Peştele), iar în cazul ghicitorilor 
nonopoziționale metaforice referentul şi fopic-ul sunt diferite, ex.: Two 
rows of white horse on a red hill - Teeth (două şiruri de cai albi pe un 
deal roşu - Dinţii!). 

Am prezentat în detaliu aceste consideraţii atât pentru a se putea 
urmări modalitatea de analiză - întemeiată pe conţinut şi în funcție de 
răspuns, adică din punctul de vedere al propunătorului - cât mai ales 
pentru că asemenea relații semantice, identificate pentru o serie de 
ghicitori engleze, sunt bine reprezentate şi în cadrul ghicitorilor 
româneşti, fără a epuiza însă, aşa cum recunosc cercetătorii înşişi, 
totalitatea structurilor pe care specia le ilustrează. 

Alte analize mai recente sunt bazate pe sugestii oferite de teoria 
chomskyană a  generării modelelor gramaticale, de pildă aceea, cu 
caracter mai mult exemplificator, privind generarea modelelor posibile 
din relaţia ființă umană/plantă, întreprinsă de Eli Kângăs-Maranda? pe 
un set de ghicitori fineze (cu raportări şi la alte arii etnografice). 

Cercetătoarea încearcă să identifice în cuprinsul acestor ghicitori 
o opoziție sistematică în reprezentarea relației amintite, deducând patru 
reguli de transformare şi anume: l. particularizarea sau specificația 
(„particularization”, „specification”) - de exemplu punerea într-o relație 
distinctă a ființei umane ca „femeie” cu un anumit arbore - cel cu frunze 
caduce; 2. generalizarea  („„generalization”), de exemplu, după 
reprezentarea ciclului de viață reproductiv al femeii în termenii unui 
arbore caduc, se propun, după regula menționată, ghicitori despre 
moartea ființei umane, în general, ca moarte a femeii; 3. inversia 

„inversion”) care constă în asocierea reprezentărilor complementare ale 
fiecărei categorii, astfel: arbore caduc vs arbore verde; femeie vs 
bărbat,de aici: „bărbat” ca „arbore verde”, 4. reversia („reversal”), 
constând în descrierea, de data aceasta, a unui arbore caduc, devenit 
obiect al ghicitorii, în termenii evenimentelor din viaţa femeii: astfel, o 
mireasă reprezintă un pom înflorit, o femeie însărcinată — un pom 
încărcat de roade, o văduvă devine o imagine a unui arbore care şi-a 


! Idem. ibid. 
E. Kongăs-Maranda, art.cit., p.51 şi urm. 

pierdut frunzele, iar arborele prăbuşit ar fi reprezentat printr-un om 
murind!. 

Astfel de tentative sunt interesante în sine şi utile pentru mai 
buna înțelegere a procesului de elaborare a formelor şi au meritul, care 
este al orientării structurale în genere, de a integra explicit în considerarea 
structurilor şi răspunsul (obiectul) ghicitori, stabilirea constituenților 
imediaţi ai structurii acesteia drept metafora, respectiv soluția ei, 
rămânând un bun câştigat al acestor metode. 

Se constată însă, în ceea ce priveşte abordările de această factură, 
că nu toate modelele lingvistice sunt aplicabile discursului artistic 
(ghicitoarea fiind un astfel de enunţ), aşa încât încercările de generare a 
structurii ghicitorilor, sau a unor procedee proprii acestei specii, rămân 
într-o mare măsură ipotetice şi simplificatoare. Astfel, chiar urmărirea 
unei singure relații, cum este aceea, citată, dintre „om” şi „plantă” este 
neoperatorie, deoarece asemenea modele deduse ipotetic (cum 
recunoaşte, de altfel, şi autoarea) dintr-un sistem de opoziții fundamentale 
din paradigmele limbii unei comunităţi şi reflectate în diversele ei 
reprezentări culturale, sunt susceptibile, chiar reale fiind, de dezvoltări 
imprevizibile la nivelul superior de complexitate şi libertate al faptului 
artistic. Pe lângă acesta, fiecare din cele două categorii semantice poate 
intra, la nivelul universului poetic constituit al ghicitorii considerat în 
structura lui de ansamblu, în serii metaforice divergente, pe de o parte ca 
termen metaforic propriu-zis, având diverse sinonime în variantele unei 
ghicitori, pe de altă parte ca obiect, fiind echivalat în acest caz prin alte 
lanţuri metaforice. 

Mai mult decât această ipoteză transformațională, studiul citat 
oferă sugestii cu privire la alte elemente extratextuale care fac posibilă 
performarea ghicitorilor şi anume existenţa - am putea spune, utilizând şi 
noi un termen chomskyan: în „structura de adâncime” a acestei elaborări - 
a unor opoziții consacrate în cultură şi deprinse o dată cu limbajul. 
Acestea, alături de cunoaşterea unor reguli mai generale de combinare, ca 
şi a tiparelor stilistice ale genului (ce acționează, şi ele, de cele mai multe 
ori subteran, reflex), indică propunătorului modul cum este posibil să-şi 
realizeze discursul într-o formă expresivă, după cum, în ceea ce-l priveşte 
pe dezlegător — care nu se bazează niciodată în descifrare exclusiv pe 
analiza textului dat, el utilizează, la rându-i, într-un mod mai mult sau 
mai puțin conștient, şi elemente de competenţă: clasificările lingvistice 


' Idem, p. 55. 

(de ordin lexical în primul rând), punctele comune ale claselor distincte şi 
chiar eventualele reciprocități dintre imagine şi răspuns din specia 
ghicitorilor în ansamblu, ce îi vor oferi totdeauna un punct de sprijin. 

De asemenea, studiul corelat al încifrării metaforice a unor 
termeni şi, prin revers, al utilizării lor ca elemente denominative pentru 
anumite categorii de referenți poate conduce, alături de urmărirea altor 
corelaţii, la rezultate utile privind existența speciei ghicitorilor ca sistem 
(în limitele unor arii etno-culturale comune), ca structură de ansamblu, 
supraordonată diverselor tipuri structurale şi la care acestea participă în 
calitate de părți constitutive. 

Cercetările structurale au dat un nou impuls studierii speciei 
ghicitorilor şi în folcloristica noastră, punându-se în lumină, pe această 
cale, aspecte uneori inedite, cum este studiul Monicăi Brătulescul care, 
inspirat de asemenea cercetări, porneşte tot de la relația între imaginea 
metaforică şi obiectul ghicitorii, urmărind să descopere acei „indici de 
predictabilitate” care fac posibilă dezlegarea. 

Desigur, şi acest punct de plecare, ca orice „model” indus într-o 
formă de artă, schematizează — fapt oarecum inerent metodei — natura 
relaţiei cercetate, deoarece soluţia enigmei nu se materializează totdeauna 
într-un element (cuvânt) prezent ca atare în enunţ, ci rezidă de cele mai 
multe ori, într-o sinteză intuitivă a datelor, într-o „combinație 
instinctivă?” — cum spunea un cercetător din spaţiul german -, într-un joc 
al sensurilor proprii şi figurate, în care latura relațională prevalează 
asupra elementelor materiale ale structurii. Mai mult, există unele tipuri 
de ghicitori, cele încifrate obscen, de exemplu, pentru a nu mai aminti 
întrebările şi răspunsurile precum şi alte tipuri nondescriptive, la care 
ghicirea este atât de dificilă, încât — cum se afirmă pe bună dreptate — 
„aproape trebuie să cunoşti soluţia”, semn al naturii lor inițiatice. 

Experimentarea criteriului structural, care domină clasificările 
recente ale ghicitorilor, în tentativa de a le perfecționa, are şi la noi un 
precursor în G. Pascu, a cărui încercare, notabilă prin ideea de propunere 
a unei direcţii de ordonare după conținutul elementelor descriptive, 
rămâne totuși ncutilizabilă, fiind abstractizantă şi lineară în enumerarea 
caracteristicilor. Mai puţin cunoscut, deşi demn de semnalat, este faptul 


!M. Brătulescu, Ghicitoarea. Elemente de structură stilistică, REF, 1965, nr. 5, p. 444. 
2 Germ. „Instinkt măsige Kombinationsgabe ”, cf. R. Beitl, op. cit., p. 392. 
* Hermann Bausinger, Formen der Volkspoesie, Berlin, 1968, p. 128-130. 

că, în lucrarea sa, între alte clasificări, el a alcătuit şi o listă! cu 
principalele obiecte (în termeni moderni — „referenți”) din cuprinsul 
ghicitorilor româneşti, cu menționarea încifrării lor metaforice sau 
perifrastice, dar de asemenea puţin valorificabilă din cauza caracterului 
său static, izolant, altfel decât în abordarea ghicitorilor ca sistem. 

În studiul său asupra ghicitorilor, Ovidiu Papadima indică drept 
clasificare adecvată a lor aceea orientată după „nucleul artistic al 
textelor”, citând modelul unor întreprinderi similare din cercetările unor 
savanți străini (A. Taylor, în primul rând). La capitolul „Definiţie - 
Tipologie” autorul diferențiază numai tipurile generale de ghicitori: 
ghicitorile descriptive, întrebările şi răspunsurile, ghicitorile numerice, 
ghicitorile-joc de cuvinte,  ghicitorile-păcăleli,  ghiitorile-anecdote, 
ghicitorile asupra relaţiilor de rudenie, povestea-ghicitoare şi enigmele 
culte, acestea din urmă întemeiate pe tehnica grafică”, iar în ceea ce 
priveşte ghicitorile descriptive, întreprinde apoi o analiză — de altfel 
substanțială — a mijloacelor artistice, fără a deduce însă pe această bază, 
conform dezideratului enunțat, un criteriu ordonator. 


2. Analiza structurală a ghicitorilor. Propunere de model privind 
clasificarea ghicitorilor descriptive 


2.0. Constituențţii. O clasificare cât mai adecvată şi cuprinzătoare 
a ghicitorilor ca specie universală la care tinde, deocamdată prin modele 
parțiale, aplicate unor corpus-uri de ghicitori aparținând unor arii 
restrânse, şi fiind conştientă de dificultatea ei, întreaga cercetare modernă 
în acest domeniu, şi care interesează şi ghicitorile românești, cerință 
justificată, în plus, pentru acestea, şi de necesitatea realizării unui catalog 
tipologic al acestor producții - deziderat? pe care folcloristica noastră 
urmează a-l împlini - ține, prin urmare, de calitatea sintezei între criterii, 
între care rolul preponderent îl poate avea criteriul analizei structurale. 

Astfel, calea deschisă de R. Petsch şi continuată prin numeroase 
alte cercetări se dovedeşte fecundă, dar ea trebuie, credem, dusă mai 
departe şi adâncită în chiar sensul oferit de metoda lingvistică, şi anume 
prin detenminarea şi a constituienților ultimi ai structurii. În cazul 


! G. Pascu, Despre cimilituri, Partea II, Bucureşti, 1911, p. 81-87. 

? Ov. Papadima, op. cit., p. 331-334. 

2 Ov. Biîrlea, Metoda de cercetare a folclorului, Bucureşti, EPL, 1869, p. 76; cf. şi lon 
Taloş Corpusul folclorului românesc: cimilitura..., în „Anuarul de folclor”, I, Cluj- 
Napoca, 1980, p. 49-65. 

ghicitorii, este vorba de relevarea „procedeelor artistice” - în accepţia 
dată termenului de Boris Tomaşevski! - ca unități minimale, indivizibile, 
din relaționarea cărora rezultă unități de niveluri mai înalte de 
complexitate, interacționând în structura de ansamblu, cu alte cuvinte prin 
analiza infinitezimală a „estemelor” - termen echivalent, pus în 
circulație de D. Caracostea? - şi a relaţiilor contractate de acestea la 
diverse niveluri, analiză aptă de a configura structura speciei folclorice a 
ghicitorilor ca structură funciar estetic-funcțională. 

O clasificare operaţională nu se poate întemeia, aşadar numai pe 
factori exteriori - de origine sau context, după cum nici simpla 
enumerare, chiar exhaustivă, a mijloacelor artistice (procedeelor) nu o 
permite, ci ea poate rezulta numai din natura obiectului, înțeleasă şi 
definită adecvat şi în măsura în care aceasta capătă o expresie de ordin 
lingvistic, manifestă în „indici palpabili” ai acestui tip de comunicare. 

Abstragerea este posibilă pornind de la caracterul formalizat al 
genului, de la constituirea ghicitonilor în structuri în care elementele, 
variabile ca substanță, intră în tipuri de relații constante şi contribuie ca 
atare la procesul de formalizare, sinteza lor oferind nivelul de generalitate 
necesar. 

Un asemenea criteriu, deși exclusiv funcţional, cucerire a 
structuralismului și teoriei limbajului, a fost ilustrat cu strălucire de V.I. 
Propp” în cercetarea basmului, cu sugestii, poate insuficient valorificate, 
Şi pentru abordarea altor genuri folclorice. 

Faţă de basm, unde aplicarea criteriului funcțional, de o necesară 
abstracție, a permis ordonarea unui material complex şi vast, caracterul 
concis al ghicitorilor, relativa lor simplitate structurală fac cu atât mai 


! Boris Tomașevski, Teoria literaturii. Poetica, Bucureşti, Ed. Univers, 1973, p. 32 şi 
urm; cf. și I.M. Lotman, Lecţiii de poetică structurală, Bucureşti, Ed. Univers, 1970, p. 
172 şi unn. 

2D. Caracostea, Expresivitatea limbii române, Bucureşti, 1942. Termenul „estem” prin 
care D. Caracostea înțelege de asemenea o unitate minimală de expresie lingvistică dotată 
cu „relevanţă estetică” ni se pare mai potrivit decât acela de „procedeu” (făcând abstracție 
de accepţia structurală pertinentă acordată acestuia de Tomaşevski), în sensul că nu 
trimite numai la ideea de intenție stilistică, de creaţie orientată conștient spre efectul 
artistic, ci acoperă o semnificație mai largă, care închide şi factorul intuitiv, subconștient 
al operei, aşa cum se întâmplă în cazul creaţiilor folclorice înalt formalizate și aproape 
„reflexe” în actul elaborării lor, fără a neglija, pe de altă parte, nici factorul receptării lor 
din unghi estetic. 


* VI. Propp, Morfologia basmului, Bucureşti, Ed. Univers, 1970. 

posibilă o asemenea operație, pe criterii încă mai apropiate de 
concretețea formei de artă, ca „model vizibil” ce poate fi cunoscut prin 
intuiție şi în care, cum n-au încetat să sublinieze formaliştii înşişi - „nu 
raționamentul, ci construcţia este instrumentul gnoseologic”!. 

În ceea ce priveşte ghicitoarea, considerăm că noţiunea de 
„criteriu structural”, comportând un grad ridicat de abstractizare şi 
vizând, în fond, rezultate practice de interes în primul rând lingvistic, 
semiotic în genere, trebuie, în aplicarea lui la acest gen de artă, ca şi la 
alte specii folclorice, ameliorat, în sensul că nu este suficient să conducă 
numai la relevarea structurii în liniile ei generale, ci trebuie să permită 
determinarea acesteia ca structură artistică, valorificând elementele 
relaționale, de conţinut şi de organizare formală, precum şi alte elemente 
cu funcţie estetică, în măsura în care ele se constituie în trăsături de 
sistem, caracterizând un anumit tip de structură elaborat şi receptat ca 
atare. 

Semnalăm în continuare, pentru a susține aprecierea - şi, totodată, 
opţiunea noastră - privind necesitatea unei tipologii care să evidenţieze 
caracterul indestructibil al construcţiei metaforice, o serie de procese, 
factori şi elemente care acționează în constituirea acestei specii ca formă 
de artă, aceste aspecte urmând a fi prezentate mai pe larg cu ocazia 
analizei stilului şi clasificării ghicitorilor. Nicolae Constantinescu 
stabileşte drept principiu al „lecturii” textului folcloric păstrarea 
perspectivei de ansamblu asupra acestuia „ca structură funcțională, 
unitară şi multiplană”?, ca și considerarea formei şi sensului într-o relaţie 
solidară, analogă semnului lingvistic. 

Structural vorbind, în ghicitoarea propriu-zisă (descriptivă) 
deosebim un nucleu metaforic descriptiv („perifraza” poate fi 
considerată o formă desfăşurată epic a unei metafore sui-generis), 
circumscris de o formulă inițială de propunere care conține o invitație 
(provocare) la efortul descifrării şi de o formulă de încheiere ce 
dublează aceeaşi invitaţie, acestea două având rolul de a marca trăsătura 
de „mesaj închis”? a enunțului ghicitorii ca „text”, faţă de fluxul vorbirii 
colocviale. Formulele inițiale şi finale sunt pentru ghicitoare, ca şi pentru 
basm, un fel de „rama”, ele fiind menite - cum apreciază Ov. Papadima - 


"I.M. Lotman, op. cit., p. 49. 

2 Nicolae Constantinescu, Lectura textului folcloric, Bucureşti, Ed. Minerva, 1986, p. 55. 

3 Ion Coteanu, Stilistica funcțională a limbii române, Bucureşti, Ed. Acad., 1973, p. 100- 
101. 

„să o detaşeze de mişcarea, de cursul necontenit al vieţii”, „să-i creeze 
izolarea şi nemişcarea necesare contemplării şi înțelegerii ei ca operă de 
artă”. 

În altă ordine ele sunt, însă, şi forme de contactare a adversarului 
(dezlegătorului), termeni lingvistici - „funcţie fatică””, şi care vizează 
circumscrierea acestui schimb verbal („riddle exchange'>) pe care îl 
reprezintă specia ghicitorilor. În acelaşi sens apreciază şi Radu Niculescu 
acest „izbitor detaliu de construcție” numind aceste constituente 
„formulete instituționale”: „Rostul formuletelor rezidă, în primul rând, în 
a sublinia statutul  categorial, eminamente interogativ-examinativ, al 
textelor şi, prin efect, de a sugera mai energic celui căruia ghicitoarea îi 
este adresată, un mod anume de «aşteptare» și reacție”. 

În structură completă, o ghicitoare se poate prezenta astfel: Cinel- 
cinel: [formulă inițială] /Am o gâscă cioantă-boantă,/C-un chicior turlui - 
burlui/Cu pliscul pahar smânceşte..., [nucleu descriptiv] /Ia poftim şi mi- 
o gâceşte [formulă de încheiere]: - Donița [referentul] (Mat. Folk. 1/2, 
1213). 

Reflectare la nivelul structuni a unor caracteristici contextuale 
(provocarea), formulele de circumscriere ilustrează, în planul texturii 
propriu-zise, o anumită redundanță funcțională, graţie dublării în context 
a funcției lor, ceea ce a dus la tendința de eliminare a uneia din ele, când 
aceasta nu a cumulat şi alte valori care să-i justifice prezența. 


2.1. Formula inițială. S-a conservat, de regulă, formula inițială — 
prima în succesiunea secvențelor (poziție mult mai stabilă, chiar 
„privilegiată” şi în structura limbii române, care propune pe primul loc în 
comunicare elementele date, cunoscute, determinantele lor stând pe locul 
secund: ex. topica subiect — predicat, nume — atribut, verb — complement 
etc), structura cea mai frecventă a ghicitorilor fiind: Ciumurcei, ce-i?/ Am 
o iapă,/Tă' de coadă-o duc la apă. — Doniţa (Cinel, 124) şi, mai rar, cea 
finală: ex. Tare ca crița şi slab ca oul;/ Ghici, cine este? — Omul (Gor., 
258). 


! Ov. Papadima, op. cit. p. 297. 

2 Roman Jakobson, Lingvistică şi poetică, în vol. Probleme de stilistică. Culegere de 
articole, Bucureşti, Ed. Șt., 1964, p. 91. 

3 L. Harries, art. cit., p. 383. 


1 Radu Niculescu, Ghicitoarea, spirit şi poezie, Prejaţă la vol. Bulgăre de aur în piele de 
taur - Ghicitori, Bucureşti, Ed. Minerva, 1975, p. XI. 

În situaţiile constatate de absenţă a formulei iniţiale intervine, cel 
mai adesea, comoditatea de transcriere din partea culegătorilor, care 
înlătură, pentru evitarea stereotipiei, această formulă, practic de nelipsit 
în oralitate. Ambele formule pot fi suplinite, sub raportul funcţiei lor de 
delimitare  (circumscriere) a enunţului, de tonul interogativ sau 
exclamativ, de o marcă intonaţională distinctă de tonul vorbirii cotidiene: 
ex. Ce fuge și muge şi îndărăt nu se mai uită? — Glonţul din puşcă (R-gl., 
92). 

Formula inițială, stereotipă sub raport funcțional, a inovat, însă, 
în expresie, creându-şi forme foarte variate pe baza formulelor-tip „ghici 
ghicitoarea mea!” şi „cimel-cimel”, în special de la radicalul moldo- 
transilvan ci(u)m, - dar şi noi sintagme: ex. „Cine ştie”, „Ce este”, 
„Cine-i oare, cine este”, „Cine ştie să-mi spuie”, „la ghiciți-mi!”, „la 
gândeşte-te şi spune! ” ş. a. 

Formulele de circumscriere s-au menţinut însă mai ales prin 
integrarea procesuală în însuşi nucleul metaforic al ghicitorii, ele 
participând în diverse modalități la valoarea sugestivă a acestuia și 
dobândind, astfel, funcţionalitate şi în plan estetic. 

Una dintre cele mai simple forme de integrare o constituie 
cuplarea de rimă şi ritm: Ghici ghicitoarea mea: motofălcă de purcea — 
Peria (P.II A, 24); Ghici una: Ce nu pui la car cu mâna? — Crăpătura 
lemnelor (Şez., 1915, 122); Ghici ghicitoare:/ Putină pietricitoare! — 
Mormântul (Gh.I.N., 44); Cinel, cinel,/ ce-i ciuchel? — Păduchele 
(Şez.1926, p.62); Ciumelci, ciumelci,/ Ce sărută baba-n belci — Oala cu 
lapte (L.C., 61). Pentru formula finală, ex. Hopa/ Hopa/ Tangala/ Ghiciţi/ 
Ghicitoarea mea? — Piua (Tazl.,176): Am o vacă cu douăsprezece pt” ei/ 
Gâş ce-i acei? — Ceapa (AAF,1939,153). Uneori, simultan sau nu cu 
această valorizare, formulele de circumscriere sunt păstrate, tot din 
interes prozodic, în unele structuri foarte concise, reduse la dimensiunea 
unui Singur vers, şi care îşi găsesc în aceste formule un punct de sprijin, 
un echilibru cantitativ, ex.: Am un moș într-un picior.:/ Ghici ce e? — 
Cuiul (G.Dem, 225). Efectul unei astfel de integrări depăşeşte nivelul 
strict prozodic, punerea în rimă ca procedeu stilistic, aşa cum 
demonstrează N. Constantinescu, proiectează un termen într-o poziție nu 
numai fonetic, ci şi semantic privilegiată, rima deţinând, între alte funcții, 
și o funcţie semantică de reliefare!. 


' Nicolae Constantinescu, Rima în poezia populară românească, Bucureşti, Ed. Minerva, 
1973, p.140 şi unm. 

Mai mult, unele formule generează creaţii lingvistice expresive, 
devenite elemente metaforice nucleare (termeni denominativi) şi 
comportând o semnificație specializată. Derivatele verbului a cimili 
(contaminare cu v. a ciupi) sunt valorificate, de exemplu, în cimilirea 
unor obiecte caracterizate prin producerea senzaţiei de usturime, de 
înțepătură, cum sunt condimentele: ex. Ciumeliga, liga, ciumelească-ți-se 
limba! — Piperul (Sima, 6)., fiind prezente în numeroase ghicitori ale 
albinei: ex. Șimileaga grava înconjură dumbrava şi face ciuşti în nas la 
Sava (Sb.,322) dând derivate şi mai libere: e/igă-meligă, merică-perică, 
melegă-belegă etc. În cimilirea scânteii i se asociază ideea de iuțime, de 
sprinteneală: Cimilică/ Mititică,/ Nici de Vodă nu-i e frică! — Scânteia 
(Alecs., 393), la fel pentru minte: Cimiligă — cimilea,/ Ocolesc lumea cu 
ea (Pamf., 26), trecând în reprezentarea unor vietăți caracterizate prin 
aceleaşi trăsături: Cimiliga prin tufiş,/ țuşti din iarbă-n aluniş! — Iepurele 
(Gor., 489), Cimiligă laură/ țuşti în gaură — Șoarecele (Gor., 365). Prin 
asociație cu „legarea” (amorțirea) limbii din ghicitorile piperului, 
ardeiului, metaforele de această factură încifrează şi alte obiecte care se 
„leagă” de om, de exemplu mătura, scaunul — cimilite după motivul: 
Cimiliga cimilea,/ se leagă de om belea — Scaunul (Gor., 330) şi, în 
aceeași perspectivă comică: Ciumeliga, liga, ce-ţi leagă limba? — 
Moartea (Gura sat., 1867 nr.1, p.5). 


2.2. Formula finală, care exprimă de obicei îndemnul la ghicire, 
ex.: Am o rață/ şugubaţă/ singură coada negoaţă/ şi cu ciocul cigăleşte:/ 
pas, bădiță, de ghiceşte. — Punga (Gor.,307), Oastea unui crai într-un 
vârf de plai, ia ghiceşte, Niculai! — Macul (P.IL.A,20) subzistă, la rândul 
ei, şi prin asimilarea, tot din plan contextual, a ideii de răsplată a 
dezlegătorului, pe care o nuanțează umoristic, de la diverse promisiuni — 
de exemplu de a-i frige un „peşte” sau o „rață” temerarului, şi altele, ex.: 
Plăntică colorată/ Peste văi aruncată/ De găceşti îți dau o rață. — 
Curcubăul (L.C., 7) sau: Sus crescu,/ Jos căzu:/ Cine-o ghici-o,/ A lui să 
fie! — Nuca (Cinel, 238), la mimarea incitatoare a neîncrederii în forța 
acestuia, ex. Rădăcină/ '"Mpleticină/ Rar voinic care-o dezbină! — Școala 
şi scrisoarea (Sied, 1877, nr. 7, 63), sau: De la noi pân” la voi,/ tot 
mărgele pasarate,/ de mi le-ai ghici, fărtate? — Furnicile (Şez., 1929, 92); 
O mie încheiate,/ O mie descheiate,/ O mie d'ai să te căsneşti/ Şi tot nu 
poți să ghicești. — Sacul de prins peşte (Păsc.,98), ca forme indirecte ale 
provocării, precum Şi în ex.: Sus botă,/jos botă,/ şi la mijloc haț aşa,/ 
ziceţi toţi că nu-i aşa! — Cântarul (Gor., 60). Prin opoziție la răsplată, se 

reprezintă şi consecința ne-ghicirii, prilej la fel de nimerit pentru 
insinuarea umorului şi ironiei la adresa adversarului: ex.: Am o cutiuță,/ 
şi-n cutiuță o rățușcă,/ rățuşca cu aripile felezuia,/ cu coada vânt trăgea/ 
în nasul cui nu gâcea. — Luntrea (Gor., 215), uneori chiar a nuanțelor de 
avertizare, ex.: Pe cap te ciupe/ dacă nu-i ghici,/ atunci mai tare te-a 
ciupi. — Ceapa (L.C., 16); pe o gamă mai nuanţată, ea devine de-a dreptul 
amenințare: Am o haită şoaită/ boaită,/ cu grumajii şovârnogi,/ pas, 
voinici, și mi-o găciți;/ de-ţi greşi/ şi nu-ţi găâci,/ şapte maţe v-oi zgârci — 
Scripca (Gor.,339). În ipostază imprecatorie, formula finală poate 
participa şi ea, precum cea introductivă, la nucleul metaforic, devenind un 
procedeu al acesteia prin sugerarea obiectului (cf. şi ex. cit.): Șaiculaş/ 
baiculaş,/ cine n-a ghici,/ capul i s-a suci. — Șipul (Gor., 364). 

Ingeniosul procedeu al  inferiorizării, al atitudinii 
neceremonioase, provocatoare, față de cel care urmează să dezlege 
ghicitoarea reprezintă, alături de celelalte aspecte relevate de formulele- 
ramă, expresia în plan structural a trăsăturilor contextuale de ierarhizare 
propunător — dezlegător, ca formă figurată a „agresiunii”, a tensiunii”! 
stabilite între aceştia în contextul dat, dezlegarea unor asemenea ghicitori 
devenind pentru cel chestionat un fel de obligaţie morală, de restabilire a 
reprezentării de sine prin demonstrarea caracterului fictiv al imaginii 
provocatoare. 

În absenţa acestor funcţii suplimentare asumate la nivelul 
structurii artistice, formulele de circumscriere par redundante (ignorând 
procesul transferului de la context la text) şi pentru funcţia lor lingvistică, 
de semnalare a limitelor mesajului, contextul situațional tipic al rostirii 
ghicitorilor diferențiindu-le suficient de comunicare cotidiană. Chiar şi în 
exemple precum: Bate vântul și Dunărea îngheaţă. — Războiul și pânza 
(Şez.,1913,29) sau: Vacii mele-i a făta,/ Şi vițelei - tot așa. — Strugurele 
(Pamf.,29) în care textul ar putea coincide cu o observație meteorologică 
sau o banală comunicare gospodărească, contextul elimină posibilitatea 
confuziei, deşi formulele de circumscriere lipsesc. 

Menţinerea acestor formule se explică, așadar, îndeosebi prin 
factori subterani, de reflex funcțional, ele justificându-se, în plus, şi 
printr-o preferință mai generală a limbii vorbite (a oraltății) pentru 
redundanță: în trecerea limbii (,„langue”) în vorbire (,„parole”) — termeni 
saussurieni — intervin operaţii de „determinare” care aparțin tehnicii 


; Roger D. Abrahams, /ntroductory Remarks to a Rhetorical Theory of Folklore, J. Am. 
F. vol. 81, 1968, nr. 320, p. 150. 

vorbirii: „Unele dintre aceste operaţii sunt strâns legate de noțiunea de 
situație sau de context, într-un sens larg. Vorbirea se referă totdeauna la 
anumite circumstanțe, în timp ce limba este acircumstanţială”!, 
informația suplimentară fiind cu deosebire caracteristică limbajului 
popular”. 

Corespondenţa între faptul lingvistic şi cel artistic, fenomen ce 
constituie o trăsătură mai generală pentru speciile folclorice, se impune 
cu claritate, şi de o manieră aproape directă, în cazul ghicitorilor, grație 
conciziei lor structurale care permite mai uşor observația globală 
imediată, transpunerea celui dintâi în termenii celui de-al doilea, ca fapt 
de creaţie, conferindu-i acestuia din urmă, ca şi structurilor artistice care 
îl integrează, stabilitatea în timp. El explică, se pare, şi aptitudinea 
deosebită a speciilor orale de a-şi crea tipare stilistice proprii, care nu fac 
decât să meargă în sensul fundamentului lor lingvistic, valorificându-i 
tendinţele şi dându-le pregnanţă estetică. 


2.3. Nucleul metaforic îşi organizează, la rândul său, o serie de 
formule specifice, în primul rând tot introductive (vom utiliza termenul în 
această accepţie, de referire la configuraţia elementelor nucleare din 
structura ghicitorilor), şi preia, astfel, sau dublează funcția de semnalare a 
mesajului realizată de formulele de circumscriere, în absenţa acestora sau 
în plus faţă de ele, acest mecanism ilustrând, o dată mai mult, prefereința 
deosebită pentru redundanță a discursului artistic în folclor. 

Totodată, fenomenul acesta certifică existența unui proces activ 
de formalizare care acționează asupra elementelor ce ajung să se 
instaleze, prin eliminări succesive ale formelor precedente, în poziția 
inițială, ceea ce conferă structurilor un caracter dinamic, dar şi dialectic, 
ele oscilând între două tendinţe contrare: pe de o parte tendinţa (mult prea 
puternică) de formalizare, de configurare a unor formule fixe, devenite 
tipice” prin generalizare, la un anumit grad de uzură urmând a fi 
eliminate (cum se întâmplă cu formulele inițiale de circumscriere şi, se va 
vedea, cu formulele introductive), pe de altă parte tendința opusă, de 
integrare funcțională, îndeosebi estetică, a acestor secvenţe în structura 
mesajului, prin participarea lor la construcția metaforică, la încifrarea 


i Eugen Coseriu, Determinacion y Entorno, text cit. după vol. „Tratat de lingvistică 
generală”, Bucureşti, EA, 1972,p. 217-218. 

* 1. Coteanu, care, între caracteristicile limbajului popular, menţionează, citând și pe Sextil 
Puşcariu, „0 puternică tendință de stabilire a locului deținut în spațiu sau în timp de 
obiectele şi întâmplările la care mesajul face referire” (op. ctt., p. 973). 

artistică a obiectului, cum am avut prilejul să arătăm în legătură cu 
aceleaşi formule de circumscriere. 

După această organizare se disting, grupe relativ stabile şi puţin 
numeroase de ghicitori, ceea ce conferă formulelor introductive, în 
calitatea lor de constituenți structurali, un rol important în configurarea 
tipurilor şi subtipurilor stilistice (cf. Infra). 


2.3.1. Tipul [4/M]. Cea mai frecventă este formula: „Am/ ...” 
care exprimă, conform semantismului său, ideea de posesie, inclusiv 
aceea, mai subtilă, de posesie „cognitivă”, de stăpânire prin cunoaştere a 
obiectului de către propunător, deci calitatea acestuia de „deţinător” al 
obiectului. Formula  posesivă se constituie, simultan cu funcția 
introductivă pentru elementul nuclear al structurii (metafora), ca procedeu 
artistic al mistificării (Ov. Papadima numea această formulă o „pseudo- 
mărturisire”). Ea poate fi folosită în propunerea celor mai neobișnuite și 
îndepărtate obiecte: Am o pasăre-mpănată/ şi pe apă lăsată. — Moara 
(Gor., 231); Am o ulcea pistricea,/ cântă cocoşii în ea. — Biserica 
(Gor.,23); Am un blid de alune,/ numai două-s bune. — Soarele şi Luna 
(Gor.,351), afirmând astfel, subteran, atitudinea posesivă în sens de 
cunoaştere, de însuşire a lumii prin intermediul verbului, deținerea 
familiară a fenomenelor, stăpânirea lor sub durata metaforei — reflex, se 
pare, al funcțiilor iniţiatică şi ludică ale speciei. 

Evident, formula posesivă, de aplicație generalizată într-o mare 
parte a ghicitorilor româneşti, se poate refen şi la obiecte practic 
familiare, apropiate, aflate eventual chiar în posesia propunătorului 
(obiecte casnice, de vestimentaţie etc.): ex. Am un moşneguț mititel/ face 
gardul frumuşel — Acul (Gor., 2), Am o găină pestriță,/ şade numai pe 
poliţă — Cartea (Gor.,45) — Am o poiată/ și o zăhată,/ şi mai am încă o 
bucată — Opinca (Gor.,258), cu deosebire în cazul cimilirii părților 
corpului: ex. Am doi pui de grieraș,/ joacă sub un păltinaş. — Ochii (Gor., 
252). 

Utilizarea, în astfel de cazuri, a formulei posesive cu pierderea 
semnificației ludice de mistificare, poate fi apreciată, dimpotrivă, ca 
mijloc de „divulgare”, de participare la reprezentarea prin sugestie a 
obiectului, ca circumscriere posesivă a acestuia într-un univers apropiat, 
la îndemână, ilustrând aşadar o tendinţă de integrare semantică a 
elementelor aflate în proces de formalizare, revers al desemantizării lor. 


! Ov. Papadima, op. cit., p. 300. 

Fenomenul acesta de reificare semantică, de consolidare 
(termenul englez „reinforcement” îl exprimă mai adecvat) a poziţiei în 
planul conţinutului a unor astfel de elemente reprezintă un alt aspect al 
procesului de integrare funcțională, pe care l-am identificat în sfera 
formulelor de circumscriere şi pe care îl putem numi, cu un termen mai 
general, având în vedere faptul că el se manifestă şi la alte niveluri ale 
structurii, drept un proces de funcţionalizare, şi care acționează în sens 
opus celui de formalizare. 

În cazul formulei posesive „Am/...”, actul de atribuire este dus 
mai departe prin apariția, în cuprinsul nucleului metaforic, şi a altor 
determinări legate de persoana posesorului (propunătorului), care se 
insinuează în descripția obiectului devenind el însuşi actant şi 
subordonându-și metafora ca instrument, atribut sau „obiect” — în sens 
larg, gramatical, al acțiunii: comp. var. Am un par şi o nuea/ şi îngrădesc 
cât oi vrea. — Acul (Gor.,2), Am o găinuță pestricuţă/ O pui în corn pe 
policuţă. — Cartea (Sima,26). 

De remarcat că introducerea unei. asemenea relații, pe care o 
numim relație de personalizare (ea antrenează, în alte condiţii, şi 
persoana interlocutorului, precum şi a auditorului ca persoană generică, 
nedeterminată) are loc îndeosebi în structurile care încifrează obiectele 
familiare, apte de a aparţine în sens propriu persoanei propunătorului, de 
pildă în variantele: Am doi bulgăraşi de aur./ Încotro-i arunc, într-acolo 
se duc. — Ochii. (Isp., 40) sau: Am o nuia,/ înconjurai lumea cu ea,/ şi mai 
rămase un vărfulej,/ şi făcui şi un coteț. — Gândul (Gor.,170) — ultima 
fiind o variantă de transfer din ghicitoarea opincii. Mai cităm o 
ghicitoare, în structura căreia adiția persoanei întâi, a posesorului, la 
prezentarea descriptivă a obiectului se observă cu claritate în delimitarea 
secvenţelor, introducerea ultimei secvenţe care o conține aducând un plus 
de dinamism şi expresivitate: Am o puică cucuiată,/ şade-n cămară- 
încuiată,/ nu-ş” cea-ş face s-o descui,/ să-i pui mâna pe cucui. — Inima 
(Gor., 191). 

În ghicitorile al căror obiect sunt fenomene ale naturii cosmice, 
stihiale, personalizarea sporeşte impresia ludică de familiaritate, ex.: Am 
un cocoloş de unt,/ Toate văile le ung. — Soarele (Păsc., 99), efectul 
acestei relații putând fi urmărit și în cadrul altor tipuri de structuri. 

În limitele structurilor metaforice de forma „Am/ ...” — pe care le 
putem simboliza prin [A/M] apar o serie de motive care se impun prin 
acumularea elementelor descriptive, acestea determinând structuri 
corespunzătoare ca dimensiune, uneori deosebit de ample. Iată, de pildă, 

ghicitoarea anului: Am un copaciu cu 12 stâlpări, în toată stâlparea 4 
crengi, în toată creanga un cuib, în tot cuibul 7 ouă, în tot oul 24 
gâlgănuşuri — Anul (Sied, 1876, 22); sau trupul omului: Am un munte :/ 
Pe el cresc două zgății,/ Pe ele este așezat un trunchi,/ Pe trunchi o bute,/ 
Pe bute un bostan,/ Pe bostan creşte iarbă,/ Prin iarbă pasc oile. (Rev. 
Crit. Lit., 1896, 30). 

Asemenea structuri, memorabile sub raportul încifrării artistice, 
care îşi extrag, calitatea expresivă în primul rând din acumulări de ordin 
cantitativ se constituie, prin aceste caracteristici de dimensiune şi 
expresivitate, în subtipuri speciale, unele cu caracter de unicat: multe 
dintre aceste ghicitori sunt texte parodice ori preluate ca atare din cadrul 
altor specii, cum este de pildă motivul „oaie oacănă” (Untişca), recitativ 
copilăresc, sau motivul „vacă drâmbovancă” — parodiere a unor structuri 
de colind etc. 

Acest proces de specializare ilustrează o altă tendință mai 
generală din dinamica de ansamblu a speciei ghicitorilor (el acționează şi 
în cadrul celorlalte tipuri structurale), situându-se, oarecum, într-o poziție 
de sinteză în raport cu procesul de formalizare şi cel de integrare 
funcțională, deoarece pe de o parte el păstrează tiparul formal al 
structurilor date (în cazul nostru, introducerea prin formulă posesivă, 
elemente şi procedee din nucleul metaforic) impunându-l noilor motive, 
Şi argumentându-l, cum s-a văzut, prin diverse forme de cumul, pe de altă 
parte el își creează, prin chiar acest proces formal şi de conţinut, noi 
valori expresive, cu totul speciale şi chiar unice. 


2.3.2. Tipul [E/M]. Altă formulă introductivă constă în enunțarea 
existenței obiectului: „Este/ ...” (var. „Sunt/ ...”), ex. Este o căfea albă,/ 
toată noaptea aleargă. — Luna (Gor., 211); Sunt două fete:/ Una se tot 
încinge,/ Alta se tot descinge — Sulurile la război (Com. s. 1924, 27). 

Ca şi formula posesivă, formula existențială constituie — grație, în 
ambele cazuri, şi tonului enunțiativ, fără replică — un mijloc de 
mistificare, de propunere a unei false certitudini în legătură cu existența 
obiectului, cele două formule mergând în general, paralel, şi în realizarea 
celorlalte valori semnalate pentru formula posesivă. Ea dezvoltă însă şi 
valori specifice, conturând un tip structural de sine stătător [E/M] şi de 
altfel este semnificativ că cele două formule, care par a structura, 
deopotrivă, aceleaşi motive, ex. Am un iaz cu malurile verzi/ cu apa 
roşie/ şi cu peștii negri. — Harbuzul (Gor., 184) comp. Este o baltă cu 

malurile verzi/ cu apa roșie,/ cu peştii negri (Ibid.) se întâlnesc în 
realitate mult mai rar pe acest teren, ca variante structurale. 
funcțional-expresive mai numeroase, în special în ceea ce priveşte 
integrarea ei nucleară prin relaţia de personalizare, formula existențială, 
circumscrisă efectiv sferei de acțiune a obiectului, fiind, din acest punct 
de vedere, neutră, refractară participării subiective a altor persoane, fără a 
exclude însă posibilitatea unei astfel de inserții, ex. Este un băiat,/ Când 
îl iei în braţe plânge, /Când îl pui jos tace — Lanţul (L.C., 54). 


2.3.3. Tipul [IM]. În ceea ce priveşte structurile interogative, 
deşi unele sunt paralele cu cele de formulele „Am/ ...” şi „Este/ ...”, 
introducerea prin formula interogativă „Ce/ ...?* (var. „Cine/ ...?”, 
„Care/ ...7”), în afara obligativităţii intonaţiei, restrânge şi mai mult 
sugerarea certitudinii, convenția ei trecând numai pe seama reprezentării 
metaforice, deşi o asemenea valoare de mistificare mai poate fi dedusă şi 
din relieful tonal mult mai pregnant, specific interogaţiei, care „obligă” la 
răspuns mai mult decât propunerea neutră, în ton enunţiativ. Aceste 
structuri metaforice interogative [I/M] au renunţat, de altfel, la formulele 
de  circumscriere, se pare tocmai datorită acestei caracteristici 
intonaționale, element suprasegmental ce cumulează, în ciuda abstracției 
sale, funcțiile ambelor tipuri de formule — de circumscriere şi 
introductivă. 

Elementul interogativ acționează în sensul abstractizării şi asupra 
nucleului metaforic. Astfel, când nu însoţeşte ca adjectiv termenul 
metaforic, ci este folosit cu valoare pronominală, el poate substitui 
termenul metaforic însuşi, obiectul urmând a se defini numai prin 
atributele enunțate: comp. de ex. Ce viteaz intră-n cetate/ Cu multe suliți 
în spate? — Ariciul (Sad., 14) cu varianta abstractizată prin substituirea 
pronominală a metaforei: Ce iese din tulpini/ În cojoc de spini? — Ariciul 
(Cinel, 413). 

Modelul pare a fi fost oferit de interogativul „cine” care, având 
valoare exclusiv pronominală, a eliminat de la început posibilitatea 
ataşării sale la metaforă ca determinant adjectival, substituind-o totdeauna 
— ex. tot pentru arici: Cui îi place/ Să se-mbrace/ În cojoc cu mii de ace? 
— Ariciul (Cinel, 414). 

Abstractizarea construcției metaforice prin acest fenomen de 
substituție pronominală duce, în limitele păstrării configurației formale a 

structurilor, la modificări de substanță, una din consecințe fiind orientarea 
spre caracterizarea obiectului în termeni proprii, reali, în absența 
metaforei care ar fi susținut, prin calitatea ei denominativă de sugestie, un 
arc mai îndrăzneţ al descripţiei figurate, şi spre valorificarea îndeosebi a 
metaforei verbale: comp. de ex. Cine taie/ Și despoaie/ Și-n desagi nu 
bagă două? — Focul (Păsc., 83) unde se adaugă şi procedeul 
personificării, sau: Cine umblă noaptea prin sat/ şi nu-l latră câinii? — 
Luna (Gor.,213), cu ghicitoarea în termeni proprii: Cine trece prin casă/ 
Și nu stă la masă? — Șoarecele (Şez., 1916, 181), şoarecele efectuând, 
într-adevăr, un asemenea periplu, sau: Ce e în toate isprăvit, ş-apoi e 
nepotrivit? — Măgarul (R. gl., 82) în care expresivitatea se impune prin 
procedee mai abstracte, ea rezultând din relaționarea elementelor şi din 
interpretarea sensului lor, polivalent încă de la nivelul lingvistic. 

De altfel structurile metaforice cu formule de introducere 
interogative fac trecerea spre tipurile interogative propriu-zise (întrebări 
Şi răspunsuri) care se fundamentează, structural vorbind, pe ambiguitatea 
lingvistică (polisemie), şi nu pe aceea de reprezentare metaforică 
(referențială). 

Prin forme intermediar-abstracte, de regulă nume generice, de- 
semantizate (ex. subst. „lucru”) sau termeni pronominali, metafora este 
substituită şi în structurile enunţiative. ex.: Am un lucru cu cusur/ ce ne 
duce prin prejur — Scrânciobul (Şez., 1902,123); E un lucru mititel/ Dar 
ce folos c atunci când vrei să-l ei/ EI nu te lasă — Dopul de sticlă (L.Cr., 
1913,234); ex. pentru pronume: Am ceva umflat, / Lângă părete aşezat,/ 
Cu broaște-ncărcat. — Cada cu curechi (Com.s, 1923,101), tendință de 
abstractizare, care, alături de alte expresii ale sale, are consecințe 
numeroase și de natură diferită, determinând reorganizări structurale după 
noi tipuri pe care le vom analiza mai Jos. 


2.3.4. Tipul [M]. Într-o direcţie aparent similară, dar vizând 
efecte opuse în ceea ce priveşte natura nucleului metaforic, se înscrie şi 
eliminarea formulelor de introducere enunţiative (şi interogative) ceea ce 
permite impunerea directă, în poziția inițială a elementelor nucleare; se 
ajunge în felul acesta la o serie de structuri paralele cu cele în care 
formulele de introducere sunt păstrate. Un exemplu tipic de paralelism îl 
oferă, de pildă, ghicitoarea acului, ale cărei variante pot fi considerate 
variante structurale ale acestui motiv: „Am un om mititel,/ face gardul 
frumuşel”;, „Este un om mititel, ...”, în fine: „Omul mititei! ...” (Gor.,l) 
dând impresia unui posibil model de generare a unor asemenea structuri 

din tipul [A/M]. Succesiunea este teoretic acceptabilă după criteriul 
frecvenţei mai mari a acestei formule. În ceea ce priveşte varianta direct 
metaforică — pe care o vom simboliza prin [M] — această derivare este 
justificată de situarea ei în finalul unui proces de evoluție structurală 
determinat de tendința înlăturării mărcilor formale, lipsite de 
funcționalitate artistică, mai precis de relaționare cu nucleul metaforic 
descriptiv. 

În realitate, chiar dacă diacronic structurile de tip [M] se pot 
raporta, în principiu sau de facto, în succesiunea celor marcate prin 
formule de introducere, eliminarea acestui canon introductiv duce, în 
evoluție, la posibilităţi mult mai numeroase de afirmare a nucleului 
metaforic, cu restructurări la toate nivelurile şi care fac imposibilă, în 
sincronie, substituirea prin tipurile „Am/ ...” sau „Este/...” (altfel spus 
considerarea lor ca variante ale acestor tipuri), ele căpătând un statut 
structural de sine stătător. 

Termenul metaforic inițial se prezintă morfologic ca un 
„nominativ absolut” şi se constituie într-un factor structurant al 
ghicitorilor pe o arie foarte largă de atestare a lor. El îmbracă expresii 
inedite, ce nu ar fi fost posibile în condiţiile existenței formulelor de 
introducere (inclusiv a celor interogative). Una dintre cele mai simple 
modificări este articularea termenului nominal, care poate fi interpretată, 
astfel, şi ca fenomen de „determinare” în plan stilistic, procedeu al falsei 
certitudini, ex. tot pentru ac. Moșneguțul mititel/ face gardul frumuşel. — 
Acul (Gor., 2), iar una dintre cele mai importante — apariția metaforei 
onomastice. Acest nou tip de substitute conferă o deosebită expresivitate 
structurii de ansamblu, fiind, în plus, subordonate procedeului 
personificării (numele însuşi capătă valențe comice inefabile, mai ales 
prin considerarea şirului întreg, uneori impresionant, de variante 
onomastice). În aceste condiţii, procesul se desfăşoară simultan cu 
fenomenul, opus, al desemantizării termenului metaforic, numele propriu 
necomunicând nimic cu privire la natura obiectului (decât cel mult, 
sugerarea dimensiunii, prin diminutive). Pentru facilitarea comparației, ca 
Şi din economie de spațiu, cităm, din aceeaşi sursă, altă ghicitoare a 
acului: Vasilică mititel/ Face gardul frumuşel (Gor., 2, în var.: Todirel, 
Toderică, Gavriluţă etc. Ibid.). 

În structurile [M] se impun, apoi, prin capacitatea de sugestie şi 
plasticitate, metaforele  onomatopeice, creații nominale intrinsec 
expresive, care permit asociaţii îndrăzneţe, de vreme ce „cheia” este dată 
în chiar nivelul fonetic și semantic al termenului denominativ: ex. 

Cotcobâna împle mâna. — Mălaiul (Sb., 321), Hărlibuţă, cărlibuță,/ cu 
gura de hărpăriță — Spinul (Bulg., 25); Bulumbum-bulumbum,/ Din 
Țarigrad adus,/ Şi agăţat sus. — Clopotul (Şez., 1915,102). 

În sfârşit, în legătură cu elementul denominativ, acesta poate fi 
reprezentat printr-un substantiv de origine adjectivală, aflat la limita între 
metafora expresivă propriu-zisă şi metonimie, ex. Luciu, lucior/ îi pui 
coadă de fuior. — Acul (R.g1.,89), sau: Lară,/ Peste lată -/ Bosumflată,/ 
Peste bosumflată -/ Chioara cu ochi. — Vatra, burca şi spuza (Pamf., 35). 

În cadrul acestei structuri devin posibile numeroase abstractizări, 
prin utilizarea unor substitute pronominale sau numerale (forme sui- 
generis, tot ale metonimiei), acestea fiind întâlnite frecvent în reprezentări 
corelate de părți sau grupuri de obiecte, deducerea acestora rezultând din 
corelația ca atare, şi mai puțin din notele particulare succesive. ex.: Unu 
ține, unu Stă, unu-n cumpănă se dă. — Îmblătitorii (P. II. A, 28); Două 
merg,/ Două stau,/ Două judecată n-au. — Soarele şi Luna, cerul şi 
pământul, focul şi apa (Alecs., 393), multe alte creaţii fiind, de asemenea, 
limitrofe unei categorii sau alteia de termeni nominali, ex: Șase drepte,/ 
Două strâmbe. — Sania (1sp.,35) 


2.3.5.Subtipul [V/M]. în absența formulelor introductive, care 
solicitau în poziția imediat următoare elementul nominal, în prim-plan 
poate fi adus componentul verbal al nucleului metaforic, în variante 
structurale ale aceluiaşi motiv, dar care ajung să configureze structuri de 
sine stătătoare, în virtutea aceluiaşi proces semnalat în legătură cu 
structurile [M], şi având caracteristici ce îi conferă independență 
în general nesubstituibile cu alt tip structural: ex. Vine Voinea răgnind/ 
Pe câmpul Bărăganului. — Clopotul (|. Cr.1913,22);, Strigă Marița din 
deal/ s-o aperi de găini,/ ca de câini/ nu i-e frică — Nevăstuica (Gor.237), 
altfel decât riscul pierderii dinamismului pe care reliefarea acţiunii îl 
acordă acestor structuri, largi posibilități de desfăşurare având 
onomatopeea verbală: ex. Țup de ici,/ țup de colea,/ popăârlita popărlea — 
Puricele (Şez., 1902,121). 


2.3.6. Subtipul [C/M]. Structura [M] permite, de asemenea, odată 
declanşat acest proces de reorganizare a enunțului, reliefarea unor foarte 
variate circumstanțe, care pot trece, la rândul lor, în prim-plan: ex. În 
mijlocul Prutului/ cuibul cocostârcului. — Buricul (Gor.,34), comp. 
Cuibul ciocârlanului/ în mijlocul Bărăganului (Bulg.,19), dezvoltând un 

nou subtip structural: [C/M], caracterizat prin resurse de expresivitate 
specifice. Alt ex.: Pe cotârneaţă/ şade o mămueață — Cahliţa (gor.,37); 
Sub un păltinel/ joacă un iepurel — Fusul (Gor.,166), De aici până la 
Bihare/ Tot funduri de căldare. — Muşinoaiele (Sima, 9), Sus copaie/ Jos 
copaie,/ La mijloc/ Carne de oaie? — Scoica (|.C.F., 148). 

Tendinţa de formalizare acţionează cu deosebită pregnanţă şi în 

cadrul acestor tipuri structurale, ea afectând elementul propus în poziție 
iniţială, care devine un fel de formulă itinerantă în sfera mai multor 
motive; ele debutează astfel identic, repetitiv, fiind obligate, pentru 
diferențiere, la inovații de conținut în restul nucleului metaforic, 
stereotipia introductivă determinând astfel, prin compensație, un intens 
proces de creaţie inedită (diversificare) în alte puncte ale structurii 
artistice. În această tendință de formalizare se înscriu elementele verbale, 
care se constituie în câteva serii semantice stabile: ex. „„Șade/ ...”, 
„Strigăl ...”, „Vin(e)/ ...”, „lese/ ...”, „„Mergel ...”, ş.a.md., şi formule 
introductive, simultan cu participarea lor nemijlocită la nucleul metaforic, 
mai mult prin expresivitate însă decât prin pondere semantică. În afară de 
formulele circumstanțiale citate, mai semnalăm, între multe altele: „În 
vârf] ...”, „În mijloc ...*, „Pe deal! ...”, „În valel ...*, „Pe drum! ...”, „De 
la! ...*, „Până la! ...”, fiecare dintre acestea ilustrând mai multe variante 
expresive, dovadă a unui proces de formalizare aflat într-o fază incipientă 
şi destul de departe de fixitatea formulelor de introducere propriu-zise. 
Dăm, cu titlu de exemplu, variantele la circumstanța „va/e”, limitându-ne 
la un singur motiv și o singură colecţie: Într-o vale adâncă/ toate 
coțofanele s-aruncă . — Lingurile și strachina (gor., 203); „dintr-o vale 
adâncă! ...”, „din cea râpă adâncă! ...”, cu valorile termenilor 
onomastici: „pe valea lui Istrate! ...”, „de la locul lui Istrate! ...” (ldem, 
203 — 204). 

Se sustrage formalizării, pe care o facilitează în primul rând 
aducerea elementelor secundare în poziţia inițială a structurii, [M], grație 
funcției sale, prin excelență de particularizare, de atribuire specifică în 
raport cu un anumit obiect, ca şi posibilităților, teoretic nelimitate, de 
creație inedită. Nici acest tip structural nu rămâne însă străin de 
consolidare, ori chiar conservarea unor metafore generice, de — 
semantizare (altfel spus: „formalizate” precum: moș, babă, doamnă, fată, 
bou, vacă, pasăre ş.a., dar mai ales a cuplurilor comic-obscene: fata — 
mama, moşul — baba, lelea — nenea, popa — preoteasa, redate uneori, cu 
valori mai diverse, Şi în termeni onomastici: Ștefan — Ștefăneasa, Nataliţa 

— Nataloi, Bălan — Roşa, Titirişca-frişca — Titirişcoi-frişcoi, Jgol — Pigol 
etc. 

Structurile verbale şi circumstanțiale permit repoziționarea mai 
liberă a termenului metaforic, o dată cu trecerea lui din poziția inițială pe 
locuri mai puţin „privilegiate” din punct de vedere structural, ex.: Tora 
ropa prin răchiţi/ baba varsă, tu mănânci. — Moara (Gor., 233). 

De regulă însă, metafora se retrage în poziția finală unde capătă, 
prin participarea la rimă, un nou relief, cu deosebire în structurile 
circumstanţiale: ex. Într-un deal/ este o urmă de cal. — Luna (Gor., 167); 
De aici pân la voi,/ Tot cioareci moi. — Zăpada (G. Trans., 1891, nr. 150, 
p.7). 

In aceste condiţii are loc introducerea frecventă a relației de 
personalizare, în forme mult mai diverse, unele stabilizate, altele în curs 
de structurare, vizând formalizarea, ex.: De /a noi în lumea mare, / vezi tot 
stele sclipitoare. — Neaua (zăpada), (Gor., 238), respectiv: Pe ici pe 
colea/ văzui iapa mea. — Luna (Gor., 212). Foarte numeroase sunt 
structurile verbale de personalizare, care propun această relație chiar ca 
fonmulă introductivă, în poziţie inițială: ex. Bag mâna pe frunze/ şi prind 
pe moșu de buze. — Castravetele (Gor., 48), cele mai cunoscute fiind: „mă 
dusei/ ...”, „mă Suii/ ...”, uhtizate în structuri cu valori semantice și 
stilistice speciale: ex.: Mă suii în deal/ Să-mi văd al meu cal/ Nu văzui 
calul/ Ci văzui vântul/ Răsturnând pământul. — Plugul (Bulg., 29), Mă 
dusei în pădurice,/ aflai ouă de bobice:/ luai nouă,/ lăsai două,/ că 
bobicea se mai ouă — Baraboii (Sied., 1876, 65). 


2.3.7. Subtipul [M,]. Metatora însăşi ajunge să se propună pe sine 
în termenii relaţiei de personalizare, vorbind la persoana întâi, 
autobiografic — subtipul [M,], în structuri extrem-formalizate, în care 
numai termenul metaforic mai „variază” prin natura rolului său 
denominativ, aceste structuri specializându-se, prin revers, ca şi cele 
precedente, în desemnarea anumitor categorii de obiecte, ex: În pădure 
născui,/ În pădure crescui,/ În sat dacă m-aduseră,/ Cinstea casei mă 
puseră — Masa (Sima, 23), comp. În pădure născui,/ În pădure crescui,/ 
Acasă de m-au adus,/ Călcătoarea satului m-au pus. — Puntea (Ibid.). 


2.3.8. Subtipul [Moe]. De aici şi până la eliminarea termenului 
metaforic nu este decât un pas, şi într-adevăr structurile metaforice 
nominale, verbale şi circumstanțiale, şi îndeosebi cele autobiografice — 
[M,] — se înscriu în acest proces de reorganizare fundamentală a expresiei 

la acest nivel, al tendinței generale de abstractizare, şi care duce la 
configurarea unor tipuri structurale noi în cuprinsul ghicitorilor. A se 
compara cu exemplele de tip [M,] citate, structura autobiografică: În 
pădure născui,/ În pădure crescui,/ La sat, dacă m-aduseră,/ Să le tot 
cânt mă puseră. — Fluierul (G. Dem., 227) din care elementul 
denominativ (metafora propriu-zisă) este absent: subtipul [Mg]. 

Asemenea structuri pot proveni şi din cele de tip [M] prin 
intermediul unor forme în care elementul denominativ este limitrof 
descripţiei metaforice propriu-zise şi calificării adjectivale, ex. 
ghicitoarea alunei: Mititica, vai de ea/ şade-ntr'un vârf de nuea/ și se 
vaită că n-are cine s-o ia. — Aluna (Gor., 11) de tip quasi-[Ma], cu 
variantele sale verbale [V/Mg]: Șade-ntr-un vârf de nuea/ şi nu se teme c- 
a cădea. (Ibid.) şi circumstanţială [C/Ma]: Într-un vârf de râurea/ Şade 
biata, vai de ea (Gor., 12). Noile structuri întreţin strânse legături 
reciproce cu cele de tip interogativ, comp. ex.: Mic, mititel,/ face gardul 
frumuşel. — Acul (Gor., 3), cu: Ce e mic, mititel,/ Îngrădeşte frumuşel? 
(Isp., 32); sau: Ce nod cu gura se înnoadă/ Și cu mâni nu se deznoadă? — 
Cununia (G. Dem., 225) cu: Ce se leagă cu gura/ şi nu se poate dezlega 
nici cu mâna? (Gor., 122), în fine: Cine e: odată se leagă cu limba/ Și nu 
să mai poate dezlega cu mâna (Păsc., 80). 

Prin forma intermediară a substituţiei prenominale (pronumele 
devine în fapt substitut al obiectului) metafora este eliminată şi în 
structurile în care domină relația de personalizare, apartenenţa noilor 
structuri pronominale de tipul [Mg] fiind mai clară decât în structurile 
interogative, întrucât persoana propunătorului (îndeosebi) intră în relație 
directă cu substitutul pronominal al obiectului: ex. Merg eu, merge ea;/ 
Unde stau eu, hodineşte ea. — Umbra (Băl., 95), Când îl duc la apă, 
zbiară,;/ Când l-aduc acasă, tace — Ulciorul (Pamf., 34). Se poate ajunge 
chiar la structuri cu totul abstracte în care substitutul pronominal este 
absent: Dacă iei creşte/ Dacă pui scade — Strunga în gard; Groapa 
(Sied., 1876, 58). 

Structurile [Mg] la care se ajunge, prin transformare, din direcția 
tuturor tipurilor metaforice (cu deosebiri cantitative de aport), beneficiind 
şi de această diversitate a configurațiilor structurale din care derivă, 
cunosc, la rândul lor, dezvoltări proprii, ele fiind de altfel terenul preferat 
al inovațiilor formale şi de conţinut şi al unui perpetuu experiment la care 
aderă, din motive uşor de înţeles, ghicitorile cărturăreşti şi neologice. 

2.3.9. Subtipuri de personalizare [P/Me]. O serie de trăsături 
specifice se înscriu în tendinţa fundamental abstractizantă a acestui tip, 
substituţia pronominală fiind, aşa cum am menţionat, una din expresiile 
acestui proces. Frecvența formelor pronominale în cadrul acestor 
structuri, fie reprezentând obiectul, fie ca mod al personalizării, fac 
posibilă apariția lor şi în poziție iniţială, rezultând structuri tipice ca 
formulă introductivă şi organizare a conținutului [P/Ma], ex: E! stă sub 
mine/ Eu stau pe el. — Pantojul (If., 1968, 48); O vezi şi n-o ridici;/ N-o 
vezi, o ridici. — Aluna cu gaură” (Frâng., 1933, 720); (P-/Mal|: Tu fugi/ şi 
ea se ţine de tine. — Umbra (Mirea, 20); [P3/Ma]: Cine îl face nu-i 
trebuie;/ cine îl cumpără nu e pentru el/ şi cui îi trebuie nu-l ştie şi nu-l 
vede — Coșciugul (Isp., 41) etc. 

Aceeaşi tendință o ilustrează unele structuri circumstanțiale 
[C/Ms] abstracte, de regulă adverbiale, mai formalizate fiind cele care 
exprimă alternanțe: „ziua.../noaptea...”, „vara .../fiarna. ..” etc., ex. Iarna 
fuge, vara zace. — Sania (B1b.,437), sau prin circumstanţe de ordinul 
purei relații sintactice, cu valori în plus (de timp, de mod, condiţionale, 
concesive, consecutive etc.) față de cele de loc — mai concrete, aproape 
exclusive în structurile metaforice, astfel:  „când.../când...”, 
„Cum.../Cum...*, „de  ce.../de ce...”, „cu cât../cu atăt...” 
„dacă.../dacă...” şi altele, de ex.: Să te sâcâieşti, cât te-ai săcâi,/ Fără el 
nu poţi trăi. — Sufletul (Pamf., 33) — cf. şi ex. cit.: Ulciorul, Strunga în 
gard. 

Ca şi complementele circumstanțiale, elementele introductive 
verbale de tipul [V/Ma] sunt mult mai diverse şi mai puţin structurate 
decât în tipurile metaforice corespunzătoare. Pe de altă parte, este 
interesant de observat că ele fac, totuşi, apel la cele mai uzuale serii 
semantice verbale (a şedea, a veni, a merge, a suna etc.) din structurile 
metaforice. Verbele a avea şi a fi, consacrate prin formulele introductive: 
„Aml...”, „Este..]...” şi care, datorită conținutului lor verbal specific, 
configurează subtipuri metaforice distincte de ale celorlalte verbe, sunt 
intens utilizate și aici, unde creează de asemenea structuri verbale de sine 
stătătoare şi chiar speciale, cum sunt de pildă, cele ale paralelismului 
negativ: ex. Are coarne şi nu-i bou,/Are samar și nu-i măgar. — Melcul 
(Mirea, 33); E albă şi nu-i jupâneasă,/ E neagră şi nu-i țigană. — arca 
(Sima, 3), ele apărând şi în combinaţii: Are gheare şi nu e mâţă/ e verde 
şi nu e şopârlă. — Rugul (Gura sat., 1867, nr. 1,5). 

În absența metaforei — axul ordonator al structurilor, acestea se 


x» 


„dezorganizează” în sensul unei poziționări extrem de libere a 

elementelor lexicale, practic limitabile numai prin valorile (funcţiile) 
gramaticale, puţine la număr. 

Astfel, în poziţia 1, de prim-plan, a structurii, pot trece, în afara 
elementelor verbale şi circumstanţiale, diverse elemente nominale din 
secvența descriptivă, în primul rând substantive — ca agent, complement 
sau determinant în sens larg al acțiunii (formele pronominale se înscriu în 
aceeaşi categorie), ex.: Apa mă naște,/ Soarele mă creşte/ Şi când nu văd 
pe mama, mor. — Peştele (Isp. 47), Pe bătrâni sprijinesc,/ Pe călători 
însoțesc,/ Pe cei răi îi pedepsesc. — Bastonul (Păsc., 73), Trupul îl bagă în 
casă/ Şi capul afară îl lasă. — Cuiul (Col. b.gh., 1893, 52): De coadă-l 
duc,/ De coadă-l aduc. — Ulciorul (Gaz. Pop., 1887, nr. 17, 18,5). 

O pondere deosebită deţine, între elementele nominale, adjectivul 
(în structurile metaforice acesta nici nu apare în poziţie iniţială), 
îndeosebi în relația cu verbul „a fi”, ca nume predicativ al acestuia, ex.: 
Roş e, măr nu e,/Pături sunt, plăcintă nu-i — Ceapa (Alecs., 393). 

Adjectivele apar în prim-plan mai ales ca repoziționări în raport 
cu verbul copulativ, în topică inversă ori prin subînţelegerea (eliminarea) 
acestuia: comp. ex. E mică, ca o ceapă,/ Și nechează ca o iapă. — Broasca 
(|. Cr., 1913, nr. 1, 24) cu: Mică-mică ca o ceapă! ...(Miron, 47). 

Prin schimbări topice în raport cu verbul se explică, de altfel, 
generativ vorbind, structurile cu debut nominal sui-generis, ele putând fi 
considerate în principiu variante poziționale (de inversare, de 
subînţelegere a verbului) ale tipurilor verbale (pentru alte verbe cf. ex. cit. 
anterior). 

Iată şi ex. cu verbul „a avea”: Are patru picioare,/ Dar nu poate 
fugi. — Masa (Folk. Bas., 159), comp. Patru picioare are,/ Dar să şi le 
mişte/ Nu e în stare. — Masa (Mirea, 70). Fenomenul este experimentat 
intens în cadrul structurilor [Mg] şi a dus, dincolo de unele elaborări 
singulare sau aberante, invalidate, la crearea, după un pattern valid, a 
unor serii formale apte de a configura tipuri structurale de sine stătătoare 
(cf.ex.cit.), şi chiar valori expresive speciale (ex. structurile 
paralelismului negativ, precum şi alte structuri întemeiate pe elipsă, 
comparaţie, ş.a.), structurile [Mg] ilustrând, astfel, principalele tendințe şi 
procese (formalizarea, diversificarea, specializarea) care acționează la 
nivelul de ansamblu al ghicitorilor descriptive şi al ghicitorilor în general 
(la aceste procese participă şi celelalte tipuri) şi care conferă acestei 
specii un dinamism structural caracteristic. 

Perspectiva analitică adoptată de noi în descrierea principalelor 
structuri metaforice ale speciei ghicitorilor (destul de succintă şi având un 

caracter mai mult exemplificator;, o prezentare în detaliu o vom 
întreprinde cu ocazia clasificării lor) — şi anume încercarea de a propune 
un posibil model „generativ-transformațional” permite, aşadar, o 
explicaţie coerentă a raporturilor complexe ce se stabilesc între diversele 
structuri, de generare a unor tipuri structurale din altele, ca şi coexistența 
şi interacțiunea lor în sincronie conducând la ideea de sistem. 

La aceasta se pot adăuga, în subsidiar, şi alte perspective asupra 
structurilor — de exemplu analiza lor după modurile de expunere care 
organizează, în afara, sau limitrof tipurilor enunțiative şi interogative 
fundamentale, structuri exclamative, narative, dramatice (în dialog), 
ghicitorile epuizând astfel, la nivelul speciei, şi aceste resurse ale 
limbajului pe care le valorifică structural şi artistic. La fel, analiza unui 
singur element (estem, metaforă, procedeu stilistic, formulă, secvenţă, 
motiv), obligă, în virtutea aceloraşi trăsături de sistem, la parcurgerea pe 
verticală a tuturor paradigmelor speciei, de la textură la context, fără a 
mai vorbi de urmărirea lui lineară, în cuprinsul unui singur nivel (tipuri, 
structuri, motive, variante, serii de echivalență sau de opoziție etc.). 

O asemenea perspectivă analitică integratoare credem că se 
dovedeşte aptă să ofere, dincolo de posibilitățile aplicative în clasificarea 
tipologică structurală a ghicitorilor, o imagine a funcționării de ansamblu 
a acestei specii ca sistem, ca structură globală în care componentele de 
toate nivelurile, de la categoriile de structuri la procedeele minimale, au 
un loc bine definit, determinat de raportărea lor reciprocă în cadrul 
aceluiaşi nivel şi faţă de nivelurile superioare privite ca întreg, inclusiv 
față de ansamblul lor contextual. 

Specia ghicitorilor demonstrează, astfel, o dată mai mult — pars 
pro totum — înaltul grad de elaborare sistematică a culturii noastre 
folclorice, vechimea inestimabilă, cu rădăcini obscure în imperiul 
necesităților practice imediate, ca şi perenitatea ei, de care nu ne îndoim, 
şi care se asigură în măsura în care manifestările sale, inclusiv 
ghicitoarea, au tentat şi au atins nivelul expresiei artistice, existenţa lor 
între valorile perpetue ale culturii noastre echivalând cu existenţa lor ca 
formă de artă. 

V. STILUL GHICITORILOR ROMÂNEȘTI. 
METAFORISMUL, OPOZIŢIA, COMICUL 
OBSCEN — CATEGORII STILISTICE 
FUNDAMENTALE ALE SPECIEI GHICITORILOR 


Considerând, în analiza de față, stilul în accepţia lingvistică a 
termenului de „sistem de caracteristici colective”!, deduse din observarea 
„mijloacelor de expresie ale vorbirii unei comunităţi lingvistice”, a 
repetării unor trăsături stilistice individuale — în cazul ghicitorilor fiind 
vorba de raportarea variantelor şi a tipurilor la specie — înțelegem să 
facem o prezentare a acelor caracteristici care s-au impus ca esențiale 
pentru a desemna „individualitatea” speciei înseşi în raport cu altele, ca şi 
trăsăturile de generalitate ale propriului său univers artistic. 

Analiza ghicitonilor pe un număr suficient de texte (circa 60.000) 
a determinat opțiunea pentru următoarele categorii, considerate de noi 
fundamentale, apte de a defini un stil supraindividual: modul metaforic şi 
opoziția — categorii stilistice, dar şi existențiale pentru specia ghicitorilor; 
comicul obscen — aparținând categoriei estetice mai largi a comicului, dar 
justificat de asemenea de natura şi funcțiile acestei specii; la acestea vom 
adăuga în cursul analizei şi observaţii adiacente privind alte procedee 
artisice: creația lexicală, modurile enunțului, prozodie — categorii 
„stilistice” propriu-zise, în sensul restrâns, de retorică, al termenului. 

Aceste caracteristici, precum şi alte numeroase alte elemente de 
mai mică anvergură nu pot fi izolate decât în interes analitic, şi aceasta cu 
dificultate, deoarece ele participă la unitatea de structură artistică a 
ghicitorilor printr-o interacțiune complexă, adesea acelaşi element 
ilustrând simultan două sau mai multe valori, sau, în situația 
complementară — o singură valoare de ordin artistic realizându-se difuz în 
structura textului, printr-o sinteză de procedee, de multe ori inefabilă. 


! Silvian Iosifescu, Construcţie şi lectură, Bucureşti, Ed Univers, 1970, p. 228-229. 
21. Iordan, Stilistica limbii române, Ediţie definitivă, Bucureşti, Ed. Șt., 1975, p. 12. 

1. Metaforismul. Metafora generică, onomastică şi fonetic-expresivă 
1.0. Câteva observaţii privind specificul metaforei în ghicitoare 


Intenţia noastră, motivată nu numai de spaţiul acestei lucrări, ci şi 
de modul cum concepem o astfel de analiză, nu este de a face un inventar 
al formelor metaforice, şi cu atât mai puţin al „figurilor de stil” ci de a 
deduce, din considerarea calitativă şi de extensiune a acestora, o serie de 
trăsături apte să definească specificul utilizării lor în ghicitori, unde ele 
şi-au constituit, cum remarcă Ov. Birlea, „un fel de domeniu autonom, 
întrucât foarte puţine din ele mai pot fi întâlnite şi în celelalte specii, 
îndeosebi în cele ale poeziei populare”!. 

În încercarea de descriere tipologică a metaforei în folclor, Lidia 
Sfirlea făcea constatarea că termenii ghicitoare şi metaforă sunt 
„intervertibili”: „Într-adevăr, ghicitoarea nu e o formă metaforică 
oarecare, ci o adevărată lume a metaforei; o lume din care orice termen A 
(referentul, n.n.) este exclus, iar termenii B se întrec în performanțe 
formale, menite a-l deruta cât mai mult pe cititor”, în finalul 
considerațiilor sale, asupra cărora vom reveni, autoarea formulând totuşi 
concluzia că „- cel puţin pentru literatura populară — în mai mare măsură 
este ghicitoarea o metaforă decât metafora o ghicitoare”?. 

De fapt (şi observând, în treacăt, că este valabilă mai curând 
relația inversă între ghicitoare şi metaforă) afirmația cercetătoarei se 
susține numai dacă vom înţelege întotdeauna ghicitoarea ca o metaforă 
complexă, în care enunţarea obiectului în termenii unei metafore 
nominale — „metafora absolută”, cum o numeşte Lidia Sfirlea („elementul 
denominativ” al structuraliştilor) — este detaliată într-o perifrază „propriu- 
zisă” sau „cifrată”“, în realitate şi ca de ordinul metaforei sau al valorilor 
figurate în genere. De altfel, însăşi autoarea citată face observaţia că 
niciodată nu vom găsi în ghicitori obiectul „substituit printr-un 
substantiv metaforic neînsoţit de determinări sau de precizări”5, stabilind 
implicit una din diferențele dintre ghicitoare şi metaforă. 

Pe de altă parte, şi anume în sensul echivalenţei lor, a spune, de 
pildă, despre ochi că sunt „doi luceferi” sau „două mure negre”, despre 


Ov. Biîrlea, Poerică folclorică, Bucureşti, Ed. Univers, 1979, p. 74. 

? L. Sfilea, Formele metaforice în folclorul românesc, în Studii de limbă literară şi 
filologie, vol. III, București, EA 1974, p. 182 

3 G. Pascu, Despre cimilituri, Bucureşti, 1911, p. 39 şi urm. 

“L. Stirlea, art. cit., p. 179. 

5 Idem, ibid. 

cer că este un „ceaun umflat”, despre soare — „bulgăre de aur”, sau 
despre lună — „potcoava calului”, în fine, pentru a ne opri şi asupra unei 
reprezentări de factură comică — despre ușa cu zăvor că este cu „buric” 
înseamnă a produce doar o metaforă de tip „poetic”, în care baza de 
asociaţie se impune aproape de la sine. Astfel, în legătură cu ultima 
imagine citată: ex. var. Mersei la voi,/ prinsei pe mă-ta de buric,/ şi făcui 
țânic/. — Uşa (Gor., 385), şi poetul Francis Ponge operează aceeaşi 
substituție metaforică pentru ușă, vorbind de „le bonheur d'empoigner au 
ventre, par son noeud de porcelaine, l'un de ces haute obstacles d'une 
piece” („fericirea de a prinde de pântec, apucându-l de buricul lui de 
porțelan, unul dintre acele obstacole înalte ale unei încăperi” — tran. n.). 

Ghicitoarea trebuie să răspundă însă şi altor exigenţe decât celor 
pur asociative: în primul rând, necesităţii de realizare a unui echilibru 
corespunzător între factorii de indiciu (elementele predictibile ale 
structurii) şi cei de derută, de disimulare a obiectului (acesta în funcție de 
dificultatea metaforei), fără a mai vorbi de alte cerințe legate de funcția 
lor ludică, precum şi de necesitatea unei formulări metaforice de sine 
stătătoare, de tip propoziţional sau frastic, uneori coincidentă cu cerințele 
prozodice (ghicitoarea fiind, din acest punct de vedere, un „context” al 
termenului metaforic nuclear) — care, toate deopotrivă, solicită 
dezvoltarea textului ghicitorilor dincolo de simpla enunţare a metaforei. 
Nici poezia nu conține, de altfel, metafore așa-zise „nude”, ci reprezintă 
dezvoltări complexe ale unor astfel de termeni. 

În ceea ce priveşte dezvoltarea prin descripție a termenului 
metaforic în ghicitori, ea se face prin valori de opoziţie, în sensul că 
diversele determinări de formă, culoare, întrebuințare etc, nu 
caracterizează în mod obişnuit acest termen, fiind de fapt subminat în 
existenţa lui dată ca reală de către elementele descriptive ce-i succed, în 
favoarea adevăratului obiect al ghicitorii. 

Se propun astfel, simultan, prin intermediul uneia şi aceleiaşi 
porțiuni de enunţ (secvenţa descriptivă), atât indici de predictabilitate 
(clarificare) a obiectului, în planul relației structurale întrebare — răspuns, 
cât şi, în limitele planului textual propriu-zis (relația metaforă — element 
descriptiv), diverse valori ale opoziţiei. 

În puţine cazuri se realizează o detaliere a metaforei lipsită de 
contradicții, în care imaginea rezultată să fie de natură exclusiv „poetică”, 


! Francis Ponge, Le Parti pris des choses - De partea lucrurilor (Ediţie bilingvă), trad. 
Irina Mavrodin, București, Ed. Univers, 1974, p. 26-27. 

fără valenţele cerute de tehnica și funcțiile ghicitorii şi care ne poate da, 
tocmai prin caracterul ei de excepţie, măsura diferenței reale între 
metaforă şi ghicitoare, mult mai mare decât se estimează de obicei. Chiar 
şi într-un exemplu precum: Ciumelciu, ciumelciu/ turturaş,/ într-un 
picioraş. — Curechiul (Gor., 126) sau var. Am un nemțişor,/ şade într-un 
picior (Ibid.), ori ex. Am un moşneguţ/ tot din petecuţi (Gor., 14), unde 
relația metaforă-element descriptiv pare coerentă, de continuitate, 
contradicţia subzistă în forma estompată a neobişnuitului, a poziției 
oarecum de excepție a obiectului, motivele cunoscând de altfel şi variante 
mai clar orientate spre valori ale opoziţiei, ex. var. Am un moşnegul/ cu 
un picioruț (lbid.), respectiv: Am un moş de tot cârpit/ şi de ac deloc 
clintit (Ubid.), în fine, tot pentru varză: Am o babă rufoasă,/ Şade cu Vodă 
la masă (Ibid., 143) — aici valori ale absurdului anatomic, respectiv 
familial şi social. 


1.1. Metafora generică 


Una dintre cele mai importante caracteristici ale metaforismului 
în specia ghicitorilor româneşti o constituie utilizarea, pentru a desemna 
figurat obiectul, a unor termeni metaforici a căror bază asociativă este cu 
totul estompată, uneori chiar absentă pentru procesul spontan al intuiției, 
denumirea lor de „metaforă” putând fi menţinută doar pentru calitatea lor 
generică de substitut al obiectului. 

Încă G. Coşbuc observa, în studiul său asupra gbhicitorilor 
poporale, că atunci când n-are la îndemână o „comparaţiune” (adică o 
metaforă), „poporul se mulțumește cu un tablou”, caracteristic fiind, 
pentru aceasta din urmă, „tipul moş şi babă, mai rar un animal domestic, 
noțiuni în care el îşi ascunde numele lucrului dat ca ghicitoare. De ex.: 
Am un moş mititel/Face gardul frumuşel; Am o iapă albă şi o duc de 
coadă la apă; Am un bou roşu unde paşte se cunoaşte. L. Sfirlea pune 
acelaşi fenomen pe seama existenţei obligatorii a unei determinări sau 
precizări a termenului metaforic, ceea ce ar conferi ghicitorii, în legătură 
termen A poate să-i corespundă un şir întreg, de termeni B (de ex. pentru 
„ac” am găsit echivalentele metaforice: om, moş, moşneag, moșulţ, 
voinic, băiat, băiețel, Todirel, Vasilică, lucru, miel! — (Gor., C,1 - 3), iar 
un termen B poate desemna o serie de noțiuni reale (de ex. pe „vacă” 


! G. Coşbuc , art. cit., p. 1108. 

l-am găsit desemnând „butea”, 35, 38; „casa” 47; „coşul casei” 126; 
„ulciorul” 344). Astfel că cifrul pur ajunge de multe ori în situația unui 
„Beneric”, care cere o precizare, o determinare specifică, spre a servi ca 
punct de plecare pentru enunţul ghicitoarei!. 

Acest proces de generalizare în uzul speciei a unor termeni 
metaforici — mai corect putând fi definit ca proces demetaforizare, îşi are, 
desigur, o explicație în factorul semantic evocat de L. Sfîrlea a cărui 
pondere este deţinută în principal şi, în orice caz, mai evident de secvența 
perifrastică (descriptivă), ce funcționează, în principiu, în termeni reali 
(non-figurativi). 

Fenomenul acesta trebuie raportat, el însuşi, la tendința mai 
generală, pe care am semnalat-o la nivelul structurii ghicitorilor, de 
formalizare succesivă a elementelor trecute în poziţia inițială a enunțului, 
termenul metaforic înscriindu-se, din această cauză, într-o ordine 
prioritară de evoluție fața de determinările, situate, de regulă, pe un loc 
secundar. 

La o cercetare mai atentă, însă, ponderea semantică a 
determinănilor sau tendința lingvistică-structurală de formalizare nu 
explică suficient fenomenul; mai mult, în legătură cu primul aspect, 
lucrurile par să stea într-o condiționare inversă decât aceea dedusă de 
L.Sfirlea, şi anume că procesul constituirii unor astfel de metafore 
generice de tipul „moș”, „babă”, „bou“, „vacă” etc., pe care le putem 
numi, cu termenul lui Wellek — Warren, „metafore rituale” ( prin care 
autorii desemnează un fenomen asemănător de convenție poetică) 
determină transferul de pondere semantică asupra secvenţelor următoare, 
şi nu invers. 

Pe de altă parte, preferința ghicitorilor românești pentru anumite 
nume de obiecte devenite metafore generice poate fi pusă în legătură cu 
specificul etnografic — natura, mediul social (familial îndeosebi), 
economia rurală — a căror expresie cotidiană intrată, contextual vorbind, 
în  obişnuință, aceşti termeni sînt, mediul  favorizându-le 
convenţionalizarea. 

Astfel, deosebit de bine reprezentate sunt metaforele 
antropologice, din sfera familiei şi a mediului social nemijlocit sau 
reprezentabil prin tradiţie şi cultură: om, moș, babă, tată, mamă, soră 
(sinonim: fată), frate, copil (sinonim: băiat) doamnă ş.a., la seria 


1 L. Sfirlea, art. cit., p. 179. 
2 R. Wellek şi A. Warren, Teoria literaturii, Bucureşti, EPLU, 1967, P. 259. 

sinonimică a acestor termeni participând şi metaforele onomastice 
(numele proprii de persoană), sunt apoi termenii denominativi cu 
semnificație socială mai largă: /elea (sin. cumătră), nenea (sin. badea), 
termeni ai diferențieri (şi ierarhiei) sociale şi etnice, chiar geografice: 
doamnă, popă, boier, domnişor, pașă, vodă, turc, muscal, sârb, sas, 
ungur, grec etc.; ungurean, moldovean, mocan ş.a. Între metaforele 
generice animaliere deţin prioritatea, fireşte, numele de animale 
domestice; în primul rând boul (sin. taur, bivol, buhai, bică, bugă, barnă 
etc.) şi vaca — aceasta deţinând și privilegiul unor serii sinonimice de 
nume proprii (metafore zoonimice: Bujor, Bălan, Florian, Roşa ş.a.); 
vifelul, calul şi iapa, oaia şi berbecul, porcul cu derivatele sinonimice: 
(purcel, purcea, scroafă) capra, cățeaua, mâţa etc., iar dintre animalele 
pădurii — vulpea, ursul și lupul; în fine, metaforele ornitologice: pasăre, 
rață, gâscă, țarcă, şi vegetale: pom (copac). 

Dintre termenii desemnând obiecte inanimate apar cu deosebire: 
casă (sin. bordei), grajd şi poiată, mănăstire (biserică), fântână etc., în 
edificiul metaforic fiind menţionate şi alte toposuri specifice precum: 
deal, vale, munte, câmp, lac, pădure ş.a., ceea ce confirmă fenomenul 
reflectării etnografice, realismul rural al universului metaforic de 
generalitate în ghicitori, toate aceste nume (cu excepții nesemnificative 
din unghiul discuție: de față) figurând, pe de altă parte, şi în repertoriul 
termenilor referențiali, ca obiecte ale cimiliturii. 

Raportul — cum se poate observa — net favorabil metaforelor 
„animate” se explică, la nivel empiric, prin posibiltaţile asociative mai 
numeroase pe care mobilitatea acestei categorii de obiecte, ipostazele lor 
variate, permanenta lor devenire ca fenomene ale vieţii, le oferă, cât şi 
structural, prin condiţia subînțeleasă — invocată îndeobşte ca normă a 
jocului — de opoziție între natura obiectului cimilit şi a metaforei care îl 
încifrează, pe ansamblul ghicitorilor, din punct de vedere al obiectului 
încifrat, inanimatele fiind, la rându-le, mult mai numeroase. 

În structura de profunzime, prezența frecventă a metaforelor 
animate în ghicitori se explică prin originea şi funcțiile metaforei în 
genere, puse pe seama tabu-urilor primitive şi a analogiei ca posibilitate 
de expresie la nivelul limbii, „proiectarea animistă” fiind considerată de 
Vellek şi Warren una din coordonatele fundamentale (alături de 
„analogie, dubla viziune, imaginea senzorială revelatoare a 
imperceptibilului”) în trecerea de la metafora lingvistică şi rituală la 

metafora propriu-zis poetică, trăsături pe care ghicitoarea le-a integrat 
prin natura şi funcțiile sale. 

Reţinând aceste idei şi pentru aplicarea lor în sfera metaforelor în 
discuţie, menţionăm ca nu numai teoria genului, dar şi studiul corelat pe 
ansamblul textelor în care aceste metafore apar indică şi alte perspective 
de interpretare în afară de reflectarea etnicului ori pura considerare 
structurală, pe lângă faptul că ele comportă uneori explicaţii separate, 
dincolo de aducerea lor la trăsătura comună a metaforei generice. 

Din paradigma destul de amplă a acestei categorii de metafore ne 
vom opri asupra celor mai caracteristice alegând, pentru analiză, 
elementele considerate de noi reprezentative. 

Astfel, în legătură cu metafora animalieră, prezența termenilor 
„bou” şi „vacă” indică, într-un număr însemnat din ghicitorile în care 
apar, o gândire net orientată spre exploatarea posibilităților asociative, de 
analogie, ilustrate de conţinutul acestor termeni. 

Ele deţin în astfel de structuri o valoare metaforică propriu-zisă, 
secvenţa descriptivă reprezentând o dezvoltare firească a lor, prin 
enunțarea unei caracteristici ce constituie, totodată, şi punctul de 
coincidență, „funcția comună” — cum numește E. Kângăs-Maranda 
elementul descriptiv — cu termenul de referință (obiectul ghicitorii) care a 
permis substituirea. 

Dar consecvenţa tabloului metaforic, altfel spus calitatea 
explicativă a elementelor de descripţie este de regulă subminată, în sensul 
că acestea conţin un element de surpriză, de discontinuitate în raport cu 
metafora enunțată şi care avertizează tocmai asupra necesității de 
„interpretare” a ei, de găsire a obiectului vizat. 

Funcţia suplimentară, de semnal, a acestui element descriptiv ce 
reprezintă transpunerea în plan structural a principiului de încifrare, de 
comunicare obligatoriu indirectă a obiectului (trăsătură contextuală, 
rezidând în infrastructura acestui cadru, ca regulă implicită de funcționare 
a speciei, a „jocului”) se realizează printr-o gamă de valori semantico- 
stilistice foarte largă şi care se menţine în planul figurat pe care îl trasează 
metafora inițială. 

Puţine: elemente descriptive — aproape cu titlu de excepție — se 
înscriu pe o linie de continuitate firească, lipsită de surprize, a termenului 
metaforic, acesta  caracterizându-se îndeobşte printr-o relativă 
neutralitate, marcată prin faptul că „nici nu este sesizat în întregime, dar 

nici complet neobservat”!: ex. Vaca stă/ Și lapte dă,/ Viţelul suge/ Şi fuge. 
— Furca şi fusul (Col. mss., 4), sau: Am un bou, cu gura rumegă şi cu 
coarnele flutură — Sfredelul (Sb, 320); În mijlocul satului/ rage buhaiul 
împăratului. — Clopotul (Gor., 87), ş.a. Cele mai multe secvențe 
descriptive evoluează sesizabil (pe ansamblul variantelor) spre realizarea 
unor valori de tensiune, de „șoc”, aspecte sui-generis ale opoziţiei. 

O serie de caracteristici dau senzația neobişnuitului, unele chiar a 
miraculosului, ex.: Am un bou: când dă cu piciorul îngheață apa. — Acul 
(Şez., 1915,64); Iese Barna de după munte,/ C-un frâu de aur în frunte — 
Soarele (Com.s., 1924, nr.2, 27); Ciumu ce-i, ce-i?/ Am un bou:/ În fune 
naşte,/ În fune crește;/De nu l-ai clăti,/ Acolo a putredi. — Pepenele 
(Muşl., AAF, 1932, 193) Am o vacă cu viței şi sare noaptea peste casă! — 
Stelele şi luna (Dopp, 36; metaforă sinonimă — „scroafă cu purcei, (cf. 
Gor., 357). 

Uneori neobişnuitul rezultă din tratarea hiperbolică, ex.: Rage 


bica-ntre hotară/ Și s-aude a noua fară. — Durduitul tunetului 
(Amic.pop., 1868, 109); metaf. sin: „lupul”; „leul”); Am o vacă surie, 
vine din pustie, cuprinde luncile cu brâncile. — Negura sau păcla 


(Sb.,322); Am o vacă de cu scara o mulg și cu țara o mânc. — Moara 
(Sied., 1878, p.64). 

Alteori, caracteristicile enunțate par asociate fortuit la termenul 
metaforic, fiind lipsite de motivaţie intemă; în acest caz, ideea de 
neobişnuit alunecă spre gratuit şi absurd, ex.: Am un bou roşu,/ unde se 
culcă se cunoaşte într-un an. — Focul (Gor.,151), sau: Am un bou roşu,/ 
Când ajunge-n drum, stă. — Focul (Stam., Z, 318). 

Valorile acestea nu sînt tranșant delimitate unele de altele, de 
pildă de cele hiperbolice, din care par a deriva uneori, ex.: Am un bou 
roşu/ unde se culcă se cunoaște într-un an. — Focul (sied., 1876, 59). La 
fel, ele pot rezulta prin evoluția metaforelor de continuitate 
(necontradicţie) ale tabloului metaforic, ex. Ciumelu, ciumelu/ Am doi 
boi; unul e roşu, altul e alb; cel roșu nu poate sări peste garduri, dar cel 
alb poate. — Grâul şi pleava (Sied., 1875, 96); metaf. sin. „„dovă găini”, 
„doi cai”). 

Nota de absurd devine dominantă în descripţiile anatomice — 
categorie deosebit de frecventă în ghicitori: Am o vacă mare,/ Cu țăța în 
spinare. — Casa cu coșu (Isp., 27); Am o vacă cu buricul în spate. — 
Bălerca (Sb., 320; sin. iapă, frate moaşă); Am un bou/ Cu şapte pei — 

Ceapa (Parteniu, 53), Ghici ghicitoarea mea:/ Am o vacă cu viţel/ şi-n 
vifel alt vițel. — Pruna (G.Dem., 241 sin. purcea; scroafă neagră). 

Cum se poate observa din multe exemple, această valoare, ca şi 
toate celelalte modalităţi de reprezentare intersectează şi domeniul 
comicului, ilustrarea acestei categorii fiind, de regulă, semnul deplinei 
integrări stilistice, al vechimii unui motiv, în cazul nostru, al metaforei 
generice animaliere. 

Descrierea anatomică deține o opoziție implicită, având în vedere 
că este profilată pe situațiile speciale, neobişnuite, ceea ce explică 
valoarea ei funcţională asupra căreia ne-am oprit anterior, de test social, 
cu caracter probatoriu, inițiatic, asupra normalităţii. 

Cu elementele din nomenclatorul anatomic în primul rând, 
precum şi cu alte caracteristici, se constriesc ghicitori opoziționale 
propriu-zise, în diversele nuanțe ale acestei categorii. 

lată câteva exemple de opoziție logico-gramaticală, tradusă în 
utilizarea unor termeni a căror relație se instituie prin experienţa vieţii 
reale, uneori  local-etnografică:  „iernează/verează”,  „bou/ou”, 
„mănâncă/nu se satură”, „mănâncă/balegă nu face”, „o duc la câmp (...) 
sătulă/o duc acasă (...) flămândă” etc., astfel: Am un bou/ Cu coarnele 
iernează/ şi cu trupul verează. — Grinda casei (Isp., 45); Cinel-cinel: am 
un bou, dar culcuşul lui e numai cît un ou. — Focul (P II A, 1). Opoziţie 
„privațională” sau de consecuţie: Am o vacă, șede-ntre lupi şi n-o 
mănâncă. — Limba (P IL A, 19; sin. oaie), Am un bou: mănâncă nouă clăi 
de fân şi balegă nu face. — Cărligul de smuls paie (Şez., 1902, 81; sin. 
cal, vacă); Am doisprezece boi,/ toţi se culcă p 'un căpătâi/ Și nicidecum 
nu se-mpung. — Grinda, mirtacii casei (Păsc.,85; sin. cai, copii, fraţi, 
surori). Paradoxul: Am o vacă:/ Când o duc la câmp/ O duc sătulă,/ Când 
o aduc acasă/ O aduc flămândă. — Traista. (Gh. Pav., 1945,102); Am doi 
boi, când îi leg merge;/ Când îi dezleg şade. — Opincile (Mat. folk., 1/2, 
1215); Am un bou, care când merge de-acasă, stă cu coarnele cătră 
casă, când vine de la câmp, stă cu coarnele cătră câmp. — Plugul (Sied., 
1875, 48). 

Deși delimitarea este iarăşi greu de făcut, fiind vorba de 
constelații semantice, metaforele „bou ”, „vacă” apar în unele ghicitori 
prin inerția posibilităților de asociere cu orice obiect, fără ca secvenţa 
descriptivă să mai justifice, prin continuitatea reprezentării plastice, o 
asemenea alegere, chiar la nivel textual, subînțelegând caracterul generic 
al acestor metafore în raportul lor cu obiectul. Are loc, aşadar, un proces 
de-metaforizare a acestor termeni, datorat utilizării lor frecvente pe 

ansamblul categoriei şi reprezentând în esență aceeași tendință de 
abstractizare (de-semantizare) semnalată la diferite niveluri ale structurii 
ghicitorilor şi care antrenează, de data aceasta, metafora însăși. 

Acest proces duce la apariția unor reprezentări metaforice 
oarecum speciale, marcate de lipsa unei legături necesare, de continuitate, 
între metaforă şi elementele descriptive, în locul celei dintîi putând figura 
aproape oricare termen nominal, ex.: Am o vaca-n şură/ cu untul baltă-n 
gură. — Butia (bolobocul) (Gor., 34; var. de transfer: Fântâna, Idem, 143; 
Tigaia) sau: Am o vaca năstrăvană/ de minte se prăpădeşte. — Minciuna 
(Şez., 1916,146). 

Indiferent de natura lor, propunerea unor asemenea structuri 
determină, pe de o parte, sporirea ponderei semnificative a secvenței 
descriptive în asocierea ei cu obiectul (cf. ex. cit.) fie, printr-o tehnică 
opusă, totala gratuitate a întregii reprezentări, ce pare a funcționa în 
virtutea unei relaționări extra-textuale cu obiectul. Multe provin, de altfel, 
din aria unor modele de plasticizare aparținând altor specii şi sînt preluate 
în cimilirea mai multor obiecte, ceea ce le conferă caracterul unor 
prefabricate, formule mediane sau „scheme”. De pildă motivul „vaca 
năzdrăvancă ”: Am o vacă,/ Năzdrăvancă/ Și prin şolduri,/ Îi tot bolduri. 
— Bricica (Stam. Z., 317) a ajuns să se specializeze în desemnarea unor 
obiecte caracterizate prin sonoritaţile emise, fiind utilizată, în diverse 
variante, pentru obiecte precum Srativele (războiul) (Gor., 354 - 355), 
Puşca (Gor., 311) Biserica (|. Cr., 1916, nr.1, 13), Moara (P II A, 22), 
chiar Policandrul (N. P. Smoch. AAF, 1939, 41) — prin asociere cu 
„biserica”, proces de consacrare semantică ce tinde către constituirea în 
simbol, asemănătoare, de exemplu, termenului „,cimiligă ” din formula de 
circumscriere. Fenomenul este ilustrat şi de motive centrate în jurul altor 
tipuri metaforice ori structurale (ex. /emr/ nici de-o palmă/ nici de-un 
pumn/ numai face lucru bun...) sau ex. citîn pădure născui/ în pădure 
crescui/ acasă dacă m-aduse/...) având, aşadar, un caracter de extensie în 
cuprinsul speciei şi putând fi numit proces de „simbolizare”, aspect 
particular al tendinței mai generale de specializare. 

Delimitarea acestor metafore extrem-generice de alte valori 
metaforice este greu de făcut, deoarece, aşa cum s-a văzut în unele 
exemple citate cu menționarea metaforelor paralele (sinonime), are loc şi 
aici elaborarea unor variante în cate metaforele generice se substituie 
reciproc în cadrul unui motiv sau altul de mai mare circulație. 

Mai semnificativă este preluarea metaforelor în discuţie în cadrul 
unor motive elaborate iniţial în alţi termeni metaforici, generici sau nu, 

fenomenul semănând izbitor cu acela de aplicare a schemelor structurale 
de frecvență: [4m/...], [Este/...] unor structuri de alt tip originar. Pentru 
metaforele „bou ” şi „vacă”, ex.: Am o vacă buboasă, buboasă,/ Șade cu 
Vodă la masă. — Varza (|. Cr. 1910, nr. 7, 211) — motiv având ca termen 
metaforic consacrat prin frecvenţă şi, se pare, prin elaborare originară — 
„fată ” (Gor., 128), eventual „babă” (Ibid.);, Am o vacă neagră, de tot 
câmpul aleargă. — Coasa (Sied., 1876,59) — cf. căfea albă (Gor., 111); 
Am o vacă 'ncărcăţica, de-abia se bagă-n poieţică. — Lingura şi gura 
(Sb., 320 — cf. răbiuță-ncărcăţică, Rev. Crit. ht., 1896, 302), Am o vacă 
grasă:/ Până nu-i rupi coada/ Nu intră în casă. — Para (Mirea, 70 — cf. 
iapă grasă, Pamf., 28); pentru „bou”, ex. „Am un bou ce şade/ şi 
urechea-i bate. — Ușa (Bulg., 10 — cf. „ursu” R-gl., 77); Este un bou 
murg,/ Cât lumea de lung. — Drumul (Gor.,136 — cf. metafora non- 
generică „ciung ”, Sied., 1876, 58) etc.. 

Procesul de de-metaforizare, în fluxul căruia se înscriu, practic, 
aproape toate metaforele generice, este cu deosebire evident în cazul 
termenilor antropologici „moş — „babă”, deveniți cu adevărat un fel de 
„monedă universală”, de metafore la îndemână, în elaborări inițiale sau 
de substituție. Iată câteva exemple pentru ultima relaţie discutată: Am un 
moş alb şi lung/ Nici călare nu-l ajung. — Fumul (Şez., 1915, 124); sin. 
„drum lung” — (Cinel, 97); „tară lung” (Rev. Crit., 1939, nr 1, p.40) 
„caier lung ” — (Tin.f. bătrân., 207) sau: Am un moş/ Cu picioarele horja- 
horja/ Şi cu ciocul moşmondoc. — Cântarul (L.Cr. 1912, 211), cf. sin. 
„cocoş " (Gh.I.N., 30); Am o mătuşă/ Tusea, tusea, prin cenușă — Luleaua 
(Păsc., 8), sin. „găinuşe ciuşe” — (Isp., 163), „cățeluşă” (Gor., 205); 
„pisică tuşe, tuşe” (G.Dem., 232), „purceluşă” (P II A, 29); O bată 
căruntă/ Tot varsă la urdă. — Moara şi măcinişul (L.C., 60; sin. „oaie ” — 
Sied, 1876, 66); „capră scurtă” (L.C., 60); „găină scurtă” (Ibid.) „vacă 
curtă ” (bid.). 

Fireşte, cei doi termeni deţin în multe ghicitori şi o valoare 
propriu-zis metaforică, şi în această calitate „moşul” şi „baba” 
realizează valori semantice şi stilistice asemănătoare celor menționate în 
legătură cu metaforele „bou ” şi „vacă”. 

Astfel, termenii „moş ” şi „babă ” reeditează situaţiile pe care le- 
am inclus în categoria metaforei poetice, ex. De aici până la Baie/ Tăt 
moșuț cu clop de paie — Tăligradurile (T.Pap., 145), Ghici ghicitoarea 
mea:/ Moş Drăgan c-un dinte! — Coşul (G.Dem, 225); lese moşul din 
colibă/ Cu nasul plin de mămăligă. — Făcăleţul (B.G)., 1936, nr. 2,5); 
pentru babă: Am o bată bătrână/ ciuciuleţi adună. — Biserica (Sez., 1902, 

77) ş.a. cu varianta metaforică „babă oarbă” — ce evocă personajul 
malefic al basmelor — realizându-se valori ale neobişnuitului, ex. Am o 
babă oarbă/ Care încheagă apele. — Spata şi pânza (1.Cr.,1912, nr.2,63); 
Am o babă oarbă/ Prinde caii speriaţi. — Undiţa (Ibid., cu varianta Stanca 
lunga, gârbova, prinde caii ne-nvăţaţi. — Undiţa (Bib., 437). 

Metafora moșului apare şi în reprezentări cumulate, cimilind 
obiecte considerate loalaltă, ex.: A/unele, ciucurele,/ Să dea moşul după 
ele. — Oile şi lupul (A.Blaga, 12) sau, pentru acelaşi motiv, var. Alunele 
ciugurele,/ Cântă moşu după ele. — Ciobanul şi oile (Sb., 58) ori integrată 
unor structuri cumulative mai ample, de tip special, vizând efecte comice: 
ex. Gracia negraia/ Albuş, gălbenuş,/ Moş Nicolaie deasupra. — 
Chirostiile, ceaun, apă, făină, făcăleţ (Rev. Crit. lit., 1896, 153). 

Cel mai adesea, moșul şi baba se asociază într-un cuplu de 
factură comică, ex.: Moşul suie și coboară/ Cu mătuşa subsoară. — Cofa 
şi cârligul (Gor., 97) sau: Am o babă şi-un moşneag/ Hoarş! în oala cu 
chişleag. — Păcornița, dihonița (Gor. 274), Baba-n vale ca o floare,/ 
Moşu-n deal ca un buştean. — Dovleacul (Păsc., 81), Am un moşneag 
burduhos/ şi o babă sdrențăroasă;/ pe moşneag îl ciucesc/ şi pe babă o 
smucesc. — Fusul (Gor., 168). Aceste metafore generice, atât în cuplu cât 
ŞI separate, constituie unul dintre procedeele notorii ale comicului obscen, 
ele intrând în relații sinonimice cu alte metafore de acelaşi tip: „popa”, 
„dracul”, denominativele etnice: turc, țigan, sas, etc., termeni intens 
exploataţi de asemenea sub specia comicului. 

Numeroase sunt reprezentările de categoria absurdului anatomic: 
E un moş humai cu-n picior. — Cuiul (Şez., 1913, 19); Am un moş numai 
cu un maț. — Fiarele pe coş (Gor. 150); Tată moş/ Numai cu un os (Banat. 
Lit., 1938 nr. 8 — 9-10, p. 17); Am un unchiaş cu un ochiu. — Pătulul 
(L.Cr. 1912, 307); Am un uncheşel/ Îi curg mațele după el. — Acul (Pamt,, 
15), în fine: Am o babă cu două burice. — Foarfecele (L.C., 53). 

Aceasta interferează cu diverse valori ale opoziţiei: ex. Este un 
moş bătrân tare/ Duce o mie araci în spinare. — Ariciul (L.C.F., 147); 
Moşu taie lemne în deal,/ Aşchiile sare în vale. — Tunetul (Gor., 371); 
Șade baba lângă foc/ Îmbrăcată-ntr-un cojoc. — Pisica (T.Pamf., 1925, 
131); Este o babă-ngheboşată,/ Și tot cu cercei se poartă. — Cobiliţa 
(Pamf., 21), efecte ale opoziției rezultând şi din alternanță: Sint două 
babe, una tot adună pe un ghem şi cealaltă tot desface de pe acel ghem și 
nu-l mai pot găta?. — Ziua şi noaptea (Gaz. Pop., 1880, nr. 41, 8). 

Dintre ceilalți termeni ai structurii familale, cuplul metaforic 
tata-mama este, de asemenea, valorificat aproape în exclusivitate în sfera 

comicului, îndeosebi obscen. Ei atrag în câmpul acestor reprezentări 
comice şi alți termeni de familie, şi chiar de clan, în ghicitori de tip 
cumulativ, cum sunt cunoscute motive ale vetrei şi ale scăpărătorilor — 
obiecte de altfel definitorii ritual şi empiric pentru această microstructură 
a societăţii patriarhale, transpusă parodic, sacrileg, în ghicitori: ex. Mama 
lata, tata lungul, nenea fluiericiu şi lelea zăpoita. — Soba, coşul, fumul şi 
scânteia (P II A, 30); Tata lung/ mama lată/ şi cumnată/ fălfăiată. — Coş, 
vatră, foc (Gor., 107); Mama-i grasă, tata-i slab,/ Unchiu-i trilili la cap!. 
— Soba, burlanul şi hornul (Folk.Bih., 1974, 53), în fine varianta: Tata 
înalt/ ginerele turbat, maica milostivă/ surioara oarbă. — Coşul, focul, 
pâinea, cuptorul (Bulg., 83), iar pentru scăpărători: Mireasa-n pădure,/ 
ginerele-n Tarigrad,/ şi nuna-n gârlă. — lasca, amnarul, cremenea 
(G.Dem., 22,6). 

De sine stătător, fiecare dintre cei doi termeni este extrem de rar 
folosit şi atunci, de regulă, în afara comicului aluziv. De pildă, „mama” 
apare în unele variante încifrând obiecte prin asociaţie cu ideea de „ bun”, 
„frumos, ex. „A intrat în casă/ mama frumoasă/ şi a umplut casa. — 
Lumina (Şez., 1926, 63ă) unde intră în serii sinonimice cu metafore 
onomastice din aceeași sferă a eticului pozitiv: „Dobra/...” (Isp., 38) 
„Ana/...” (Sied., 1877, 64) dar şi cu altele de factură comic — expresivă, 
ex. Stanca/...” (Sied., 1878, 40), în alte ghicitori alunecând spre valori ale 
comicului de opoziţie (restricție etc.): Mama titieana/drăgălașă-i iarna. — 
Soba (Gor., 348). 

Având de asemenea o frecvență nesemnificativă, termenul “tată” 
apare ca substituent de-metaforizat în variante ale ghicitorii despre ac, 
într-o lungă serie sinonimică: Am un tată mititel, face gardul frumuşel. — 
Acul (P II A, 3). 

Termenul “tată” alcătuieşte cu “copilul” (metaforă generică de 
mai mică frecvență) un cuplu bazat pe relaţii paterne în care comicul ține 
de contradicția funambulescă a situației, ca în cunoscuta ghicitoare: Tata 
nu S-a născut/...şi feciorul îmblă pe lume. — Fumul (Gor., 158) sau în 
cadrul ghicitorii “pomul şi altoiul” dezvoltată în structuri speciale de tip 
narativ-dramatic, ex. Varianta mai concisă: “Tatălui îi taie capul, / 
Copilul strigă: tulai că mor! / Tatăl răspunde: nu te teme până trăiesc eu. 
— Altoiul (Izv., 1932, 70). 

Cu mama, copilul — şi diversele lui sinonime — apare tot în 
ghicitori paradoxale, aspecte ale absurdului genealogic, ex.: Am un copil 
de o vârstă cu mamă-sa. — Gândul şi scrisoarea (L.C., 42) sau ale 

comicului de opoziție: Mama în casă/ Și fetele afară, - Streaşina (Doina, 
1928, nr. 2-3, 49). 

La rândul lor, metaforele “frați” (copii, băieți şi sin.) şi “surori” 
(fete) sunt dedicate unui obiect sau unor grupuri de obiecte având 
componente identice cum precizează, de altfel, la modul poetic, o 
ghicitoare: 7 surori, 7 flori, cât ai vrea să le măsori,/ Căt îi una şi 
cealaltă: - Săptămâna (Cânt. lal., 128). În aceeaşi structură, frumoasa 
metaforă a culorilor curcubeului: Șapre fete, şapte bete/ La izvoare le 
spălară,/Și de nori le atârnară. — Curcubeul (Sad., 6). 

Metaforizarea prin frați, surori pare a veni din sfera unor 
ghicitori cu subiecte cosmologice, reflexe ale mitului, astfel de fenomene 
fiind de regulă reprezentate antropomorfic şi familial: ex. Dovă fete-mi 
poartă salbă/ una-i neagră, alta-i albă./ Nencetat se tot alungă/ şi nu pot 
să se ajungă.- Ziua şi noaptea (G.Dem.,225), Este un frate şi o soră: ei îs 
fraţi şi se-nfrățesc,/ lar nicicând nu se întâlnesc, - Soarele şi luna (Gor,., 
352), procedeul fiind generalizat pentru desemnarea diverselor unități 
cronologice, ex. variantele: Am patru frați, toți aleargă ziua şi noaptea şi 
nu se mai ajung. — Anotimpurile (L.C., 40); Sînt douăsprezece surori care 
nu se ajung niciodată. — Lunile anului (Col.mss., 1), cu variantă de 
opoziţie: Sînt două surori ce se urmăresc/ Într-un an de multe ori ele se 
întâlnesc.- Noaptea şi luna (Col.mss., 1). 

Alt exemplu din aceeaşi sferă semantică: Sint șapte surori/ Și 
toate domnesc/ În lumea mare/ Și nu au nicio schimbare. — Săptămâna, 
zilele săptămânii (L.C., 44) în sistemul acestor metafore integrându-se şi 
următoarea ghicitoare neologică având ca obiect nume abstracte, într-o 
structură de un perfect mimetism: Patru frați cu câte-un nume/ Stau la 
capete de lume. — Punctele cardinale (Col. Mss., 1). 

Din sfera acestor reprezentări, metaforele „frați ”, „surori ” s-au 
consolidat prin extindere şi variație, acest tip de încifrare declanşându-se 
aproape automat în cazul unor obiecte ce întrunesc condiţia de 
similitudine menţionată, și ajungând astfel să genereze câteva motive 
bine conturate şi cu numeroase variante. Un model „profan” al eternei 
succesiuni cosmice îl oferă roțile carului, de unde reprezentarea 
analogică: Am patru surori:/ una p 'alta se alungă/ şi nu pot să se ajungă. 
— Roatele (G.Dem., 242), imaginea fiind aplicată, prin adaptare, oriunde 
se iveşte prilejul, ex.: Șase surori se învărtesc/ Și de ajuns nu se ajung. — 
Aripile morii de vânt (ghil., 1914, nr.7,16); Patru prunci într-o chemeşe 
și tot fug şi nu s-ajung. — Urzoile şi depenelele (Folk, Bih., 341), apoi: 
Cinci surori se urmăresc/ şi niciodată nu se-întâlnesc. — Cărligile la 

ciorap (Şez.,1913,17) — indicele predictabil, de diferenţiere, fiind retras 
într-un element secundar al motivului (adjectivul numeral) reliefat însă 
prin poziția inițială în structură. 

Un motiv înrudit cu cel precedent este: Am două surori, se tot 
uită una la alta, şi nu se pot întâlni. — Țermurii (apei) (Com.s., 1924, 
nr.2, 27), cu variante de transfer pentru diverse alte obiecte (cf. 
Ungherele casei — Frîng., 1928, nr.10, 15; Pereţii casei — L.C., 62). 

În acest cadru metaforic se realizează valori stilistice destul de 
variate, îndeosebi din categoria opoziției subînțelese, adesea comice, dar 
— şi acest fapt trebuie reţinut — în afara comicului de orientare obscenă, 
evitat probabil în virtutea unui tabu al incestului. 

Unele motive au căpătat o largă răspândire printr-un proces 
reprezentării. Cel mai cunoscut este motivul sâmbunilor de nucă: Patru 
frați într-un cojoc. - Nuca (1sp.37, var. transfer Mănuşa - Col.mss., 2), cu 
variante care experimentează echilibrul cantitativ şi ritmic, eufonic, prin 
adaos de elemente descriptive şi punerea în rimă: ex. Patru Jrați într-un 
cojoc/ înveliți toţi la un loc. - Nuca (Col. mss.2), ce preiau întreaga 
structură ca primă secvenţă în structuri mai ample, ex.: Patru frați într-un 
cojoc/ Și mai are unul loc. - Nuca (Î.Cr., 1911, 178) ş-a., ori pun în rimă 
termenul metaforic: Patru frați,/ Intr-un cojoc îmbrăcaţi. - Miezul nucii 
(Păsc., 89), şi, o dată aceste achiziţii făcute, amplificând structura prin 
diluare descriptivă, după modelul antonpannesc: Patru frați gemeni 
născuți,/ Toţi îmbrăţişaţi crescuţi,/ Oricând îi vezi la un loc,/ Înveliţi într- 
un cojoc. - Nuca (Pann, 20), unele chiar cu resuscitarea formulelor finale 
de circumscriere, ex. Am patru frați voinici,/ Căteșipatru mici/ Toţi 
grămadă la un loc/ înveliți într-un cojoc./ Cine-mi o ghici frumos,/ Să-i 
mănânce sănătos. - Miezul de nucă (Pavlov, 17) ; altă serie de variante 
rezultă prin contragere în structuri mai concise ( variante de reducţie ), 
care marchează, de regulă, re-folclorizarea unor motive tratate „literar”, 
ex. Patru frați într- un cojoc,/ îngrămădiţi într-un loc. - Nuca (].Sv.,243. 
cf. var. amplă, Bulg., 6). 

În fine, se experimentează diverse relaţionări, în cadrul unor 
variante structurale care valorifică unul sau mai multe din elementele 
stilistice de concizie, eufonie, configurate în primele elaborări: ex. Cinel- 
cinel: într-un cojoc patru oameni învăliţi. - Nuca (P IL A, 2 >, Am un 
cojoc/ Şi ţin patru fraţi la un loc. - Nuca (Bulg., 7), Am un cojocel/ Cu 
patru fraţi în el. - Nuca (Dopp., 32), Sînt de-a gemenea patru fraţi,/ toți 
într-o cămaşă-mbrăcaţi. - Nuca (Gor., 240) şi o variantă de substituție 

pronominală: Sfău toț la on loc/ învăliț' supt on cojoc. - Nuca (Smoch, 
AAF, 19309, 41), fără a mai insista asupra variantelor interne propriu-zise, 
de substituire a termenilor metaforici nucleari sau a unor elemente din 
secvența descriptivă. 

Motivele înrudite au în vedere, în primul rând, profilarea 
adecvată numărului de obiecte (componente), ca şi dezvoltarea 
corespunzătoare în secvenţa descriptivă a unor elemente de diferenţiere. 
De exemplu, ghicitoarea snopului;, O sută de fraţi/într-un brâu legaţi. - 
Snopul (Gor., 346, var. de transfer: Parii - Gor., 276; Sania - L.C.,10; 
Schițele - 1.Cr. 1914, nr. 2,46); ghicitoarea pătulului: Am patru frați/ într- 
o căciulă băgați. - Șopronul (Păsc., 100, cf. şi Stâlpii la oboroc - AAF, 
1942, 107; var. de transfer Chirosteele - I.Cr., 1913, 329; Picioarele de la 
masă - Com.s. 1927, nr. 3-4, 46); ghicitoarea spițelor. Am doisprezece 
frați / În pat culcaţi / Şi nici unul la margine. - Spiţele roatelor (Mat. 
Folk., 1/2, 1218; var. de transfer Roţile carului- L.C., 53; Fuşteii- Şez., 
1925, 53). 

Simetriile anatomice sînt, de asemenea, definite prin metaforele 
de acest tip; ex. Am doi frați care nu se pot vedea. - Obrajii (Gh. |. 
N.,46); Am două surori gemene, care dorm de-a-n picioarele - 
Sprâncenele (Gor.,353);, Am zece copilaşi cu căte o jumătate de căciulă 
în cap. - Degetele (Şez., 1902,101), în asemenea structuri apărând şi ca 
metafore secundare ex.: Două mame /Au câte cinci feciori. - Mâinile şi 
degetele (J. Sv.,230) sau Țăvulică găurită/ joacă şase frați pe ea. - 
Fluierul (Col. mss., 1), cu var: Lemn cu găurele/Joacă şase fete pe ele, - 
Idem (Brăduleţ, 48). 

În sfârşit, păstrând aceeaşi semnificaţie generală a identităţii 
(asemănării), metaforele frați - surori apar şi în alte motive de mai mică 
circulație; ex. Sînt rii frați şi de se vor despărți/ păstorii nu pot face foc 
la colibele lor? - Amnariul, cremenea şi iasca (Gaz. Pop., 1889, nr.37, 
p.8) la fel: Cei trei fraţi fac foc viu - Idem (L. C., 7). - Două surori toată 
ziua aleargă, Noaptea după uşă se bagă. - Ghetele (L.C., 48). 

În sistemul imagistic astfel configurat, “frații” (“surorile”) aflaţi 
în disensiune (încerturați”) desemnează, prin opoziție la semantismul 
motivelor analizate mai sus, obiecte diferite, asociate pe alt principiu 
decât al apartenenţei genealogice, de clan - de pildă, de ordinul vecinătății 
- şi realizează valori diverse, în primul rând ale opoziției. Altercaţia 
permite stilul direct, dialogul, pe care unele motive îl valorifică pe deplin 
în structuri speciale de tip dramatizat. Metaforele desemnează, de 
asemenea, grupuri de obiecte gospodăreşti, astfel: Trei firtați/ încerturaţi/ 

Unul zice: Bună-i ziulica!/ Altul: - Ba-i mai bună uupticica!./Da' mezinul 
totdeauna:/ - Ba mie, zău, mi-i tot una!/ I'atul, uşa şi polita (Leca M., 
49). 

Motivele cunosc şi variante în stil indirect liber sau vorbire 
indirectă, ele experimentând intens resursele expresive ale acestor 
modalități de expunere, ex.: Am două surori: Una se roagă să vină vara,/ 
Alta se roagă să vie iarna. - Sania, carul (Şolt.,65). Dialogul imaginar al 
obiectelor creează uneori impresia unor adevărate scenete, cu toate 
indicaţiile caracterologice şi de regie: Trei surori din ceea casă stau la 
sfat;/ Una, care-i mai leneşucă, zice:/ - Bine hodinesc eu ziua!/ Alta, 
hărnicuţă foc: - Ba hodina mea-i la noapte!/lar mezina: - Titiri- pitiri, 
mie totuna mi-i! - Laiţa, ușa şi fereastra (Leca M.,46). 

Golite de trăsătura semantică originară, aceea de similitudine, 
metaforele “frați” şi “surori” nu se mai justifică în sine, ele fiind 
înlocuite, în asemenea cazuri, cu alți termeni generici, de ex. Ciumu ce-i, 
ce-i?/ Am patru iepe:/ Una cere vara,/ Una cere iarna,/ Una dzăce că fie 
cum a fi. - Caru, sania şi giugu di la boi “ (Muşl., AAF, 1932, 194) on 
abstractizanţi - ex. termenul “lucruri”, termeni pronominali, structura 
debutând, în cazul acestora din urmă, ex-abrupto, fără prezentările 
metaforice de rigoare: Una zice: Ai să dăm,/Alta zice: Ai să stăm,/Alta: 
Aidi în scârcium să ne dăm. - Fântâna (Păsc., 82); Unul zice să fie ziua/ 
Unul zice să fie noaptea,/ lar altul zice să fie tot aşa. - Patul, uşa, 
ceasornicul (L.C., 62). 

Diferențierea în acțiune a componenților metaforici oferă 
posibilitatea realizării unor valori stilistice mai variate, îndeosebi ale 
opoziţiei de alternanță şi ale paradoxului, simultan cu o certă orientare a 
acestor metafore spre ipostaza comică: .ex. Am doi frați care se duc la 
apă:/ Unul se scaldă/ Și altul aşteaptă. - Cele două ciituri de la puț 
(Nanu, 122); Am două fete,/ Când una se goleşte/Alta se premeneşte. - 
Sulurile războiului (Mat.Folk., VI, 538); pentru paradox: Am zece fete:/ 
Cinci pe claie/ Cinci sub claie/ Pe cele de pe claie/ Le plouă/ Pe cele de 
sub claie/ Nu le plouă. - Furca (Şez.,1902, 10 >); Ghici ghicitoarea mea:/ 
Am două fete:/ Una toată ziua se spală/ Și totdeauna e murdară;/ Alta nu 
se spală niciodată/ Şi tot e mândră şi frumoasă. - Moara şi roatele (Păsc., 
90). în treacăt menţionăm că între variantele ultimului motiv citat îşi face 
apariția şi substitutul “muieri” mai rar întrebuințat şi cu o semnificație 
totdeauna glumeaţă, adesea aluzivă (termenul se integrează, de altfel, 
altei serii sinonimice: “dada”, “lelea”, în mod obişnuit comice), 
atragerea ei în sfera de substituție a metaforei “fete” marcând tocmai 

orientarea spre comic a motivului: Sînt două muieri/ Una să tot spală/ Şi 
cealaltă nu se spală niciodată/ Și tot e mai faină/ Ceea ce nu să spală/ 
Decât ceea ce să tot spală. - Roatele morei (Parteniu, 54). 

Prin pierderea semnificației originare acești termeni îşi creează, 
aşadar, alte serii sinonimice, ori ajung să substituie ei înşişi alte metafore 
generice, ca termeni seriali, şi chiar dacă o distincție certă între aceste 
două ipostaze în cadrul unui motiv sau altul este greu de operat, existența 
unor asemenea serii de substitute constituie una din mărcile pregnante ale 
procesului de de-metaforizare tipic acestei clase. 

Astfel, în variantele motivului citat - “furca (şi degetele)”, în 
afara metaforei “zece fete” obiectele sînt încifrate şi prin termenii 
generici “viței” (R.gl., 69) “oi” (P II A, 13), “cai” (Păsc., 83), “epuraşi” 
(.Cr., 1913, 235), “călugăricioare” (G.Dem., 228), “voinici” (Gor. ,162) 
ori metonimia numerală “cinci” (Sb., 320); sau motivul roţilor de car - cu 
variante ce ilustrează seria sinonimică “patru călugăricioare ” (G.Dem., 
242), “patru ţigane ” (Parteniu, 55), “cățele ” (Sied., 1876, 90), metafora 
fonetic- expresivă “ feleleie” P II A, 28). 

În virtutea aceluiaşi principiu ordonator care conferă acestei sfere 
metaforice un mai distinct caracter de sistem, utilizați la singular, în 
forma “frate”, respectiv “fată” (““soră” este şi aici, în general, evitat), 
termenii se înscriu în categoria metaforelor generice de tip obişnuit, apte 
de dezvoltările semantice şi stilistice cunoscute: de la metafora propriu- 
zis poetică, la valorile opoziţiei, ale categoriei neobişnuitului, ale 
comicului absurd, hazliu sau obscen etc., cu interferențele lor. De 
exemplu (pentru metafora de tip “poetic”): Pe vârf de piatră/ Șade o fată 
pieptănată. - Șarpele (L.C., 31) sau, în aceeaşi structură: La o casă cu trei 
răchiţi/ Este o fată cu trei ghimţi. - Grebla (Gor., 179). Pentru opoziţie, 
ilustrăm numai relaţia de conţinut, ex. Am o fată buboasă - buboasă/ şade 
cu Vodă la masă. - Strugurele (Isp., 31; sin. “gâscă” - Pamf, 29; “găină” 
- Sied, 1875, 88 ), evoluând spre antiteză: Am o fată frumoasă şi la trup 
arsă. - Soba (Braşov, 135) şi paradox: Este o fată care mereu se spală/ şi 
tot neagră este. - Roata morei (Bib., 434) ş.a. 

Pentru absurdul anatomic, pus, de regulă, sub semnul comicului, 
€X.: Am un frate cu buricu-n spate. - Fedeleşul (L.pt., 1887, 102); Am un 
frate, şi-i curg mafele pe spate. — Scripca (Gor., 340), o valoare 
complexă, cumulând opoziția expresă şi comicul, deține concisa 
ghicitoare a plopului: Am un frate, dar e prea înalt. - Plopul (Gor,, 294). 
Termenul “fată” este tratat hazliu, ex.: Fată mare-n comândare,/Nici 
colac, nici lumânare. - Lingura (Gor., 202), Am o fată cucuiată/ Și pe 


127 


față nespălată. - Plosca (Izv., 1929 nr.1-2, 21), şi adesea obscen, ex.: Am 
o fată de fier/ cu buricul de oțel:/ când vine Vlădicul/ îi suceşte buricul. - 
Lacătul (Gor., 194), cel mai cunoscut motiv de această factură fiind cel al 
sobei: Am o fată: cine intră iarna în casă, toți o ia în braţă/ şi vara fuge 
de dânsa. - Soba (Isp., 3 ), cu varianta mai subliniat aluzivă: Am o fată 
şugubață/ Cine intră-o strânge-n braţă. - Idem (Tin.,1940, 152) şi o alta 
de-a dreptul grosieră, directă: Am o fată îmborțoşată şi cine voieşte o 
sărută. - Urciorul ( Păsc.,102) ş.a.. Apelul sistematic la metafora “fată” 
(mare) în astfel de ghicitori de factură aluzivă pune acest termen sub 
semnul funcției ludice, de sacrilegiu, precum şi al unui rost didactic, etic, 
în plan contextual, de raportare prin opoziţie la această realitate 
imaginară, prezentată ca anti - model. 

Trecând acum la o altă metaforă generică antropomorfizantă, şi 
anume la termenul metaforic om, acesta verifică, în parte, în aria 
ghicitorilor româneşti, observaţia potrivit căreia se instituie o opoziție 
structurală anima!/ inanimat între asemenea termeni şi obiectul ghicitori, 
e| desemnând, într-adevăr, o serie de obiecte neînsuflețite. 

Situația este explicabilă, se pare, nu numai prin funcționarea 
opoziției amintite, ci şi printr-o tendinţă de antropomorfizare destul de 
evidentă în specia ghicitorilor, precum și din necesități de procedură 
(posibilitățile mai largi ale animației) care fac ca opoziţia să se exercite 
univoc, privind încifrarea inanimateloi, animatele fiind mai rar tratate în 
termeni opuși. 

Metafora omului este folosită, în limitele valorilor semantico- 
stilistice semnalate şi până acum, cu o anumită deferenții, comicul 
nedepăşind nuanțele umoristice: Am un om cu cămeşi n sân. - Lumina 
(Gor.,207) Am un om de lut / Cu ochii <I< petică. - Opaiţul (Mat. Folk., 
1/2, 1214); Oamenii albi dărâmă,/ Omul roşu cară. - Dinţii şi limba 
(Cinei, 17); Am doi oameni ziua umblă, / Și noaptea şed cu gura căscată. 
- Obpiiu (Gor.,259). Aceeaşi metaforă desemnează şi obiecte din sffieu 
vegetalului: Am un om mic, gros şi scurt/ Și strâns pe lângă pământ. - 
Snopul (Gor., 346); Este un om cam ciudat,/ Vara-n cojoace-mbrăcat/Și 
iarna gol despuiat. - Porumbul (Păsc.,96). 

Umorul este evident în cazul substitutelor metonimice: ex. Cum 
intru în casă dau mâna cu mutul. - Soba încălzită iarna (Sb.,319) sau 
etnice: Grec îngrecat/ Cu nouă haine-mbrăcat - Păpuşoiul (Tan. 
1887,157; comp. ex. cit.). 

Reprezentarea comică a unor fenomene ale naturii prin această 
metaforă are şi semnificaţii de ordinul funcţiei contextuale a ludicului: ex. 

Pe o margine de luncă/ Trece-un om cu haina lungă:/lepângeaua-i e de 
scai/ Scutură din ea mălai. - Ploaia (Cinel, 474) sau ghicitoarea 
vântului: Tuchiluş prin păiuş,/ Moş Ilie te-o ajuns? - Idem (Frâng, 1933, 
973) şi mai ales metafora peiorativă: Merge boierul pe drum/ Și-l umjlă 
un nebun. - Idem (Z.Rom. 1936, nr.6-7-8,20), fără a mai vorbi de alte 
încifrări comice în termeni animalieri sau abstractizanți (întrebări și 
răspunsuri). 

Urmărirea termenului metaforic om este instructivă şi pentru 
relația structurală - menționată de noi într-un capitol anterior - stabilită de 
E.Kongăs-Maranda cu vegetalul arbore (copac, pom) ca termen de 
referință. 

Pe terenul ghicitorilor româneşti (cercetătoarea extindea, 
prezumtiv, valabilitatea opoziţiei sale şi pentru aria sud-est europeană) 
cei doi termeni om - pom se substituie reciproc într-o serie de structuri, 
funcționând alternativ ca metaforă, respectiv obiect, şi ilustrând, prin 
urmare, aşa-numita “transformare de reversie”. Dintre acestea, imaginea 
omului ca pom are o atestare mai veche şi cu variante mai numeroase, în 
cadrul motivului: Am un pom cu ramurile în jos şi cu rădăcinile în sus. - 
Omul (1sp.,48) şi ţine neîndoielnic de o reprezentare propriu-zis 
metaforică, adică pur figurativă, oarecum la îndemâna gândirii 
asociative?. 

În schimb, metaforizarea reciprocă: Ce om şade cu capu-n jos/ Şi 
picioarele-n sus/ Și n-amețeşte? - Copacul (|. Cr. 1911,319) pare a 
funcționa mai ales prin procesul de expansiune a metaforei generice 
“om”, ceea ce ar infirma, la prima vedere, raportul de opoziție 
sistematică al celor doi termeni. 

Totuşi, pomul este de regulă cimilit prin diverse alte substitute ale 
noțiunii de om: ex. Se vaită ciocoiu Radu/ Că i-a fugit satu. - Crângul. 
(R.g1.,90), fără a exclude alte relaţii lexicale cu valoare metaforică din 
care nu lipseşte însă, personificarea, ex. var. S-a speriat cocoratul/ Că i-a 
fugit satul/ Are bucurie/ C-aşteaptă să vie. - Codrul, frunza (Păsc.,19). În 
acest sens este semnificativă şi preluarea, mai recentă, între cimiliturile 
pomului, a motivului care desemnează păpușoiul (cf. ex. cit. anter.), în 


LE Kângăs-Maranda, art. cit., p.55. 

? Analogia aceasta apare și în poezia „cultă”: Eu sunt un arbore ce umblă din loc îni loc/ 
Am rădăcinile în sus - părul şi gândurile vâlvoi...(M. Beniuc, vol. „Culorile toamnei”, 
1967). 

virtutea reprezentării metaforice consacrate: Este-un om ciudat,/ Vara-n 
cojoace-mbrăcat,/ Şi iarna gol despuiat. - Pomul (Cinel,234). 

Considerând aici şi unele ipostaze adiacente ale perechii om - 
pom, de exemplu varianta la ghicitoarea “pomul şi altoiul” (cf. ex. cit.), 
sau livada: Mă dusei după casă,/ Văzui mare mireasă (Şez.,1902, 104) 
ori, în fine, în ceea ce priveşte omul, reprezentarea lui indirectă în: Am un 
copac/ Şi-n copac/ E un gândac/ Dacă zboară gândacul/ Rămâne 
copacul. - Sufletul (Tazl.,198) - putem formula concluzia că, pe 
ansamblul sferei. lor de încifrare, termenii “om” şi “pom” se raportează 
de preferință unul la celălalt, dar într-o modalitate de relaționare mai 
puțin structurată (sau, poate, al cărei sistem s-a deteriorat) față de 
sistemul propus de E.Kongăs-Maranda. 

Ghicitorile românești oferă, în schimb, față de relaţiile de 
transformare stabilite de cercetătoarea finlandeză, un nou tip, şi anume 
utilizarea ambilor termeni ca metafore ale unui al treilea obiect: ex. Am 
un om lung/ şi n-are umbră - Drumul (Gor., 136) paralel cu: Am un pom 
mare, mare,/ dar umbră tot nu are (Sied., 1878,120). Această 
transformare ce acţionează, cum se poate vedea, la nivelul variantelor 
interne ale unui motiv, cei doi termeni întâlnindu-se pe terenul neutru al 
reprezentării metaforice, ca participanți la aceeaşi serie sinonimică (în 
variantele motivului citat mai apar: Dobra, nuia, rudă, prăjină) poate fi 
numită “transformare de întâlnire” (pentru a păstra stilul terminologiei, în 
engleză i-ar corespunde “encounter transformation”. Deşi co-participarea 
termenilor “om” - “pom” poate părea fortuită (în acelaşi sens, cf. 
“Pământul, aerul şi cerul” - Gor., 144, var.306), o asemenea întâlnire se 
înscrie într-un fenomen mai general, de prezență a unor termeni 
metaforici îndepărtați, şi chiar opuși, în paradigma variantelor aceluiași 
motiv, sau a motivelor care circumscriu metaforic unul şi același obiect. 

Aceasta se explică fie prin procesul asociativ pe care îl 
declanşează, în lanţ, fiecare dintre metaforele succesive și 
corespondentele lor metaforice din planul în care ele funcționează ca 
termeni referențiali, fie prin relaționarea sferelor metaforice ale fiecăruia 
dintre aceşti termeni - dinamica acestor asociaţii fiind destul de liberă şi 
având, prin urmare, un grad înalt de imprevizibilitate. 

Existența opoziţiei ca sistem între termenii analizați este 
subminată însă de fenomenul invers, al contractării unor relații separate, 
centrifuge, de către acești termeni, în calitate de metafore, cu obiecte 
incongruente, a căror sferă nu intersectează în nici un plan. Astfel, 
termenul “pom” pentru “om” (cf. ex cut. la începutul capitolului) se 

instituie ca metaforă centrală într-o reprezentare mai complexă, de tip 
special, din ghicitoarea anului! ex. var. Am un pom cu douăsprezece 
crengi, pe toată creanga patru mere, în tot mărul şapte semințe. - Anul cu 
12 luni, în toată luna 4 săptămâni şi în toată săptămâna 7 zile (Gura 
s.,1867,5), imaginea “pomului” fiind de altfel utilizată consecvent în 
reprezentarea acestui fenomen, ex. “ Ce pom e acela în lume care face pe 
o parte frunze albe şi pe o parte frunze negre? - Anul cu zilele şi noptile 
(I.Cr., 1915,149); Am un pom, seara înfloreşte,/Și dimineaţa desflorește. - 
Cerul cu stelele (Mat. Foik, 1/2,1215);, Am un brad/ La vârf înflorit/ La 
mijloc uscat/ La tulpină verde. - Cerul, aerul (vântul) şi pământul (C.T. - 
T.,11,15) având răspândire în întreaga arie romanică! şi, bănuim, într-o 
arie mult mai largă. 

Termenul de opoziție femeie, desemnând, în accepţia sa generică, 
un statut social şi existenţial mai puțin reliefat, participă într-o măsură 
mai mică la universul imagistic al ghicitorilor, şi atunci aproape exclusiv 
în ipostază comică. Astfel, ca termen de referință, femeia este 
reprezentată în situații cotidiene de un comic indicibil, de tentă obscenă: 
mulgând vaca, torcând, tăind un pui etc.: ex. Sus crăpată, jos crăpată, la 
mijloc cinci trag de patru. - Mulsul, degetele şi țățele (P II A,22) - comp. 
var. Sus bou, jos oală,/ cinci trag de patru. - Femeia când mulge vaca 
(Şez. 1913,21); Maria ţine calul/ Rastaflocea încalecă,/ Forte-n sus/ 
Forte-n jos/ Forte-n sus şi forte-n jos/ Forte vine forticos. - Femeia cu 
furca-n brâu şi fusul (Col.mss.,2), A trimis sparta/la urăâta/Să-i dea pe 
găurita/Să taie pe coadeșul/ Că vine cioflenderul. - Femeia, fata, oala, 
cocoşul, bărbatul (Tazl.,127). Ghicitoarea pescuitului, al cărei obiect este 
intitulat neutru la origine: “peștele-n plasă” (G. Dem.,239) sau “pescarii, 
peştii, apa şi mrejele” (L.p.t.,1886, 419) a fost atribuit, prin diversiune, 
tot femeilor, comicul de situaţie fiind mult augmentat: Au venit turcii/ Să 
taie pruncii/ Şi apa curge pe fereastră, - Femeile vânând peşte (Păsc. 
82). Femeia apare apoi în asociaţii deloc onorabile, ca şi termenii care o 
cimilesc, unele ghicitori vădind un misoginism comun cu al parimiilor şi 
snoavelor: Sunt doi draci, unul botezat şi altul nebotezat. Cel botezat te 
prinde de grumaz, iar cel nebotezat te lasă în pace. - Muierea şi 
cârciuma (Dopp,40); Pielea dracului/ în casa săracului. - Femeia 


! Cf. textele comparative citate de A. Gorovei (op. cit., p. 14-15); pentru America Latină - 
cf. Ralph Steele Boggs (art. cit., p. 4): autorul discută, de pildă, analogia estrel//a - fluor de 
la noche din ghicitorile Maya, care poate fi raportată la o influență hispanică; metafora 
este însă întâlnită şi în folclorul arab sau indian, fiind vorba de o „temă”, se pare, 
universală. 

(Tin.1939, nr.4,30); Cine e dracul şi nu are coarne? - Femeia 
(Col.mss.2);, Care sunt cele trei lucruri din lume, care nu se mulțumesc 
niciodată cu ceea ce au? - Femeia, zgârcitul şi marea (Şez. 1913, 21) 
față de acestea cunoscutul motiv :yitonpannesc al femeii apărând de un 
romantism forțat şi nefolcloric: Ce /loare e mai frumoasă/ Și bărbaţii o 
miroasă/ Numai lor e drăgăstoasă. - Femeia (Pann, 17). 

În spirit licenţios, se face mult caz de parvenirea la acest statut 
generic, ex. O fost şi n-o mai fi/ Şi la vară o mânca cireşi'. - Fata care se 
mărită (Gh.Pav. AAF,1945,103), care conferă femeii o hazlie 
constrângere: Când n-aveam îți dădeam, acum am şi nu-ți dau - Femeia 
măritată (sp.,46). 

Dincolo de aceste ghicitori de orientare comic-aluzivă, de altfel 
puţin frecvente, termenul referenţial femeie cunoaşte două motive de 
mare circulație, în ipostaza femeia însărcinată şi femeia cu desagii, ex.: 
Merge duda pe cărare, patru mâini, patru picioare, patruzeci de 
unghişoare. (Lp.t. 1886,143), respectiv: Pe valea lui Ivănuş,/ o curcă cu 
două guşi. - Desagii (Gor., 130). În cel de al doilea motiv, în care 
termenul femeie are sensul său cel mai general, desprins de orice 
determinare statutară, acesta intră în corelație cu genericul om care îşi 
revendică un număr de variante, după modelul: Pe valea lui Ivănuș/ un 
curcan cu două guşi. - Popa cu desagii în spinare "(Păsc.,95), Pe pârâul 
lui  Bărhăuș/Merge-un moş cu două guşi. - Omul cu desagii 
(Jucan,$v.,221) ş.a., una din variante cunoscând și fenomenul, mai rar, al 
inadvertenţei de gen între obiect şi metaforă, dovadă a sensului neutru, 
categorial, al celui dintâi: Pe valea lui Ivănuş,/ O curcă cu două guş. - 
Omu cu dăsagii (V. Scurtu, AAF,1939,231). 

Pe de altă parte, femeie, ca termen metaforic, apare mai rar sub 
acest nume: ex. Am o femeie borțoasă. - Pruna (Şez., 1910,170) fiind 
preferate sinonimele sale metaforice, îndeosebi metaforele onomastice, de 
pildă: Dobra grasa/ Umple casa. - Lumânarea (1sp.,38). 

Sub specia comicului aluziv este valorificat mai ales echivalentul 
său lelea, formând un cuplu quasi-clandestin cu badea, neica. Alt 
component denominativ - cumătră - este utilizat mai ales ca termen 
metaforic secundar (substituibil cu mătușa, lelea, țața, moşul, vecinul 
etc.) în ghicitori de obicei glumeţe, ex.: La cumătra sub părete/ Sunt trei 
puice buhuiete - Casa cu trei ferești (Sied.,1877,63); Am o ulciuţă cu 
miere/ la cumetrița în buruiene- Harbuzul (Gor.,185). 

Termenii metaforici de protocol domn şi domnişor - acesta din 
urmă mult mai frecvent, păstrează în ghicitori o semnificație socială, 

desemnând în principal obiecte de proveniență “străină”, extra-rurală 
(târgoveață, meşteşugărească) şi ilustrând prin această consacrare 
semantică o tendință de simbolizare în care se înscriu şi alți termeni 
metaforici. 

Pentru metafora  “domnişor”, ilustrativă este ghicitoarea 
lacătului, care cunoaşte un mare număr de variante: Domnişor cu haine 
Scurte, ţine legea la o curte! - Lacătul (Gaz. Pop., 1887, nr. 17-18,5). 
Pregnanța determinării “cu haine scurte” a făcut ca metafora să fie 
asociată şi cu alte obiecte, cu deosebire vietăți: Cocoşul (Sied., 1878, 
nr.3,24), Vulpea (A.Blaga, 17), Șoarecele (GhPav., AAF, 1945,103), 
Câinele (Şez., 1915,86). 

Alt exemplu: Am un domnişor, când îl 'ntorn şuhăe, când îl las 
jos pocăne. - Biciul (Dopp, 22), augmentativul domn  raliindu-se la 
acelaşi câmp referențial: Am un domn: când îi dau drumul fuge ca 
fulgerul. - Glonţul (Com.s., 1923,132); Șade domnul Buzdugan,/ Şade sus 
într-un divan,/ Și când porunceşte/ Peste tot vestește. - Clopotul 
(Gor.,85). 

Ca metaforă generică, termenul “domnişor” încifrează şi alte 
obiecte, participând la diverse serii sinonomice, ex. varza: “Domnişor 
într-un picior (Dopp, 33) cf. şi Buretele (Sied.,1879,95), sin. moş, 
(Bulg.,3), moșnegut (Gor.,126), omuşor (Sied.,1877,64); Dumitrache (P 
II A,12); Todorur (Sima,4) - pentru a cita numai metaforele 
antropomorfice, atrăgând în această serie şi sinonime care semnifică 
proveniența străină, în virtutea valorii semantice de bază a acestui termen: 
nemţişor (Gor.,126); jidov mic (Dopp,34); gidovel (Sc.1929,nr. 1-6,9). 

O discuţie specială impune metafora generică doamnă (cucoană), 
care deține un statut semantic şi de origine deosebit de al 
corespondentului său masculin. 

Sensul său primordial, demonstrat de câteva motive de mare 
frecvență și circulație, pare a fi în strânsă legătură cu unele reprezentări 
mitologice ale fenomenelor naturii. Deşi problema raportului dintre mit şi 
ghicitoare merită în sine o tratare mai largă, ne vom mărgini să 
menţionăm că preocupările teoretice pentru ghicitoarea populară pe plan 
european s-au afirmat cu deosebire în cadrul curentului romantic- 
mitologizant, pornind de la relaţiile sugestive pe care această specie le 
stabilea cu miturile antichităţii clasice, cu trecutul în genere, ca document 
al acestuia, palpitând încă în prezent: “monumenti di archeologia(...) del 
pensiero del popolo - cum afirma unul dintre primii ei prețuitori, 

Giuseppe Pitr€ - 1 quali sono anche documenti di litteratura e di storia 
sociale contemporanea, perche tradizione viva e palpitante”.! 

Primele cercetări au oferit, cum se poate observa, un punct de 
plecare multiplu, totuşi predominantă a rămas tendința mitologizantă. Ca 
ŞI în cazul basmului, pe urmele fraților Grimm (la noi, în plus, pentru 
balade şi colinde, prin tentativa lui At. M. Marienescu) dialectica acestor 
preocupări privind ghicitoarea a înregistrat o perioadă de raportare 
exagerată la mit, ilustrată cu deosebire de către cercetătorii germani”, dar 
şi de alți europeni, pentru ca abia mai târziu să se impună principiile 
deosebirii dintre mit şi reflexele lui în literatura folclorică. Într-o mult 
apreciată lucrare?, apărută în 1929, Andre Jolles demonstreză că “formele 
elementare” (“einfache Formen”) ale poeziei folclorice, între care include 
Şi ghicitorile, reprezintă nu entităţi arhetipale, aşa cum se deducea din 
metoda  istorico-geografică a şcolii finlandeze, ci “reactualizări” 
(Vergegenwărtigungen) în oralitate ale unei modalități de reprezentare a 
lumii în esență mitică, dai care în planul literaturii nu mai poate fi 
considerată ca atare, activitatea spirituală re-elaborând de fiecare dată 
aceste forme. 

Un ecou metodologic similar, al delimitării funcționale înlit mitul 
ca mit şi mitul ca remanenţă în literatura artistică, a avut lucrarea lui 
V.I.Propp despre rădăcinile “istorice” (mai propriu spus - rituale) ale 
basmului fantastic, pe care prestigiosul cercetător le propune într-o relație 
dialectică cu structura actuală a basmului ca specie literară, premisele sale 
teoretice având aplicabilitatea şi în domeniul altor genuri folclorice - 
colindă, baladă şi, nu mai puțin, ghicitori. 

În acelaşi sens, Mircea Eliade, discutând mitul arhaic al creaţiei 
prin sacrificiu, identificabil în legende şi poveşti, făcea observaţia de mai 
largă aplicație că asemenea produse folclorice “şi-au căpătat autonomia 
față de mitul iniţial; ele nu-şi propun să explice Cosmosul sau un anumit 
aspect al vieţii cosmice; iar, pe de altă parte, ele nu sînt creația aceluiași 
grup social care a dat naştere miturilor cosmogonice. Dar asemenea 


! Giussepe Cocchiara, Storia del folklore in Europa, Torino, 1954, p. 354. 

? Mathilde Hain, Rătsel, Stuttgart, 1966, p. 49-51; 54. 

* Andre Jolles (op. cit., p. 126 urm.) demonstrează inoperanţa aplicării metodei istorico- 
geografice în stabilirea arhetipurilor unor motive, cum încercase corifeul acestei direcții, 
Antti. Aame, pentru ghicitori (ex. motivul „Vogel federlos”, cf. F.F.C., nr. 28, III, 1920, p. 
3, urm.) după aceeași metodă aplicată şi basmelor de către şcoala finlandeză. 

produse folclorice sînt solidare cu miturile cosmogonice, în sensul că 
participă la același univers mental” (sublin.n.,)!. 

O contribuţie principală în reevaluarea pe o treaptă superioară de 
argumentare, faţă de mitologism, a relațiilor speciilor folclorice cu mitul, 
care este în măsură să elucideze aspecte esenţiale ale genezei, 
funcționalității şi conținutului lor, au adus-o, de asemenea, cercetările de 
antropologie culturală în rândul populațiilor exotice, non-europene, care 
ilustrează în contemporaneitate stadii de viață folclorică şi mentalitate 
arhaice, importante pentru descifrarea comparativă a unor asemenea urme 
ŞI în viaţa genurilor folclorice ale popoarelor moderne, inclusiv relevarea 
lor în ghicitori. 

Cu aceste delimitări, care constituie o opţiune teoretică şi 
metodologică, trebuie spus că, în ceea ce priveşte reflexele mitologice în 
configurarea unor motive din specia ghicitorilor, ele sînt într-o anumită 
măsură ipotetice, în sensul că, lipsind atestarea mitului ca atare, el fiind 
prezent doar ca remanență în cadrul altor specii, elementele de mit sînt 
deduse din conţinutul ghicitorilor şi din raporturile structurale dintre 
reprezentarea metaforică şi sfera semantică a termenilor de referință. 

Revenind acum la metafora - să-i spunem “mitologică” - 
doamnă, aceasta apare într-un număr de ghicitori care încifrează 
consecvent fenomene ale naturii (fenomene meteorologice, aurorale: 
roua, bruma, ceața, negura etc.) prin imaginea pierderii cheilor de către 
deținătorul lor, o persoană desemnată prin apelativul doamnă: Trece 
doamna gardurile, pierde cheile,/ luna le vede, soarele le apucă. - Roua 
(Şez.,1928,167). 

O frumoasă variantă a acestui motiv a fost citată de Gr. Silaşi? ca 
exemplu de perpetuare a urmelor mitologiei daco-romane și în cuprinsul 
acestei specii folclorice: //eana/ Cosânzeana/ Brâul şi-a întins,/ Porţile-a 
deschis,/ Cheile şi-a pierdut,/ Luna le-a văzut/Dar nu le-a luat/ Ci 
soarele le-a apucat (Trans.,1875,40), învățatul clujean explicând 
imagistica ghicitorii astfel: Aurora premerge soarelui, deschide porțile 
soarelui și zilei, îşi incinge brâul, vasăzică roşeața încântătoare a 
zorilor; îşi pierde cheile, adică roua, pe care luna o lasă în pace, soarele 
însă o ia, o topeşte. (artcit.,p.40; ortogr.n.). În treacăt menționăm că 


! Mircea Eliade, Ierburile de sub cruce, (Extras) din R.F.R., 1939, nr. 11, Bucureşti, p. 
18. 


2 Gr. Silaşi, Însemnătatea literaturei romane traditionali (unmare), în “Transilvania”, 
VIII, 1875, nr. 4, p. 37-40. 

personajul basmelor noastre, Ileana Cosânzeana, mai apare ca substitut al 
metaforei consacrate vaca surie şi în cimilirile altor fenomene care au 
împrumutat motivul negurei, şi el de posibilă extracție mitică: J/eana/ 
Cosânzeana/Când o întins brâncele/O umplut luncele. - Neaua 
(Şez.1902,118); şi Ploaia (01.O.C-escu,239), sau, într-o botticelliană 
ghicitoare a primăverii: Ileana Cosânzeana/impodobeşte poiana.  - 
Primăvara (Bih.,189). 

În cazul reprezentării fenomenelor prin imaginea pierderii 
cheilor, originea mitologică este confirmată de existenţa aceluiaşi motiv 
în incantaţiile de ploaie!, în care pornirea ploilor este invocată în termenii 
descuierii lor cu “cheifele”. 

Trebuie observat în plus că, spre deosebire de metaforele 
generice discutate până acum, în motivele în care îşi păstrează 
semnificaţia mitologică, doamna, deşi apare în structură în poziția 
termenului metaforic nuclear, nu constituie termenul denominativ al 
obiectului (acesta fiind în realitate cheile sau, în variante - 
cuțitul/lacrimile) ci actantul acestuia, astfel de texle oferind imaginea 
unei construcții metaforice de un tip semantic deosebit (în aceeaşi 
manieră “indirectă” mai este evocat doar termenul vodă în diverse 
ghicitori, el exprimând de asemenea ipostaza unei ierarhii supreme, de 
data aceasta sociale). 

Ca substitute sinonimice ale metaforei în discuţie apare termenul 
cucoană, €x.: A scăpat cucoana cheile și s-au închis țările - Soarele... 
(Sb.,322, cf. şi Negura - Tazl., 161), şi chiar fată tânără: O fată tânără 
trece-n zori/ Și-şi varsă lacrimele peste flori/ Luna le-a văzut şi nu le-a 
ridicat/ Soarele îndată le-a uscat - Roua (Nanu,129), precum şi termenul 
babă: Lacrimele babei, afară pe iarbă - Roua (Şez., 1926,65). 

Termenul doamnă este concurat într-o serie de variante de 
genericul moş, care poate fi însă interpretat aici şi ca actant mitic: Vine 
moşul pe portiță/ şi îşi scapă o cheiţă./ Vine luna şi n-o ia,/ vine soarele 
şi-o ia. - Bruma (Gor.,32) 

O substituție mai importantă s-a operat prin introducerea în locul 
acestor temeni metaforici a persoanei propunătorului. Cităm o variantă cu 
o altă metaforă denominativă a obiectului: M-am dus printr-o iarbă mare/ 
şi-am pierdut inelul cel de aur./ luna l-o văzut/ soarele l-o ridicat/ la 


! Gh. Vrabie, op. cit., p. 129: „unul dintre performerii chestionaţi de noi în legătură cu 
acest motiv - Butoi Ion, 67 ani, satul Slatina - Nucşoara, 6 iulie 1976 - îşi explică 
imaginea celor două doamne prin aeru de sus, resp. aerul de jos” (cf. ex. cit. Zăpada). 

stele-n sân l-o băgat. - Bruma (Dopp,37). Introducerea relației de 
personalizare indică “laicizarea” motivului, de-sacralizarea lui şi evoluția 
spre reprezentarea familiară, hazlie. Procesul este marcat de tratarea în 
această manieră a celorlalte elemente nominale - soarele şi luna, a căror 
personificare evoluează de asemenea spre ipostaza glumeaţă (cf.ex.cit.), 
uneori vădit comică: Mă suii pe scară/ cheile-mi picară,/ luna le văzu/ şi 
să le ia nu vru/ dar cum le văzu soarele/ îmi şterpeli cheile - Picăturile de 
rouă (Şez., 1913,28). Caracterul de-sacral, chiar parodic al noii formule 
structurale este evident în utilizarea unor scheme introductive care, 
păstrând intact sensul topos-ului privilegiat (aici, ideea de rezidență la 
înălțime - sus, în vârf) tipic spațiului mitic - (cf.ex.cit. Mă suii pe scară... 
sau: Pe-o măgură mă urcai...), îl parodiază, formula circumstanțială 
înscriindu-se şi ea într-un proces de orientare comică, prin apelul la 
schema: Mă suii într-un vârf de scai/ Cheile le scăpai/ Soarele le- 
ascunsă/ Luna mi le spusă. - Roua (Izv., 1932,207), dezvoltate în unele 
variante după procedeul metaforei negate: Mă suii în scai să văd de cai, 
caii nu văzui, şi scăpai işeiile să-ncurcară ţările. - Noaptea (Alexici, 
215) 

Un alt motiv care încifrează, utilizând metafora doamnei, 
fenomene naturale, meteorologice (gheaţa, zăpada, ploaia) relevă în 
substanţa lui concentrată unele similitudini cu basmul, în sensul că face 
expunerea unei probe al cărei produs este obiectul reprezentat metaforic. 
Motivul propune două personaje aparținând aceleiași sfere semantice ca 
şi doamna (sau moşul) din structurile analizate mai sus: Doamna de sus şi 
Doamna de jos, ex. M-a trimis doamna de sus/ La a dă jos/ Ca să-mi dea 
o cusătură/ Făr-de neam de tivitură. - Zăpada (Col.mss.,3);, cf.var. Neaua 
- Gor.,238; Troianul aşternut - Pamf., “Văzduhul...”,168; Gheaţa - P II 
A,16) sau: A cerut Doamna de sus/ La Doamna de jos/Să-i dea o 
maramă/Fără pic de stramă. - Zăpada (Ibid.), M-a trimis doamna de sus/ 
la cea de jos/ să-i facă pod peste mare/ dar fără picioare, - Gheaţa (Şez., 
1913,22). 

Ca şi ghicitorile conţinând motivul cheilor, ghicitorile de acest 
tip par a se fi raportat inițial numai la fenomene ale naturii, doamna de 
sus şi doamna de jos reprezentând proiecţiile lor mitice, al căror sens!, 


! Comentând ghicitoarea Troianul aşternut, preluată din colecția A. Gorovei, Tudor 
Pamfile (în vol. Văzduhul..., Bucureşti, 1916, p. 168), „corectează” pe Chică vodă prin 
Ghică-vodă, iar Vodean prin Vodeasă. 

astăzi pierdut, a fost reinterpretat exclusiv metaforic, ajungând să 
desemneze şi obiecte care aparţin altor sfere semantice. 

Obiectele la care acest motiv a fost adaptat sunt destul de diverse, 
dar au ca trăsătură comună caracterul lor artizanal de excepție, efect al 
unui travaliu neobișnuit, de măiestrie, un anume grad de dificultate fiind, 
de altfel, caracteristica oricărei probe. De regulă, acestea sînt şi ele 
obiecte sau produse de mare iscusință ale naturii: coada păunului, pânza 
de păianjen, pepenele, oul, ceara, scoica, şarpele, lipitoarea ş.a., dar şi 
creații ale omului, rezultate prin prelucrarea unor materiale, care se 
impun prin execuţia lor măiastră cu forţa unor fenomene naturale: hârtia, 
geamul (sticla), brânza etc. (cf.ex.cit. mai jos). 

Conţinutul acestor ghicitori constă, aşadar, într-o cerere ce 
urmează a fi îndeplinită, adică într-o probă exprimată în termeni 
metaforici, dezlegarea ghicitorii echivalând cu trecerea ei. 

Mai mult decât motivul „cheilor”, structurile care dezvoltă 
motivul “probei” au integrat persoana propunătorului (P.), în primul rând 
în cuprinsul formulei introductive, modelul M-a trimis... fund mult mai 
frecvent în raport cu A trimis... A cerut... - (cf.ex.cit. Zăpada), care nu 
ilustrează relaţia de personalizare. În al doilea rând, privind variațiile 
ultimei secvenţe a acestor structuri, se poate observa că termenul (P,) 
apare de obicei ca intermediar al probei, îndeosebi ca mesager al ei la 
Doamna de jos, secvenţa finală nefiind, în aceste condiţii, afectată de 
prezența persoanei propunătorului: ex. M-a trimes doamna de sus/ la cea 
de jos/ ca să-i dea peşte fără oase. - Lipitoarea (Bulg.,30). Aceasta poate 
apărea însă şi ca purtător (aducător) al obiectului, ceea ce marchează 
integrarea sa mai fermă în epica motivului: ex. M-a trimis doamna de sus 
la cea de jos/ Să-mi dea pește fără os. - Idem (Baronzi,216), sau: M-a 
trimis doamna de sus la cea de jos/ Să-i dau peşte fără os. - dem 
(Folk.Bot.,345), calitate care se poate confunda (cf. ultimul ex. cit.) cu 
cea de realizator al probei. 

De aici nu a fost greu ca propunătorul (P,) să apară în relație 
directă cu persoana dezlegătorului (P>), care devine, printr-un proces 
logic de atribuire, executant al probei, ex. M-a trimis doamna de sus/ la 
cea de jos/ să-i dea peşce fără os. - Idem (R.gl.,77) ori: M-a trimis (...)/ 
Să-mi dai peşte fără os. - Idem (PII A, 19) - tendinţa fiind, cum se poate 
observa, de transferare a epicului asupra termenilor (P,-P2) şi, în 
consecință, de formalizare a secvenţei introductive şi a prezenței celor 
două „doamne”. 


138 


Prin analogie şi cu alte structuri discutate până acum, considerăm 
şi aici introducerea relației de personalizare drept un fenomen ulterior 
elaborării “obiective” marcând, direct sau indirect, evoluția spre ludic, 
față de formele considerate de noi ca primare, unde actanții sînt 
obiectivaţi în imaginea mitică a “doamnelor”. Hotărâtoare ni se pare, 
pentru această evoluție a motivului, tipică de altfel speciei în sine, 
existența unor elemente structurale care asigură o mobilitate mai mare a 
construcţiei, şi anume posibilitatea de variație a ultimei secvenţe în ceea 
ce priveşte raporturile termenului (P,), preluat din formula introductivă 
(unde apare ca termen secundar şi, la prima vedere, întâmplător) cu 
termenii stabili ai structurii (doamna de sus, doamna de jos şi termenul 
metaforic propriu-zis), şi chiar introducerea altor termeni ai 
personalizării, aici (P2), care îşi asumă calitatea de actanți, evocarea celor 
două doanme având un rol pur formal, de conservare prin inerție, dar nu 
mai puțin expresiv, plasticizant şi conferind structurii o tentă epică. 

Reprezentările metaforice elaborate în cadrul acestui tip sunt 
relativ puţin numeroase, ponderea lui fiind însă dată de frecvenţa şi 
capacitatea de extensie a variantelor. De pildă, metafora /ipitoarei (cf. şi 
var.cit. mai sus): M-a trimis Doamna de sus la cea de jos/ să-mi dea 
pesce fără oase. - Lipitoarea (1sp.,38) mai cimileşte: Scoica (Gh.I.N.,60), 
Șarpele (P.1l,31), Râma (Păsc.,98), Ridichea (Bib,438), Brânza (PII 
A,5), Ploaia (|.Cr. 1910, 337). La fel: M-a trimis doamna de sus la cea de 
Jos/ să-mi dea carne fără oase. - Limba (Wolft,189; sin. Buzele şi limba - 
Col. mss 2), Râma - (Matfolk 1/1,534), Brânza - (Păsc.,74, sin. Caşul - 
I.Cr..,1912,143); Cusătura (P.IL A,12), sau motivul: M-a trimis Doamna 
de sus la cea de jos/ să-i țes pânză fără rost. - Gheaţa (1sp.,36); Apa 
(Gaz.Trans.,1891, nr.233,6); Zăpada (Nanu,130); Geamul (Cal.profet., 
1864,150); sin. Ochiul de fereastră (Amic.pop.,1871,92); Hârtia 
(Păsc.,85), aceste reprezentăni fiind atribuite pe rând, cum se poate 
observa, într- un mod mai mult sau mai puţin adecvat, unor obiecte 
diverse, fără a se depăşi însă sfera noțională de ansamblu a acestui tip 
structural, care se dovedeşte deosebit de rezistentă. Datorită înrudirii cu 
această sferă semantică, în cadrul acestui tip sînt integrate și două 
reprezentări metaforice din structurile [A/M], şi [M] anume ghicitoarea 
oului: M-a trimis doamna de sus/ La doamna de jos/ Să-i dea vin şi 
rachiu/ Tot într-un buriu. - Oul (Cal.profet., 1864,151) şi ceara: M-a 
trimis Doamna de sus la cea de jos/ ca să-i spăl iea în apă caldă/ şi s-o 
usuc în apă rece - Ceara (1sp.,35), sau, având caracter de unicat (alte 

variante nefiind atestate), ghicitoarea țipirigului: M-a trimis Doanma de 
sus/la a de jos/să-i dea lemn fără nod - Țeperigul (Tazl..203). 

În altă ordine a procesului de variaţie semnalăm şi substitutele 
Domnul de sus şi Domnul de jos în var.: M-a trimis Domnul de sus/ La 
cel de jos/să-i aduc carne Jăr' de os. Brânza (Mat.folk. 1/1,537;) Ploaia - 
(I.Cr., 1911,319), care pot fi raportate la unele reprezentări mitologice de 
acest gen (de pilda Domnul de rouă), ori experimentarea altor formule 
verbale, ex. Vine doamna cea de sus/ La cea de jos/ Să-i dea carne fără 
os. - Buzele și limba (Col.mss.,2) sau: Strigă doamna de sus/la cea de jos/ 
să-i dea pesce fără oase - Ridichea (Bib.,438) precum şi introducerea 
unor secvențe de natură comică, ex.: A trimis doamna de sus/ la a de jos/ 
să-i dea peşte fără oasă / că e burdioasă - Lipitoarea (G.Dem.,231). 

Metafora de cea mai largă utilizare în cadrul acestui motiv este 
cusătură fără neam de tivitură (cu var). în afară de Gheaţă şi Zăpadă (cf. 
ex. cit. la începutul capitolului), ea mai desemnează: Hârtia (Cal.profet, 
1864,150) cu derivatele Scrisoarea (Gor.,341) sau Cartea (Gor.,46) apoi: 
Păunul (Sima,5), Păingenul cu rețelele lui (Sied,1877,51), Ochii (Folk. 
Mold. 11,402), Cununa (T.Pap.,148) Soarele și luna (1.Cr.,1910,336), 
Harbuzul-lubeniţa (Şez., 1902,103), Chiștele (Gor. ,73). 

Deşi pentru gheață motivul este relativ puţin atestat in structura 
de bază: “M-a trimis/.,.” (cf.ex.cit.), întâlnim în schimb - ca de altfel şi în 
cazul metaforei sinonime pânză fără rost - numeroase variante care îl 
conţin ori se raportează într-un fel sau altul la el, ceea ce atestă un proces 
de intensă prelucrare a motivului în limitele acestui termen de referință, 
confirmându-i vechimea şi, implicit, poate chiar calitatea de a fi una din 
expresiile originare ale acestui tip. Ex.: M-a trimis doamna de sus la a de 
jos,/ să-i dai un procov neurzit, neţesut, necroit. - Gheaţa (Păsc.,84), ori: 
.. să-i croieşti cămaşă fără foarfeci. - dem (Ibid) sau [(P,/M]: Începui o 
cusătură, Fără pic de tivitură. - Idem (lbid.): Ceaţa - (Neam. Rom. p. 
Pop., 1915,352) ca şi variantele structurale de tip [C/M]; “7ot în jos la 
vadu gros/ Coase lelea cusătură/Fără leac de tivitură - ldem (lb:d). 

Motwvul cunoaşte, de asemenea, variații şi în alte atribuiri, ex.: 
M-a trimis (...)/ Să-mi croiască rochie/ Fără cusătură/ Fără tivitură. - 
Geamul (Păsc.,74), sau: (...)/ Să-i dea tocătură/ Fără neam de 
împunsătură. - Cartea (Păsc.,76), sau, în structura [M]: Ce este:/ 
începătură/ fără neam de strămătură. - Hârtia (Şez.,1913,23) ş.a. 

O inovaţie importantă prin dezvoltările de ordin semantic și 
stilistic (cf. mai jos) o constituie metafora derivată gheme de mătase, 
pentru care cităm deocamdată două exemple în care aceasta mai păstrează 

legătura cu reprezentarea metaforică de origine: M-a mânat doamna de 
Sus (...)/ Să-mi dea două gheme de mătase/ Să Ie țeasă ţesătura/ Să le 
facă făcătura. - Soarele şi luna (L.Cr.,1910,336) şi în structura [M]: Două 
gheme de mătase/ îngurzite-ngurzitoare/ Fără pic de tivitoare. - Ochii 
(Folk.Bih.,254). 

Semnificativ pentru poziția de o pondere specială a acestui motiv 
în cadrul structurilor analizate este dezvoltarea, în procesul de variaţie, a 
unei serii de substitute sinonimice chiar pentru termenii metaforici 
consacraţi în formula introductivă - doamna de sus şi doamna de jos, ex.: 
S-a dus Chică Vodă/ La Vodean/ să înceapă un izvor lat/ cu mare 
cusătură/ fără leac de tivitură. - Neaua (zăpada) (Gor.,238), cel mai 
frecvent fiind cuplul Vodă-Vodeasă, ex. A trimis Vodă la Vodeasă/ să-i 
înceapă o cusătură/ Fără leac de tivitură. - Cartea (Gor.,46);, A venit 
Vodă şi Vodeasa/ Să înceapă un brâu de mătasă/ Ș-au început o- 
ncepătură/Fără fir de tivitură. - Gheaţa (Frâng.,1932, 658), în fine: M-a 
trimis Vodă la Vodulească/ Cu două gheme de mătasă/ Să încep o 
pânzătură/ Fără leac de _ tivitură. - Paingenul cu rețelele lui 
(Sied.,1877,51). 

Cuplul Vodă-Vodeasa, prin semnificația lui socială de ierarhic 
supremă, considerată ca atare (pentru Vodă) şi în alte cimilituri, 
păstrează, aşadar, atributele “mitice” ale doamnei de sus şi doamnei de 
jos. în plus, credem că aceste nume, care aparent funcționează în locul 
celorlalte personaje numai printr-o analogie ierarhică, se justifică şi prin 
etimologia lor internă: termenul Vodă, şi mai ales dezvoltările lui libere: 
Vodean, Vodeasa, Vodă, Vădeasa, trebuie să fie puse în legătură 
etimologică cu sl. voda “apă”, după cum şi Chică-Vodă reprezintă, mai 
curând decât un nume eronat! sau fantezist, o creaţie de tip analogic, cu 
rang de metaforă onomastică, pe baza termenilor comuni din sfera 
semantică a verbului a chica „a pica” (chiciură, chicătură, chicuş etc.) 
ceea ce argumentează încă o dată ipostaza lor originară, de reprezentare a 
unor fenomene naturale. 


! Este demn de interes să semnalăm sinteza lui B. P. Hasdeu asupra scrierilor antice care 
indică la traci cultul prioritar al unei zeități feminine polivalente, întruchipând forțe 
elementare multiple, „zeița-natură”, carte cuprindea în ea semnificațiile pământului, apei, 
lunei şi chiar soarelui” (Lucrare manuscrisă) publicată parţial de revista „Manuscriptum” 
VIII (1977), nr. 4 (29), p. 71-84 subtitlul Investigații asupra mitologiei dacilor, cult 
confinmat de documente arheologice şi studii ulterioare, între care îndeosebi Marija 
Gimbutas, Civilizație și cultură, Bucureşti, Ed. Meridiane, 1989, p. 76 şi urm. 

Sensul etimologic fiind pierdut, termenii aceştia au intrat în 
combinaţie ori au fost substituiți, în cadrul seriei sinonimice dezvoltate, 
cu alții care păstrează numai semnificaţia socială, ținând de poziția 
ierarhică în contextul “probei”, ex.: crai-crăiasă - cf. Soarele şi luna 
(Alexici,215). Eliminând cuplul metaforic , uneori şi prin introducerea 
termenului (P,) (cf.ex. de mai jos) un număr de variante au conservat 
numai termenul lui feminin - crăiasă, voivodeasă, împărăteasă, ori 
variante ierarhice locale precum preuteasă, doamna noastră, ca o 
resuscitare a sensului său originar, de omologie a celor doi termeni 
(doamna de sus şi doamna de jos), dar şi din raţiuni stilistice (corelarea 
din rimă cu gheme de mătase) ex.: M-a trimis vădeasă/ La împărăteasă/ 
Să-i înceapă o țfesătură/ Fără neam de tivitură. - Paianjenul şi pânza sa 
(Tazl.,171); M-o mânat o crăiasă/C-un ghem de mătasă,/Să-i arăt o 
cusătură,/ Fără leac de tivitură. - Păunul (Com.s.,1933,149); Mi-o trimes 
doamna noastră/ două gheme de mătasă/ să încep o-ncepătură,/ fără leac 
de tivitură - Idem (lbid). 

Formula se degradează apoi, numele trecând în sfera metaforelor 
propriu-zise, împrumutate din ambianța cotidiană: /elea (cf.Gheaţa - 
Păsc.,84), croitoreasă (cf.Ochii - Folk Mold.,1 1.402), unele expresive 
fonetic, ex.: budulească (cf. Harbuzul - $ez.,1902,103), vorboteasă 
(cf. Chiştele - Gor.,73), chiar onomatopeice, ex.: forfotească (cf.Păunul - 
Com.s., 1923, 149) o delimitare a acestora fiind greu de făcut. 

De remarcat că aceste inovaţii metaforice sînt însoțite şi de 
modificări structurale propriu-zise, prin cimilirea unor obiecte mai 
diverse (cf. ex. cit. mai sus), dar mai ales în sensul impunerii în cuprinsul 
reprezentării metaforice a relației de personalizare, termenul [P,] trecând 
în primul plan ca actant al probei, iniţiator şi chiar beneficiar al ei, prin 
inversarea rolurilor cu personajul ex-mitologic, astfel: Am trimis ia- 
mpărăteasă Două fire de mătasă/ Să-mi înceapă-ncepătură/ Fără leac de 
tivitură. - Cartea (Sied., 1877,51); Mă dusei la voivodeasă,/ Cu trei 
gheme de mătasă/ Să-mi îhceapă-o tivitură/ Fără leac de începătură - 
Păunul (Sima,5), Mă duceai la-mpărăteasă/ Să-mi înceapă cepătoare/ 
Fără leac de chizitoare - Cununa (TPap.,148). 

În afară de structurile verbale proprii acestui tip, termenul. [P,] se 
reliefează şi prin împrumutarea formulei de posesie din structunile [A/M]: 
în cadrul cărora întâlnim, de asemenea, câteva variante, ex.: Am două 
gheme de mătasă,/ le trimit la-mpărăteasă/ ca să-nceapă-ncepătură/ fără 
leac de tivitură - Cartea (Sb.„321);cf. şi var. tip IM]: Fota - 
(1.Cr.,1910,337); Am două gheme de mătasă/ Și le duc la croitoreasă/ Să 

le tivească fără nici o cusătură - Ochii (Folk.Mold.,1 1,402), cea mai 
frumoasă ca sferă asociativă şi ipostaziere a propunătorului fiind varianta: 
Am două d'emc de mătasă,/ L'e zvârlu peste casă/ La crai şi crăiasă. - 
Soarele şi Luna (Alexici,215). 

O altă modalitate de evoluţie (într-un anume sens, privind 
remanența mitologică, se poate spune: de “involuţie”) în cadrul motivului 
“probei” analizat până acum, constă în tendința de generalizare a 
secvenței introductive conţinând dubla metaforă a doamnei, care a ajuns 
să fie utilizată pentru reprezentări metaforice diverse, unele consacrate în 
alte tipuri structurale, ex... M-a trimes doamna de sus/ La cea de jos/ S-o 
apăr de găini/ Că de câini nu i-e frică. - Râma (Şez.,1913,29); M-a 
trimis Doamna de sus/ La cea de jos/ Să-i dai cerceii de pe fundul mării. 
- Racii (P.IL.A,27) în care intervin, cum se poate observa, modificări 
semantice sesizabile ale formulei introductive (cf. ex. cit. Râma, în care 
doamna de jos este asimilată termenului metaforic nuclear, desemnând 
obiectul), ori unele inadvertenţe logice: în ex. cit. Racii, termenul [P2] 
substituie aceeaşi doamnă de jos, marcând preluarea, oarecum mecanică, 
a acestei formule. 

Există, pe de altă parte, câteva ghicitori care calchiază formula 
introductivă, utilizând alți termeni metaforici şi dezvoltând alte aplicaţii, 
din sensul inițial al motivului păstrându-se numai ideea fundamentală, a 
“probei” şi rolul de executant al termenului [P.]: M-a vrimes mama în 
târg/ Să iau într-un poloboc/ Și vin alb/ Şi vin roş. - Oul (Rev.pop., Paris 
1884, nr. 3,48), sau: M-a mânat “ai noştri” la boltă/ să cumpăr ceva de 
doi crețari/ şi nu închepe în casă. - Lumânarea (Dopp,22). 

În sfârşit, în limitele structurii de bază înseşi, motivul este atribuit 
unor obiecte care permit dezvoltarea unor sensuri comic-obscene, 
certificând, astfel, prin ancorarea expresă în această sferă a ludicului, 
vulgarizarea metaforei celor două doamne de o extracţie atât de elevată, 
parodia fiind, cum se ştie, soarta oricărui mit, experiment pe care specia 
ghicitorii, prin natura ei, funciar ludică, de-sacrală, nu şi-l putea refuza: 
M-a trimes doamna de sus/ La doamna de jos/ Să-i spun să vie,/ Să facem 
ce-am făcut aseară: - Pleoapele (Gh.I.N.,53): M-a trimes doamna de sus/ 
la a de jos/ să-i dau poama c. - Dopul (Șez., 1913,21). 

Revenind acum, după analiza principalelor motive “mitologice” - 
motivul cheilor şi al probei, la poziţia metaforei generice doamna în sfera 
de ansamblu a ghicitorilor, o indirectă raportare la mit a acestei metafore 
este relevabilă din utilizarea ei pentru încifrarea și a unor fenomene ale 
naturii, altele decât cele aurorale, meteorologice, a căror reprezentare 

metaforică perpetuează prezența misterioasă - în sensul gratuității - a 
doamnei”. 

O astfel de reprezentare metaforică cu implicații mitice - pe care 
Lucian Blaga ar numi-o metaforă “revelatoare” - încifrează, de pildă, o 
serie de fenomene cosmice stihiale (/una, soarele, steaua) în ipostaza 
oglindirii lor în apă, a perceperii lor prin transparență, elementele 
descriptive putând avea, de asemenea, şi o valoare figurată, de 
reprezentare metaforică a bolții cereşti, ex.: Inelul Doamnei/ în fundul 
holboanei. - Soarele (Şez., 1902,123), cu variantele: Cerceluşul doamnei/ 
Șade-n fundul oalei. - Idem (Păsc.,99): Cercelul Doamnii-n fundul apii. - 
Steaua (P.II.A,30), Cercelușul Doamnei/Din fundul mării. - Roua 
(Păsc.,98) etc. 

Este interesant de urmărit, şi în cazul acestui motiv, disoluția 
semnificației lui “mitice” prin atribuirea sa altor obiecte, într-un joc 
complex şi imprevizibil al asociațiilor declanşate de elementele 
constitutive ale reprezentării metaforice. O serie de ghicitori perpetuează 
semnificația de bază, a oglindirii, ex.: Bumbeii doamnei/ în fundul apei. - 
Peştii (Sied.,1876,66) cu varianta: Bumbii doamnei/ în fundul oalei - 
Peştele (Rahm.,273), cele mai multe tratând în modul propriu, non- 
figurat, elementele descriptive: Inelul doamnei/în fundul oalei - Găluştele 
(Gor., 170); Cercelul Doamnei/ în fundul oalei - Fasolea (Şolt.,66). O 
valoare ambiguă, la limita dintre propriu şi figurativ capătă termenul 
doamnă în ghicitoarea: In fundul bulboanei/ Sânt cerceii doamnei. - Ochii 
(Folk.Mold.,1 1,402), pentru ca în ghicitoarea oglinzii să 1 se acorde, 
împreună cu termenul determinat ochii, un sens propriu, derutant însă în 
ansamblul utilizării acestui motiv: Ochii doamnei/ în fundul oalei. - 
Oglinda. (Bib.,433), var.: Spilca doamnei în fundul oalei. - Idem 
(Păsc.,91). În sfârşit, având ca obiect clopotul, (R-g1.,70). variantele 
ilustrează şi evoluția spre valori ale comicului: Inelul doamnii/ joacă-n 
fundul oalii - Clopotul (Şez.,1913,18), Cercelul cucoanei/ Urlă-n fundul 
oalei. - dem (Gor.,86). 

În ansamblul lor, asemenea structuri constituie un prilej de a 
observa că elaborarea variantelor de transfer are loc nu prin simplul 
împrumut al unui motiv pentru a încifra mai multe obiecte, ci implică, 
chiar în condițiile păstrării intacte a imaginii (comp. de piîdă, ex. cit. 
Soarele (Păsc.,99), Fasolea (Şolt.,66), Clopotul (R.g1.,70), modificarea 
unghiului de reprezentare, respectiv de percepere a aceluiaşi termen ca 


! Ebymologicum Magnum Romaniae, tom. II: Ana. 

metaforă, proces în care secvența descriptivă are, de asemenea, un rol 
important. 

Metafora doamnei mai apare, tot ca termen indirect (comparativ), 
în ghicitoarea vulpii: Merge Ana prin poiană/Și se caută ca şi-o doamnă - 
Vul pea (Sima, 6). 

Dacă acceptăm demonstraţia lui B.P.Hasdeu, termenul onomastic 
Ana, corelat cu imaginea poienii (în var.: Jana, Joana, Leana) din motivul 
citat ar constitui o relicvă mitologică din reprezentarea /unii (semnalăm 
că numele acesta reapare şi în seria sinonimică a termenilor metaforici 
din motivul care încifrează lumina, ex.: Ana groasa/ împle casa. - Lumina 
(Sied., 1877,64) sau var.: Ana grasa/.. - Ziua (Sb.,322): cf. şi Lampa 
(.Cr.,1909,184). 

În orice caz, în afară de tratarea aproape generală în stilul 
ghicitorilor a numelor proprii ca semnificante (cf. cap. Metafora 
onomastică) - tot B.P.Hasdeu spunea, undeva, că nimic nu este 
întâmplător în folclor - prezența, în ghicitoarea în discuţie, a termenului 
doamnă, cu întregul său evantai de conotații constituie un argument în 
plus pentru o posibilă remanenţă de mit în cadrul acestui motiv. 

Cert este că, dincolo de originea prezumtiv mitologică, ori 
simultan cu ea, ghicitoarea vulpii demonstrează, stilistic vorbind, 
observaţia acută, o fină percepere a liniei grațioase, elegante din ținuta 
acestei vieţuitoare, tratată în consecință cu multă curtenie, din care nu 
lipseşte însă umorul. În această categorie asociativă se înscrie şi 
rândunica: Ce-i la cap ca o doamnă, iar la coadă ca o furculiță. - 
Rândunica (Sb.,319); Doamnă nouă/ Cu coada-n două. - Rândunica 
(Pamf.,31) unde ultimul motiv citat, față de cele analizate până acum, 
preia - cum se poate observa - termenul doamnă ca metaforă nucleară, 
aceasta apropiindu-se astfel de funcția metaforelor generice, care sunt 
îndeobşte termeni denominativi “direcți” ai obiectului. 

O astfel de valoare devine efectivă în cimilitura /ămpii, unde 
doamna, ca termen propriu-zis generic, participă la seria sinonimică a 
variantelor reprezentării metaforice împreună cu baba, fără a ilustra, însă, 
şi resursele comice ale acestei din urmă metafore, ex.: Șade doamna pe 
corlată/ luminează casa toată Lampa (Şez., 1915,141) comp, cu: Baba 
grea-ngreunată/ şade de cui agățată/ şi lumină casa toată. - Idem (lbid.). 

O dată intrat în categoria metaforelor generice, termenul doamnă 
este prezent în seria substitutelor sinonimice ale altor metafore, de pildă 
în motivul care încifrează ridichea (legumele în general): Doamna în 
cămară,/ Cosiţele afară. - Ridichea (Sied.,1876,50) unde, în ciuda 

deferenţei cu care este tratată şi aici, nu este însă scutită de o notă comică, 
sporită, în afara textului propriu-zis, de perspectiva seriei sinonimice de 
ansamblu la care participă moș, popă - metafore comice prin excelență. 

În sfârşit, diminutivul cuconiță, termen aparent sinonim cu 
cucoană şi înrudit cu doamnă, pe care însă nu îl substituie niciodată, are 
statutul unei metafore propriu-zise, constituite prin reprezentarea 
vestimentație unei asemenea persoane: Am o coconiță/ cu douăsprezece 
rochiţe,/ când se-ncepe-a dezbrăca/ toţi încep a lăcrima. - Ceapa 
(Gor.,68); Am un cârd de cuconițe/ legate cu şuşănițe. - Carul cu strujăni 
(Şez.,1892,93). Ea evoluează către metafora quasi-generică, prin 
utilizarea şi în alte ghicitori unde nu este vizibil justificată prin relația cu 
obiectul, de pildă cățeaua: Este o coconiță:/ În piept poartă noduri/ Şi 
sare gardul/ Cu mâinile-n şolduri (Pamf.,19) şi, prin analogie, cu 
domnişor (din ghicitoarea câinelui), împrumuturile reciproce de termeni 
şi contaminările între paradigme fiind un fenomen tipic oralității. 

Încheind aici observaţiile noastre cu privire la câteva dintre 
metaforele generice pe care le-am considerat semnificative - metaforele 
animaliere bou şi vacă, metaforele antropomorfice om, moș, babă, fată, 
băiat, frați, surori, femeie etc. şi, în cadrul acestora, metafora mitologică 
doamnă (oricare alte metafore generice, între acestea îndeosebi metafora 
ornitologică, neanalizate din motive de spațiu, ar permite însă observaţii 
interesante) - trebuie spus că ele ajung să se constituie ca atare prin 
acțiunea, adeseori conjugată, a mai multor factori. în afară de tendința 
generală de formalizare, care acționează la toate nivelurile speciei 
ghicitorilor, şi sub semnul căreia trebuie pus, în principiu, procesul de 
configurare a metaforei generice, aceasta se explică apoi prin capacitatea 
de aplicație asociativă a unor asemenea metafore (ex.: bou, vacă, frați, 
surori etc.) la un număr mare de obiecte, ca şi prin expansiunea 
procesului de încifrare a unui obiect sau a altuia, considerate izolat, în 
virtutea unor cauze exterioare acestuia, ce rezidă în contextul etnografic 
(metafora animalieră), cultural în sens larg (metafora antropomorfică în 
genere, şi - de sine stătător - cea mitologică, familială, socială etc.) ori 
stilistic (metafora moș şi babă, popă, om, metafora onomastică) al 
speciei. 

Între factorii de generare a acestor metafore se înscriu, de 
asemenea, şi perpetuarea ca remanență, ori iniţierea unor reprezentări 
metaforice cu dedicație exclusivă pentru obiecte aparținând anumitor 
sfere semantice (metaforele doamnă, respectiv domnişor şi, hmitrof celor 
două categorii - frați, surori,) situație care ilustrează, adiacent, şi un 

proces de simbolizare, degradat însă prin extensia acestor metafore în 
relații structurale cu obiecte din sfere diverse. 

În sfârşit, nu trebuie exclusă din procesul de constituire a 
metaforelor generice nici inerția asociativă, de utilizare a unei metafore la 
îndemână prin frecvenţa ei, ceea ce-i sporeşte valoarea circulatorie, dar şi 
riscul de de-semantizare, fenomen cu o pondere deosebită în cadrul 
speciei ghicitorilor - uşor de memorat grație conciziei lor, dar 
caracteristic şi altor specii folclorice şi oralității în genere. 

Indiferent de determinarea lor, metaforele generice se 
organizează, în ansamblul speciei, într-un sistem relativ închis, 
impenetrabil la termeni alogeni, în sensul că seriile substitutelor 
metaforice în cadrul unui anumit motiv se constituie în interiorul spaţiului 
circumscris de aceste metafore generice, prin împrumuturi reciproce şi 
utilizarea lor ca termeni sinonimi din punct de vedere figurativ, uneori în 
paradigme extrem de bogate, ceea ce creează, la nivelul variantelor unui 
motiv considerat izolat, şi ignorând stricta lor circumscriere la nivelul 
speciei (factor care acționează, în acest caz, subteran), impresia artistică 
de libertate şi diversitate metaforică incontrolabilă. 


1.2. Metafora onomastică 


Acest tip de metaforă pare a se situa, la origine, cu un plus de 
expresivitate, în prelungirea metaforei generice, şi anume ca punct extrem 
al acesteia, prin faptul că, în principiu, numele propriu utilizat ca 
metaforă nu poate oferi, prin definiție, nici un indiciu cu privire la natura 
obiectului substituit, acest rol revenind aproape exclusiv secvenţei 
descriptive. Ex.: Petre Petrişor/Șade în curişor/Și dă cu săgețile/În toate 
părțile. — Stupul cu miere (R.gl., 76); Ieși,. Ilie/ din chilie,/că te-aşteaptă 
cinci la uşă/ - Mucii (Gor., 141) etc. Putem înregistra, astfel, în specia 
ludică a ghicitorii, un întreg repertoriu de nume proprii care, cumulate, 
ilustrează o vocație comică nebănuită în uzul cotidian, dar rezidentă în 
caracterul lor prin excelență arbitrar, şi posibila investitură semantică, pe 
care ghicitorile o exploatează din plin. 

Privitor la relația cu metaforele generice, se poate observa, în 
metaforele de tipul menționat, participând la seria sinonimică a unui 
motiv sau altul (numele propriu nefiind altceva decât o individualizare a 
unui termen comun, în cazul de faţă antropo-, sau zoonim), ex: Angheluş 
cu haine scurte/face judecată-n curte — Cocoșul (Şez., 1915, 102); sin. 
domnișor (Sied., 1878, 24); boieraş (Frâng., 1939, 1227); Timotei şi 

Doroflei/Stau în vatră mititei — Stâlpii vetrei (L.Cr., 1913, 328), doi 
unchiaşi (Gor., 358). 

Diminutivarea constituie, de asemenea, un procedeu al 
semnificării, dând termenilor onomastici posibilitatea de a sugera 
dimensiunea obiectului: ex.: Iliuţă trece-n cale/ şi-şi lasă maţele-n vale — 
Acul (Bulg., 22); Alecuţă mititel/ cu buricul după el — Idem (Bulg., 10); 
Todoruţ/ În picioruț — Curechiul (Sima,4). 

Amplificarea seriilor se face tot după modelul metaforelor 
generice (pentru exemplele citate: sin. moșuț — Sied., 1875, 72; respectiv 
moşneguț — Gor., 126), fiind încă o dovadă a legăturii lor derivative cu 
acestea. Un alt punct de interferență se stabilește între metaforele 
onomastice şi cele imitative, unele nume proprii apropiindu-se de puterea 
de sugestie a acestora din urmă. ex.: Sferendache mititel/ cu buricul după 
el — Acul (Bulg., 37); Mihail sfârciog/ şede la foc/ unge curelile/ suge 
musteţile. — Măța (Gaster, II, 369). 

Cel mai frecvent mod de integrare semantică şi stilistică a 
termenului onomastic este introducerea lui în rimă, unele nume părând a 
fi selectate tocmai pe acest criteriu: ex.: La Jlie/ Pălărie/ Și pe vară/ Şi pe 
iarnă — Ștreşina casei (Pamf., 33), Strigă Lina/ Din Sulina/ S-o păzească 
de găini,/ Că de câini nu i-e frică. — Albina (Pamt., 76). 

Unele nume se impun ca memorabile, devenind chiar formule 
itinerante, tocmai prin evidențierea lor în rimă, altfel poziția lor 
secundară, de element determinativ al metaforei nucleare, nu le-ar putea 
asigura o atât de intensă expresivitate. Este cazul, de pildă, al unor 
formule circumstanțiale, cum este aceea din cunoscuta ghicitoare a 
desagilor: Pe valea lui Ivănuş,/ o curcă cu două guşi — Desagii (Gor., 
130) care dezvoltă în variante un întreg repertoriu de nume proprii, 
alcătuind o serie sinonimică de o deosebită expresivitate de ansamblu: Pe 
valea lui Petruş/... (Mirea, 58), Ineluş (P.II A, 13; Com.s., 1923, 147), 
Cărăbuş (Ol. O. C-escu, 250), Văetuș (Băl., 66), Berbeluş (Leca M., 23), 
Găinuş (Satul, 1923, nr. 20, 11), Spiriduş (Ghil., 1914, 45), Turturuş 
(Col.mss., 6), Gherguş (Gh. I. N., 25), Văivăruș (Izv. ferm. 1968, 135), 
Trepăduș (Şez., 1915, 122), în alte variante mai apărând: câmpul lui 
Jălăruş (Ghul., 1914, 45), poiana lui Turiş (bid.), coasta lui Gălbenuș 
(Băl., 66), dealul lui Derdeluș (Jucan, 221), pârâul lui Bărhănuș (Ibid.), 
drumul lui Turturuş (Col.mss., 6), pe drumul lui Picioruş (Păsc., 95), în 
fine Pe valea lui Durduluri/ Un curcan cu două guri — Disagii (Col. mss., 
6) etc. 

La fel ar putea fi ilustrată şi seria onomastică a motivului: Pe 
valea lui Berbeleac,/se dă dracul peste cap. — Moara (Gor., 232) în var.: 
Berbeleag (Băl., 77), Baibarac (T. Pamf. 1925, 94), Maimarac (Bulg., 
28), Vaivarac (Tazl., 158), Haidarac (Col. mss. 1), Darahac (ibid); 
Scarlat (Braş., 270 — cf. Iepurele), sin. Baidărac (Şez., 1913, 23), 
Zbaidărac (P. II A, 17), Bărbărac (lbid.), Prepeleac (Col. mss., 6), 
Horondoc (Cal. Astra, 1933, 172), Ociocioc (Ibid.);, Ghidănac (|. Cr., 
1916, 152 — cf. Mămăliga), Derdeleac (Col. mss., 6, cf. Rășchitorul), 
Handralac (Pamf., 31 — cf. Scaiul) ş.a., sau metaforele, mai puțin 
frecvente, dar deosebit de expresive: În pădurea Chiriacului/ Este cuibul 
liliacului — Păduchele (M.Folk., 1/1,535), De la locul lui Istrate/ les 
coțofenile încărcate — Lingura şi castronul (e. gl., 88), În buzunarul 
Stoichei/ Stau cerceii Voichei — Fasolea în teacă (Ţ.n., 1887, 162). 

Poate cel mai interesant aspect al tendinței de motivare a 
metaforelor onomastice, care se manifestă în opoziție cu procesul de- 
semantizării şi chiar cu statutul teoretic al numelor proprii, echilibrând 
astfel dinamica interioară a acestei categorii, îl constituie existenţa unei 
semnificaţii subterane a termenului onomastic, sens identificabil pe 
criterii etimologice sau istoric-culturale. I.C. Chițimia semnala, de pildă, 
sub aparenta gratuitate a termenului onomastic din ghicitoarea gâtului: 
Drăgan la noi/ Drăgan la voi — Gătul (Păsc., 84) relația acestuia cu un 
cuvânt vechi dialectal gărdan, de origine slavă, ce desemnează același 
obiect, numele în discuţie reprezentând metateza — „criptograma” cum 
spune cercetătorul — a acestui termen, conchizând că prin aceasta se face 
dovada încă o dată că metoda filologică este uneori absolut indispensabilă 
în cercetările folclorice.! Tot astfel, mai semnalăm, în seria numeroaselor 
perechi onomastice ale motivului u/iul şi găina, varianta: Au venit Igol şi- 
au luat pe Pigol şi l-au dus în cea pustie să-l înveţe cojocărie. — Uliul şi 
puiul (Sb., 322) în care termenul /gol este la origine numele slav al 
răpitoarei conservat în această formă prin inerție, sensul fiind pierdut 
(uneori termenii /go/-Pigol se inversează, cf. var. Şez., 1913, 29) şi 
căpătând astfel o nouă expresivitate tocmai din reprezentarea sa ca 
metaforă gratuită şi, din punct de vedere stilistic, ca participantă lă o rimă 
dificilă. În acelaşi sens, termenul metaforic nuclear din ghicitoarea 
tuciului de mămăligă: Pe valea lui Baibarac/ Se dă Cernea peste cap — 
Tuciul (Păsc., 101) reprezintă redarea onomastică a sl. ciornii „negru”, 


IC. Chiţimia, Folclorul românesc în perspectivă comparată, Bucureşti, Ed. Minerva, 
1971, p. 277. 

obiectul fiind de altfel incifrat consecvent prin asociația de culoare ţi în 
cadrul altor motive: Am o vacă neagră, /în toate zilele fată,/Și băieții stau 
împrejur grămadă — Ceaunul (Gor., 71), Am o haită neagră/toți munţii 
aleargă. — Idem (lbid.), Neagra baligă,/alba iese — Ceaunul şi mămăliza 
(|, Cr., 1913, 235), Cioara besă,/Goga iesă — Ceaunul (Gor., 72) etc. 
Menţionăm, în sfera de motive a aceluiaşi obiect, şi ghicitoarea: 
— Solomoano, und! te duci?/ — Arso-n fund, la ce mă-ntrebi?.. 
— Mămăliga când o torni din căldare (|. Cr., 1913, 326), în care 
Solomoano trebuie raportată etimologic, de data aceasta pe teren exclusiv 
românesc, la v. a solomoni „a vrăji, a fermeca” (DEX) care implică ideea 
de a bol/borosi cuvinte, de a mesteca fiertura de buruieni de leac, acțiuni 
uşor de asociat cu operaţia de preparare a mămăligii. 

Fără a exclude, în cazul termenilor onomastici de mai sus, 
ipoteza unor remanenţe de bilingvism sau de contact lingvistic! regional, 
ei făcând dovada unor forme de rraducere mentală, de conservare 
semantică, înclinăm mai curând să le considerăm, având în vedere că 
fenomenul este ilustrat şi prin derivarea internă (cf. ex. cit. Solomoano), 
drept un procedeu de încifrare de tip argotic — specific, de altfel, 
ghicitorilor — de aceeaşi factură cu utilizarea voită a unor termeni de 
origine străină pentru a desemna obiectul, ce pot apărea, prin ignorarea 
sensului, drept metafore gratuite ale acestuia. Aşa se întâmplă de pildă în 
următoarea ghicitoare a iepurelui, unde încifrarea mizează pe echivalente 
ţigăneşti, respectiv turceşti, pentru iepure şi urechi: Șușoi/ Mândroi/ 
Șede-ntre doi bașcalii. — lepurele (Şez., 1902, 103); la fel în ghicitoarea: 
Am un făt faur, cu patru cucioaie, cu coada acană, cu urechile ţicmandru 
şi cu botul fiu-fiu-fiu. — Iepurele (P. Il A, 17), comp. varianta: „Între doi 
mangaloi, un şoşoi bleşaura, c'urechile ţumandro şi cu botul fiu-fiu-fiu; 
dacă nu şarapană țupardo fleaşca-l făcea, care însemnează: „între doi 
bolovani, un iepure pitit cu urechile bârzoi, dacă aş fi avut puşca l-aș fi 
împuşcat”. 

Revenind la metaforele onomastice de extracție slavă, numele 
propriu Dobra, având în vedere sensul său originar de „bună” (s/.dobriîi), 
este prezent, nu întâmplător, în variante ale motivului care încifrează 


! Vorbind de „infiltraţiile slave” în folclorul nostru, Ov. Densusianu apreciază că prin 
căsătoria „latinilor”cu femei slave, în epoca primului contact slavo-român „trebuie să 
recunoaștem o infiltrație mai intesă a elementelor folclorice decât a celor lingvistice, 
pentru ca cele din unmnă să aibă apoi precădere când schimburile folclorice au stagnat” - 
cf. „aspecte ale poesiei populare romanice” (Curs litografiat), București, 1925, p. 36-37. 

2 C. Nicolăescu-Plopșor, Folklor țigănesc, în „Suflet oltenesc” 1 (1927), nr. 1, p. 24. 

lumina, în sens larg (cf. şi ziua, lampa, lumânarea, candela) ex.: Dobra 
grasa,/Umple casa — Lumânarea (Isp., 38). Cu această semnificație 
remanentă încifrează şi braga: Dobra subțirica/Umple putinica — Braga 
(Isp., 24), legumele: Dobra în groapă,/Pletele pe groapă — Usturoiul 
(Gor., 38) şi, nu lipsită de umor, mămăliga: Dobra grasă,/Făr! de oasă. — 
Mămăliga (Şez., 1902, 118). În ghicitoarea despre râmă, se înscrie într-o 
serie onomastică de o deosebită expresivitate comică: Strigă Dobra, din 
Moldova, că de câini nu-i este frică; însă de găini i-e frică — Râma. (Isp., 
41), sin. Neaga (Pamf., 31), Ghiţă/ din costiță (G.Dem., 242), Marița 
(P.II A, 28), Zamfira (Z. Rom. 1938, nr. 7-8, 13), Lică (Pamf,, 31), chiar 
Ana (Bih., 194), apoi genericele baba (R. gl., 95) şi o fază (Gor., 316), în 
fine toanta (Mat. Folk., 1/2, 1217) griva (Folk. Mold,, I, 192), liba (Gor., 
315), râga (F.-fr., 1926, nr. 1,14) etc. 

Este de la sine înțeles că în toate aceste cazuri avem de a face cu 
un element ce funcționează în virtutea unui model semnificativ, dar care 
astăzi nu mai spune nimic conştiinţei artistice a colportorilor, fiind preluat 
prin inerție. 

De astfel, revenind la motivul care încifrează /umina, aceasta 
cunoaşte o evoluţie netă în favoarea metaforizării glumeţe, vizibilă în 
seria substitutelor sinonimice, care, considerate global, creează o 
aglomerație cu indubitabile resurse comice: Sranca grasa (Sied., 1878, 
40), Safta groasa (Pamf., 25), Lina grasa (Sc., 1926, nr. 1-2, 16) etc., şi 
fireşte, metafora generică baba grasa (|. Cr. 1910, 210), apoi 
metonimiile: grasa (Dopp, 22), burduhoasa (Şez., 1902, 102) buhoasa 
(C.T.-T., 47), arsă-grasa (Şez., 1929, 92) scurta-groasa (Tin., 1940, nr. 
203, 87) etc. 

Metaforele onomastice, așadar contrar situării lor exclusive, 
considerate în sincronie, drept procedeu care încearcă o reorientare 
artistică a de-semantizării metaforelor generice, probează un proces de 
preluare inițial metaforică a termenilor onomastici, purtând adică marca 
gândirii asociative sau a motivaţiei lingvistice, degradate apoi, prin 
extensie şi circulaţie, în virtutea tendinței de formalizare ce acţionează, 
cum se poate vedea, şi în cadrul acestei clase metaforice. Credem că 
analiza atentă a numerelor proprii în sfera ghicitorilor ar putea duce la 
identificarea si a altor elemente semnificative care să pună metafora 
onomastică sub imperiul unei sugestii de conţinut, sporind astfel, prin 
aprofundare filologică, pură şi gratuita ei expresivitate. 

1.3. Metafora fonetic-expresivă 


În această categorie, desemnată oarecum aproximativ prin 
termenul „expresivă”, de multiplă întrebuințare (căruia, ținem să 
precizăm de la început, îi acordăm sensul de expresivitate în sine a unui 
cuvânt considerat izolat, care „se comunică pe sine însuşi” prin calitatea 
intrinsecă de sugestie sonoră şi asociativă, termenul fiind parțial 
echivalent cu „imitativ”, „onomatopeic”, „sugestiv” în sens larg) 
includem creaţiile lingvistice speciale, foarte rare sau inexistente în limba 
comună, având în structura ghicitorilor poziţia şi funcția de substitut 
metaforic al obiectului: ex.: Răsbuc pe cărare/Cu doba-n spinare — 
Culbecul (Rev. Pop. Paris, 1884 nr. 3, 45) Foltea-n sus, foltea-n 
jos,/Foltea vine bordios. — Fusul (Gor., 168); Hududup, coadă de lup! — 
Fumul (Folk. Bih., 254); Titirigior/ într-un picior — Curechiul (Gor., 
125). 

În privința capacităţii şi libertăţii de creaţie lexicală, ghicitorile, 
dețin un loc privilegiat între celelalte specii folclorice, alături de ele 
situându-se, prin calitatea lor similară de invenție verbală, doar 
descântecele şi folclorul infantil. Ov. Densusianu observa, în acest sens, 
că rostirea descântecelor „lasă loc la multe improvizații, dau prilej 
imaginației să-și urmeze zborul liber, să asocieze mereu cuvinte sau să le 
inventeze chiar”, şi mai departe: „descântecele am putea spune că se 
aseamănă în această privință cu copiii la jocurile lor — ştim cum şi ei 
improvizează mereu, denaturează vocabularul sau îi adaugă ce le trece 
prin minte, după fantasii verbale” — trăsături ce pot fi atribuite în aceeași 
măsură şi ghicitorilor, desigur potrivit cu rigorile formale distincte ale 
fiecărei specii. 

Metaforele expresive stabilesc o relație semantică sui generis cu 
obiectul pe care îi. încifrează, bazată pe sugestie — valorizare prin 
excelență subiectivă, care solicită, corespunzător, din partea 
dezlegătorului, şi într-o măsură aproape exclusivă, sesizarea spontană a 
obiectului în locul reflecției analitice. 

În aceste împrejurări, creația metaforică are puncte de plecare 
foarte diverse, ea inspirându-se din toate structurile lexicale ale limbii 
care îndeplinesc condiția expresivității, atunci când asemenea elaborării 


!Ov. Densusianu, Limba descântecelor, în “Grai şi suflet”, Bucureşti, vol. IV, fasc. 2, 
1930, p. 351 şi urm. 

nu sunt — folosind termenii lui Ov. Densusianu — pure „fantasii verbale”. 
Sunt frecvente, în primul rând, metaforele onomatopeice propriu-zis 
imitative, care în mod obişnuit au luat naştere prin nominalizarea 
interjecţiei verbale ce reproduce sunetul caracteristic produs de obiectul 
în acţiune: Gâlgăuț în părăuţ! —Ulciorul (Gaz. Pop., 1887, nr. 5, 17-18); 
În pădure mă născui/În pădure crescui/Acas' dacă m-aduse,/Lipa-lipa 
mă puse — Ciurelul (Păsc., 77). 

De origine interjecţională este metafora hurduz-burduz din 
cunoscutul motiv: Hurduz-burduz din Țărigrad adus, sub laiță pus. — 
Bostanul (Sb., 321) şi, printr-o imprevizibilă asociaţie: Hurdubela 
priponită — Harbuzul (PIL.A,17), hăltâc-băâltăc/de barbă-l duc — 
Fedeleșul (Ţ.n., 1887, 161). Cele două categorii lexicale apar uneori 
paralel în cadrul aceleiaşi structuri: Bâz în sus şi băz în jos,/ bâzul roade 
din rogos? — Albina (Tazl., 17), transferul efectuându-se adesea şi aici 
fără nici o modificare: Hoha-n sus şi hoha-n jos,/ coada hohei cât hoha — 
Fntâna (Gor., 143), sau, în aceeaşi structură: Hura încoace/ Hura încolo/ 
Hura vine după mine.- Uşa (Folk. Bas., 156) — metaforă de mare 
frecvenţă, marcând o fină diferenţiere sonoră şi asociativă. Următoarea 
metaforă s-a format prin cumularea interjecţiei onomatopeice cu 
interjecţia de apelare, simultan cu derivarea analogică după o altă 
metaforă imitativă a obiectului (gâsca) — itiană: Guşiu, guşiu, 
guguiană,/strigă noaptea prin poiană. — Gâsca (Bulg., 24). 

În alte structuri, metafora se situează la limita dintre 
onomatopeea verbală şi derivarea nominală, marcând trecerea spre 
aceasta din urmă ca tendință stilistică generală, astfel că procedeul 
mizează şi pe o anumită ambiguitate morfologică: comp. ex. Tac-tac/Prin 
copac,/Îşi-işi/Prin păiş. — Coasa (L.C., 53), în care interjecţia este pur 
verbală, varianta de transformare nominală (desinenţă şi articol de gen 
feminin): Ce e tacea-tacea prin copacea/luşe-iuşe prin păiuşe? — ldem 
(Mat.folk., 1/2, 1219) sau : Smropa, stropa pe cărare/Slatauzul după 
dânsul — Iapa şi mânzul (|. Cr., 1912, 63), comp. cu: Zertelepe pe 
cărare,/Henghir-benghir de-a spinare,/Tata ursu după dânsu. — Calul, 
călărețul, mânzul (Doina, |, 1928, nr. 2-3, 48), în timp ce la alte metafore 
legătura cu interjecția verbală este indirectă, aceasta din urmă fiind 
subînțeleasă ori inexistentă: ex. Huhurează brează,/departe nechează — 
Puşca (Gor., 312), comp. cu interjecţia din: Toată ziua huhuri la deal 
huhuri la vale,/iară seara huhuri hohoară. — Uşa (Gor., 432), comp.şi 

hoha, hura din ex.: cit. (Fântâna, resp. Uşa). La fel, credem că metafora! 
din ghicitoarea fumului: Hod în pod. — Fumul (Sied., 1876, 58; cf. şi 
hududup din ex. cit. - Idem), pe care o considerăm de tip expresiv 
interjecțional, trebuie pusă în legătură cu verbul a hodorogi (inter). 
hodorog!), ca metaforă sugestivă realizată prin opoziţie cu acțiunea 
obiectului, cf. motivul: Cine merge prin pod, /Și nu hodorogeşte? — Fumul 
(|. Cr., 1910, 337). De altfel, acest spaţiu este îndeobşte asociat cu 
impresia sonoră, ex.: Hurdu-burdu/În podul lui Surdu — Şoarecii (|. C., 
32) sau, indirect, în ghicitoarea: Cine joacă noaptea în pod/Și omul nu se 
teme deloc? — Vântul (|. Cr. 1913, 329), pe de altă parte aceeaşi 
reprezentare sonoră generând noi creaţii onomatopeice, de ex.: Hodoliţă 
pe poliţă şi măța pe cameniţă — Şoarecele şi mâţa (Sied., 1878, 47), unele 
tinzând chiar spre metafora onomastică, precum în cuplul comic 
Hodoriţă-Hodoroi din varianta: Hodoriţă pe poliță,/ Hodoroi cu măturoi/ 
O goneşte dinapoi. — Idem (Gaz. Trans., 1891, nr. 173, 6). Interjecția 
care, direct sau nu, stă la baza acestor formaţiuni de sugestie sonoră este 
ea însăşi prezentă, împreună cu ale creaţii imitative, într-o ghicitoare de 
mare expresivitate şi măiestrie formală (fiind realizată exclusiv din 
interjecții): Hâța, bâța, boca, boca, hodorog. — Stativele (Gor., 354). 

Caracterul liber şi quasi-subiectiv, de impresie sonoră, al creației 
interjecționale permite elaborarea unor variante metaforice extrem de 
diverse: cuvintele se schimbă imprevizibil, experimentându-se toate 
posibilităţile lor acustice, ori se asociază în primul rând pe criteriul 
corespondenței sonore, indiferent de conținutul lor noțional. 

Urmărind, de pildă, variațiile metaforei huhurează brează din 
ghicitoarea puștii (cf. ex. cit.), mai găsim, în afară de forma creată prin 
paronomază: huhurează-rează (Şez., 1923, 62) care constituie, se pare, 
punctul de plecare în acest lanţ de transformări expresive, următoarele 
variante: huhurează buhurează (Păsc., 97) chiar huhurează burează 
(Ibid.) sau huhurez barză (T. Pamfile, 1927, nr. 1-4, 18); prin asociaţie cu 
tipătul cucuvelei noaptea, a rezultat forma fifirează brează (comp. 


' Emil Petrovici, într-o versiune bihoreană a motivului: Hodu-n podu - Fumu (AAF, 
1939, 153) glosează termenul hod în legătură cu hudă „gaură de peşte” - ipoteză 
etimologică justificată de posibila asociaţie indirectă cu gaura podului, coşul casei, dar 
mai complicată decât originea interjecțională pe care se înscrie, de astfel, în sistemu 
metaforismul de acest tip (cf. şi celelalte ex. cit.). Este un argument - în replică la „metoda 
filologică” exclusiv invocată chiar de folclorişti - că aceasta trebuie completată, mai ales 
pe terenul creaţiei folclorice, cu „metoda” etnografică și cu studiul global al variantelor ca 
„text plural”. 

titiană — Cucuveaua, cf. Cal. basm, 1874, 78) metafora ciuhurează 
brează (Fr. v., 83) clanficând, la rândul său, asociația sonoră subzistentă 
în celelalte forme, care a generat apoi, prin asociație liberă, variantele cu 
sens inteligibil: ciucurează brează (Şez., 1916, 169) şi căcărează brează 
(P. II A, 26). De remarcat în astfel de exemple că metaforele expresive, 
ca şi cele onomastice, ilustrează o tendință de reificare semantică, de 
motivare prin etimologie populară, caracteristică ghicitorilor şi limbii 
vorbite în general. 

În cazul de față tendinţa este susținută şi prin influenţa 
paradigmei metaforice a motivului, unde asemenea creaţii întâlnesc în 
seria sinonimică metafore cu înțeles noţional, din categoria celor generice 
sau propriu-zise, de ex.: iapă brează (|. Cr., 1910, 337), mânză brează (|. 
Cr., 1911, 75). coțofană brează (L.p.p., 1886, 419), noatină neagră 
(Păsc., 97) ş.a. 

Fenomenul este întâlnit şi la alte categorii de metafore expresive, 
care cunosc, ca proces asociativ, o „raționalizare” treptată, având ca efect 
o scădere a expresivității pur fonetice, însă în favoarea altor valori 
asociative. Vom exemplifica, în acest sens, cu ghicitoarea secerii: 
Ghârniţă povârniță/ Cu dinţii ca de ceperiță — Secera (R. gl., 86), comp. 
mătuşică gârboviță (|. Cr., 1909, 295) cu var. adj. chercheriță (Păsc., 99), 
chirchiriță (Tin., 1940, 87); măturiţă chercheliță (|. Brad., 153). În fine 
mătuşică gârbovă (Sat., 1933, nr. 27, p. 15) şi genericul: băbuţă mititică 
(Şez., 1916, 171). 

Jocul sonorităților, devenit, în cazul metaforelor fono-expresive, 
factorul determinat al sugestiei de conținut solicită o preocupare stilistică 
specială, marcată în primul rând de utilizarea rimelor interne, prin cuvinte 
perechi, pentru care ghicitorile structurate în jurul acestui tip de metaforă 
manifestă o deosebită preferință. În afară de exemplele date până acum, 
care aproape toate ilustrează acest procedeu, mai cităm: Ciontei- 
bontei/Picioare de cotei. — Pirostiile (L.Cr., 1916, 12), Colăcel-bolăcel 
într-un vârf de muncel — ledera (Sb., 321), Licie, policie/Frunză 
varvalicie — Fasolea (Gor., 140); Hanţur,/bantur/ Trece pe uliți/Cu o mie 
de suliți — Ariciul (Gor.,17). 

Un aspect particular al acestui tip de repetiție îl constituie 
paronomaza, intens ilustrată, de asemenea, în ghicitori, care sunt 
concurate sub raportul frecvenţei acestui procedeu numai de incantații, 
ori de recitativele copilăreşti: ex. 7itirez, rez,/calcă pe retez. — Cântarul 
(Gor., 58), Titiană iană,/ strigă noaptea în poiană. — Cucuvaia (Gor., 
116), Păsăruie-ruie/ pă copaci se suie — Fasolea (Şez. 1902, 82), sau, în 

formula de anticipare: Eligă, meligă,/merge la biserică,/închină-se/miră- 
se/vine-acasă vaietă-se/ de cap trage-se. — Albina (Gor., 12); Rasca, 
parasca/ S-ar sui la cer/Dar n-are scară. — Scânteia (A. Blaga, 11); 
Patru fee rastafee,/ș-un fiu ş-un rastafiu. — Ţăţele vacii, găleata, vițelul şi 
şuştarul (Sima,22). 

Rimele interne sporesc impresia de bogăție a acestor forme de 
repetiție, iar ghicitorile cunosc acest tip de aglomerări şi în structuri 
elaborate propriu-zis în monorimă (asonanţă), de trei şi chiar patru 
versuri, ex.: Cu crăcaia/şi negraia/Faci mălaia. — Mămăliga făcută în 
ceaun pe chirostei (Leca, M. 47), Hurduz/ burduz/de la munte adus,/sub 
Iaiță pus,/cu mămăligă uns. — Ceaunul (Gor., 71). Există apoi forme mai 
complexe ale repetiţiei, de pildă versul onomatopeic: Vine, vine, viura/iȘi 
apucă piura/Și o duce pe veneţie,/Ș-o-nvaţă cojocărie. — Uliul apucând 
un pui (Leca M. 53), sau reluarea insistentă în textură a unor porțiuni 
sonore ce caracterizază şi numele obiectului, sugerându-l astfel în genul 
hypogramelor lui Saussure, ex.: Afe crețe/Puse-n bețe. — Ițele (g. Trans., 
1891, nr. 38, 6); Turtel burtel, cap de vițel? — Inelul (Braş., 1904) Scoică 
uscată,/în cui animată. — Scripca (Gor., 337), în fine experimentarea 
morfologică şi pozițională în structurile de derivare a metaforei din 
interjecţia verbală, unde este prezentă uneori întreaga familie a cuvântului 
metaforic de bază, ex.: Fulti/ în sus/ Fulti în jos,/ Vine fulti fulticos — 
Gâsca (Nanu, 123), sau Jocul de artificii sonore din ghicitoarea: Mă dusei 
în pădure/Să tai trei cuie/ Trei răstaie/ Și dădui/ De Tala mere/ Tala 
pere/ Tala fuchi/ Ca la ţuchi — Carul (Tazl., 93) — toate aceste procedee 
conferind ghicitorilor o ritmică pregnantă, devenită ea însăşi mijloc de 
încifrare şi sugestie a obiectului. 

Cuvintele se asociază, astfel, după ritmuri şi sonorități, născându- 
se unele din altele, chemându-se unele pe altele, într-un flux muzical şi 
confuz, indiferent la delhmitările gramaticale ori la adevărul de conţinut, 
atente numai la edificiul sonor de ansamblu, investit ca atare cu forță de 
sugestie. 

Mai exemplificăm cu variante ale motivului sură pură, provenit 
din sfera frământărilor de limbă în care expresivitatea fonică şi 
ambiguitatea delimitării unităților constituie axul organizator al structurii: 
Purcelușă sură pură, suie pură pe topură c-un maldăr de pur în gură. — 
Puii şi rândunica (P. IL. A, 26), Am o găinuşe pestricea, trece pura pe 
sub ea, suie pura pe cuptor na, puri, puri înapoi. — Suveica când ţese 
(Şez., 1920, 30), în fine: Găinușă peste guşă/Zarai gonța pe sub 

uşă,/Zarai gonța pe cuptor/ Zapurghii gonța-napoi — Opinca (Gor., 1909, 
294). 

În forme extreme, întregi ansambluri metaforice pot fi realizate 
exclusiv din astfel de sonorități, dovadă a unei desăvârşite tehnici de 
sugestie, dar şi a marilor resurse expresive ale limbii române înseși. 
Astfel: Tiugă tuturugă/ aliu cutcuvă tiugă. — Ploaia (Şez., 1902, 121); 
Țup ici//Tup colea,/Hi hara! — Purecele (Gor., 310), Șoilea, boilea, 
şoilea, boilea, șocarda, şocarda. — Țesutul (P.II. A, 32), sau în fine un 
motiv onomatopeic împrumutat de la numărătorile infantile: Cimel- 
cimel?/Unuma/Dunuma,/Zaia,/Paia,/Chicura,/Cucura/ Hurduc/ Burduc/ 
Sacalic/ Pic,/ Poc?. — Pușca (Col.Tr., 1871, nr.1,6). 

În sprijinul tendinței de motivare semantică semnalată mai sus, 
vine şi faptul că o categorie de metafore sugestive sunt creații realizate 
pornind de la cuvinte, sau cu elemente având sens noțional, existente în 
vocabularul limbii. Unele dintre acestea sunt ușor recognoscibile, ex.: 
Ciuturugă buturugă/ de coadă-o duc/de coadă o aduc. — Ciutura fântânii 
(Şez., 1913, 17); Hârlibuţă/ Cârbuliţă,/Cu gura de hărpăriță. — Spinul 
(Bulg., 25); Hetica/ petica,/ Sus ca bizuetica. — Leagănul (Sied., 1876, 
42), Ținţiriga-n fugă,/ toroipanu după ea. — Scânteia şi fumul (Gh. |. N., 
59). 

Alţi termeni metaforici se clarifică în perspectivă dialectală, de 
pildă cei din seria derivatelor eufonice ale motivului pasărea lainică!: Am 
o puică lainică, bălainică, chiscopainică, şi face niște puişori lainici, 
bălainici, chiscopainici, ca şi mă-sa lainică, bălainică, chiscopainică. — 
Rața şi rățuştele (P.II A, 27) — lainic însemnând „hoinar, neastâmpărat, 
nestatornic”, sens cu care a trecut și în încifrarea altor obiecte: Soarele şi 
luna (P.IL A, 30); Anul, lunile, săptămânile şi zilele (|. Cr. 1913, 23); 
Mâna (|. Cr., 1913, 137) ş.a. La fel, termenii expresivi din cuplul 
Titirişca-frişca/ Titirişcoi-frişcoi: Titirişca frişca încalecă pe titirişcoi- 
frişcoi/ dar titirişcoi-fleşcoi nu poate să-ncalece pe titirişca-frişca. — 
Cioara şi porcul (Şez. 1913, 18) în care frișca reprezintă transformarea 
numelui dialectal al coțofeni — frașcă (cf. var. Braş., 12, cu titlul 
Coțofana sau fraşca). 


IL. Creangă, Amintiri din copilărie, Opere I, București, 1970, p. 159. Menţionăm că de 
paserea larnică harnică, de presupusă remanență mitologică, se interesa N. Densuşianu în 
al său Cestionariu despre tradițiunile istorice şi anticitățile ţerilor locuite de români 
(Partea II, Iaşi, 1895, p. 26); Cf. în acest sens şi basmul Pasărea lainică din colecția D. 
Stăncescu. 

Unele metafore se raportează la formule plastice consacrate ale 
limbii, ex.: Tandele-mandele/ Alungă porcii la vale. — Pieptenele (|. Cr., 
1915, 149), împrumutat cuplului Tanda şi Manda din limbajul ironic 
expresiv, prezent în diverse variaţii sonore şi în alte ghicitori, ex.: 
Tăndăluş, măndăluş,/Şade-ntr-un picioruş. — Stuful (Folk. Mold. I, 189); 
S-a dus tandele/după mandele/Nui-i nici tandele/Nici mandele. — 
Căldarea şi cofa (|. Cr., 1913, 327); Tutulă pe Mândală, ce e? — 
Coțofana (P. Il A, 11); Ța-n sus, ța-n jos. Țandi Mandi hop. — Cântarul 
(P.IIA,9). 

De astfel, aşa cum s-a văzut şi în ghicitorile onomatopeice, ca şi 
la celelalte tipuri metaforice, există o comunicare permanentă între 
metafora expresivă, pe de o parte, şi cea onomastică ori nominală pe de 
altă parte, ele participând la aceeaşi serie sinonimică, sau alternând în 
cuprinsul aceleiaşi ghicitori. Un exemplu edificator îl oferă motivul 
pieptenului: Purcăraş de os/ Duce porcii-n jos. — Pieptenele (Isp., 30), 
unde creaţii expresive precum: fotolici de os (Gor., 285), ciurcică (Pamf., 
29), prepeluş (L.C., 62), unele cu sonorități subtil parodice de limbă 
străină: ex. haidos-paidos (P. IL A, 25), papaidos (Băl., 82), blanghios 
(Dopp. 13), amadros (P. II A, 25), maimaros (Tazl., 173), chiar pardos' 
(Păsc., 94; comp. par de os — Izv., 1923, nr. 1, p. 8) ş-a., apare în serie 
sinonimică împreună cu diverse metafore onomastice: ex. Petre felegos 
(Sb., 320), Ion flenduros (Gor., 287), Todos (Em. P., Aaf, 1939, 155), 
apoi metaforele nominale propriu-zise: bărnuță (G.Trans., 1891, nr. 56, 
6), os spărtos (|. Cr., 1911, 179), bot gros (Pamf., 29) ciobănaş (Şez. 
1913, 28), în fine genericele om pipiligos (Gaste, II, 369), moş toflăgos (|. 
C., 62), popă pletos (|. Cr. 1913, 137), urs (Gor., 286), porc (C.T. - T. 
II, 10) etc. 

Expresivitatea unor asemenea creaţii face inutilă prezența 
obişnuitelor determinări, cu mijloacele unor astfel de metafore 
elaborându-se structuri cumulative care încifrează grupuri de obiecte ori 
un obiect compozit, prin expunerea analitică a părților componente. 
Sensul rezultă din simpla enumerare a termenilor metaforici şi de punerea 
lor în relație (ordine, aşezare, număr), construcțiile de acest fel fiind unele 
dintre cele mai reprezentative realizări ale metaforismului în specia 
ghicitorilor. De pildă faimosul motiv pus în circulaţie de Ion Creangă: 
Lată peste lată, peste lată - îmbojorată, peste îmbojorată - crăcănată, 


! În absenţa raportării la paradigma de variante, N. Păsculescu îl glosează prin „leopard, 
viteaz” (cf. Glosar, la Literatură populară românească, Bucureşti, 1910, p. 366). 

peste crăcănată - măciulie, peste măciulie - limpezeală, peste limpezeală 
- gălbeneală şi peste gălbeneală - huduleţ. — Faţa casei (|. Creangă, 
Povestea lui Stan Pățitul, în Conv. ht., 1877, nr. 1, p. 24), sau: Cracaia, 
negraia/ Albuş, gălbenuş/ Moş Nicolae deasupra. — Chirostiile, ceaun, 
apă, făină, făcăleţ (Rev. Crit. ht., 1896, 155); două variante la ghicitoarea 
porcului: Doi titiriți/ Doi beliţi/ Patru schimbători/ Și-un apăsoi/ Şi-o 
ghişuşcă dinapoi. — Porcul (G.Lazăr, 1888, 104) şi var.: Patru-nfipte, 
două zgâite, un pitic, şi-un fitaific. — Idem (PI a, 26) cu adaptările de 
rigoare pentru iepure: Patru-nfipte,/ două ciulite/ şi-o făsâită. — Iepurele 
(G. Dem., 230). 

După același tipar este construită şi ghicitoarea omului, un fel de 
„portret-enigmă” construit din amalgamarea unor componente eterogene, 
ce parodiază, în spiritul ludic al genului, „modelele de formulă 
sapienţială, destinate să sublinieze identitatea ființei umane cu universul, 
afirmând ideea unei consubstanţialități pe care o recunoaştem și în 
portretul mioritic”!: ex. Am doi pari;/pe pari o putină;/Pe putină un 
bostan;/Și-n pădure umblă oile! — Omul (Şez., 1902, 119), sau: Am o 
clăiță cu fân/ Lângă clăiță/ Două poienițe/ Lângă poienițe/ Doi 
luceferei./ Lângă ei,/ Un cuib mucos. — Capul (Cinel, nr. 17). 

Termenii metaforici de această factură pot fi relaționaţi şi prin 
integrarea lor într-o pastă epică, precum în cunoscutul motiv care 
încifrează ghinda, porcul şi lupul, ex. var.: Chicuruşu/Chicură, 
Trepăduşu/Treapădă, Halea,/Malea 1 ține calea. — Ghinda (Pamf., 24), 
sau: Picuruşu picură/ Trecătuşu treacătă/ Mug şade în fund şi-ascultă 
(Col. mss., 6). Procedeul permite desfăşurarea liberă a imaginaţiei epice 
şi descriptive, ex.: Iese ţimțurugul/ din haliup cacancea/ şi întreabă pe 
clopoțel./ acasă e zgrepțoşel? — Mâta şi Șoarecele (Gor., 292), sau 
varianta epică: Vine flocoasa pe întunecoasa, ia bicu după cobie şi 
mănâncă pe roşia? — Pisica vine pe întuneric (Braş., 111). 

Asemenea structuri permit şi introducerea persoanei 
propunătorului acţiunii, ceea ce conferă, astfel, proporţii epice, practic 
deschise oricăror adaosuri: ex. M-am suit pe neagra/Și m-am dus la 
târg/Am deschis pe creața/Și am scos pe luciu/Și i-am dat pe roşa./ Am 
adus roşa acasă/ Și am pus-o în neagra,/ Şi am pus-o la foc/ Și 
sclipiciosul/ A ieşit din dosu negriciosului/ Și ne-a dat popicu jos,/ Ș-o 
scos roşa din neagra/ Și-o mâncat-o./ Ș-am luat gavanosul/ Şi când i-am 


! Silviu Angelescu, Portretul literar, I, Bucureşti, Ed. Univers , 1985, Nota 28, p. 222- 
223, 

dat una sclipiciosului/ A făcut: țuşti! În dosul negriciosului (Omul, iapa, 
punga cu bani, carnea, oala, capacul, motanul, cuptorul, linguroiul — 
6 Ia MAE | Bu Bă A 

Libertatea extremă a creaţiei metaforice expresive poate duce, în 
dialectica acestui proces, la arbitrar, îndeosebi în structurile epice, unde 
succesiunea termenilor verbali devine mijlocul de deducție a obiectului, 
compensând dificultatea elementelor metaforice: un astfel de element 
pierde legătura semnificativă cu obiectul, el comunicându-se doar pe sine, 
într-un joc gratuit al expresivității: Mă dusei pe haiă,/ Văzui o gebrea,/ 
Luai o regeă,/ Dădui în gebreă,/ Gebreaua fuge în haiă. — Puntea, 
nuiaua, şarpele (Păsc., 96). Deţinând o valoare semantică nulă, astfel de 
termeni devin substituibili cu unul și acelaşi cuvânt, un fel de metaforă 
convențională repetată, valoarea artistică a întregii construcţii rezultând 
din virtuozitatea punerii în relaţie, ca şi din noile valenţe sugestive ce 
apar în aceste structuri, cu deosebire comice. Motivul citat cunoaşte, de 
pildă, astfel de variante precum: Apucai p-o haia,/ mă întâlnii c-o haia/ 
Scosei o haia/ Să dau în haia,/ Haia intră în haia/ Şi eu rămăsei cu haia. 
— Șopârla (Gor., 365) sau: M-am dus pe ceia/ Și-am văzut pe ceia/ am 
dat în ceia/ Ceia s-a băgat în ceia/ Şi eu am rămas/ Tot cu ceia. — Șarpele 
(Tazl., 191). Alt exemplu: A venit nu-ș” ce ce/ Ș-a luat nu-ş! ce,/ Și m-aş 
duce,/ Şi n-am după ce. — Scânteia (Gor., 33). 

Experimentând consecințele in extremis ale metaforismului fono- 
transformat însă într-un procedeu uzual, valoarea unor astfel de 
construcții rezultând, într-o anumită măsură, şi din raritatea lor. 

Pe de altă parte, este interesant de observat cum asemenea 
performanţe de stil situate în finalul unui proces de evoluţie a metaforei 
expresive, se întâlnesc, ca formulă, cu unele structuri elaborate într-o 
tehnică având un punct de plecare opus, în care obiectele sunt prezentate 
prin substitute abstracte (pronume, numerale) sensul global conturându-se 
tot din punerea lor în relaţie: Două merg și două stau,/ două judecata n- 
au. — Soarele şi luna, cerul şi pământul, focul şi apa (Isp., 26), Unul dă şi 
altul stă,/ Unu-n cumpănă se dă. — Imblăcii (hădăragul, odărjala, țihuşul, 
oglăjii şi ciuza (Sima, 8): Doi dau/doi stau/ Doi să-nchină/ Doi sapă/ Să 
iasă apă. — Teascuri (Parteniu, 52); Patru bat, opt opintesc,/ mii şi sute se 
clătesc. — Berbecii (când se bar) (Gor,, 21); la fel, ghicitoarea plugului: 
Doi trag/ doi împing/ doi mână/ şi unul dărâmă. — Plugul (Şez. 1916, 
168). Semnificativ este şi faptul că cele două tipuri de metafore sunt 
valorificate în cuprinsul unei singure structuri, ex.: „Unu ară,/ doi se 

miră,/ patru-mping/ şi-un coțofling. — Porcul (Gor., 302), unul şi acelaşi 
motiv cunoscând, uneori, realizări paralele într-o structură metaforică sau 
alta: pentru ultimele motive citate, ex.: Opt opintele/ Patru izbele/ Mii şi 
sute clătinele. — Berbecii care se buşesc (Leca M., 42), Un vânător,/ 
Patru-mpingători,/ Și doi şiptători. — Plugul, boii şi oamenii (L.Cr., 1911, 
180) ş.a. 

Mai apropiate, prin structura narativă, de natura creaţiilor 
metaforice „nude” analizate mai înainte, sunt însă motivele care uzează 
de metafore metonimice quasi-omonime, obiectele fiind desemnate pe un 
principiu de substituție comun, cum este cunoscuta ghicitoare a 
papucarului: Șede două picioare pe trei picioare şi face la un picior. A 
venit patru picioare și-o luat pe un picior și s-o sculat două picioare şi o 
luat pe trei picioare, a dat după patru picioare şi-o lăsat pe un picioar. — 
Păpucarul, scăunelul, păpucul şi cânele (Dopp., 42), în diversele ei 
adaptări, ex.: Cineluş cinel/ Cinel piciorel/ cel cu patru picioare dă să-l 
mănânce pe cel cu un picioar. Cel cu două picioare îl apucă pe cel cu 
trei picioare şi-l aruncă după cel cu patru picioare ca să-l scape pe cel 
cu un picioar — Capra, varza, omul şi pirosteiul (Şez., 1926, 271. 

Dincolo de evoluția internă a metaforei expresive în cadrul 
acestui tip, considerat în sine, credem că astfel de structuri narative tip, se 
revendică, istoriceşte, și de la modelele de încifrare ale ghicitorilor „de 
absolvire” (Neck-riddles) sau de tipul Samson (autobiografic) — ex. 
motivul câinelui Illo': Auf//lo geh ich,/ auf Iilo steh ich/ auf Illo bin ich 
hiibsch und fein,/ rat't, meineherren, was soll das sein — prin care o 
femeie încifrează o întâmplare din viața sa (din pielea câinelui său Illo îşi 
făcuse o pereche de încălțări: „Pe Illo merg, pe Illo stau, pe Illo vin 
fugind, Illo îmi e cunoscut, pe Illo mă întorc, cu Illo împărtăşesc bucuria 
şi durerea. Ghiciţi, domnilor, e timpul!” — trad.n), enigmă propusă 
judecătorilor pentru a-şi salva de la condamnare soţul. De remarcat că ///o 
nu pare a fi altceva decât pronumele demonstrativ latin cu sens abstract 
illum preluat de acest motiv medieval ca nume propriu; la fel, o variantă 
engleză de aplicare a procedeului: J sat into white, and i stude into white/ 
And i saw white, actin white,/ I pat white of trow white ta pit white of a 
white (0 femeie îmbrăcată în alb, stând într-o casă alba vede o oaie albă 
mănâncă făină; ea trimite un câine alb să o gonească de acolo. 


IR. Beitl, Deutsche Volkskunde, Berlin, 1933, p. 402. 
* Hânsjorg Meyer, Das Halslăsungrătsel, Wurzburg, 1967, p. 75. 

Pe teren folcloric, astfel de ghicitori, în absenţa funcţiei lor de 
absolvire (de pedeapsă), şi eliminând cadrul autobiografic, au păstrat 
plăcerea încifrării expresive, într-o țesătură epică a motivelor tradiţionale, 
adaptate şi localizate prin circulaţia lor în diverse spații etnografice, ori 
au dezvoltat pe baza modelului motive noi, cu alte valenţe stilistice, 
marcând îndeosebi evoluția spre comic. 

Studiul metaforei expresive în specia gbhicitorilor, ca şi al 
celorlalte tipuri metaforice, departe de a avea drept obiect un fenomen 
static, reprezentabil teoretic în cadrele definiției clasice şi, nu mai puţin, 
ale unei metode urmând prudent (şi comod) tradiția, descoperă, 
dimpotrivă, pe ansamblul speciei, şi mai ales la nivelul variantelor din 
sfera unui motiv sau a unui tip structural, un proces intens de 
transformare şi de căutări, proces aflat în perpetuă desfăşurare evolutivă 
şI pe care îl putem numi, aşadar, într-un mod mai corect decât prin mult 
prea staticul termen metaforă, - metaforism. 

Rezultatele sale certe au fost consacrate şi validate, printr-un 
îndelung exerciţiu, într-un sistem propriu de metaforizare, bazat — 
asemeni modelelor generative ale limbajului — pe un număr relativ 
restrâns de tipuri metaforice (metafora nominală propriu-zisă şi, derivând 
din aceasta, metafora generică, metafora onomastică şi metafora fono- 
expresivă) şi pe câteva reguli de utilizare a lor (privind îndeosebi 
constituirea seriilor sinonimice, ori corelarea lor în cuprinsul aceleiași 
ghicitori), diversele tipuri structurale manifestând, de asemenea, 
preferința pentru anumite categorii de metafore: astfel, structura [A/M] 
nu selectează metafora onomastică, în timp ce structurile [V/M], [C/M], 
[M] le ilustrează în mod deosebit, ultima putând dezvolta, practic, toate 
tipurile metaforice. Din aplicarea acestora s-au configurat în tradiția 
speciei câteva din modelele e: fundamentale, fără a-și refuza însă nici 
unele experimente la limită, cu rezultatele memorabile, adesea paradoxale 
ŞI având, grație virtuozități artistice şi rarității lor, valoare de unicat. 


2. Opoziția 
2.1. Opoziția structurală 
Putem spune că opoziţia reprezintă pentru specia ghicitorilor ceea 


ce fantasticul este pentru basme, adică una dintre categoriile operatorii 
esențiale, care fundamentează la nivelul de maximă generalitate relația 

dintre obiect şi reprezentarea sa încifrată: dintre întrebare şi răspuns — în 
cazul ghicitorilor, iar în cazul basmului — dintre ficțiune şi realitate. 

Într-adevăr, aşa cum în basm fantasticul reprezintă condiția 
explicită (formula de introducere şi, uneori, cea finală) de acceptare a 
ficţiunii ca realitate pe parcursul desfășurării narative, opoziţia constituie 
premisa angajării celor doi termeni ai ghicitorii — obiectul şi metafora lui, 
în sens larg — într-o relaţie structurală, a participării acestora la jocul 
substituției, altfel spus — condiţia de existență şi de organizare a speciei 
înseşi. După cum în basm, o dată introduși în orizontul fantastic al lui „a 
fost odată ca niciodată”, urmărim întâmplările „fireşti” ale eroilor, există 
ŞI în ghicitori o convenţie care ne face să acceptăm spre descifrare texte 
obscure, însolite ori absurde în sine, dar care, în virtutea principiului de 
opoziție subzistent în funcționarea acestei specii, pot fi abordate și 
clarificate, având totdeauna o soluție pozitivă, raţională. Astfel ce înțeles 
ar avea un text precum: Am o vacă năzdrăvană/ pe la coarne cu iscoadă,/ 
pe la nări/ cu lumânări/ pe la pântece/ cu descântece. — Moara (Şez. 
1916, pp. 146-147) unde, totuşi, suntem avertizați asupra caracterului 
năzdrăvan (fantastic) al personajului, dar nu şi în varianta: Am o vacă 
plăviţă, pe la coade cu iscoade, pe la pântece cu descântece. — Idem (P. Il 
A, 22) — în ambele cazuri fiind necesară deducţia obiectului printr-un 
transfer metaforic esențialmente de opoziţie, proces care nu s-ar putea 
desfăşura în afara contextului cultural şi a convențiilor genului. 

Considerată în această accepție, de lege nescrisă a tehnicii de 
elaborare a ghicitorilor, opoziţia — care constituie de altfel una dintre 
categoriile elementare ale proceselor cognitive! - acţionează exterior 
textului propriu-zis, ea relevându-se, aşa cum am menţionat, abia prin 
raportarea acestuia la termenul referențial. 

În ansamblul lor, ghicitorile ilustrează câteva opoziții relativ 
stabile, mai bine-zis preferenţiale, având chiar caracter de sistem, cea mai 
frecventă fiind opoziţia: obiect inanimat/ termen metaforic animat, mai 
puţin conturată și ca frecvență fiind relaţia reciprocă (cf.ex.cit.om/pom), 
deşi această regulă este în permanență depăşită de necesitățile elaborării 
artistice, care o subminează în favoarea expresivității, adecvării și 
efectului de surpriză. 

În acest sens, în afară de opoziţia, marcată prin trăsături 
secundare, dintre  animat/inanimat şi, reciproc, inanimat/animat, 


! Claude Levi-Strauss, Gândirea sălbatică, Bucureşti, Ed. Şt., 1970, cap. Știința 
concretului, p. 293 şi urm. 

ghicitorile româneşti oferă un exemplu-limită de subordonare la legitățile 
artei prin procedeul pe baza căruia obiectul este evocat direct în secvenţa 
pseudo-metaforică, principiul de opoziţie fiind astfel anulat, iar întreaga 
construcție ajunge să funcţioneze ca un fel de anti-model al genului. 

Este vorba de așa-numitele „ghicitori-capcană”! cum este 
cunoscuta ghicitoare: La trup pepene,/ la cap peptene,/ la picioare/ 
râşchitoare,/ cucoş, boule,/ pricepe-te, nătângule. — Cocoșul (Gor., 92) 
sau a ciupercii: Mânăstire-ntr-un picior,/ ghici ciuperca ce e? — Ciuperca 
(G. Dem., 221) în care obiectul este numit în succesiunea imediată a 
reprezentării metaforice, ori prin relaționarea absurdă (metateză) a 
termenilor secundar şi nuclear în cadrul construcţiei metaforice, ex.: Sub 
o mustață de rață, şade salca pe ouă. — Rața (L.C.,31), în fine de 
enunțare a obiectului chiar în poziția termenului metaforic nuclear: Îi șa/ 
Și-i așa,/ Și ți-oi arăta-o,/ Și tot nu-i afla-o. — Șaua (Leca m., 34), sau a 
răspunsului: Ghici, mici: ceapa ce e? — Ceapa (Gor., 67). 

De observat însă că în astfel de ghicitori divulgarea obiectului se 
face în condițiile unor tehnici de compensație care menţin dezlegarea 
într-o relativă tensiune și dificultate (rostirea inexpresivă şi în ritm rapid, 
jocul sonorităților comune mai multor cuvinte), după cum, pe de altă 
parte, propunerea unei astfel de ghicitori facile are şi o funcție 
contextuală, de provocare ironică a adversarului, de subestimare a 
acestuia — funcţie transpusă în text prin ireverenţa formulelor de adresare: 
„boule”, „nătângule”. Ghicitoarea ciupercii a devenit un fel de zicală 
ironică la adresa celor grei de cap. 

Nu este însă mai puțin adevărat că în aceste ghicitori numirea 
obiectului reprezintă, în sensul cel mai propriu, o „opoziţie la opoziţie” — 
negarea relației structurale de bază a construcției enigmatice, fenomen pe 
care această specie, prin excelență subversivă, mistificatoare, 
funciarmente ludică, îl experimentează, aplicându-l, într-o subtilă 
dialectică, propriei sale condiţii şi transformându-l într-un procedeu de 
artă. De astfel, raritatea utilizării acestui procedeu, practic întâlnit numai 
la câteva motive, certifică, tocmai prin caracterul său de excepție, 
funcționarea opoziției ca axiomă a relațiilor structurale în specia 
ghicitorii. 


' Radu Niculescu, op. cit., p. XIII. 

2.2. Opoziția stilistică 


În altă ordine, opoziţia constituie şi o categorie stilistică, 
identificabilă la nivelul texturii — şi această latură ne interesează cu 
deosebire în analiza de față — a cărei largă reprezentare în specia 
ghicitorilor (exphcabilă, credem, în primul rând prin funcția de 
relaționare menţionată, ca reflex al acesteia) a determinat utilizarea ei 
drept criteriu în tentativele de clasificare structurală a ghicitorilor. 


2.2.1. Opoziția semantică subtextuală 


Trebuie spus că, în cuprinsul ghicitorilor, opoziţia nu primeşte 
totdeauna mărci formale, ea fiind adesea conținută în raportul dintre 
caracteristicile date ale termenului metaforic, dezvoltate în secvența 
descriptivă, şi în reprezentarea lui în împrejurări reale, opoziția având, 
altfel spus, o bază semantică susținută extra-textual de relațiile de viață 
istorică şi etnografică, în sens larg culturale. 

De pildă, ghicitoarea cimitirului propune imaginea, de o mare 
concreteţe, a unui sat lipsit de trăsăturile sale definitorii, care s-au stabilit 
pornind de la observația acută şi experiența directă a acestei realităţii: este 
un sat/ Unde câinii nu bat/ Cucoşii nu cântă/ Și oamenii nu să scoală. — 
Cimitirul (C.T-T, II, 19). | 

Opoziția se instituie alteori prin reprezentările comportamentale 
configurate în tradiția social-istorică, cum sunt, de pildă, raporturile 
ierarhice cu Vodă, față de care ghicitorile următoare apar ca structuri de 
opoziţie: Am o fată trențeroasă/ Șade cu Vodă la masă. — Varza (Isp., 
25); Am un căţel mititel/ Muşcă pe Vodă de picior. — Ghimpele (Băl., 70), 
în fine: Ce e mic mititel/ îşi ia Vodă chipul pentru el? — Păduchele (Bulg., 
14). 

Ghicitorile îşi bazează, în sens general, efectul de şoc tocmai pe 
încrederea în logica simțului comun, astfel că o ghicitoare precum: 
Oastea unui crai/Într-un vârf de pai. — Macul (Alecs., 393), sau var.: 
Târg în vârful bățului. — Idem (Gor., 217) implică o opoziţie care şi de 
legătura cu obiectul, dar este și o problemă de atitudine a spiritului în 
raport cu textul considerat în sine, marca opoziţiei fiind, în cazul de față, 
de natură structurală, dar şi semantică. 

Această marcă determină, în contact cu imaginea din text, 
senzaţia imediată a absurdului, a inadvertenţei, ex.: J/iuţă trece-n cale/ Și- 

şi lasă maţele-n vale. — Acul (G. Lazăr, 1888, 103), Înw-un vârf de plop, 
treieră un iepure şchiop. — Vărtelnița (Pavlov, 16). Între aceste 
reprezentări primează, aşa cum am subliniat, absurdul anatomic. Monica 
Brătulescu' vorbeşte chiar de o „metaforă anatomică” între categoriile 
acestui trop — fapt determinat, pe de o parte, de natura preponderent 
animată, în special antropomorfă, a metaforei în ghicitori, pe de altă parte 
de aprecierea acută a normalităţii, a integrității fizice, care se explică, în 
afara modelului uman la îndemână, printr-o largă conotaţie etno- 
culturală, ca şi prin funcția de probă a acestei specii. 

Exercitarea în tradiţie şi, de aici, caracterul aproape reflex al unei 
astfel de percepții fac ca ghicitorile care o valorifică să fie adesea de o 
calitate extremă a conciziei, cu structuri reduse la stricta enunțare a 
metaforei şi a unei caracteristici anatomice: ex. Am un purcel cu mațele 
de fier. — Lacătul (Dopp., 17); Am o vacă cu țăța în spinare — Ulciorul 
(R.gl.,83); Am două gâşte-ntr-un gâtlej. — Desagii (Păsc., 81) — 
caracteristici extinse, cum se poate vedea, şi la regnul animal, sau: Am un 
frate/ Cu buricul în spate. — Fedeul (Gor., 146); Am un călugăr cu-n mal. 
— Coşul casei (Păsc., 79). 

Faptul că elementele descriptive au rolul esențial în constituirea 
raportului subtextual de opoziţie permite renunțarea la metafora antropo-, 
sau zoomorfă, şi înlocuirea ei cu termeni pronominali, rezultând structuri 
interogative: ex. Ce fuge mereu la vale/ şi-şi lasă mațele-n cale?. — Acul 
cu fir (G. Dem., 216), Ce-şi bea sângele şi-şi mâncă carnea? — Lampa 
(Folk. Bih., 209); Cine face şi tot ea mănâncă copiii — Marea (Păsc., 89); 
Cine se naște cu barbă? — Capra (Bulg., 19), Cine se naște cu ştreangu-n 
cap? — Castravetele (Sima, 16). 

De altfel, opoziția figurează în principalele tipuri structurale ale 
ghicitorilor, inclusiv în cele în care metafora este absentă (cf. şi ex. cit.) 
ori obiectul însuți face expunerea caracteristicilor: ex. Abia după ce-am 
murit,/ la horă m-am veselit — Bietul bou (Sad., 12); În pădure m-au tăiat, 
la apă. Am zbierat — Maiul de cămeşi (Sied., 1875, 172). 

De semnalat că unii cercetători”, având în vedere absenţa 
termenului metaforic şi reprezentarea obiectului prin formele 
pronominale (se poate observa, însă, că aceasta substituie în unele 


'M. Brătulescu, Ghiciroarea, elemente de structură stilistică, în REF 1965, nr. 5, p. 448- 
449. 

2 R.A. Georges, A. Dundes, Zoward a structural Definition of the Riddle, în ] Am. F., vol. 
76, 1963, nr. 300, p. 114. 

variante structurale termenul metaforic — cf.ex.cit. Acul — având o poziție 
ambiguă, între metaforă și obiect, ca substituent) consideră aceste 
structuri, îndeosebi pe cele interogative, non-opoziţionale. În realitate, 
chiar în absenţa termenului metaforic, cu care obiectul întră într-o 
opoziţie structurală explicită, valorificarea cu deosebire în aceste structuri 
tocmai a opoziției subtextuale, şi mai ales a opoziţiei ca procedeu stilistic 
propriu-zis, constituie un interesant fenomen de compensație care 
demonstrează, a dată mai mult, caracterul inerent al acestui principiu în 
mecanismul de elaborare a ghicitorilor. 


2.2.2 Opoziția lexico-gramaticală 


Opoziția stilistică, marcată de regulă gramatical (conjuncția 
coordonatoare adversativă dar, conjuncţia și cu aceeaşi valoare, 
prepoziţia fără (de), loc. conj. fără să, forma negativă a verbului, raportul 
concesiv etc.) se exercită, în special, tot asupra unor reprezentări 
anatomice: ex. Tata gros, fără os — Sacul plin cu mălai (Isp., 44), cu 
varianta conjuncţională: Am un moş scurt şi gros/ Și n-are nici un Os. — 
Sacul cu făină (Sc. 1925, nr. 9-10, 67), Cine geme fără să fie bolnav? — 
Porcul (Braş., 82). Câteva exemple non-anatomice: Ce e făcut la casă 
fără mână de om? — Crăpăturile în zid (Sied.,1878,24); Sunt patru 
șipuşoare:/ stau cu gura-n Jos/ şi nu se varsă. — Țățele vacii (Gor., 374); 
sau Am patru prejini/ Care n-atinge nici de cer/ nici de pământ — Țâţele 
de vacă (Col. mss., 1). 

Mărcile gramaticale fac posibilă expresia antitetică (opoziţia 
pozitiv/negativ a celor două secvenţe), ea întâlnindu-se îndeosebi în 
structurile interogative sau în cele care nu mai fac necesară prezența 
metaforei: ex. E cu puşcă şi nu-mpuşcă,;/ e cu sabie și nu taie. — Tuleul 
(Gaz., Pop. 1887, nr. 17-18, 5), Coarne n-are și împunge,/Buză n-are şi 
suge. — Albina (Pamf., 15) Fudulie n-are, dar căldură are. — Opinca 
(Gor., 259). 

Cauza relaționării opoziţionale scapă uneori percepției comune, 
ori este ignorată cu intenție, efectul unei asemenea discontinuități 
(opoziţia este, obiectiv, inexistentă, dar marcată gramatical) fiind de un 
comic sec: Lung e, dar îi cură mucul. — Lumânarea (|. Cr., 1925, 149); 
Am un frate, dar e prea nalt. — Plopul (Gor., 294). 

O categorie largă de ghicitori pun în antiteză acțiuni 
caracterizate, îndeobşte, prin congruență, ilustrând tipuri de opoziţie 
cunoscute în clasificările structurale sub numele de contradicție 

„antitetică”, „privațională” şi „cauzală”!, valori reprezentate, pe teren 
românesc, cu deosebire în cadrul structurilor interogative: ex. Ce trece 
peste apă şi nu face valuri. — Chiotul (Isp., 29); Ce şade pe apă şi nu se 
scufundă? — Umbra (M.Folk., 1/1, 538); Ce şade în apă/Și nu putrezeşte? 
— Limba (L.C.F., 148); Ce trece prin gard şi nu face strungă? — Vântul 
(I.Brad., 147); Ce-i pe tine şi nu simţi? — Numele (R. gl., 83). 

Câteva dintre aceste reprezentări țin de obişnuințele de cultură 
etnografică şi istorică, ex.: Ce intră-n sat și câinii nu bat? — Negura (Sb., 
322), Ce trece prin vamă/ şi nu iei in samă? — Noaptea (Şez., 1916, 147), 
altele reprezintă aplicaţii mai restrânse ale modelelor consacrate, ex.: 
Gâci găâcitoarea mea!/ Ce trece prin tină,/ Și nu se-ntină? — Umbra 
(Sima, 1), Ce intră prin grădină/ şi nu face umbră? — Făina prin sită 
(Gor., 142); Ce trece prin copac/ Și nu se aude? — Putregaiul (Cinel, 
454); Cine cade şi nu-şi frânge capul? — Zăpada (|.C., 13). lată şi 
exemple de structuri care uzează de comparaţie: Ce-i înalt cât pădurea/ Și 
nu vede de fel lumea? — Măduva (inima) copacului (Gor., 227), Ce este 
mare cât o biserică şi nu cântăreşte nici cât o cireaşă? — Umbra (L.C., 
12). 

Unele motive reprezintă dezvoltări extrem de personale, nu 
lipsite de o intenție umoristică, şi care surprind prin consecința gândită 
drept firească, dar de care acțiunea este privată conform principiului de 
opoziţie care le structurează: ex. Ce e-n pod şi n-are oase? — Fumul 
(Gor., 157); Ce se suie-n pod/ Și nu se mănâncă? — Pisica (Nanu, 136); 
Ce iasă din pădure fără coadă? — Ceaţa (Izv. 1929, nr. 5-6, 16), Ce e 
asta, care vine de la târg fără gură? — Calea (L.C., 33). 

Asemenea structuri au generat, ca şi în cazul celor de opoziţie 
anatomică, o serie de variante în care antiteza, semnalată de elementele 
de negaţie, are secvenţa corelativă subînțeleasă: comp.ex.cit.cu Ce nu 
face talaz pe apă? — Umbra (|. Cr. 1911, 318); Ce nu sună prin pădure? 
— Ceaţa (Ghil., 1913, nr. 9-10, 26); Ce nu simți pe tine? — Numele (L.Cr. 
1911, 178); Ce nu e făcut de om? — Crăpătura (Isp., 37). 

Uneori structurile la care se ajunge mergând pe linia evoluţiei 
procedeelor de opoziţie se îndepărtează mult, în conţinut şi formă, de 
motivul originar, devenit aproape de nerecunoscut, mai ales în expresia 
lor pozitivă, rezultată din prelucrarea primului termen al opoziţiei şi 
transpunerea acestuia într-o imagine echivalentă — pentru motivele citate, 
ex.: Ce se face singură în casă? — Crăpătura (Braş., 111), Ce e lipit de 


! dem, ibid. 
168 


tine? — Numele (Col. mss., 2). Bineînţeles, există şi motive elaborate de la 
bun început în structura menţionată, aparent non-opoziţională, în care 
termenul enunțat, adesea negativ (dovadă a unei antiteze eliptice) are însă 
drept corolar o situaţie opusă, subînţeleasă ca fiind şi cea existentă în mod 
obişnuit. Întrebări precum: Ce nu poți cântări? — Vântul (Mircea, 19) sau: 
Ce nu poți s-arunci piste gard? — Groapa (Mat. Folk. 1./2, 1215) 
presupun, subiacent, faptul că orice alt obiect, în afara celui încifrat, poate 
fi cântărit, respectiv aruncat peste gard. De altfel, în unele structuri, 
existența singulară a obiectului în raport cu realitatea dată se exprimă prin 
formula de introducere Ce-i în lumea asta/..., marcând astfel „excepția 
prin negaţie”! de care vorbeşte Monica Brătulescu în cazul perifrazelor de 
acest tip: ex. Ce-i în lumea asta şi n-are umbră? — Groapa (Gor., 182), 
comp. Ce nu are umbră? - Groapa (Col. mss., 2), cea mai cunoscută 
ghicitoare elaborată inițial într-o astfel de structură de antiteză 
subînțeleasă fiind: Nici în casă, nici afară, nici în cer, nici pe pământ. — 
Fereastra (Isp., 26) sau, în alternativa pozitivă: Ce-i şi-n casă şi afară — 
Idem (G.Trans., 1891, nr. 123, 6). 

Opoziția cunoaşte în ghicitori şi o marcă lexicală, ea rezultând 
din prezența simultană a unor termeni antonimici, cu valori şi moduri 
diverse de relaționare: ex. Ce leapădă tot țiganul/ Și strânge împăratul? 
Mucii (Gor., 234), Ce e ciută ca o iapă/ şi e mândră ca o mireasă? — 
Broasca Păsc., 74); Am un miel negru/ Face miţă albă. — Sfredelul (Băl., 
90); De tare - duce o casă în spate,/ De slab ce e - o găină-l bate. - 
Melcul (G.Trans.,1891, nr. 177, 6); Cine duce o claie de fân mai uşor 
decât un grăunte de nisip? — Apa (Lumin. 1923, 57), Pielea dinlăuntru/ 
Carnea dinafară — Bătuca (Com.s., 1923, 100); Cine umblă toată iarna 
desbrăcat/ Iară vara îmbrăcat? — Copacul (Frâng., 1927, 1158). 

Identificarea în cotidian a unor astfel de antiteze creează o 
dispoziţie meditativă, nu lipsită de o uşoară tentă cărturărească, atitudine 
ce face posibilă şi cimilirea dintr-o perspectivă abstractă, foarte generală, 
cum se întâmplă în ghicitoarea despre limbă: Ce-i mai dulce și totodată 
mai amar pe lume? — Limba în gură (Sb., 320) cu var.: Ce este mai dulce 
ca mierea?/ - Limba când vorbeşte de bine./ Ce este mai amar ca fierea? 
- Limba când vorbeşte de rău (Bulg., 15), la fel: Cu ochii o poți vedea,/ 
dar în mână n-o poți lua. — Umbra (Cinel, 485), demnă de interes fiind, 
în acelaşi sens, şi reprezentarea din unghi filozofic a omului: Ce-i mai 
mândru şi mai spurcat pe lume? — Omul (Folk. Bih., 211). 


'M. Brătulescu, art. cit., p. 451. 

Cum se poate observa şi din exemplele citate, antiteza care se 
stabileşte la nivel lexical permite elaborarea unor structuri mai variate sub 
raport stilistic. 
consecventă a comparației — puţin reprezentată în alte împrejurări — şi în 
special elaborarea unor structuri afirmative, în care termenii antitetici 
sunt, ambii, pozitivi. Mai cităm: Ce e mic la vedere./ şi mare la încăpere? 
— Capul (L.C., 47), Ce e mic ca acul/ Și poate cât dracul — Furnica 
(Ghil., 1913, nr. 9-10, 25); E mai mică decât un purece/ Și mai mare 
decăt o majă — Scânteaua (Sima, 20). 

O dezvoltare specială a comparaţiei, ca şi ăn ultimul exemplu ce 
valorifică antonimia mic — mare, pune obiectul într-o dublă relație, pe 
care o putem numi comparaţie lhmitativă: Ce-i mai mic ca Dumnezeu/ Şi 
mai mare ca-mpăratul? — Moartea (Ţ. Fagilor, 1913, 32). Expresivitatea 
acestui procedeu a condus la exploatarea virtuţilor lui comice şi în 
ghicitori precum: Ce-i mai înalt decât calul şi mai mic decât cânele — 
Șeaua (Sima, 10), E mai mic decât mânzul,/ Şi-i mai mare decât iapa — 
Idem (Com.s., 1923, 151), menite să-l deruteze o dată în plus pe 
dezlegător, această dimensionare comică fiind aplicată şi porcului: Ce-i 
mai mic decât calul/ Și mare decât tarnița? — Porcul (Şez., 1902, 121). 
Procedeul a generat şi formula mediană nici d-o palmă, nici d-un pumn, 
în ghicitoarea de structură complexă a ghindei: Mă dusei în pădure şi 
tăiai un lemn,/ Nici d-o palmă, nici d-un pumn,/ Taman cât fac lucru 
bun,/ Și făcui două scânduri dă pat,/ Două albii de spălat/ Şi potcapiu 
popii-n cap — Ghinda (Mat. Folk., 1/2, 1215), ea fiind preluată şi de alte 
ghicitori care încifrează obiecte meşterite din lemn, grație topos-ului 
conţinut în formula introductivă: Mă dusei în pădure/... (cf. Pistolnicul de 
prescuri — Mat.Folk., 1/2, 1218; Covăfelele — Păsc. 80; Pisălogul — Păsc., 
95; Crucea — Tazl., 115). 


2.2.3. Procedee ale opoziției: paradoxul 


Tipurile de mărci ale opoziţiei stilistice pe care am încercat să le 
delimităm nu acționează niciodată izolat, ci se susțin reciproc, la nivelul 
expresiei precumpănind una sau alta dintre aceste determinări. Între 
ghicitorile în care opoziția se realizează simultan în mai multe planuri, în 
genere de un tip mai complex, se află cele care valorifică procedeul 
stilistic al paradoxului. 

Specia ghicitorilor ilustrează câteva reuşite ale procedeului, aşa 
cum este motivul cămășii: Mă băgai într-o cămară/ şi pe trei uşi am ieşit 
și când am crezut că sunt afară, m-am pomenit înăuntru. — Cămaşa 
(L.C., 46), sau faimosul paradox al morarului: Când am apă beau vin,/ 
Când n-am apă, beau apă. — Morarul (Isp., 36). 

Structurile înseși reflectă această complexitate prin construcția 
lor, de regulă mai dezvoltată şi care mizează mai puţin pe elementul 
formal (ritm, rimă), cât pe acela de conţinut. 

De observat, de asemenea, că în astfel de structuri ponderea 
factorului psihologic, subiectiv — care se impune în această specie a 
opoziției, prin elementul de surpriză, adesea regizat cu subtilitate — este 
marcată prin raportarea mai frecventă a enunțului la persoanele implicate 
în actul de comunicare: propunătorul, dezlegătorul, uneori obiectul însuşi 
personificat sau persoane generice (cf.ex.cit). Alte exemple: Am o 
rochiță: o spăl în foc/ $-o usuc în apă — Ceara (Gor., 68), Am o 
lumânare:/ Când o aprind, se stinge/ Când o sting, se-aprinde. — 
Fulgerul (Nanu, 122); Ce fruct se poate mânca atunci când este crud,/ iar 
când se coace nu se mai poate mânca. — Castravetele (Izv. 1929, nr. 1-2, 
21) 

Fără a face din prezenţa termenilor personali o marcă exclusivă a 
paradoxului în ghicitori, trebuie să observăm că tocmai acele structuri 
care nu îi conțin sunt susceptibile de o încadrare în alte categorii ale 
opoziţiei, în absența „surprizei” explicite, de participare subiectivă la 
situația paradoxală — aşa cum am procedat, de altfel, cu unele structuri 
„neutre” pe care le-am analizat la opoziţia lexicală sau subtextuală; alte 
exemple de acest fel: Am o vacă/larna-i grasă,/ Vara-i slabă. — Coşul, 
coşerul (Pamf., 21), Dinafară-ntunecos,/ dinlăuntru luminos. — Cuptorul 
(Sima, 6), şi chiar motivul citat de Gh. N. Dragomirescu! în „Mică 
enciclopedie a figurilor de stil” ca model de paradox în cimilitură: Ce-i 
înalt cât casa,/ Verde ca mătasea/ Şi amar ca fierea/ Şi dulce ca mierea? 
— Nucul, ele fiind încadrabile la ambele categoriile de opoziție 
menţionate. 

Pe de altă parte, nici toate structurile care ilustrează relațiile de 
personalizare nu sunt scutite de posibilitatea apartenenței la alte tipuri de 
opoziție, deşi situaţia este mai rar întâlnită: ex. Bagi în casă cu brațul/ Și 
iese afară cu grămada — Fumul (Nanu, 125). 


IGh.N. Dragomirescu, Mică enciclopedie a figurilor de stil, Bucureşti, Ed. Şt. E., 1975, 
p. 170. 

Dificultăţile de încadrare, în afara comunicării de facto între 
categoriile opoziţiei (a căror delimitare, ca şi între alte clase, cunoaşte o 
zonă de interferență aproape obligatorie şi, am putea spune, probantă 
pentru însăşi valabilitatea clasificării), țin şi de jocul variantelor unui 
motiv, relația de implicare a persoanei nefiind totdeauna prezentă. De 
pildă ghicitoarea: Am doi cai: când îi duc la fântână,/ Să uită acasă;/ 
Când îi duc acasă,/ Să uită la fântână. — Călcâiele (Mat.Folk., 1/1, 535), 
cu variante care valorifică şi persoana a II-a ca subiect nedeterminat: 
Când te duci la apă,/ Se uită la poartă;/ Când te duci la poartă/ Se uită la 
apă. — Idem (Izv.ferm., 1968, 129), cunoaşte şi elaborări „neutre”, fără 
participarea persoanei: Când merge înainte/ Ele se uită înapoi;/ Când 
merge-napoi/ Ele se uită înainte. — Călcâiul (Col.mss.,4), sau: Când 
merge de-acasă/ acasă cată,/ când vine din pădure/ în pădure cată — 
Toporul pe umăr (Gor., 368). Ghicitoarea lanțului ilustrează aproape 
toate formele de personalizare: ex. când îl iau în mână plânge; când îl 
las, tace. — Lanţul (Revcrit. 1939, nr. 1, 40); Când îl iei în mână țipă/... 
(Nanu, 127), chiar personalizarea termenului referențial: De mă porți, 
zbier;/ De mă lași, pier. — Idem (Leca.M., 27). 

Formulând şi noi un „paradox”, putem spune că astfel de 
structuri, tocmai prin caracterul ambiguu al opoziţiilor realizate, care nu 
le fac încadrabile în mod cert vreuneia, se pot înscrie mai curând în 
categoria, prin definiție complexă, a paradoxului, ceea ce ne-a determinat, 
de altfel, să le discutăm cu acest prilej. 

Paradoxul preferă alte raporturi gramaticale decât opoziția 
propriu-zisă (adversativă), mai complexe: circumstanțele condiționate, 
temporale, relația de măsură progresivă, şi cu deosebire cea concesivă 
(marcată de prezenţa corelativelor „tot”, „totuşi”) — raporturi reversibile 
prin transformare -— în structuri care îşi extrag valoarea din logica 
enunțului, nu din calitatea plastică a reprezentării: ex. Dacă iei din ea/ se 
măreşte/ dacă pui/ să micşorează. — Groapa (Bulg., 21) cu variantele 
relaționale: Când ieu, se măreşte/ Când pun, se miceşte. — Idem 
(Folk.Bih., 538); Cu căt iei cu atâta se face mai mare, ce poate să fie? — 
Idem (Cimp., 1883, 560); Ce-i făcut şi tot îl faci şi iar îl desfaci. — Patul 
(|. Cr., 1912, 370). 

O variantă structurală tipică o reprezintă, de asemenea, relația de 
subordonare subiectivă (propoziția subiectivă fiind o formă mai abstractă 
a categoriei subiectului) care permite introducerea, simultană 
paradoxului, a opoziției propriu-zise: Cine-l are, nu vrea să-l piardă/ 
Cine nu-l are, nu vrea să-l aibă. — Procesul (Z. Rom., 1928, 152), Cine 

mă cunoaşte nu mă voieşte? — Banul falsificat (Gaz. Pop., 1889, nr. 8, 6), 
una din cele mai cunoscute ghicitori fiind a cosciugului: Cine-l face nu-i 
trebuie,/ Cine-l cumpără nu-i pentru el,/ Și cui îi trebuie nu-l ştie şi nu-l 
vede — Coşciugul (Isp., 41). 

Ponderea factorului de apreciere logică, interiorizată, în sens larg 
subiectivă, îndreptăţeşte considerarea în sfera paradoxului a structurilor 
neutre, lipsite de relaţii de personalizare, care ar face de altfel ca prezenţa 
persoanei, în condiţiile semantice amintite, să fie oarecum pleonastică. 
lată câteva exemple: Ce lucru e acela cu cât se lungeşte mai mult cu atât 
se face mai scurt? — Viaţa (Răzeşu, 94); cu cât sunt mai multe cu atât el 
cântăreşte mai puţin. — Găurile de caşcaval (Pavlov, 16), Cine dă la 
altul/ ce n-are el? — Gresia de ascuţit (G. Dem., 230). 

Nota reflexivă, „intelectuală”, a acestui procedeu (de observat şi 
sfera abstractă, cărturărească a multor obiecte cimilite, cf. ex. cit.: banul 
falsificat, procesul, viața ş.a.) a favorizat, de asemenea, aplecarea spre 
virtuțile opozitive, apte de îmbinări paradoxale, ale polisemiei, spre jocul 
metalingvistic — tipic cărturăresc — cu sensurile multiple ori speciale ale 
unui cuvânt, preocupare pe care o vom regăsi la unele structuri [I/R] 
(„întrebări şi răspunsuri”). 

Astfel, în ghicitoarea patului: E făcut gata şi tot trebuie făcut în 
fiecare seară se valorifică sensurile „a confecționa” şi „a aranja” (cf. 
expresia „a face patul”) ale verbului ,„ a face”; sau verbul „a pierde” cu 
sensurile speciale din construcțiile „a-şi pierde capul” şi „a pierde trenul”, 
în: Ce pierzi câte odată/ Și cu toate că e pierdut/ Tot e cu tine. — Capul 
(Frâng., 1929, 275) şi N-ai avut nici tu, nici neam de neamul tău/ Și 
dacă-l pierzi, îţi pare rău. — Trenul (Col.mss. 4); verbul „a merge” cu 
sensurile, „a se deplasa” şi „a funcționa”, ambigue în motivul: Ce merge 
zi şi noapte,/ şi drumul nu-l mai trece? — Moara (Gor., 231). 

Cum se poate observa din numeroasele exemple citate, cea mai 
caracteristică reuşită artistică realizată cu mijloacele paradoxului, de altfel 
virtuală în natura lui complexă, ca şi în atitudinea meditativă, „filozofică” 
de la baza elaborării unor asemenea motive, constă în abstractizarea 
mesajului lor: de la ehminarea determinărilor în favoarea expresiei nude a 
acțiunii, cu reducerea şi a termenului denominativ la un substituit 
pronominal, ori la un nume nu mai puţin vag şi general (ex. subst. 
„lucru”) — în structuri [My] de preferință interogative, şi de la 
valorificarea resurselor paradoxale ale polisemiei unor cuvinte, se ajunge 
— de data aceasta pe teren pur folcloric — la încifrări de extremă abstracție, 

uneori: ex. Dac 'a veni, n-a veni;/Daca n-a venit, va veni. — Lupul şi oaia 
(Sima, 21). 

Printr-un simţ fin al lhmbii, este utilizat, în acest joc derutant, 
verbul posesiei (a avea) şi al existenţei (a fi), deosebit de abstract, 
precum şi alte verbe de aceeaşi natură: ex. Când n-aveam îți dădeam, 
acum am şi nu-ţi dau. — Femeia măritată (Isp., 46), şi în special: O fost şi 
n-o mai fi,/ Şi la vară o mânca cireşe. — Fata dacă se mărită (Gh. Pav. 
AAF, 1945, 103), comp. cu: Tot o fost şi-o fi/ Şi nici acuma nu-i de un 
an. — Luna (Ibid.), sau motivul, de generare, de asemenea opozitivă, a 
variantelor: Ce n-a fost niciodată şi să dea Dumnezeu nici să nu fiă? — 
Vlădică de țâgan (Sied., 1878, 24) comp. cu: De când îi n-o fi fost, nici 
nu-i şi azi trăieşte. — Popa de țigani (Dopp, 39): 

Putem observa, la sfârşitul acestei descrieri, că ghicitorile care 
ilustrează un asemenea procedeu de opoziţie sunt foarte numeroase şi 
aproape toate interesante cu unghi de încifrare, ceea ce relevă un gust al 
paradoxului care, în ciuda unor elemente ce l-ar atribui îndeosebi 
domeniului cărturăresc, probează, dincolo de o astfel de origine, 
înclinația deosebită a spiritului popular pentru acest joc subtil al valorilor 
limbajului, coincident, în acest punct, ca însăşi rațiunea de existență și 
funcționare a ghicitorilor ca specie ludică. 

În acelaşi sens, pe lângă frecvența și prelucrarea intensă în 
variante a multora dintre motivele menționate (v. /anțul, călcâiele, 
groapa, cosciugul, moara, precum şi altele, necitate aici), remarcăm, 
tocmai în ghicitorile de mare virtuozitate lingvistică (v. ultimele ex. cit.), 
aparținând de asemenea indubitabil, folclorului, valorificarea procedeului 
într-o perspectivă comică (chiar aluziv-obscenă) (cf. ex. femeia măritată), 
prin obiect sau imagine ce vizează noțiuni tratate îndeobşte cu respect şi 
diferență, luându-le în răspăr (fată, popă) — dovada cea mai sigură a 
înscrierii paradoxului între valorile autentice ale speciei ghicitorilor. 


2.2.4. Paralelismul negativ 


Cea mai caracteristică realizare în spiritul opoziţiei stilistice o 
constituie structurile care utilizează procedeul cunoscut sub numele de 
„antiteză slavă”, „paralelismul negativ” sau „negarea stării metaforice în 
favoarea stării reale” — cum îl defineşte Roman Jakobson!, frecvent în 
vechea poezie epică şi îndeosebi în colinde, preluarea lui în ghicitori 


! Roman Jakobson, Essais de linguistique generale, Paris, 1963, p. 237. 

având un sens vădit comic şi, se pare, parodic — vizând această specie 
religios-ceremonială. 

Ghicitorile manifestă o deosebită preferinţă pentru acest tip de 
metaforă, al cărei caracter „rudimentar”, care trădează „un concept 
tulbure al metaforei”! este adaptat la necesităţile genului, devenind un 
procedeu subtil de încifrare, cu inepuizabile resurse comice. Ca 
reprezentare plastică, în sfera acestui procedeu se elaborează o serie de 
„portrete” memorabile ale obiectului încifrat, apropiate de tehnica 
modern-constructivistă, pe care specia ghicitorilor o „devansează” cu 
mult, ca experiment verbal. 

Procedeul este utilizat în structuri de absență a termenului 
metaforic nuclear — [Mu], în primul rând în variantele verbale [V/Mu], cu 
a fi şi a avea: E lungă, nu-i furcă, e neagră, nu-i țâgană, e albă şi nu-i 
doamnă. — Tarca (Sied., 1876, 50); cu var.: Are gheare şi nu e mâă, e 
verde și nu e şopârlă? — Rugul (Gura sat., 1867, nr. 1, 5), sau în structuri 
mixte, ex.: E verde şi nu-i şopărlă,/ Dinţi are și gură n-are. — Măceşul 
(Sima, 1). Ca structură derivată a motivelor descriptive, întâlnim adesea 
şi tipul interogativ, ex.: Ce-i lungă și nu-i drugă,/ Şi-i cu gheară şi nu-i 
măță,/ Şi-i verde şi nu-i şopărlă. — Rugul (Fam., 1886, nr. 1, 7); Ce-i 
pătură/ Şi nu-i plăcintă/ Şi-i rotilan/ Și nu-i măr? — Ceapa (Muşl., AAF, 
1932, 192); Ce-i roșu, măr nu-i;/ Creşte-n pământ, ceapă nu-i? — Sfecla 
(Gor., 342). 

Poziţia privilegiată a procedeului metafore: infirmate se vădeşte 
apoi prin experimentarea ei în numeroase variante poziționale ale 
variantele negative: Nu-i pasăre — dar pe copaci şade;/ nu-i vacă — dar 
paşte iarbă verde,/ nu-i peşte, dar în baltă înoată,/ nu-i lăutar, dar cântă 
noaptea toată. — Buratecul (Gor., 33), sau cu inversarea ordinei 
termenilor, variante numeroase şi „stilizate” graţie topicii şi posibilităților 
de realizare a rimei omogene, ex.: Albă este, cucoană nu-i,/Neagră este, 
țigancă nu-i;/ Coadă are, tigaie nu-i — Coțofana (L.Cr., 1921, 72); Lungu- 
i, băț nu-i,/ rotundu-i, măr nu-i. — Șarpele (Gor., 364), rigoarea prozodică 
dictând chiar unele licențe sintactice, ex.: Gheară e, pisică nu e;/ Verde e, 
şi pe copaci se suie. — Fasolea (|.Cr., 1912, 212). Unele variante, datorită 
negației, pot propune ca termen introductiv un element denominativ, ex. 
Ghionoaie nu e/ Dar pe copac se suie;/ Bou nu e, coarne poartă,/ Măgar 


1M. Brătulescu, Câteva tipuri de metaforă în folclor, în vol. Studii de poetică şi stilistică, 
Bucureşti, EPL, 1966. p. 87. 

nu-i, samar arată. — Melcul (păsc., 89) şi, tot ca formă a licenţei, chiar 
variante afirmative precum: Caşu-i,/ albu-i,/ pături sunt/ plăcintă nu-i. — 
Ceapa (Gor., 66). 

Alte variante tratează încă mai liber aceste structuri, vizând 
efecte stilistice prin diverse forme ale repetiției, ex.: Lungă/ Lungă,/ 
Șarpe nu-i,/ Pene are,/ Găină nu-i,/ Spini are,/ Arici nu-i. — Rugul (Tazl., 
188), Verde-i verde, nu-i şopârlă/ Are dinţi şi n-are gură. — Rugul 
(Pamf., 31); Albă-i albuie, dar caş nu e,;/ Coadă are, şoarece nu e;/ 
Frunză are, pom nu e;/ Limbă nare, sare linge. — Ridichea (Păsc., 98). 

Libertatea experimentării paralelismului negativ (de altfel şi 
structura complexă a expresiei acestui procedeu permite variația internă) 
a dus la elaborarea unor variante de opoziţie subînțeleasă, care imită tipul 
metaforic enumerativ, ex.: Și măță şi unghiță/ Și cătană şi cu peană. — 
Măceşul (Parteniu, 55). Ele pot de asemenea împrumuta, pentru secvența 
introductivă, modele formale aparținând şi altor tipuri metaforice, de 
pildă [A/M]: Am un şarpe lung, gheare are, dar nu-i mătă. — Rugul de 
mure (Folk. Bih. 208); [V/M]: Covâ// covăâ// prin iarbă,;/ lungu-i,/ şarpe 
nu-i. — Năpârca (Gor., 236); [C/M]: Pături peste pături/ Roș e, măr nu e/ 
Turtă e, plăcintă nu e. — Ceapa (Frâng. 1931, 561), Când în sus,/ când în 
jos:/ Neagră-i,/ Măţă nu-i. — Rândunica (Gor., 318). 

În acelaşi sens, în variantele structurale circumstanțiale marea 
capacitate de sugestie a procedeului permite îndepărtarea de la construcția 
care l-a consacrat, în jocuri sintactice diverse, sintaxa însăşi reevaluând 
semnificația gramaticală a mărcilor sale, pentru a exprima valori ale 
opoziţiei, ex.: Dacă-i albă, nu-i cucoană,/ Dacă-i neagră, nu-i țigancă,/ 
Dacă-i lungă, nu-i prăjină. — Gaiţa (Păsc., 83) sau, tot cu sens concesiv: 
Cât de albă, nu-i nevastă/ Cât de verde nu-i mătasă/ Și de neagră nu-i 
țigancă — Tarca (Ţ. Fagilor, 1931, nr. 2, 32). Unele variante sunt extrem 
de dificile şi, practic, inabordabile fără exercitarea intensă a procedeului 
în structurile de origine, ex.: Unde-i alb, nu-i omăt; unde-i negru, nu-i 
pământ. — Ţarca (Sb. 321), cu var. Ghici:/ unde-i alb, nu-i omăt,/ Unde-i 
negru nu-i pământ,/ Unde-i codaie nu-i tigaie. — Țarca (Şez., 1902, 124). 

Întâlnim și alte forme gramaticale rare, de pildă conjunctivul cu 
valoare dubitativă: Să fie cal, e cu coarne;/ să fie bou, e cu şea./ Veveriţă 
nu e, pe copac să suie.- Melcul (L.Cr., 1913, 326), structură preluată de 
Al. Odobescu în faimoasa dubitaţie a vânătorului care a văzut cloşca cu 
pui de rață: Să fie rață? — Mă-sa găină; Să fie găină? — Botul lătăreţ!!. 


! Al. Odobescu, Pseudo-cynegetikos, Bucureşti, EPL, 1961, p. 148. 

De altfel, în specia ghicitorii, unele motive din sfera acestui 
procedeu au cunoscut, ele înseși, o evoluție spre structuri narativ- 
anecdotice mai ample, în substanţa lor integrându-se şi propunătorul, care 
relatează, pe un ton „epic” de mari resurse comice - parodiind, subtil, şi 
unele structuri de descântec - o întâlnire neobișnuită (de remarcat 
valoarea stilistică a perfectului simplu şi a imperfectului ca timp narativ şi 
descriptiv, care proiectează epic întâmplarea), Mersei pe cărare,/ Mă- 
ntâlnii c-un dobitoc:/ Samar avea/ Măgar nu era/ Coarne avea/ Bou nu 
era,/ Picioare nu avea/ Pe copaci se suia?. — Melcul (Tazl., 156,) 
„arătarea” find cimilită şi într-o epică neutră, după acelaşi procedeu: 
Arătarea merge pe cărare,/ nu-i bou că are şea,/ nu-i cal că are coarne. — 
Culbecul (Gor., 118), pe de altă parte imperfectul fiind utilizat, cu același 
efect stilistic deosebit de evocator, şi în structuri descriptive simple: ex. 
Coadă avea,/ mâţă nu era;/ musteaţă avea, / mâţă nu era;/ blană avea/ 
Măţă nu era. — Motanul (Şez., 1926, 64). 

Dezvoltarea epică pe care o conferă structurilor introducerea 
relaţiei de personalizare a determinat, grație valorii stilistice, atragerea în 
sfera acestui model şi a altor motive, ex.: Merg pe un drum, dar nu-i 
drum; prind un pui, dar nu-i pui; îi smulg penele, dar nu-s pene; şi-i 
mănânc carnea, dar nu-i carne. — Peştele (P IL A, 24, var. transfer în 
Porumbul — Cinel, 242), cu varianta de adresare (P-): Mergi — nu pe 
drum,/ scarmeni — dar nu pene/ Fierbi — nu zeamă/ Mănânci — nu carne. 
— Idem (Gor., 282), sau varianta de utilizare a gerunziului (cf. Sied., 1873, 
104), în fine o variantă care valorifică alt tip narativ — perfectul simplu 
(cf. Şez., 1926, 64). 

Astfel de reuşite stilistice, între care se numără şi unicate, 
constituie un alt aspect al procesului intens de variaţie la care sunt supuse 
aceste structuri, ca şi al familiarizării, printr-un îndelung exercițiu 
cultural, cu procedeul de opoziţie analizat. 

Expresia antitetică de bază mai poate fi dezvoltată, în astfel de 
structuri, prin îmbinarea dintre procedeul metaforei negate şi al 
comparației, tropi funciar înrudiți: ex. A/bă-i, ca o doamnă, şi nu-i 
doamnă,/ Neagră-i ca o țigancă şi nu-i țigancă. — Țarca (Com. s., 1924, 
27) — experiment stilistic care duce, prin complicarea intenționată a 
structurii, la apariția unor noi valenţe comice şi chiar funcționale, de 
pildă, în cadrul unor asemenea variante, dezvoltarea unui tip special de 
comparaţie — pe care o putem numi „tautologică” — în raport cu termenul 
negat, preia funcţia de provocare ironică, prin comicul subtil conţinut în 
sublinierea unei asociaţii de la sine înțelese (compararea termenului 

metaforic cu el însuşi), şi în negarea ei imediată, de ordinul perplexității: 
ex. Îi un măr ca mărul,/ Şi nu-i măr,/ îi cu păr ca omul,/ Şi nu-i om;/ îi cu 
pături ca plăcinta şi plăcintă. — Ceapa (Gor., 66); Ce este lung ca 
șarpele/ Și nu-i şarpe,/ Și are unghii/ Și nu este măță. — Rugul (Ghil., 
1914, nr. 3-4, 9). Unele structuri dezvoltă, suplimentar valorilor comice 
amintite, şi procedeul de derutare a adversarului, constând în propunerea 
unui obiect extrem de apropiat sferei semantice a metaforei negate, 
aproape tautologic (de observat şi valoarea ironică a insistenței asupra 
termenului metaforic, care se repetă pe parcursul tuturor secvenţelor); 
Albă ca gâsca - da' gâscă nu ie. — Gânsoc (P. Pătruţ, AAF, 1942, 351; cf. 
Şi ex. cit. anterior: Motanul, Năpârca). 

În evoluţia acestor structuri se ajunge la înlăturarea termenului 
negat, experiment ce readuce astfel comparaţia în sfera funcției sale 
asociative de bază, de semnalare a obiectului, în structuri de opoziţie 
subînțeleasă (în perspectiva variantelor de origine ce uzează explicit de 
metafora infirmată) care mimează pe cele comparative; ex. Lungu-i ca 
şarpele/ verde-i ca şopăârla/ cu gheare-i ca mâţa. — Rugul de mure 
(Folk.Bih., 210); Cu coarne ca boul,/ Cu şea ca un cal,/ Se urcă pe 
copaci ca un şarpe. — Melcul (Isp., 25) — comp. cu structurile propriu-zis 
comparative; Ce-i la cap ca o doamnă, iar la coadă ca o daltă? — Țarca 
(Sb., 321); Ce-i frumoasă, ca fetele şi nechează ca iepele? — Idem (Ibid). 

Astfel de exemple de coincidenţă, prin transformări succesive, a 
unor structuri inițial opozitive cu altele — aici comparative — care, cel 
puţin aparent, nu realizează în plan structural valori ale opoziției, ne 
permit să afirmăm, prin extrapolare, că orice ghicitoare reprezintă, ca 
schemă generală, infirmarea unei metafore prin indicarea adevăratului 
obiect al determinărilor ei. 


2.2.5. Opoziția metaforică serială 


Încheind aici observaţiile cu privire la opoziţie în specia 
ghicitorilor, putem spune că amploarea valorificării ei ca procedeu 
stilistic se explică, în afara calităților proprii, prin existența aceluiaşi tip 
de relaţii şi alte niveluri de elaborare — nivelul structural în primul rând și 
nivelul semantic în genere (în care includem şi pe cel „subtextual”: 
opoziţiile stabilite în cadrul reprezentărilor culturale), toate acestea 
asigurând baza, ori participând efectiv la realizarea valorilor stilistice. 
Fiecare dintre aceste niveluri ar merita o cercetare amănunțită ce ar 

conduce, desigur, la relevarea unor noi aspecte privind dimensiunea reală 
a opoziției şi complexitatea utilizării e: în specia ghicitorilor. 

Astfel, mai semnalăm că în plan structural opoziţia. funcționează 
nu numai ca regulă generală a relaţiei între obiect şi imagine, ci ea 
controlează uneori şi organizarea seriilor metaforice ale unui motiv, ori 
natura obiectelor încifrate prin acelaşi motiv (variantele de transfer), 
modificat într-un anume sens. 

De pildă, ghicitoarea sacilor la coșul morii cuprinde în seria sa 
metaforică şi termenii popă, drac - opuşi în uzul cultural şi cotidian, dar 
subordonați în ghicitori unei valori comune — comicul, pe fondul 
resuscitării funcției lor de-sacrale, respectiv de-tabuizante în cazul 
fiecăruia din cei doi termeni: Pe valea lui Prepeleac/ Se dau dracii peste 
cap. — Sacii la moară (G. Trans., 1890, nr. 264, 6), paralel cu: În râpa lui 
moş- Harap,/ Se dau popii peste cap. — Sacii la coşul morii (Sad., 10). 

Și în variantele altor motive termenii se întâlnesc, în ciuda 
opoziției lor în alte planuri, ca sinonime stilistice în cuprinsul aceleiaşi 
serii: comp. var. Șade Iuda în cămară/ Cu flendurile afară - Sfecla (Gor., 
342); O intrat popa-n cămară/ Ş-o dat pe fete afară. — dem (L.Cr..,1920, 
58), sau motivele înrudite: Joacă dracul pe părete cu gura friptă de sete. 
— Umbra (P II A, 32), Joacă popa crăcănat,/Cu zăbunul cărărat/ Cu fes 
roşu-n cap. Ce este? — Ghionoaia (Ghil.,1914, nr. 3-4, 9). 

Într-o ghicitoare precum: Barbă am şi popă nu-s,/ Coarne am şi 
drac nu-s. — Țapul (Pamf., 35) cei doi termeni sunt reuniți şi la nivel 
textual creând, subiacent procedeului paralelismului negativ, un tip de 
opoziție mai subtil şi totodată mai îndrăzneţ, care face apel şi la unele 
reprezentări injurioase din limbajul expresiv (popa ca ţap) în ce priveşte 
relația metaforă-obiect. 

Desigur, nu toţi termenii metaforici de opoziţie din seria 
sinonimică a unui motiv se justifică printr-un model structural de 
generare în virtutea acestei reguli. Dacă ghicitoarea corofenii, realizată cu 
mijloacele paralelismului negativ, propune sistematic în variante opoziția 
suplimentară doamnă (cucoană)/ vs. țigancă, ex. var: E albă, şi nu-i 
jupâneasă,/ e neagră şi nu-i ţigancă. — Coțofana (Bulg., 23), perechea 
aparent similară figan/ domnişor/ (boieraş) din sfera metaforică a 
motivului: Domnişor cu haine scurte, ține legea la o curte. — Lacăt (Gaz. 
Pop., 1887, nr. 17-18, 5); figanul cu haine scurte/ rămâne singur în 
curte. — Idem (Bulg., 38) realizează în schimb o opoziţie fortuită, la care 
s-a ajuns venind din sfera unor asociaţii diferite, coerente în relația lor 
separată cu termenul metaforic: selectarea termenului ,,domnişor” se 

bazează pe semnificația convenţională, cvasi-simbolică, de „obiect de 
proveniență străină”, în timp ce termenul metaforic „figan ” se justifică 
printr-o asociaţie de culoare şi, în plus, prin transferul din caracterologia 
folclorică, unde personajul apare ca prototip al hoţului. Un argument în 
plus îl constituie şi faptul că pe de o parte, termenul apare şi în variante 
de diminutivare: Țigănuş venit din munte/ Stă noaptea singur în curte. — 
Idem (Păsc., 86) procedeul diminutivării fiind, în ghicitori, un mijloc de 
sugerare a dimensiunii obiectului, dar și o expresie subiectivă, de 
„simpatie ” faţă de el, iar pe de altă parte „,domnișor ” este valorificat într- 
o descripție ambiguă, sugerând perspectiva opusă rolului său de paznic 
(stăpân): Am un domnișor/Cu haine scurte/ Ce găseşte/ Tot ascunde. — 
Idem (|zv., 1925, nr. 2-3, 14), variantele marcând astfel interferența celor 
două reprezentări metaforice. 

Referindu-ne acum la cea de a doua situație semnalată, a 
opoziţiei în variantele de transfer ale aceluiaşi motiv, aceasta se 
realizează pe o bază complexă, ținând de competența de elaborare a 
structurilor prin aplicarea regulii de opoziţie, şi totodată de „erudiţia” în 
materie — cunoaşterea repertoriului de motive date, prin transferul cărora 
se atrag în sfera ghicitorilor noi obiecte. Concretizând, motivul care 
încifrează ceara: Ce moi în foc şi în apă se întăreşte? — Ceara (L.C., 57) 
a ajuns, printr-o asociaţie opozitivă a obiectelor, şi cu modificările 
corespunzătoare în plan textual, să fie utilizat şi pentru șarpe: Ce se 
întăreşte la soare şi la umbră să moaie? — Șarpele (Păsc., 99). 
Ghicitoarea numelui: Ce se pune anume/ La tot lucru-n lume? — Numele 
(Leca M. 39), intră în corelaţie prin acelaşi mecanism de dublă opoziție 
pe fondul unui motiv comun, cu: Ce-i în lume/ Făr-de nume — Punticica 
de la nas (Sied., 1877, 64); comp.: Cine merge negru în scaldă şi iese 
roşu? — Racul (Sied., 1876, 7) ori Ce bagi în apă roşu/ Și iese negru? — 
Cărbunele aprins (Mirea, 22). 

Raporturi asemănătoare stabilesc omul şi Dumnezeu, în variante 
de transformare a aceluiaşi motiv, reprezentative pentru funcția ludică, 
profană, a ghicitorilor, pentru forța lor de subminare comică, pendulând 
între erudiția patristică şi farsă: comp. ex.: Cine nu s-a născut/ Și încă n-a 
murit? — Dumnezeu (R.gl., 74) cu: Cine s-a născul/ Și încă n-a murit, - 
Eu (Haz.s, 1904, nr. 2, p 4), la fel: Ce are Dumnezeu și n-avem noi? — 
Cerul (L.C., 35); Ce are omul şi Dumnezeu n-are? — Păcatele (L.C., 39), 
sau, în variante mai puțin moraliste: Ce n-are Dumnezeu? — Stăpân (L.C., 
38), Ce-i lipseşte la Dumnezeu? — Frica (Tistu, 23), respectiv: Ce avem 
noi şi Dumnezeu n-are? — Moarte şi păcate (Com.s 1924, 75), termenii 

fiind reuniți într-o structură amplificată retoric: Ce vede omul în toate 
zilele, împărații numai rar, ear Dumnezeu niciodată? — Pre semenele său 
(Sb., 321). 

După un fost model catihetic: Cine s-a născut o dată şi a murit de 
două ori? — Lazăr (Sied, 1876, 6) funcţionează şi aplicarea lui prin 
opoziţie în sfera „laică”: Ce se naşte de două ori şi moare o dată? — 
Pasărea (Nanu, 136), cf. şi Viermele de mătase — (Cânt. Ial., 130). 
Această ghicitoare poate fi raportată, ca variantă de transfer propriu-zis 
(direct) la motivul biblic al lui Iona din întrebarea: Cine s-a născut de 
două ori, şi a murit o dată? — Ilona profetul (R. gl., 79), transformarea 
prin opoziție a motivului efectuându-se încă în cadrul acestui tip de 
ghicitori. 

Pe teren pur folcloric, reunirea unor astfel de termeni de opoziție 
(sacru/profan), deşi mai puţin frecventă în ghicitorile descriptive, are loc 
totdeauna sub specia comicului, a ipostazei privilegiate a omului, eliberat 
de complexe şi servituţi - expresie a funcției ludice a ghicitorilor, aşa cum 
se întâmplă în următoarea variantă la cunoscutul motiv al puștii: După 
deal nechează,/ Nimeni nu cutează, / Numai eu / Și cu Dumnezeu. — 
Puşca (Şez., 1902, 121): 

Amploarea şi diversitatea opoziției în specia ghicitorilor, 
dimensiunea implicării ei în moduri şi la niveluri diferite (cf. şi Infra) 
îndreptăţesc, aşadar, considerarea sa drept una dintre categoriile stilistice 
reprezentative pentru această specie. 

Faptul ca opoziţia depăşeşte în acest cadru interesul pur stilistic, 
ea constituind totodată una din trăsăturile fundamentale ale gândirii care 
ordonează sistemul reprezentărilor culturale, explică valoarea gnostică a 
ghicitorilor, care îmbogăţesc realul cu o cunoaștere inedită prin 
reflectarea lui dintr-o perspectivă  dehberat imprevizibilă, adesea 
derutantă şi, în ultimă instanță, dialectică. 


3. Comicul. Metafora obscenă 
3.1. Niveluri ale categoriei comicului 


Există în specia ghicitorilor mai multe categorii ale comicului, 
după multitudinea nivelurilor la care acesta se poate realiza: structural, 
semantico-stilistic, chiar fonetic. În primul rând, fiind o categorie estetică 
dezvoltată pe baza unei opoziții, comicul (definit în general, ca 

discrepanță între aparenţă şi realitate), urmează linia de manifestare a 
acestei relaţii. 

Identificăm, astfel, la nivel structural, un comic ce aparține 
funciar ghicitorii, ținând de natura relaţiei care se stabileşte între obiectul 
real şi „aparenţa” sa metaforică, relație — cum s-a arătat — în esență 
opozițională. La această opoziţie de principiu, valabilă pentru orice 
ghicitoare, se adaugă în cele mai multe cazuri o marcă intențională 
(stilistică) a discrepanţei comice, propusă în sistemul de imagini sau 
dublând relaţia acestora cu obiectul. 

Fără a insista deocamdată asupra imagisticii de factură comică, 
ce se impune cu pregnanţă oricărei lecturi şi care aproape epuizează gama 
tipurilor cunoscute (comicul anatomic, de caracter, de comportament şi, 
mai ales, de situaţie) ori asupra comicului lexical, fonetic — de limbaj în 
genere, în plan structural comicul poate rezulta, suplimentar, din 
propunerea unor obiecte în termeni invers proporționali cu dimensiunea 
lor reală, de pildă a unor obiecte minuscule în termeni augmentativi: ex. 
Am un trunchi: îl sparg în două,/ Și fac două/ blăni de pat,/ Două albii şi 
un potcap. — Ghinda (Şez., 1902, 102); Am un poloboc, şi de-l voi pune-n 
pod și va cădea meşter să-l facă la loc nu se va afla. — Oul (Gor., 263) cu 
varianta de adaptare a numelui metaforic (prin diminutivare) la 
dimensiunea obiectului: Am o balercuță/ cu două holercuţe. — Oul (Gor., 
263) — ambele comparabile ca valoare artistică, dar vizând efecte stilistice 
diferite. 

Una dintre cele mai reprezentative realizări ale genului este 
ghicitoarea puricelui, în care procedeul opoziției comice capătă un relief 
deosebit, aceasta graţie şi obiectului său: Am un bivol,/ Sare din munte în 
munte/ Și picer 'li nu i se rupe. — Puricele (I. Cr., 1910, 78) sau: Am un 
cal/ cât un mal:/ unde sare/ urmă n-are,/ unde paşte/ se cunoaşte. — Idem 
(G. Dem., 241), ultimul motiv cunoscând şi variante de sugestie 
metaforică prin diminutivare: Am un căluşel/ mic-mititel... (C. Manol., 
337; sin. „căluț negru” — Gor., 310; „„mânzișor negru” — Tazl., 181), dar 
şi de amplificare a descripției vizând efectul comic, de o insistență 
„analitică” asemănătoare celor din formulele introductive ale basmului 
fantastic: Am un pui de drac/ Lăţit şi sărac,/ Cu picioarele sucite/ Cu 
șoldurile stăâlcite,/ Cu pântecele lăţite,/ Cu limbile ascuţite,/ Unde sare! ... 
(Pamf., 30). 

În alte cimilituri ale minusculei vietăți comicul devine mai 
pregnant prin aplicarea acestui procedeu de augmentare la forma generală 
a enunțului, care capătă proporții epice, de o evidentă exagerare în raport 

cu obiectul, se recurge la naraţiunea biografică, oferindu-se date asupra 
naşterii şi vredniciilor sale, episodul final al prinderii și expiaţiunii fiind 
reprezentate în dimensiuni fabuloase: Cine se naște în luna lui martie/ 
Tulbură pe toată lumea şi pe împăratul./ Cinci îl alungă, doi îl prind/ Și 
moare în cetate de os? — Idem (Folk. Mold., I, 389) — astfel că întregul 
edificiu pare a fi, în ultimă intenţie, o parodie a eposului eroic. 

Procedeul a fost împrumutat şi de unele motive cărturărești, cum 
este ghicitoarea antonpannescă a condeiului, şi unde retorismul tipic unor 
elaborări de această factură devine scuzabil în perspectiva efectului comic 
al discrepanţei: De iute ce sunt, trei abia mă ţin,/ Din nasul meu curge 
miere şi venin./ Glas nu am, dar să strig, când voi fi pus,/ Mă aude 
răsărit şi apus./ Eu lumea o-mpăciuiesc şi o-învrăjbesc,/ Eu pe toți îi 
bucur şi îi întristez? — Condeiul (Pann, 21). 

În categoria comicului de conţinut şi de structură înregistrăm şi 
situația inversă, când obiecte de mari dimensiuni — fenomene cosmice, 
stihiale — sunt reduse la reprezentări gospodăreşti, contingente, ori sunt 
tratate pe un ton familiar, hazliu, care solicită adesea diminutivul, 
familaritatea însăşi generând, în astfel de cazuri, valori subtil comice. 

Pentru a cita, în continuare, o ghicitoare despre cer, acesta 
devine, în spiritul efectului comic vizat, un obiect de uz gospodăresc: Am 
un ceaun umflat,/ peste lume răsturnat. — Cerul (Gor., 64), sau, aflat tot în 
posesia propunătorului: Am o rochioară/ Plină de posdeioară. — Idem 
(Gor., 65). Stihia runerului este prezentată, la rându-i, într-o ipostază 
casnică: Moșu taie lemne în deal,/ aşchiile sare-n vale. — Tunetul (Gor., 
371), iar vântul constituie o apariție de-a dreptul scandaloasă: Prin 
pădure printre fagi/ merge-un om făr! de nădragi. — Vântul (Gor., 397). 
Ele pot fi reunite într-o singură familie, caracterizată după cunoscutul 
procedeu al comicului anatomic: Walt e tata,/ groasă-i mama,/ nebun e 
frate-meu. — Cerul, pământul, vântul (Bulg., 32), ori în cupluri de 
asemenea familiale, la îndemână în galeria de exemplare umane ale 
satului: Două merg, două stau,/ Două dușmănie-şi au. — Soarele şi luna, 
cerul şi pământul, focul şi apa (Alecs., 393); în fine cu acelaşi spirit de 
observaţie, stihiile sunt contemplate parcă moromeţian, din poarta casei: 
Cine fuge şi n-ajunge, cine stă şi treaba-i merge. — Soarele şi pământul 
(. Cr., 1915, 146). 

Între acestea, luna deţine un adevărat record de cimilire 
şugubeață, ghicitorile întrecându-se în căutarea unor corespondențe 
metaforice cât mai îndrăzneţe: ex. Pe o biserică şindrilită joacă-o măță 
potcovită. — Luna (Sb., 322), Am o măță grasă,/ Umblă noaptea pe casă. 

— Idem (Wolff, 181) — motive în a căror serie metaforică figurează 
numeroşi termeni diminutivali, de familaritate glumeaţă: „rață 
potcovită” (Gor., 211); „gâscă” (Şez., 1912, 24); „pasere” — (Şez., 1926, 
63), „pisică potociută” (Şez., 1922, 30), „găinuşă” (Gor., 211), „găină 
buhuietă” (Gor., 213), apoi: „purcică grasă” (F. Soțiet., 1867, 95), 
„cățeluşă grasă” (Gor., 211), „cățea albă” (Gor., 211), „scroafă cu 
purcei” (Sied., 1876, 91) etc. La fel se întâmplă şi cu alte ghicitori ale 
astrului, asemenea termeni fiind selectați printr-un mecanism asociativ, 
propriu-zis metaforic, unii având însă şi o conotație în genere peiorativă, 
chiar sacrilegă, datorită constelaţiei sinonimice unde ei apar (dacă avem 
în vedere ansamblul motivelor care îi valorifică): porcul şi măța conţin o 
astfel de sugestie prin participarea la alte serii metaforice, în relație cu 
termenul „drac”, de pildă — cf. Iepurele (variantele — Şez., 1913, 23 şi 
Cinel 408), Ariciul (var. 1. Cr. 1909, 295 şi var. Păsc., 72), un comic de 
frondă conţine şi ipostaza în care sunt reprezentate luna şi stelele în 
ghicitoarea: În gunoiaşul vecinului/ Treieră cățăluşa domnului. — Idem 
(Păsc., 87). 

Şi alte noţiuni aparţinând unor sfere înrudite — cvasi-tabuizate ori 
tratate cu teamă și respect în uzul cotidian, de pildă fenomenul morţii şi 
mortul însuşi, apoi diverse obiecte în sens generic rituale sunt luate în 
răspăr, prin limbajul şi imagistica de hazlie familiaritate a ghicitonlor (cf. 
ŞI ex. cit. în capitolul precedent despre relaţia om / Dumnezeu), ex. Pe cea 
gură de vale/ Vine o mătăhală mare,/ Cu 5 capete, 4 suflete și 100 degete. 
— Mortul dus pe năsălie de patru ciocli (Alecs., 393) sau: Cine se plimbă 
fără voie? — Mortul (Doina, 1928, nr. 2-3, 49); Am un iepuraş cu urechile 
de caş. — Moartea (Păsc. 90), Ghici ghicitoare:/ Putină pietricitoare — 
Mormântul (Gh. 1. N., 44); În capul satului/ Zicem: În numele Tatălui — 
Cimitirul (Ol. O. Ct-escu, 24); Scoală dacă poți ca să-ţi vezi desagii/ căci 
în ei de-acuma vei pune nădragii. — Cosciugul (Şez., 1915, 102). Sfântul 
este descris cu o exactitate hilară: Ține în mână, se uită şi nu vorbeşte. — 
Sfântul (L. C., 39), la fel închinăciunea, transpusă prin aceeaşi percepție 
insolită în imperiul suveran al comicului: Seara până nu-mi scot ochii nu 
mă culc. — Când mă închin (Braş., 61), în fine mătăniile: Hâţa./ Băâţa./ 
Țup la pământ — Când baţi mătane (Sb., 322). 

Legat de aceasta, la nivel structural şi stilistic în sens larg, ca 
relație între sferele unor motive, se naşte un comic de o factură specială, 
rezultat din considerarea obiectelor asupra cărora se aplică acelaşi tipar 
artistic, care funcţionează oarecum reflex, subteran, fiind relevabil numai 
la o cercetare pe ansamblul speciei privite ca sistem. 

În afară de exemplul, discutat cu alt prilej, al raportului „om/ 
personaj sacru (Dumnezeu)” a cărui propunere sistematică după acelaşi 
motiv, uşor modificat pentru a crea opoziţia, pare totuşi efectul unei 
intenţii stilistice, şi alte obiecte de esența celui din urmă oferă surpriza 
unor relaţionări comice — deliberate sau nu — cu obiecte de natură opusă, 
prin intermediul aceleiaşi reprezentări la care participă ori şi-o împrumută 
reciproc. De exemplu, pentru /ună se apelează şi la ghicitoarea furnicii, 
exactitatea reprezentării formale interesând mai puţin decât efectul comic, 
uşor obscen: Cinel-Cinel: la cap ghioagă, la c... ghioagă, la mijloc fiu- 
fiu-fiu. — Luna (P. IL A, 20; cf. furnica, ex. var. Gor., 163) la fel: 
Potcoava calului/ În vârful dealului — Conciul la neveste (Izv., 1932, 
176) mai cimileşte Luna (cf. var. Sc. 1925, nr. 9-10, 67) şi Curcubeul (cf. 
Frâng, 1940, 1262), după cum bisericii: În mijlocul crângului/ e cuibul 
ciontăcului. — Biserica (Gor., 25) i se mulează cimilitura buricului (cf. 
var. Braş., 167), alte atribuiri încălcând de-a dreptul teritoriul obscenității, 
de pildă variantele: Rage Buga între dealuri — Beşâna (Sb., 321) şi 
Zbiară Barna între doi munţi. — Idem (P IL A 4), care evocă, prin 
metafora onomastică şi imaginea de ansamblu, motivul zunerului (cf. var. 
Gor., 371), respectiv soarele: Urlă Barna de la munte/ Cu ciucur roşu în 
frunte. — Soarele (Gh. Pav., AAF, 1945, 103). 

Diversele modalități stilistice urmărite până acum, precum şi 
numeroasele ghicitori care, considerate izolat, creează un comic ce pare 
superfluu, iar uneori nici nu poate fi sesizat, relevă aşadar, într-o viziune 
de ansamblu, caracterul lor de sistem, marcând sub specia categoriei 
estetice a comicului o tendință consecvent de-sacrală pentru ghicitorile 
aparținând acestei sfere de reprezentări, expresie a funcţiei ludice a 
speciei ghicitorii în sensul său primordial. 


3.2. Comicul obscen 


Metafora obscenă este recunoscută drept „un tip de substituire 
specifică”! pentru ghicitori, cu mijloacele căreia se realizează în principal 
una dintre cele mai caracteristice valori estetice ale acestei specii — 
comicul. 

Ea constituie totodată o trăsătură definitorie pentru ghicitoare ca 
specie universală, şi faptul că arii etnografice cu totul disparate o atestă, 


'M. Brătulescu, Ghicitoarea, elemente de structură stilistică, în REF, 1965, nr.5 p. 450 

practicând-o cu mijloace şi intenţii comune - G. M. Dion! vorbește chiar 
de o „funcţie sexuală” a acestor ghicitori ca mecanism de defulare, mai 
ales în societățile native, unde asupra acestui domeniu se exercită 
numeroase interdicții -, este în măsură să îi confere un interes ce 
depăşeşte domeniul pur stilistic ori estetic, pătrunzând într-o problematică 
legată de însăşi natura şi funcţiile acestei specii. 

Trebuie spus că denumirea „metaforă obscenă” nu acoperă 
întocmai realitatea semantică și formală a categoriei „obscenităţii” 
(precizăm că acordăm acestui termen calitatea de a desemna o categorie 
estetică în sens larg, asemeni „opoziției”, „metaforei generice” etc.), pe 
de o parte fiindcă, cel puţin în ghicitorile românești, cuvântul propriu-zis 
obscen nu apare decât foarte rar, în structura ghicitorii, ca metaforă 
propriu-zisă (termen metaforic nuclear), iar pe de altă parte obscenitatea 
depăşeşte adesea cadrele unui anume termen , fiind un fenomen de 
expresie frazeologică , uneori indirectă — aluzivă, ambiguă. 

Pentru simplificarea lucrurilor, putem utiliza, totuși, acest termen 
intrat în uzul limbajului critic, dacă îl luăm în accepţia de construcție 
metaforică de ansamblu („complex metaforic”) aşa cum se prezintă de 
fapt în structura unei ghicitori. 

De altfel, după funcția şi poziţia în structură a elementelor de 
semnificație obscenă vom ordona și prezentarea lor analitică în 
continuare. 


3.2.1. Termeni obsceni 


În primul rând, ghicitorile pot conţine un termen așa-zis obscen, 
fără a urmări o intenție stilistică de acest ordin, ci din motive de expresie 
directă, neeufemistică, perfect coincidentă cu limbajul frust cotidian: ex. 
Am 0 găină pestricioară,/ Şade-n c... pă policioară, - Strachina (Mat. 
Folk., 1/2, 1216) comicul rezultând, pentru cititorul cultivat, oarecum de 
la sine, din această preluare plină de naivitate a stilului familiar în 
limbajul unui gen de artă. De observat că tocmai variantele care îl 
substituie din „pruderie” — cum ar spune Eminescu — (multe substituiri 
aparținând, de fapt, culegătorilor) capătă un aer artificial, sau, în orice 
caz, mai puţin expresiv: să se compare, de exemplu, pentru calitatea 


Satya Prakash Arya, Riddles, Proverbs and Magical Practices of Westem Uttar Pradesh, 
în „Folklore”, Calcutta, vol. XIII, 1972, nr. 6, p. 219-220; cf şi Gilles Marius Dion, 
Introduction la Devinettes du Rwanda Ibisakuzo, Butare, 1971, p. 221. 

expresivă a lor, variantele: Am un om mititel,/ Vede picioarele tuturor. — 
Scaunul (Tazl., 180) cu ritmica pregnantă a variantei: Butucaşul rotunjor 
vede dosul tuturor. — Idem (Sb., 322) şi, în fine, cu varianta în care 
motivul atinge maxima realizare artistică: Vasâlic” a nostru/ Vedi c. 
vostru — Idem (P. V. Ştef. AAF, 1933, 139). 

Cum se poate urmări şi în exemplele de mai Jos, integrarea mai 
complexă a termenului obscen în textură prin participarea la eufonia, 
ritmul şi rima construcţiei metaforice marchează nu numai o preferință 
subiectivă pentru expresia directă, ci îl face de neînlocuit sub raport 
stilistic: Am un cucoşel, şede-n câcăţel. — Gândacul (P II A, 16); Şi la cap 
ca la c.../ O aş sudui, nu mă-ndur. — Butea (Gor., 36) etc. 

În variantele motivului: Așchia bradului,/ curva satului — 
Dimerlia (Gor., 130) nenumăratele eufemisme sunt expresia unor căutări 
formale a căror valoare sporeşte fundamentul aluziv, întreaga serie 
metaforică  impresionând prin sensul şi subtilitatea variantelor 
experimentate. Astfel, în echilibrul dublei paradigme sinonimice, 
substitute de tipul: haștia, țandura, surceaua, trupina bradului etc., 
corespunzătoare unor sinonime obscene sau eufemistice: ex. Scânduroaia 
bradului/ Târfa întreg satului. — Baniţa (Leca M., 23), Așchia.../ 
Țiitoarea satului. — Crâşma (Gor., 115); Aşchia.../ Înşelătoarea satului. — 
Feldera (Com.s., 1923, 131) configurează un stil al variantelor 
augmentative, cu sens periorativ sau de constatare neutră, în timp ce alte 
variante, mai numeroase, propun termeni diminutivali, de o tandreţe 
ambiguă: ex. Aşchiuţa bradului/ curvulița satului. — Scripca (Gor., 338); 
Țândurica bradului/ curvulicea satului. — Scripca şi cetera (Rev. Crit. 
Lit. , 1896, 302); Scânduriţa.../ Curvulişea... — Idem (P. V. Şt., AAF, 
1933, 139) etc., cu sinonimele cufemistice: „frumușica”, „mândrulița” 
sau injuria admirativă „blăstămata satului”. Într-un asemenea cadru şi 
celelalte substitute din seria metaforică, neutre în sine sau sugerând alte 
valori prin considerarea lor izolată: „bucuria satului”, „veselia...” etc. 
ajung să capete o conotaţie aluzivă, vag erotică, argument al influenţei 
sistemului asupra formelor integrate. 


3.2.2. Situaţii comic-obscene 


Există apoi o categorie întreagă de ghicitori net orientate spre 
extragerea efectului din situaţia obscenă şi în care prezenţa termenilor de 
această factură are la bază o reprezentare sui-generis a obiectului, ei 
funcționând ca metafore adjuvante ori asociate celei nucleare: ex. Am o 

babă cu nuca-n c... - Cahlița (Şez., 1902, 79); Am o fată de pandur,/ 
Toată lumea-o pupă-n c... - Citura cu țuțuroi (Mat.Folk., 1/1, 535). 

Fireşte, şi în această situaţie ghicitorile îşi creează dublete sau 
Chiar serii întregi eufemistice. Uneori acestea sunt atât de evident 
„forțate” în raport cu prozodia, încât devin un mijloc subtil de evocare 
mentală a termenului obscen: de pildă, artificiul subliniat al creației 
lexicale din varianta: Am o fată de pandură/ Toată lumea-o pupă-n gură. 
— Citura fântânii (|.N.Pop, 54), sau necesităţile de rimă din varianta: Cap 
de vultur, zvăc la popa în fund. — Găleata în fântână (R. gl., 83), alteori 
întreaga imagine fiind forțată în scopul reliefării termenului faceţios: Într- 
o vale voioasă se vaietă un popă de găoază. — Putineiul (Haz.s., 1901 nr. 
6-7, 4). 

În alte cazuri variantele eufemistice predomină, la aceasta 
contribuind în mare măsură fixarea într-o formulă artisticeşte superioară, 
de regulă pe criteriul eufonic. De exemplu, în forma: Vâr mâna prin 
frunze/Și-apuc pe moşul de buze. - Castravetele  (Gor., 48), motivul 
cunoaşte variante mai numeroase față de cele cu termenul eufemistic în 
rimă de singular: Vâr mâna prin frunză/ Ş-apuc pe moşul de buză. — Idem 
(Pavlov, 7), sau direct obscen: Ciumnil, ciumnil, Ce-i aceea:/ Bag mâna 
prin frundză/ Ș-apucai pă moş de p-ţă? — Pepenii (T.Pap., 148), găsirea 
unei rime perfecte readucând în prim-plan variantele eufemistice, pentru 
plural: Bagi mâna printre frunze late/ Și-l prinde pe badea de spate. — 
Castravetele (Rahmil, 223). 

Criteriul formal predomină și în cazul altor motive, creându-se 
variante comice de mare frecvență în termeni mai mult sau mai puțin 
obsceni: Șade moşu-n pod şi băieţii-l trag de nod. — Clopotul (P II A, 10) 
paralel cu Șade moşul în căruță/ Și băieții-l trag de p. — Cuiul de la uşă 
(Şez., 1902, 82). 

Dificultățile de integrare prozodică a termenilor obsceni, ca şi 
tendința ilustrată de limba noastră de a dezvolta multiple sinonime pentru 
astfel de termeni, efect al tabu-ului cultural, conduc la o variaţie 
eufemistică intensă, întreaga serie metaforică cuprinzând astfel de 
substitute, de regulă creații expresive, situate în ghicitori la granița 
ambiguă dintre eufemismul propriu-zis şi termenul aluziv, de evocare 
obscenă indirectă, ca în bogata colecţie a motivului: Merge moşul prin 
răgoz/ mare mătărâng-a scos. — Păpuşoiul (Gor., 276): ex. var.: Ivan 
lungul din răgoz mare pătărâng-a scos. — Culbecul (PIL A, 12), în 
variante mai apărând: mare fiulihău (Sied., 1877, 63), „tulihoi” (Pamf., 
30), „tilihoi” (Doina, 1928, nr. 2-3, 49), „hadarag” (C.T.-T, II, 21), 

„mătăhulă” (Gor. 276), „tichilichioiu” (Tazl., 197) ş.a., față de variantele 
propriu-zis eufemistice, de evitare a obscenității şi care par, prin 
comparaţie, anodine: Iese moşul din rogoz/ Gălbejiu şi buburos. — 
Păpușoiul (Ap.Culea, II, 600); Iese popa din rogoz cu capu-ntors. — 
Cucuruzul (Com.s., 1923, 104) ş.a. Sub presiunea sistemului apare chiar 
şi varianta „clasică”, de comic direct obscen, în ciuda prozodiei 
defectuoase: Șinghil, şinghilişor,/Bagi mâna prin rogoz/ Ș-apuci pi moşu 
de p. ă. — Păpuşoiul (P.V.St., AAF, 1933, 139). Menţionăm acum și 
situația în care motive decent glumeţe îşi elaborează variante obscene în 
virtutea acestui proces care acţionează aproape automat, creând, uneori, 
impresia de exces. De pildă ghicitoarea /egumelor: Popa în cămară/ şi 
pletele-afară. — Morcovul (Gor., 229), care cunoaşte şi o orientare 
„poetică” prin seria: „doamnă”, „cucoană”, „fată” ex.: Șede-o fată în 
cămară/ Cu cosițele afară. — Petrinjelul (Sied., 1877, 63), trecând prin 
variante eufemistice: ex. A intrat popa în cămară/ şi şi-o uitat barba 
afară. — Napul (Sied., 1876, 58) ori aluzive: Șade moșul în cămară/ Și 
lasă desagii afară. — Morcovul (Gor., 230), unele sugestive: S-a băgat 
moşu-n cămară, Și-a uitat jăchila-afară. — Bostanul (Gor., 29), ajunge la 
expresia frustă, aproape necitabilă: S-a băgat popa-n cămară/ Ș-a lăsat 
c...ele afară. — Morcovul (Şez.,1902, 118). De remarcat că acesta este şi 
unul dintre puţinele motive folclorice ale speciei care au generat, prin 
reversie, ghicitori cu obiect obscen, în variantele eufemistice (în virtutea 
legii opoziției), ex. Hoţul intră în cămară şi desagii rămân afară. — 
Împreunarea (P II A, 18) ori varianta de-a dreptul sacrilegă: A intrat 
popa-n altar şi-a uitat desagii afar!. — Idem (lbid). 

Instructiv este, între altele, şi ansamblul reprezentărilor 
sinonimice pentru suveică: de la variantele: Am o felie de pepene, trece 
prin apă repede — Suvelnița (Isp., 44), sau Felie de pepene/ trece sub 
poduri repede. — Idem (G.Dem., 246) care vin dintr-o sferă asociativă 
corelată cu motivul mitic al probei („pânză fără rost”, „pod peste mare” — 
cf. cap. anter.), tot printr-un fenomen de reversie, este uşor de urmărit 
cum, pornind de la această bază de asociere, motivul generează o serie 
sinonimică de utilizare, în locul metaforei, a termenului propriu (comic 
de divulgare) — e drept, secundar: Felie de pepene, intră-n pânză repede — 
Suveica (PIL A, 31) var. „printre fire” (Mat. Folk. 1/1, 534), „printre ițe” 
(R. gl., 91-92) ş.a., iar pe de altă parte, prin metafora polisemică „ros?” 
(termen preluat, de altfel, din câmpul general al țesutului: ex. „rostul” sau 
„gura pânzei” — marginea, limita valului de pânză). Varianta Felie de 
pepene,/ intră pe rost repede. — Idem (Gor., 362) dezvoltă o serie de 


189 


substitute anatomice (comicul declanşându-se aici în mod reflex) 
inaugurată de sinonimul „gură” (G. Dem., 246), apoi „gâr” (Pamf,, 33), 
cu toată paleta de termeni aluzivi: „bortă” (|. Cr., 1909, 295), „gaură” 
(Păsc., 101), „crăpătură” (Gor., 362), „furcă” (P II A, 31) până la 
metafora de expresie direct obscenă, inutil a mai fi citată (cf. var. P II A, 
31). 

Un număr de ghicitori sunt încă şi mai orientate obscen, aproape 
obsesiv, în sensul că îşi extrag comicul din utilizarea exclusivă a unor 
astfel de reprezentări. O ghicitoare țigănească! despre broasca țestoasă, 
trecută şi în folclorul oltean (Cf. var. P II A, 5), în traducere sună: 
deasupra casă, dedejos masă, la coadă s..., la cap p... (ibid); de aceeaşi 
factură — cf. Sticla de lampă (P. II A, 30); Drâmba (P. II A, 13); Cânepa 
(|. Cr., 1912, 142) ş.a. 

Asemenea ghicitori apar de obicei ca „traduceri” obscene ale 
unor motive virtual susceptibile de o astfel de dezvoltare (între altele, şi 
prin obiectul ales), procesul de evoluţie spre obscenitate fiind similar 
celui de variație sinonimică, dar extins la substituirea a mai mult de un 
termen, şi chiar a structurii și imaginii de ansamblu, astfel că variantele 
apar drept elaborări quasi-independente în raport cu reprezentarea de 
bază: comp. cuplul moș-babă în ghicitorile: Baba stă cu gura căscată, iar 
moşul scoate cu lingura. — Fântâna (L.C., 7), La moş drondole,/ La babă 
să zgâie — Idem (N Scurtu, AAF, 1939, 230). Alternative obscene cunosc 
ŞI alte obiecte încifrate, precum Imblăciul: Două noaje-nghenuncheate,/ 
Un ciocan şi jumătate (Izv., 1934, 316; comp. var obsc. P. IIA, 18); 
Fasolea: Cui îi mănânci vara, scoica,/Și iarna ciocul? (Cal.Astra, 
1933,170; comp. var. obsc. PII A, 31; Şez., 1913, 21); Castravetele: La o 
rădăcină de lipan,/ Şapte bâte de mocan (Gh.I.N., 16; comp. var. obsc. 
P.II A, 6); Aria şi steajerul: Pe-un taler spălat,/ Un sbârciog 'mplântat 
(I.N.Pop, 51, comp. var. obsc. Mat. Folk. 1/1, 535; Şez. 1913, 15) ş.a. 


3.2.3. Ghicitori cu obiect obscen 


Aşa cum se întâmplă cu multe dintre noţiunile valorificate în 
structura ghicitorilor, în dubla ipostază de metaforă sau obiect, în 
sistemul lexical al speciei, corespunzător utilizării termenilor obsceni în 
încifrarea comică a diverselor obiecte, există şi preocuparea opusă, de 
propunere a unor astfel de termeni ca obiect al ghicitorilor. 


! C.Nicolăescu-Plopşor, art. cit., p. 29. 


190 


În echilibrul acestei corespondențe structurale ponderea 
obiectelor obscene este însă aproape neglijabilă sub raport cantitativ, ele 
apărând mai mult simbolic, pentru a marca funcționarea sistemului de 
opoziții şi la acest nivel, forța de expresie comică a acestei categorii de 
elemente fiind, practic, epuizată în uzul metaforic. De altfel, insistența 
reală asupra lor ar anula obscenitatea ca joc, funcţia ludică sub durata 
căreia această zonă a psihismului şi limbajului accede la o consacrare 
socială, chiar ceremonială, prin intermediul speciei ghicitorilor în 
contextul de actualizare şi, implicit, la un statut în sfera artei. 

Relația structurală a obiectului obscen cu reprezentarea sa 
metaforică certifică regula de opoziţie, care aici funcționează în acelaşi 
mod ca şi în categoria ghicitorilor de metaforizare obscenă, dar cu semn 
schimbat: obiectul obscen este încifrat în termeni cât mai îndepărtați de 
sfera sa noțională, sau cel puţin neutri, dar totdeauna evocatori prin logica 
internă a imaginii sau prin conotația stabilită la nivel paradigmatic. Unele 
motive se constituie, de altfel, în invariante, ex.: Am o oală cu fideu de 
carne? — leşitoarea (Alexici, 215); Opt opintele, patru luminele, nod 
turcesc, pungă leşească. — Câinele înclincit cu cățeaua (P.II A, 9), cele 
mai cunoscute motive, graţie comicului intrinsec şi calității reprezentării 
metaforice fiind buricul: Cuibul berzei în mijlocul bălții (Isp., 38), cimilit 
şi în imaginea grațioasă, de o bine jucată candoare: Două palme de la gât 
în jos,/dai de un târg frumos — Idem (L.Cr., 1915, 146), alte motive 
încifrează actul sonor şi reflex, ale cărui resurse comice nu puteau scăpa 
ghicitorii: Ce urlă între două maluri? — Beşina (P IL A, 4), sau: Ce se 
naşte fără piele şi ţipă pân'ce piere? — Idem (Sb., 321), în fine: Iese râca 
din cămară şi n-o ajunge o țară. — Idem (P II A, 4) — toate de o deosebită 
calitate imaginativă şi având, ca atare, numeroase variante. 


3.2.4. Comicul de sugestie obscenă 


În prelungirea modalităților analizate mai sus se situează cea mai 
reprezentativă — şi universal răspândită — categorie a comicului obscen, 
ilustrată de ghicitorile „cu aparență impudică”!, cele care dezvoltă o 
imagistică de mimare consecventă a obscenităţii, astfel încât ele pot fi 
considerate pe drept cuvânt ca „ghicitori cu două înțelesuri („double 


! P. Sebillot, Le Folk-Lore. Litterature orale et Ethnographie traditionelle, Paris, 1913, p. 
55. 

entendre riddles” >), permiţând simultan o dublă dezlegare, după cele două 
domenii de aplicație a lor: actul obscen, vizat direct de metaforă, şi 
obiectul real, aproape totdeauna neutru şi, în orice caz, decent. Pentru a 
nu mai cita cunoscutele motive: Cercelul (Gor., 63), Cânepa la topit 
(Gor., 58) sau Castravetele acru (Wolff,244), Ochiul (Isp., 29), Genele 
când se închid (C.T.-TII, 13) ş.a., dăm ca exemplu alte ghicitori de 
relativă circulaţie, din aceeaşi sferă de reprezentări: Parul roşu,/ Gaura 
neagră. — Morcovul (G.Dem., 235); Burtă-n burtă,/ Păr în păr,/ La 
mijloc un beţişor. — Boii înjugaţi (Col.mss., 6), Golășica intră-n 
flocoșica? — Mâna şi mănuşa (|. Cr. 1911, 319), în fine: La buturuga cu 
doi craci,/ Cum ajungi,/ Cum o bagi? — Fântâna cu ciuture (Tazl., 125), - 
ghicitori care se situează, cum se poate observa, pe trepte foarte diverse 
de limbaj, de la îmbinarea aparent inocentă ori diminutivul hieratic, la 
cuvântul vulgar — toate însă de finalitate expresivă. 

De asemenea, trebuie observat că aceste ghicitori, în virtutea legii 
de opoziţie enunțate, evită termenul propriu-zis obscen, şi mizează pe 
expresia indirect mimetică, sporind astfel deruta în indicarea termenului 
referenţial. 

Ceea ce avertizează asupra adevăratului lor obiect este tocmai 
lipsa de dificultate a imaginii, care trimite viclean spre dezlegarea 
obscenă, astfel încât angajarea naivă pe un asemenea drum facil 
constituie una din formele subtile de provocare, de punere în inferioritate 
a adversarului, sub acuzaţia de obscenitate. Deşi această trăsătură 
funcțională se realizează inefabil, fiind greu de surprins. la simpla lectură 
ori culegere izolată a textelor, unele ghicitori menționează în treacăt 
aceste coordonate contextuale, ex.: Vârligată, 'mbărligată/ Giumătate-o 
vâr în bortă/ Giumătate-o ţin în mână, ghicitoare a cărei dezlegare sună: 
Cheia — şi nu «aceea» ... (cf. Leca M., 58), sau Ce se naște fără piele/ Şi 
sună până nu piere? Răspuns: - B.ş.na! — Nu ţi-i rușine obrazului! 
Tunetul, mă!...” (Cf. Leca M., 56). 

Câteva motive au consacrat, de altfel, în ansamblul variantelor 
lor, ambele tipuri de dezlegare, ordinea de vechime a variantelor atestate 
(nu totdeauna, însă, revelatoare) indicând îndeosebi un fenomen de re- 
interpretare a unor motive având inițial obiecte obscene, evitate ulterior 
prin identificarea unor substitute referențiale, ori pur şi simplu o variație 
de transfer — procese de o natură mai complexă decât cel analizat mai sus: 
ex. Scapă rața din coteț/ şi n-o prinde un județ. — B... (Şez., 1915, 66), 


!S. P. Arya, art. cit., p. 220. 

comp. var. Minciuna (Şez., 1916, 146), Iepurele (Rev. Crit. 1939, nr. 1, 
40), Vulpea (Braş., 243); Intră popa în altar/ Și-și lasă toiagu afar'. — 
Coțofana pe cuib (Păsc., 79), comp. Găleata şi lumânarea puțului (L.p.t., 
1887, 418) cf. Împreunarea (P II A, 18). 

Sub raport stilistic, această categorie de ghicitori, dincolo de 
procedeul mimării obscene, dus adesea la perfecțiune, oferă şi alte 
realizări, în special pe linia modalităţii de expunere. 

Faţă de tonul enunțiativ, neutru, utilizat în mod obişnuit, o serie 
de ghicitori fac apel la dialog, la exclamaţii, în general la formule de 
adresare directă. A se compara, de exemplu, pentru diferența de 
expresivitate, varianta enunțiativă şi cea „dramatizată” a motivului Calul 
între hulube: Între doi craci, carne vie (Şez. 1926, 63) resp. — Mă Ioane, 
da' ce faci?/ - Ia, vâr carne-ntre doi craci! (Leca M, 56). Propunătorul 
intră în dialog cu obiectele, personificându-le, reproduce dialogul 
imaginar al acestora, ori monologhează, antrenând provocator adversarul, 
iar uneori angajându-se direct, cu o comică bravură, în situaţia dată: ex. 
Stăi, neagră, să-ți bag bandolul. — Ciubota şi piciorul (Sb., 321); Saltă-ţi 
poalele,/ Să-ţi văd foalele? — Vrejii şi castraveţii (Ghil. 1914, nr. 1-2, 29); 
Hai, dragă, să ne culcăm,/ păr cu păr s-amestecăm,/ borte negre 
s-astupăm. — Ochii (Gor., 252); Dinainte-nfigu-ți-o/ dindărăt dirigu-ți-o. 
— Opinca (Bib., 439) etc. Una dintre realizările memorabile ale genului, 
prin rafinamentul eufonic şi virtuozitatea formelor gramaticale, ca şi prin 
calitatea seriei metaforice — o adevărată demonstraţie de forță expresivă — 
o constituie ghicitoarea  cimpoiului:  Umflă-mi-se,  gânfă-mi-se/ 
Berbeneaua scoală-mi-se/ Dă-i, dă-i, dă-i și n-ai ce-i face? (Cal. basm., 
1874, 78) sin.: bebeneaua, berbeleaua, berbeceaua, dandaneaua, etc., 
apoi: parpalicul (var.transfer Pădureţele la foc — Gor., 274), fofoiogu 
(var.transfer Mămăliga pe foc cu mestecăul — Izv., 1932, 207), ferfeleaga 
(var. transfer Perja — Pamf., 28), gâmbieta (var. transfer Fasolea — Gor., 
139), gandariciu, barbarica ş.a.m.d. 


3.3 Funcţia comicului în ghicitori 
3.3.1. Metafora „socială ” 
Ceea ce interesează cu deosebire în analiza ghicitorilor obscene, 


mai mult decât treptele şi calitatea comicului realizat, este natura 
metaforelor care participă la acest proces. 

Acestea se dovedesc a fi, în latura cea mai frecventă și 
caracteristică, termeni din sfera socială în genere: relații genealogice, de 
familie, de ierarhie socială, de diferenţiere locală sau etnică — astfel că 
numai consecvența utilizării lor, fără a mai vorbi de comicul special al 
imagisticii realizate, ridică o serie de întrebări fireşti oricărei cercetări. 

Metafora generică moş este intens exploatată în realizarea 
comicului obscen, acestui personaj fiindu-i atribuite, aşa cum s-a putut 
observa şi din majoritatea exemplelor citate, aproape toate ipostazele 
hazlii de încifrare a obiectelor, iar împreună cu baba alcătuind un cuplu 
comic redutabil (cf.ex.cit). Termenul popă metaforizează aproape 
exclusiv sub specia comicului!, mai ales obscen, făcându-și apariţia în 
motive de intensă circulaţie. În afară de exemplele citate anterior, mai 
ilustrăm motivul: Într-o vale prea adâncă/ Zace un popă de brâncă. — 
Mămăliga (sp., 34) — cf. şi Buşteanul (Păsc., 74), Vitele păscând (L.Cr., 
1915, 149), Castravetele (T. Balş, 254), Găina-n strachină (Şez., 1915, 
125), Dovleacul (G. Trans., 1890, nr. 164, 6) interesant atât pentru 
multitudinea asociațiilor în variantele de transfer, cât şi pentru seria 
substitutelor sinonimice (moș, om, porc, purcel, ş.a.) şi a variaţiei 
elementelor descriptive. Astfel: Într-o vale adâncă/ se vaetă un popă de 
brâncă. — Dopul (Bulg., 27) cf. şi Clopotul — (Băl., 61), Putineiul (P II A, 
27); în aceeaşi „vale”: .../ Se sbate un pop de brâncă. — Limba clopotului 
(Șez., 1915, 141), .../ Gofăie un purcel de brâncă. — Ariciul (Păsc., 72), 
„../ Citeşte un popă de brâncă — Ursul (Păsc., 102) ba chiar .../ descântă 
popa de brâncă — Făcălețul în mămăligă (Braş., 167). Dim ultimele 
variante citate se poate observa, în plus față de orientarea comică 
generală a motivului, compromiterea sistematică a personajului, în 
opoziție cu statutul său social, augmentată prin corelarea cu substitutul 
metaforic porc (purcel) — care deține, în ghicitori, o anumită încărcătură 
peiorativă, chiar malefică — cu ariciul şi ursul ca termeni referențiali — 
investiţi cu semnificații asemănătoare, ca şi prin atribuirea acţiunii de „a 
descânta”, diametral opusă îndeletnicirii sale şi sensului ei cultural. 

În plus, privind relaţia de substituție cu metafora porcului, acesta 
devine el însuşi obiect al ghicitorii în cadrul aceluiaşi motiv, fiind 
reprezentat, pentru reciprocitate, prin corelativul său: Într-o râpă-adânci,/ 
Zaci-un popi di brânci! — Porcul (Folk.Mold., 11,403). 


! Semnalăm în ceea ce priveşte termenul popă, valorificarea în unele jocuri de priveghi 
(Popcii), care figurează şi în repertoriul şezătorilor - cf. Dumitru Pop, Contribuţii la 
studiul jocurilor de priveghi din zona văii Gurghiului, în REF, 1968, p. 131-142. 

Este semnificativ că termenii animalieri de corelație sinonimică 
ori structurală, menţionaţi în legătură cu popă (porc, arici, urs) participă, 
într-un motiv de largă răspândire, la seria metaforică având ca protagonist 
personajul malefic prin excelenţă: Pe valea lui Berbeleac/ se dă dracul 
peste cap. — Moara (Gor., 232) în variante precum: Sacii la moară (Bulg., 
28), Grăunţele la moară (Izv., 1929, 21), Mămăliga (L.Cr. 1916, 152), 
Tăvălugul (Pamf., 33), Brazdele (I.Cr., 1918, 11), Dovleacul (Păsc., 81), 
Pepenele (Şez., 1916, 167), Scaiul (Pamf., 31), apoi, ieşind din sfera 
agrară, cf. Butia cu vin (Păsc., 74), Rășchitorul (Col. mss. 2), Dulapul — 
scrânciobul — în fine: Iepurele (Braş., 270), Puricele (Pamf., 30) şi chiar 
Ariciul (|.Cr. 1909, 295) — în această serie înscriindu-se ca substitut 
metaforic şi termenul popă, în virtutea tendinței de reprezentare în 
opoziție comică cu statutul său real. 

Termenii antitetici popă-drac îşi dau întâlnire şi în seria 
metaforică a motivului: Pe un câmp rotat şede-un moș înflat. — Stogul 
(Sb., 20), cf. şi Bostanul (Gor., 26), Pepenele (Tazl., 172), Mușuroiul 
(Brăduleţ ..., 49), comp.: Într-un câmp rotat/ Şade Vlădica unflat. — 
Polobocul (Rev. crit. lit., 1896, 300), derivatul onomastic Vlad — cf. 
Dovleacu, (T.n., 1887, 157), sinonim cu: Într-un câmp mare, rotat,/ 
Șeade Benga răstornat. — Claia (Băl., 61), serie unde mai apare şi purcel 
(cf. Dovleacul — Mirea, 55), şi la care se raliază apoi alţi termeni din sfera 
semantică a ierarhiei familiale şi sociale (rară, moș, babă, vodă), ex.: În 
valea lui Bailarat/ Şade Vodă mort, umflat — Dovleacul (Păsc., 81) — 
categorie sistematic asediată prin forța corozivă a comicului şi 
obscenității. Aici se mai înscriu, în acelaşi sens „uzurpator”, numeroşi alți 
termeni de diferenţiere socială: boier, mazâăl, chiar pandur (prin alunecare 
semantică) şi, prin extensie, termeni de marcare etnică în sens larg: 
mocan, turc, moscal etc., comicul trecând insesizabil spre ironie: Într-o 
râpă adâncă/ zace un boier de brâncă. — Mămăliga (Doina, 1928, 118); 
Pe valea lui Maimarac/ Se dau turcii peste cap. — Brazdele (Păsc., 74), Pi 
şeal deal înrotat/ Şădi-on moscal crăcănat. — Furnicarul (P.V. St. AAF, 
1937, 134). 

Astfel, turcul apare în variate ipostaze comice, constituind unul 
din termenii de preferință ai genului, de pildă ca metaforă nucleară în 
ghicitoarea: Într-un vârf de nuc,/ Un cap de turc. — Varza (L.C., 22) cu 
varianta consacrată ardeiului: Într-un vârf de nuc/ O lulă de turc — 
Piparca (L.C., 19), ca şi în situația comică, imaginată în termeni comici 
similari, frizând obscenitatea: De turci fug (pândarul)/ De ruşi mă-ncurc 
(vrejurile)/ De gogoşi m-apuc (pepenii). — Când fură pepenii (Isp., 29), 

metafora turcului apărând şi în reprezentări obscure, provenind din 
imagistica absurdă a folclorului infantil: Șede un turc pe esta deal/ şi unul 
pe cela deal/cu mațele-ntr-un stejar,/ cu sângele-ntr-un pahar — 
Cântarul (Gor., 59). Variantele motivului preiau şi termenul metaforic 
țigan: M-am suit pe lordan,/ şi vedeam mațe de țigan/ nici de măţă,/ nici 
de căârtiță/ numai de bivoliţă. — Idem (Gor., 58), termen solicitat însă în 
ghicitori mai puţin ca metaforă comică etnonimă, cât prin trăsăturile 
caracterologice ori fizice: ex. Într-o tufă la maidan/ se ceartă-o ceată de 
țigani — Pasărea (Şez., 1916, 148); Două țigane/ Se bat în patru ciocane. 
— Caprele (Pateniu, 55); Sunt cinci ţigănci pe un drum/ patru se-ncaieră/ 
ş-una le descaieră — Cârligele la ciorap (Şez., 1913, 18), respectiv: Într- 
un vârf de tufan, un stol de țigani — Bozii (Braş., 150); Țigan afumat/ În 
cui agăţat. — Slănina, clisa (Sima, 25), în această calitate intrând chiar în 
seria metaforelor „pozitive”, în corelaţie cu alți termeni diminutivali, de 
umor tandru: Am o casă gogoneaţă,/ Învelită cu verdeaţă/ Şi înlăuntru ei/ 
Sunt pui de țigănei. — Pepenele (Păsc., 94), sin. călugări negri — (Sb., 
321), cucoși negri — (I.Cr., 1921, 73), călugărițe (L.Cr., 1913, 327). 

O serie de motive au ca metaforă generică de bază termenul fată 
de..., cu sens social sau etnonim, orientate deopotrivă spre realizarea 
comicului: Am o fată de mazâl,/ C'o prăjin-nfiptă-n c... — Pisica (|.Cr., 
1910, 335), cu var.: fată de ghiabur (ldem — Gh.I.N. 53), fară de pandur 
(Cofofana — R-gl., 86), fată de ungur (ldem — I.Cr., 1912, 214), apoi 
motivul pipei: Fată de sas cu scânteie în nas — Pipa (Sied., 1876, 23) cu 
varianta mai subliniat ironică: Am o fată de sas/ Cu lindina-n nas. — 
Lumina (lumânarea, candela) (Com.s., 1923, 134), cf. şi Plosca (Bulg,, 
11), Biciul (Gh.I.N., 12). Plosca este încifrată alternativ prin metaforele 
fată mare şi fată de secui, aceasta din urmă mai bine integrată în 
organizarea prozodică a motivului, prin participarea la rimă: comp. var. 
Am o fată mare şi o atârn de plete în cui — Plosca (Isp., 43) şi Am o fată 
de secui/ Ș-o atârn de plete-n cui. — Idem (Pavlov, 18); în fine, un motiv 
derivat, în monorimă: Am o fată de grec,/ Șade-n potec/ Și mănâncă 
bucate de sec. — Morişca de cafea (Gh.I.N., 44). 

În asemenea preferinţe metaforice îşi spun prin urmare cuvântul, 
în subsidiar, şi necesitățile stilistice formale — de ritm şi rimă îndeosebi, 
dar şi de creaţie expresivă, una dintre realizările remarcabile în acest sens 
fiind metafora onomastică din cimilitura fasolei: Sasca Parasca, ar sui în 
cer, dar n-are scară. — Fasolea (Sied., 1876, 82), care a generat un şir 
interesant de variante lexicale: eufonicul Rasca-Parasca (C.T.-T.II, 14) — 
fonmă paronomazică raportată ulterior, prin etimologie populară, la rasc, 

rascote, rancote — vreascuri (cf. Cinel, 233), metafora expresivă 
Rascări/ crascări (Bulg., 33) şi, de aceeaşi factură: Rașca-prașca (Izv., 
1931, 294) — ale cărei sonorități evocă numele comice ale coţofenei, 
metaforă devenită, în fine — încoronare a comicului — Rașca/ Fleaşca 
(Nanu, 123). O variantă ardeleană menționează şi termenul găină 
turcească pentru Curpenul — (Com.s., 1923, 131), mai îndepărtat de sfera 
reprezentărilor cotidiene, dar funcționând în același plan cu Sasca 
Parasca în calitate de metaforă comică etnonimă. 

În configuraţia comică a acestui tip de metafore sunt prezenți şi 
alți termeni, de exemplu: ungur, a cărui valorificare se bazează pe o fină 
observaţie psihologică: Ungur înarmat trece marea fără vad. — Racul 
(Isp., 35), uşor forțată prin derivarea augmentativă: De aicea până la voi 
tot macre de unguroi — Gardul (Sied., 1876, 66). Un spirit de observație 
la fel de acut demonstrează reprezentările metaforice inspirate de 
sonoritățile unei limbi străine — aici limba maghiară, un motiv „de cea 
mai autentică poezie” — cum îl caracterizează Dumitru Pop! — fiind: 
Ţundră mândră/ Şade-n grindă/ Și grăieşte ungurește/ Nimeni nu se 
nădăiește — Rândunica. Subulitatea asociativă a acestei reprezentări, care 
îi sporeşte valoarea şi îi justifică marea ei frecvență și răspândire în 
variante de transfer: cf. şi Pușca (Rgl., 84), Musca (Bib., 434), are la 
bază o percepție lingvistică reală a acestei limbi, în care un număr limitat 
de unităţi fonetice cu sens gramatical se adaugă cuvintelor (limba este de 
tip aglutinant) conferind fluxului sonor un caracter repetitiv, nu lipsit de 
muzicalitate dar monoton, şi care n-a fost greu să fie asociat cu graiul 
păsăresc. De altfel orice limbă necunoscută este percepută inițial prin 
sonorități confuze, nediferențiate, monotone, de unde frecventa asociație 
omitologică sau cu alte „obiecte” emițătoare de sunete (musca, puşca, 
ş.a.) ceea ce explică valorificarea şi.a altor metafore adverbiale de 
substituție: ex. Ce grâieşte/ pe turcește/ și nu ştie/ ce vorbește? — 
Rândunica (Şez., 1902, 122) ba chiar: Spilcă spilcuită,/ De grindă lipită;/ 
Vorbeşte nemțeşte/ Se-nfelege franțuzeşte. — Rândunica şi cuibul 
(Gh.I.N.,58), pe lângă metafora explicativă: băsădeşte/ păsărește (dem, 
I. Brad, 152). În variantele de transfer substitutele aproape epuizează 
repertoriul etnonim la îndemână, fândra mândră, în diversele ei 
metamorfoze, mai grăind jidoveşte (Musca — Şez., 1916, 147), tătărăște 


' Dumitru Pop, Folcloristica Maramureşului (Bucureşti, Ed. Minerva, 1970, p. 119), care 
semnalează una dintre primele variante ale acestui motiv în colecția manuscrisă a 
învățătorului Vasile Tămăşan din Săpânța. 

(Pușca — Tazl., 182) şi, de ce nu, chiar munteneşte, pentru cei din altă 
zonă dialectală (cf. Pușca — Rev.cnit., 1896, 159, variantă culeasă în 
Focşani) calitatea lor funcţională comună de realizare a comicului de 
diferențiere idiomatică fiind sporit prin opoziție şi acumulare a termenilor 
din această sferă, în varianta „poliglotă”: Am o greacă, Din grecii negri/ 
Și vorbeşte franțuzeşte/ Şi muşcă de prăpădește. - Puşca (Tazl., 18). 

Revenind la varianta de bază, în ceea ce priveşte metafora fântă 
mândră, unele substitute sinonimice ale sale îşi extrag, expresivitatea din 
sfera aceloraşi reprezentări lingvistice, creând un subtil comic de limbaj: 
ex. Țiţăr-pițăr stă pe grindă,/ Hodor-bodor intră-n tindă/ Și vorbeşte 
ungureşte/ Nu şti nimeni ce grăiește. — Rândunelele (Leca M., 15). 
Resursele expresive ale acestor creaţii sunt valorificate şi în alte situații 
care evocă, într-un fel sau altul, sonoritățile acțiunii, de pildă mișcarea 
ritmică a călăreţului: Țreapa/ leapa/ pe cărare/ hingher/ mingher/ pe 
spinare. — Călărețul (Gor., 49), cu var. Teapa-teapa pe cărare / Cinghiri- 
minghiri pe spinare. — Calul şi călărețul (Cinel, 202) — originea unor 
asemenea metafore fiind greu recognoscibilă fără cunoaşterea sferei 
semantice şi stilistice de ansamblu la care aceste motive participă. 

Alte sonorități comice sunt asociate direct cu metafora nucleară, 
ca în cunoscutul motiv al brotăcelului: Am un pui de grec/ Ce se suie pe 
cioflec/ Şi face: indec! indec! — Brotăcelul (Păsc., 74), cf. şi Securea 
(I.Cr., 1913, 22) sau, în varianta metaforică pui de turc: Am un pui de turc 
sărac/ Şi se suie într-un copac/ Și tot face: burlimac! burlimac! — Idem 
(Izv., 1925, nr. 2-3, 14). Nu lipsesc, fireşte, nici metaforele comice ale 
diferențierii locale de arie mai restrânsă care-şi găsesc expresia într-un 
motiv la fel de cunoscut, prototipul metaforic fiind, se pare, puiul de 
moldovean, sau de ungurean (venit de peste munţi): Sub o foaie de 
leuştean/ Țipă-un pui de moldovean — Brotăcelul (Ţ.n.1887, 161) sau: În 
tufa lui moş Dan/ Țipă un pui de ungurean. — Buratecul (Şez., 1902, 78), 
sin. Pui de lidordan (Brotăcelul — Braş., 270), pui de mocârțan (Limba de 
clopot - Păsc., 87) - augmentativ ironic pentru mocan („de la munte”). 

În această competiţie de evocare hazlie a provenienţei străine, 
tipică spiritului popular, şi în care absența puiului de muntean 
semnalează, oarecum, aria care a avut inițiativa, regiunea moldo- 
câmpeană a Tutovei se răzbună, dând la iveală o variantă evident de 
substituție - cf. sin. băiez), în care acest gen de comic, în esență 
provocator, este amplificat prin utilizarea unor cuvinte şi imagini 
licenţioase: Sub o tufă de târtan/ Șăde-un băiat de muntean,/ Unge c... 
cu râşină,/ Să nu scape vreo b... - Iepurele (L.Cr., 1916, 151) la seria 

metaforică a motivului raliindu-se şi popa: Sub o tufă de pătrunjel,/ Șade- 
un popă ocheşel. — Iepurele (01.O.Ct-escu, 242). Întâlnirea în cuprinsul 
aceluiaşi motiv, cum este cel analizat mai sus, a termenilor ce ilustrează 
metafora originii etnice sau locale (pui de grec, turc, ungurean, 
moldovean, mocan, muntean €tc.,) ori a consacrării sociale (popă) este în 
măsură să introducă nu numai un sistem în analiză, ci să clarifice şi o 
problemă de principiu, şi anume natura, semnificația și funcția comună a 
tuturor acestor metafore în ansamblul speciei, ele fiind expresia unei 
viziuni comice a lumii, eliberată de servituţile şi prejudecățile ordinei 
sociale instituite, şi asumată ca formă a hbertății sub durata funcției 
ludice a ghicitorilor. 


3.3.2. Cuplul familial 


O ipostază aproape exclusiv comic-obscenă cunosc termenii 
ierarhiei familiale fază şi mamă, alături de cuplul moş-babă: ex. Mama 
Stă şi tata-i dă? — Pioa (Col.basm., 1874, 78), sin.: baba/...moșul (Gor., 
272), Tata se suie în pod, mama-l apucă de nod — Bostanul (P II A, 4), 
sin. moş — babă. (Usturoiul, Col.mss., 1). Majoritatea metaforizărilor prin 
acest cuplu evoluează spre reprezentări obscene: Fuge tata după mama/ 
Cu ulcica cu untură,/ S-o ungă la crăpătură. — Când ungi căruţa (C.T. — 
T.II, 6); Sui tătuța pi mămuţa/ Și faşi fâş, fâş — Perina când te culci 
(P.V.St., AAF, 1933, 137); Tata ridică foalele, mama bagă moalele — 
Țestul şi mălaiul (R.gl., 83). 

Prin forța de reprezentare comică, la fel ca şi moșul și baba, 
cuplul mama-tata are o funcție modelatoare, în sensul că determină 
constituirea altor perechi având o orientare de aceeași natură comică. 
Termenii badea - lelea (şi sinonimele) pot fi consideraţi o variantă a 
cuplului mama-tata, ei apărând, de altfel, în seria sinonimică a unor 
motive citate pentru acesta din urmă, ex.: Nenea stă şi dada-i dă. — 
Războiul și spata (Şez.,1916, 170); Îmbli badia cu unturi/ Şi unzi pi lelea- 
n crăpătură — Când unge căruța cu dohot (P.V.St., AAF, 1937,134); 
Ridică leliţă cracu/ să bage neica mălacu. — estul cu mălai (Şez., 1902, 
124). 

Se pare, de altfel, că ideea de cuplu este asociată , în ghicitori, 
aproape automat cu aceea de comic, îndeosebi obscen, sub semnul acestei 
reprezentări figurând nu numai obiecte consacrate ca atare într-un număr 
mai mare de motive, cum se întâmplă, de exemplu, cu piesele fântânii: 
Ioneasa/ băgăneasa,/ lui Ion lungul/ îi pică mucul. — Fântâna (Gor.,143) 

sau cu propunerea altui cuplu: popă-preoteasă: Căpățână de vultur, 
bustubuc la popa-n c.; preoteasa Juga-fuga ca să vază ce-a intrat popii-n 
găoază. — Ciutura şi lumânarea putului (P IL A,9), dar şi obiecte 
disparate, reunite în situaţia comică de factură obscenă printr-un arc 
asociativ extrem de subtil, ce apelează la reprezentarea epică: comp. 
Moşu flocotin, cu mătuşa flocotină,/ Stau în păpuşoi şi se flocotesc 
amândoi. — Uliul şi găina (C.T. - T., 48). 

În virtutea funcţiei ludice pe care o exercită, viziunea comică se 
extinde dincolo de cuplul mamă-tară, antrenând şi alți membri ai familiei, 
ori clanul întreg. Tiparul stilistic al acestei escaladări comice constă în 
enumerarea componentelor şi a caracteristicilor acestora — de regulă 
diverse, chiar contrastante, dar deopotrivă hilare. Dăm câteva exemple 
din „familia” vetrei: Mama lata, tata grosul, frate-meu fluierici — Vatra, 
coşul şi fumul (R-gl., 75); Tata-i gros, mama-i lată/ Soru-mea-i 
răscăcărată. — Cuptorul, horna, pirosteile (L.Cr., 1910, 77), Tata lung,/ 
Mama lată,/ Cumnata şovălcăiată. — Fumul, vatra şi corlata (Î.Cr., 1921, 
72), Mama lata,/ Tata lungu,/ Nenea fluierici,/ Şi lelea svăpăiata. — Soba, 
coşul, fumul, scânteia (L.Cr., 1911, 176), în fine: Mama-i grasă, tata-i 
slab/ Unchiu-i trilili la cap — Soba, burlanul şi hornul (Folk.Bih., 535). 

Componenţa eterogenă a neamului constituie, de asemenea, un 
prilej de instalare a comicului, ca parodie a sistemului de relații parentale 
îndătinate -— mixtura, exogamia!, cum se întâmplă în ghicitoarea 
scăpărătorilor: Mireasa-n pădure,/ Ginerele-n Tarigrad,/ Şi nuna-n 
gârlă. — Iasca, amnarul şi cremenea (G.Dem., 226) motiv care preia în 
variante şi termenii familiei gata constituite: Mama-i din pădure/ tata-i 
din târg,/ Și eu după prund. — Idem (L.Cr., 1911, 178) sau, în metaforizări 
animaliere: Am o vacă din pădure,/ Buhaiul din târg/ Și vițelul din prund. 
— Idem (Î.Cr., 1921, 73). 

În linie descendentă, pot apărea și alte eterogenități, mergând 
până la opoziţie: ex. Mama verde, tata uscat, pruncii creţi la cap. - 
Strugurii (Sied., 1876, 90) sau motivul Ivan gârbovu/ Ivăneasa 
scorburoasa,/ Și copiii drepți. - Arcuşul, dibla şi coardele (L.Cr.,1911, 
179). 

Este uşor de observat că asemenea situații amintesc, în termenii 
aspectului fizic sau psihologic, absurdul anatomic din alte reprezentări, 
acesta dovedindu-se unul dintre cele mai stabile procedee ale comicului 


! Nicolae Constantinescu, Relaţiile de rudenie în societățile tradiționale. Reflexe în 
folclorul românesc, Bucureşti, EA 1987, p. 45. 

de antropomorfizare. Mai cităm, în acest sens, o variantă a motivului vifei 
de vie, de extensie genealogică: Tata lung, mama lată, soru-mea bubată, 
frate-mio bolând — Parul, loza, strugurii şi vinul (Gaz.Pop., 1877, nr. 17- 
18, 5) şi clanul cuptorului: Tată nalt, ginere turbat,/ Maica milostivă şi 
surioara oarbă/ Ghici ce este? — Cuptorul de pâine (W.V., 95) — motive 
transferate în cimilirea unor fenomene naturale, spiritul comic şi familiar 
al acestor reprezentări fiind semnificativ pentru funcția ludică, de dublu, 
„sacrilegiu” (prin metaforă şi obiect) a acestor ghicitori: ex. Stan înal, 
ginere turbat,/ Surioară oarbă, maică milostivă. — Cerul, vântul, noaptea 
şi ziua (Păsc., 77), sau: Nantu-i tata, groasă-i mama, nebunu-i frate-meu. 
— D-zeu, pământu, vântu (Stam., 112). 


3.3.3. Relaţia de personalizare 


Poate cel mai semnificativ aspect funcțional al acestei categorii 
de metafore comice, dincolo de alte valori stilistice şi funcționale, îl 
constituie folosirea lor drept mijloc principal de marcare la nivelul 
structurii artistice a uneia din trăsăturile contextuale de bază ale speciei — 
provocarea la adresa dezlegătorului, 

Aceasta are loc, în notă generală, printr-un simplu transfer de 
atribuire a termenilor metaforici parentali de la propunător (mama-tara), 
la interlocutor (mumă-ta/tat-tu), formulă care a generat, cum se ştie, şi cel 
mai frecvent tipar structural al injuriei în limba noastră. Astfel, comp. 
Mama îi dă/ Şi tata stă. — Putineiul (Col.mss.,l), cu varianta de 
provocare: Mamă-ta stă/ Până tat-tu îi dă. - Bădâniul (L.C.,56), sau 
variantele: Mama suie podul,/și tata-i apucă nodul. — Usturoiul (Bulg., 
29); Mă-ta şade sus în pod/și tat-tu o trage de nod. — Idem (Şez., 1916, 
182). 

Sensul ludic-profanator rezidă, cum s-a arătat, în chiar utilizarea 
acestor termeni ca metafore comice de către propunător, dar trecerea lor 
asupra adversarului îl face mai explicit, acest sens cumulând şi pe acela 
de provocare, de punere a dezlegătorului într-o situație evidentă de 
inferioritate morală, marcată şi de ironie, ceea ce, contextual şi funcțional 
vorbind, îl obligă pe acesta la dezlegare, la identificarea adevăratului 
obiect evocat prin metaforele injurioase. 

Relieful mai viu, grație complexităţii funcționale, a făcut ca 
aproape toate motivele ce comportă o metaforizare în termenii mama-tata 
să dezvolte şi varianta de provocare (cf. şi ex. cit.), alt exemplu fiind 
varianta: Mă-ta ridică poalele și tat-to îi bagă moalele. — Mălaiul în țest 

(P II A, 20) la motivul citat mai sus; în paralel: Tara vine cu roșia/ Şi 
mama stă cu neagra. — Carnea cu oala (Şez., 1913, 16) şi: Tat-tu pune 
roșia şi mamă-ta neagra. — Carnea în tigaie (L.C., 63). 

Chiar ghicitorile elaborate inițial în alți termeni metaforici cunosc 
şi variante de tipul menţionat: comp. var.: Pe dealul gurguțat/ şade moşu- 
mflat. — Stogul (Gor., 358), Pe cel deal înalt şăde tata umflat - dem 
(Ghil., 1913, nr. 5, 12); Pe on deal rotat/Șădi tat-to 'nflat. — Stogul cu fân 
(P.V.St., AAF, 1933, 138); la fel: De /a lelea pân' la lelea,/ Făcui poteca 
ca pelea,;/ Şi face: dândora, dândora! — Urzitul cu mosoarele (Băl., 96), 
față de var.: De la noi pân' la voi/ c. mătii face: / dindiri, dindiri, dindiri. 
— Alergătoarea de urzit (Şez., 1913, 14), aceste procedee marcând trepte 
deosebite ale complexităţii structurale şi semantice şi, corespunzător, ale 
invenţiei comice. 

Preferinţa pentru această modalitate cu efecte artistice şi 
funcționale suplimentare a determinat şi elaborarea unor motive de sine- 
stătătoare în formula de provocare, cum este cunoscutul motiv al 
lepedeului: Ciumelei ce-i?/ Pe mumă-ta-pat,/ Un câne tărcat. — Lepedeul 
tărcat (Com.s., 1923, 133), în diversele lui variante regionale: Baraipan 
pe mumă-ta. — Cerga (T.Pamf. 1925, 182), Tăbălan pe poalele la mumă- 
ta. — Procoviţa, Straiul (L.C., 51), transferat şi în domeniul 
vestimentaţiei: Taur bălțat/ la spatele mă-tii învățat. — Cojocul (Bulg., 
38); Iepure bălțat/ de c. mă-tii atârnat. — Zăvelca (şez., 1913, 35) etc. 
Multe asemenea ghicitori, ca şi alegerea însăşi a unui anumit obiect, de o 
remarcabilă inventivitate, se orientează adesea spre imaginea frustă, 
subliniat obscenă, vulgaritatea, devenită procedeu al comicului, sporind 
caracterul lor provocator: ex. Mumă-ta trage cu amândouă mânele şi-i 
cură b... — Mămăliga (|.Cr., 1910, 337) sau, pentru ineditul obiectului ei: 
Mă-ta beasă şi l.-i iasă. — Glodul ce iese din crăpătura copitei la vite (P 
II A, 16). 

Fireşte, şi aceste motive pot genera, prin reciprocitate, variante de 
autoimplicare pentru propunător: ex. Tarcău, pe mama. — Pluta la vale 
(C.T.-T.II, 15), şi chiar variante neutre ca adresă: Un câne bălțat,/ La c. 
atârnat — Opriegu (U.Pătruţ, AAF, 1942, 351) precum şi variante de 
evitare a obscenității, mai puţin expresive însă şi cu iz școlăresc: ex. var. 
Oaie bălțată/ În spinare purtată. — Cojocul (Mirea, 59). 

În afară de utilizarea ingenioasă a metaforelor mamă-tată, 
ghicitorile dezvoltă şi alte mijloace de provocare comică. Unul dintre 
acestea, situat în prelungirea procedeului analizat mai sus, conștă în 
înlocuirea termenului metaforic, atribuit, în sens injurios, dezlegătorului, 

cu însăşi persoana acestuia, proiectat astfel, fără menajamente, de-a 
dreptul în situația comică imaginată: comp. var. ex. cit. iepure bălțat: Am 
un bou bălțat/ La spatele tău învățat (Trib.Sc.Rom. 1885, 71) — 
introducerea relației de personalizare marcând, aici, maxima ei 
valorificare stilistică şi funcțională. 

Părând a fi inițial o simplă variantă de substituție a termenilor 
metaforici menționați, implicarea directă a adversarului se dovedeşte un 
procedeu fecund, apt de reprezentări comice mult mai variate, şi pe care 
ghicitorile îl experimentează din plin sub raportul posibilităţilor sale 
expresive. 

Întâlnim aici întreaga gamă de nuanţe comice, tinzând îndeosebi 
spre formula obscenă, corelată cu celelalte procedee de realizare a 
comicului de această factură. Să urmărim, de pildă, două cimilituri ale 
cheii. Primul motiv, pornind de la varianta aparent ingenuă (v. însă 
adjectivul aluziv): Am o purcicuță vâjneaţă, când o prinzi de urechi, face 
fâşti în coştereață. — Cheia în gaura broascei sau lăcăţii (Sb., 326), 
ajunge la utilizarea eufemismului (procedeu, aici, mai curând de punere 
în evidență — in absentia — a termenului obscen, decât de evitare a lui), de 
fapt a metaforei aluzive: Am o puicuță creață/ Cându-i dai peste 
bumbăreață/ Sare drept în coştireață. — Încuietoarea (Şez.,1923, 148; 
var. pers. Î, .../ cându-i dau/ ... Leca M., 26) şi, în fine, la forțarea obscenă 
a imaginii, în scopul provocării interlocutorului: Am o purcică grasă dacă 
n-o pupi în bumbăreaţă nu se bagă în cotârleaţă. — Sticla (Eug.M-]., 7). 
Celălalt motiv oferă cunoscuta gradaţie comic-obscenă a seriei 
sinonimice a termenului metaforic: Ce trosneşte-n inimă? — Cheia-n lacăt 
(Şez., 1913, 18) — variantă ce poate fi interpretată, genetic vorbind, ca 
variantă eufemistică, de evitare a termenului obscen, așadar ulterioară 
acestuia — cu sinonimele metaforice gaură — (dem, Tazl., 103); mijză — 
(dem, Păsc., 77), în fine termenul direct (cf.ldem, P II A, 8), asupra 
căruia se fixează și varianta de provocare, memorabilă sub raportul 
echilibrului formal: Ghici ghicitoarea mea:/ ce trosneşte-n p...da ta? — 
Idem (Şez., 1913, 18). 

În fine mai cităm, pentru fantezia asociativă şi complexitatea 
procedeelor stilistice, două variante ale dinților: Doisprezece parmaci,/ 
într-al cui c. îi bagi. — Dinţii (Şez., 1902, 101); Haragii din gura văii, 
într-a cui c. îi iernezi? — Idem (P II A, 13) a căror reverberaţie comică se 
menţine dincolo de actul provocării şi, respectiv, al descifrării, prin 
absoluta gratuitate şi caracterul insolit al reprezentării. 

În treacăt menţionăm că tentația incitării prin comic şi 
obscenitate este atât de putemică, încât se prelungeşte dincolo de 
destinatarul ei nemijlocit — dezlegătorul, ea exercitându-se generic, 
asupra întregului auditoriu (vezi şi ultimele exemple citate): ex. cunoscut 
Am o fată de pandur,/ Toată lumea-o pupă-n c. — Ciutura cu țuțuroi 
(Mat.folk. 1/1, 535); Am o fată/ cu burta lată:/ iarna toți o îmbrățişaţi. — 
Soba (Bulg., 11). Experimentând la limită procedeul, provocarea se poate 
exercita chiar asupra termenului metaforic, devenit obiect al ironiei 
perfect gratuite din partea propunătorului care, în acest scop, îl pune într- 
o relație suplimentară cu alți componenți ai structurii: a se compara 
varianta „clasică” Petre felegos mină porci în jos. — Pieptenele şi 
păduchii (Sb., 320) cu varianta de provocare imprevizibilă: Jon flenduros/ 
mînă porcii-n jos,/ şi-i adapă,/ şi-i înțeapă,/ şi-i mănâncă/ Jripţi cu ceapă. 
— Idem (Gor., 287). 

În virtutea opoziţiei structurale, ori de nivel stilistic şi lexical, 
care acționează şi în cadrul acestui tip, unele ghicitori de adresare directă 
pot exprima, în termeni metaforici aparent neutri, în orice caz 
deconcertanţi, o atribuire ironică: ex. Baţi parul şi iei borta. — Balega (P 
II A, 3), după cum ameninţarea obscenă poate ascunde o promisiune 
pozitivă: ex. În lungul,/ Leonora;/ să-i iei sama,/ că-i bei zama. — 
Cârligul şi fântâna. (Şez. 1902, 80). În acelaşi spirit mimetic, de farsă, 
formula de răsplată — componentă morfologică a ghicitorii — capătă o 
semnificație obscenă, opusă funcției sale originare, prin simpla substituire 
în structură a termenului de referință, de regulă pozitiv, cu un obiect 
obscen: comp.ex. Sus crescu,/ Jos căzu./ Cine-o ghici-o,/ A lui să fie. — 
Nuca (Cinel, 238), ori trimiterea ambiguă Ghici ghicitoare:/ Cini mi-o 
ghici ghicitoarea/ să-mi mînînce atirnătoarea. — Strugurele (Şez., 1902, 
123), cu ghicitoarea: Grămăjuie-ntre călcâie,/ Cine-o ghici-o, a lui să fie! 
— C-tul (Col.mss., 7) care alterează, prin provocarea de neevitat, 
principiul însuşi al efortului de descifrare, drept pentru care, cum 
comentează un culegător, o asemenea cimilitură „nimeni nu se îndură s-o 
ghicească” (cf./dem, Izv. 1932, 207). 

Cu efecte artistice remarcabile în experimentarea tehnicilor de 
provocare obscenă are loc şi implicarea propunătorului în situația comică, 
participarea acestuia realizându-se însă, în raport cu adversarul, de pe 
poziţii — ca să spunem așa — „privilegiate”: Sac,/ Bac,/ În c. ţi-l bag;/ Pui 
de băs,/ În c. ți-ndes. — Căciula (Pamf., 18) cu varianta eufemistică, dar 
nu mai! puțin explicită privind ascendentul moral al propunătorului: Sac, 
mac, în cap ţi-l bag,/ țipirig în cap ţi-njig/ usturoi în cap ţi-l moi. — 

Râșnița (P II A, 25) — tonul şi structura repetitivă parodiind, subtil, 
amenințările cu efect magic din descântece. În alte variante ale acestui 
motiv de mari resurse expresive, efectele eufonice, incantatorii devin mai 
subliniat parodice, paralel cu augmentarea aluziei obscene: - Ugu, ugu, 
uguțu,/ pe la c. aducu-țu,/ sac, mac, bagu-țu,/ pe din dos diregu-țu. — 
Sabia (Gor., 326). 

Mimarea actului obscen poate căpăta o expresie directă, tocmai 
lipsa de subtilitate arborată constituind — aşa cum se întâmplă sistematic 
în ghicitorile de acest tip — un indiciu asupra naturii opuse a obiectului 
încifrat. 

Cităm cunoscutul motiv: Burta mea/ Pe burta ta/ Lunga mea/ În 
gaura ta — Tilvu în butie (Wolff, 244). Rafinamentul acestei tehnici este 
dus mai departe prin jocul subtil al relaţiei structurale de persoană (P,) 
care constă în implicarea simultană în discurs a propunătorului şi 
obiectului personificat, coincidenţa determinând ambiguitatea funciară a 
imaginii. Aceasta are ca efect suplimentar disculparea celui dintâi de 
obscenitate, ce pare a fi enunțată în numele obiectului, ceea ce permite, 
pe de altă parte — cum se poate observa în exemplele citate — îngroşarea la 
limită a expresiei, de vreme ce propunătorul poate fi luat drept un simplu 
„porte-parole” al obiectului (v.ex.cit), ca şi în următoarea declaraţie a oii: 
Sula mea în fruntea ta, c. le mele-n minele tele — Oaia (P ILA, 23). 

De reţinut că asemenea structuri coincid ca semnificaţie şi, într-o 
anumită măsură, chiar în expresie cu înjurătura propriu-zisă, ambele fiind 
forme ale agresiunii verbale, de punere în inferioritate a oponentului, 
funcționând însă în planuri contextuale și ca modele expresive distincte. 

Încheind aici, fără a putea epuiza, repertoriul de situaţii şi nuanţe 
obscene, observaţiile noastre cu privire la categoria estetică a comicului 
în specia ghicitorii, ținem să precizăm că am acordat un spaţiu mai amplu 
ghicitorilor obscene din mai multe motive, care, de altfel, credem că s-au 
explicitat, în parte, de la sine în cursul analizei. 

În primul rând, pentru completarea imaginii despre sistemul 
metaforic al ghicitorilor şi al procedeelor lor, ca şi pentru faptul că 
prezența masivă a ghicitorilor obscene depăşeşte cadrele simple: 
preferinţe stilistice sau ale unui anumit gust (destul de îndoielnic, dacă |- 
am judeca izolat) — fenomenul fiind expresia cea mai directă a uneia 
dintre funcțiile originare şi definitorii ale acestei specii: funcția ludică, 
sacrilegă, precum şi a altor funcţii şi valori contextuale (funcția de 
iniţiere, provocarea şi răsplata etc.) pe care obscenitatea le conservă şi le 
perpetuează cu deosebită vigoare la nivelul structurii artistice. 

Am insistat apoi asupra acestui capitol şi pentru motivul că, fiind 
desprinsă de categoria estetică mai largă, a comicului, căreia îi aparţine, 
şi mai ales de semnificația ei funcţională și contextuală, metafora 
obscenă, deşi recunoscută îndeobşte de cercetătorii mai vechi sau mai noi 
al genului, nu a putut fi aprofundată, din cauzele amintite, nici măcar din 
perspectiva pur stilistică, nedepăşindu-se cadrele simplei menționări. 

În sfârşit, considerarea superficială a ghicitorilor obscene ca 
vulgare şi ne-poetice şi, în consecință, evitarea lor din ignoranță sau 
reticență, au impus tot atâtea limite limbajului critic, astfel încât în jurul 
lor s-a creat un fel de tabu al comentariului (adevărată ironie a soartei 
acestei specii, prin excelență detabuizantă şi modelatoare de limbaj!), 
abordarea unui asemenea subiect negăsind tonul şi nici forma de 
comunicare corespunzătoare şi preferând, astfel, alternativa ignorării. 

Aceasta conferă încercării noastre de analiză sistematică un 
anumit risc în experimentarea discursului şi citatului critic, dar şi o 
rațiune, la fel de conştient asumată, demonstrativă şi polemică. 

Incheiere 


La capătul observaţiilor despre principalele categorii stilistice ale 
ghicitorii, putem afirma că acestea ajung să definească un „„stil” al speciei 
tocmai în măsura în care proiectează la nivelul structurii artistice o serie 
de elemente, contextuale şi funcționale, demonstrând astfel, o dată mai 
mult, că valoarea artistică a ghicitorilor, ca şi a oricărei alte categorii 
folclorice, nici nu trebuie, şi nici nu poate fi desprinsă de fundamentul lor 
epistemic, al faptului artistic ca „gen de viață”. 

Într-o asemenea perspectivă, în organizarea acestei lucrări, 
capitolele de analiză a funcțiilor şi a contextului, a tipurilor de structuri şi 
a configurației stilistice a ghicitorilor constituie, dincolo de diversitatea 
acestor unghiuri de abordare, un tot unitar, ele argumentându-se reciproc 
prin chiar natura obiectului lor, pe care demonstraţia nu a făcut altceva 
decât să-l pună în evidenţă, relevându-i coerenţa interioară. 

Dintr-o altă perspectivă, şi anume stadiul actual al exegezei 
privind specia ghicitorilor, subînţeleasă în ipoteza noastră de lucru și care 
ne-a orientat în selectarea problemelor luate în discuţie, lucrarea de față a 
încercat să ducă mai departe acele demersuri analitice sau de metodă ce s- 
au dovedit fecunde şi, mai ales, să deschidă noi câmpuri de investigație, 
dorind a contribui la o viitoare — şi realizabilă — tratare monografică a 
acestei specii a folclorului nostru. 

Având în vedere această finalitate, credem că cercetările în 
domeniu trebuie să se orienteze spre aprofundarea relațiilor dintre 
ghicitoare şi alte categorii folclorice, precum și în ceea ce privește 
realizarea unei clasificări tipologice corespunzătoare, pe criterii adecvate, 
apte să cuprindă şi să conserve totodată esenţa ghicitorilor ca formă de 
artă. 

În sfârşit, odată acest deziderat împlinit, se poate trece la tratarea 
comparativă a tipurilor de structuri în raport cu cele din ariile folclorice 
care interesează, într-un fel sau altul, cultura noastră populară, în special 
a celor de convergență genetică şi de contact istorico-geografic (în acest 
sens, încă Artur Gorovei, unul dintre primii „comparatişti” în domeniu, 
afirma, cu exemple inserate în marea sa colecție de cimilituri, necesitatea 
lărgirii sferei de comparaţie a ghicitorilor româneşti), investigație ce ar 
servi nemijlocit şi tentativelor de realizare a unei tipologii a ghicitorilor 
ca gen universal, ce se manifestă în folcloristica actuală. Revenind, între 

aceste deziderate, asupra relațiilor dintre ghicitori şi alte specii folclorice 
care, prin natura analizei întreprinse, ne-au preocupat şi pe noi, fără a le 
putea epuiza în spațiul lucrării de față, menționăm că această direcție a 
fost abordată până acum incomplet şi la un nivel de superficie, ca 
împrumut de forme şi, eventual, de imagini sau motive. 

Privite în perspectivă genetică, funcțională şi tematică, relațiile 
ghicitorei cu alte categorii sunt, practic, inepuizabile şi deschise oricăror 
noi achiziții, de vreme ce ele ilustrează un fenomen de contact bazat pe 
coexistența diverselor genuri în sistemul culturii folclorice şi în 
repertoriul deţinătorilor ei, la care trebuie să adăugăm, în plus, şi vocaţia 
mimetică specială a ghicitorilor, care împrumută deliberat elemente 
aparținând altor categorii - de la descântece, basme ori poezia eroică, la 
zicală sau injurie - şi le prelucrează cu o extremă libertate, de obicei 
parodiindu-le şi relevând resorturile lor comice, conform naturii şi 
funcțiilor sale proprii. 

Astfel de relaţii au însă drept fundament şi afinități de natură 
funcțională care dictează, cel mai adesea, preferințele de ordin cantitativ 
sau calitativ ale instaurării lor. 

De pildă, nenumăratele treceri de la snoavă la ghicitoare, și 
invers, marchează orientarea lor comună, privind hbertatea de a proiecta 
cotidianul, sesizând comicul ori neobişnuitul unor situații sociale, ele 
utilizând, în plus, şi tipuri de personaje, respectiv, paradigme 
denominative: popă, lele, țigan, drac etc. 

Acelaşi lucru se întâmplă şi în privinţa raporturilor ghicitorei cu 
frământările de limbă şi folclorul infantil, adăugându-se factorul comun 
al libertăţii manifestate față de limbaj, pe care aceste categorii îl relevă 
deopotrivă, şi ele creatoare de vocabule rare, insolite, deşi din raţiuni 
diferite, în resursele lui expresive, acest perpetuu experiment constituind 
şi unul dintre punctele de tangenţă cu descântecele, deși principalul resort 
al relației ghicitorilor cu această din urmă specie, ca şi cu unele motive de 
colind sau aparținând altor genuri rituale, rămâne acela al parodiei şi 
divulgării desacralizatoare. 

În plus, în frământările de limbă şi în unele categorii ale 
folclorului infantil pot fi identificate elemente de injurie şi provocare prin 
obscenități, respectiv apelul la noţiunile consacrate familial şi social 
(mamă, tată, moş, babă, popă, diverse etnonime etc.), prin care toate 
aceste specii se întâlnesc pe terenul unor funcții comune, existând de 
altfel similitudini şi între ocaziile de manifestare (interpelarea ca joc). 

Pe de altă parte, elemente şi imagini configurate în ghicitori sunt 
valorificate la rândul lor, în diverse alte specii, de pildă în strigături (chiar 
în „strigarea” peste sat), în anecdote şi în motive epico-lirice, comicul 
gratuit şi senin al ghicitorilor căpătând aici o tentă satirică, încărcată de 
ironie şi având o adresă marcat socială. 

Pe fondul unor reorientări de conţinut, de la observaţia morală, 
sceptică sau ironică, la glumă şi parodie, funcționează şi mecanismul 
împrumuturilor formale între proverb şi ghicitoare. 

Relația între aceste specii, aparent atât de apropiate şi citate 
adesea împreună, prin obişnuință şi tradiţie — în unele culturi native, 
îndeosebi africane, a fost identificată chiar şi o specie de graniță între 
proverb şi ghicitoare, aşa numitele „riddle-proverbs” — este însă cea mai 
complexă, ea relevând mai curând deosebiri de fond şi structură, decât 
asemănări. Pe criteriul structural, a fost semnalată o astfel de deosebire, 
ce constă în faptul că ghicitoarea ar avea o singură „cheie” (dezlegare) pe 
când proverbul admite mai multe soluţii, după situațiile asupra cărora se 
aplică. Principala deosebire structurală credem însă că stă în aceea că, în 
raport cu ghicitoarea, al cărei obiect este prin definiție eliminat din 
context, el reprezentând scopul întregului joc metaforic şi fiind situat , 
aşadar, la capătul procesului de comunicare, proverbul reprezintă, 
dimpotrivă, ilustrarea unui „obiect” dat: situația concretă, evenimentul — 
comentat prin aplicarea enunțului proverbial: ghicitoarea este o metaforă 
care nu îşi divulgă obiectul, în timp ce proverbul îl argumentează. 

Urmărirea relațiilor dintre ghicitori şi alte specii sub raportul 
corespondențelor stilistice ar permite apoi relevarea unor interesante 
fenomene de evoluţie şi transformare, şi anume că unele fapte de creaţie 
artistică, de pildă propunerea şi trecerea unor probe, reprezentarea unor 
situații „cu tâlc” şi a modului lor de tălmăcire, sau diverse fapte de 
opoziţie între aparență şi realitate (ex. paralelismul negativ, chiar 
enunţarea unei simple metafore) — toate rezolvate aici „aforistic” se pot 
transfera, în speciile de desfăşurare epică mai limitată şi mai ales în cele 
de factură lirică (ex. bocete, unele descântece) la nivelul expresiei directe, 
concentrându-se într-un simplu schimb de replici şi chiar într-un enunț 
monologat sau nonpersonalizat, putând deveni, prin schematizare, 
procedee „stilistice” în sens restrâns, de „tipare” formale. 

Ghicitoarea, specie de mare concizie semantică şi formală, duce 
mai departe acest proces de abstragere, nu numai utilizând liber şi 
„comprimând” la maximum diversele procedee (cum se întâmplă cu 
metafora, opoziţia, paralelismul negativ), ci şi aplicându-le la un nivel 

mai abstract — cel structural, ca moduri fundamentale de relaţionare între 
construcția figurată şi obiect. 

În sfârşit, credem că abordarea analitică, dintr-o astfel de 
perspectivă funcţional-stilistică, a problemelor multiple pe care le 
reclamă relația ghicitorii cu alte specii, de asemenea, analiza atentă a 
procedeelor minimale în cadrul general configurat de principalele 
categorii stilistice, precum şi detalierea tipurilor de structuri, stabilite prin 
aplicarea unor criterii adecvate, într-un indice tipologic care să dea seama 
de integritatea textului ca structură artistică - direcții pe care această 
lucrare le-a configurat, fără a putea (şi, în câteva puncte, fără a-și 
propune) să le epuizeze, au lărgit sfera de cunoaştere a speciei ghicitorilor 
în ansamblul culturii noastre folclorice, a originii, funcţiilor şi valorilor ei 
generale, ca şi a unor structuri, motive, imagini sau procedee particulare. 

De asemenea, sperăm că o astfel de abordare a reuşit să dea o 
idee mai exactă asupra cantității imense de informaţie şi experiment, a 
efortului de asimilare şi prelucrare desfășurate de această specie în 
elaborarea formelor sale de artă, şi, înainte de toate, asupra prodigioaselor 
forțe creatoare, anonime și colective, ce ating treapta unei genialități 
fulgurante — G. Coşbuc le numea „scăpărări geniale de spirit și fantezie” 
— pentru a oferi, în actul final al receptării lor, aparenţa facilă a jocului 
pur, grațios şi spontan. 

Prin informaţie, intuiţie şi spirit analitic, autoarea realizează o 
demonstraţie care atrage atenţia şi stârneşte curiozitate ştiinţifică de la 
capitol la capitol.” 

Gheorghe Vrabie 


“Încadrată de unii folclorişti între genurile mărunte sau scurte ale 
folclorului, ghicitoarea se dovedeşte, în exegeza conf.univ.dr. Adriana 
Rujan, o categorie folclorică deosebit de complexă, o probă 
ceremonială a puterii intelectuale, cu caracter preponderent ludic, care 
constă în răspunsul la o întrebare enigmatică, propusă în forma unei 
construcții figurate, de regulă metaforică sau utilizând alte mijloace de 
încifrare lingvistică. (...) 

Studiu monografic, extrem de bine informat şi scris cu eleganţă, 
Ghicitoarea în folclorul românesc readuce în atenţia noastră o specie 
zisă “minoră”, dar care se dovedeşte a fi nu numai un interesant obiect de 
cercetare ştiinţifică, ci şi o formă de artă producătoare de delicii 
estetice.” 

Nicolae Constantinescu 

